(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΘ΄

Τετάρτη 20 Δεκεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Γ. Βαρεμένου, σελ.
3. Επί διαδικαστικού θέματος, σελ.
4. Έκφραση συλλυπητηρίων για τον θάνατο των δημοσιογράφων Δημήτρη Αλειφερόπουλου και Βασίλη Μπεσκένη, σελ.
5. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 21 Δεκεμβρίου 2017, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση επί της αρχής των άρθρων και του συνόλου του σχεδίου νόμου του Υπουργείου Διοικητικής Ανασυγκρότησης: «Κύρωση του Μνημονίου Συνεργασίας σχετικά με την Εθνική Γαλλόφωνη Πρωτοβουλία (2015-2018), στα πλαίσια του προγράμματος: «Η γαλλική γλώσσα στις διεθνείς σχέσεις», σελ.
2. Συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις», σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: ««Τροποποίηση του άρθρου 5 του ν. 1920/1991 (Α’11), με τον οποίο κυρώθηκε η Πράξη Νομοθετικού Περιεχομένου: «Περί Μουσουλμάνων Θρησκευτικών Λειτουργών» (Α’182)»», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΓΕΩΡΓΙΑΔΗΣ Μ. , σελ.
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΑΝΤΩΝΙΟΥ Μ. , σελ.
ΑΣΗΜΑΚΟΠΟΥΛΟΥ Ά. , σελ.
ΒΑΓΙΩΝΑΚΗ Ε. , σελ.
ΒΑΚΗ Φ. , σελ.
ΒΑΡΕΜΕΝΟΣ Γ. , σελ.
ΓΕΩΡΓΙΑΔΗΣ Μ. , σελ.
ΔΕΝΔΙΑΣ Ν. , σελ.
ΗΛΙΟΠΟΥΛΟΣ Π. , σελ.
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.
ΚΑΡΡΑΣ Γ. , σελ.
ΛΑΖΑΡΙΔΗΣ Γ. , σελ.
ΛΑΠΠΑΣ Σ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΠΑΣ Ν. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΣΑΡΙΔΗΣ Ι. , σελ.
ΣΚΡΕΚΑΣ Κ. , σελ.
ΣΤΑΜΠΟΥΛΗ Α. , σελ.
ΣΥΝΤΥΧΑΚΗΣ Ε. , σελ.
ΨΑΡΙΑΝΟΣ Γ. , σελ.

Β. Επί προσωπικού θέματος:
ΑΣΗΜΑΚΟΠΟΥΛΟΥ Ά. , σελ.
ΚΩΝΣΤΑΝΤΙΝΕΑΣ Π. , σελ.

Γ. Επί του σχεδίου νόμου του Υπουργείου Διοικητικής Ανασυγκρότησης:
ΓΕΡΟΒΑΣΙΛΗ Ό. , σελ.
ΗΛΙΟΠΟΥΛΟΣ Π. , σελ.
ΚΑΡΡΑΣ Γ. , σελ.
ΣΤΑΜΠΟΥΛΗ Α. , σελ.
ΤΑΣΣΟΣ Σ. , σελ.
ΨΑΡΙΑΝΟΣ Γ. , σελ.

Δ. Επί του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης:
ΑΘΑΝΑΣΙΟΥ Χ. , σελ.
ΑΜΥΡΑΣ Γ. , σελ.
ΑΝΤΩΝΙΟΥ Μ. , σελ.
ΑΡΑΜΠΑΤΖΗ Φ. , σελ.
ΑΣΗΜΑΚΟΠΟΥΛΟΥ Ά. , σελ.
ΒΑΓΕΝΑ Ά. , σελ.
ΒΑΓΙΩΝΑΚΗ Ε. , σελ.
ΒΑΚΗ Φ. , σελ.
ΒΑΡΒΙΤΣΙΩΤΗΣ Μ. , σελ.
ΒΑΣΙΛΕΙΑΔΗΣ Γ. , σελ.
ΒΙΤΣΑΣ Δ. , σελ.
ΓΕΩΡΓΑΝΤΑΣ Γ. , σελ.
ΓΡΕΓΟΣ Α. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΗΛΙΟΠΟΥΛΟΣ Π. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΝΑΣΤΑΣΗΣ Α. , σελ.
ΚΑΡΡΑΣ Γ. , σελ.
ΚΑΤΣΗΣ Μ. , σελ.
ΚΑΦΑΝΤΑΡΗ Χ. , σελ.
ΚΟΝΣΟΛΑΣ Ε. , σελ.
ΚΩΝΣΤΑΝΤΙΝΕΑΣ Π. , σελ.
ΛΑΖΑΡΙΔΗΣ Γ. , σελ.
ΛΑΠΠΑΣ Σ. , σελ.
ΛΟΒΕΡΔΟΣ Α. , σελ.
ΜΑΝΙΑΤΗΣ Ι. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΗΤΑΡΑΚΗΣ Π. , σελ.
ΜΙΧΕΛΟΓΙΑΝΝΑΚΗΣ Ι. , σελ.
ΜΠΑΛΑΦΑΣ Ι. , σελ.
ΜΠΟΥΚΩΡΟΣ Χ. , σελ.
ΞΑΝΘΟΣ Α. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΔΗΜΗΤΡΙΟΥ Δ. , σελ.
ΠΑΠΑΝΑΤΣΙΟΥ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Ν. , σελ.
ΠΕΤΡΟΠΟΥΛΟΣ Α. , σελ.
ΣΑΡΙΔΗΣ Ι. , σελ.
ΣΚΟΥΡΛΕΤΗΣ Π. , σελ.
ΣΚΡΕΚΑΣ Κ. , σελ.
ΣΤΑΘΑΚΗΣ Γ. , σελ.
ΣΥΝΤΥΧΑΚΗΣ Ε. , σελ.
ΤΖΑΚΡΗ Θ. , σελ.
ΤΟΣΚΑΣ Ν. , σελ.

ΠΑΡΕΜΒΑΣΕΙΣ:
ΚΑΜΜΕΝΟΣ Δ. , σελ.
ΝΙΚΟΛΟΠΟΥΛΟΣ Ν. , σελ.
ΠΑΠΑΔΟΠΟΥΛΟΣ Ν. , σελ.
ΣΕΒΑΣΤΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΘ΄

Τετάρτη 20 Δεκεμβρίου 2017

Αθήνα, σήμερα στις 20 Δεκεμβρίου 2017, ημέρα Τετάρτη και ώρα 10.19΄, συνήλθε στην Αίθουσα Γερουσίας η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 21 Δεκεμβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 615/11-12-2017 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Χρήστου Σιμορέλη προς τον Υπουργό Αγροτικής Ανάπτυξης και Τροφίμων, με θέμα: «Αναθεώρηση των κριτηρίων επιλογής εκμετάλλευσης για τη δράση 10.01.04, Μείωση της ρύπανσης νερού από γεωργική δραστηριότητα».

2. Η με αριθμό 698/19-12-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, με θέμα: «Ατελή και αποσπασματικά τα αποτελέσματα της Κυβέρνησης για τα Ψηφιακά Οργανογράμματα».

3. Η με αριθμό 580/6-12-2017 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Οικονομική ενίσχυση για την αποκατάσταση ζημιών κατοικίας και αντικατάσταση οικοσκευής για τους πληγέντες από τη φονική πλημμύρα στην δυτική Αττική».

4. Η με αριθμό 696/19-12-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Να σταματήσει η τρομοκρατία και οι διώξεις των εργαζομένων στα σουπερμάρκετ “ΚΑΡΥΠΙΔΗΣ”, να διασφαλιστεί το δικαίωμά τους στη δουλειά και να καταβληθούν τα δεδουλευμένα τους».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 642/18-12-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, με θέμα: «Η κατακόρυφη πτώση της τιμής του πρόβειου γάλακτος και ο πραγματικός κίνδυνος για τη φέτα».

2. Η με αριθμό 678/18-12-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και ΚοινωνικήςΑλληλεγγύης, με θέμα: «120 δόσεις για ληξιπρόθεσμες οφειλές ασφαλιστικών εισφορών».

3. Η με αριθμό 679/18-12-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. ΕμμανουήλΣυντυχάκηπρος την ΥπουργόΕργασίας,ΚοινωνικήςΑσφάλισηςκαιΚοινωνικήςΑλληλεγγύης**,** με θέμα: «Απόλυση εργαζόμενης, μέλους του ΔΣ του “Συνδικάτου Γάλακτος-Τροφίμων και Ποτών Ν. Ηρακλείου” από την εταιρεία “Σαβοϊδάκης Α.Ε.” ».

4. Η με αριθμό 643/18-12-2017 επίκαιρη ερώτηση του Βουλευτή Δράμας του Συνασπισμού Ριζοσπαστικής Αριστεράς κ. ΧρήστουΚαραγιαννίδηπρος τον Υπουργό ΑγροτικήςΑνάπτυξηςκαιΤροφίμωνσχετικά με τη δωρεάν παραχώρηση της χρήσης για δυο ακίνητα στο Δήμο Δράμας.

5. Η με αριθμό 622/12-12-2017 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς την Υπουργό Διοικητικής Ανασυγκρότησης**,** με θέμα: «Πότε θα εφαρμοστεί η ψηφιακή υπογραφή;».

6. Η με αριθμό 693/18-12-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ.ΑνδρέαΛοβέρδου προς τον ΥπουργόΕξωτερικών**,** με θέμα: «Η θέση του υπουργείου Εξωτερικών για τη δήθεν διακρατική συμφωνία με τη Σαουδική Αραβία».

7. Η με αριθμό 571/5-12-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. ΓεράσιμουΓιακουμάτουπρος τον Υπουργό ΥποδομώνκαιΜεταφορών**,** με θέμα: «Διαδικασία αντιμετώπισης των πρόσφατων φυσικών καταστροφών».

8. Η με αριθμό 537/4-12-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του κόμματος Το Ποτάμι κ. ΣπυρίδωνοςΛυκούδηπρος την Υπουργό Εργασίας**,** ΚοινωνικήςΑσφάλισηςκαιΚοινωνικήςΑλληλεγγύης**,** με θέμα: «Κοινωνική και ψυχολογική υποστήριξη των πληγέντων από τις φυσικές καταστροφές».

9. Η με αριθμό 536/4-12-2017 επίκαιρη ερώτηση του Βουλευτή Αττικής του κόμματος Το Ποτάμι κ. ΓεωργίουΜαυρωτάπρος τον Υπουργό ΥποδομώνκαιΜεταφορών**,** με θέμα: «Έργα αντιπλημμυρικής προστασίας στην Περιφέρεια Αττικής».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Διοικητικής Ανασυγκρότησης: «Κύρωση του Μνημονίου Συνεργασίας σχετικά με την Εθνική Γαλλόφωνη Πρωτοβουλία (2015-2018), στα πλαίσια του προγράμματος “Η γαλλική γλώσσα στις διεθνείς σχέσεις”».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Με βάση το πρακτικό το οποίο είδα, δύο κόμματα, η Χρυσή Αυγή και το Κομμουνιστικό Κόμμα Ελλάδας, ψήφισαν «παρών». Άρα οι εκπρόσωποί τους θα λάβουν τον λόγο για πέντε λεπτά. Θα απαντήσει η κυρία Υπουργός για πέντε λεπτά και θα μπούμε στη ψηφοφορία.

Επίσης έχει κατατεθεί μια τροπολογία από το Ποτάμι. Βλέπω εδώ τον κ. Ψαριανό, που πιθανώς θα θέλει να την υπερασπιστεί, άρα θα του δώσω τον λόγο. Η κυρία Υπουργός θα απαντήσει εάν την κάνει δεκτή ή όχι. Έπειτα θα ψηφίσουμε και θα πάμε στο επόμενο νομοσχέδιο.

Κύριε Ηλιόπουλε, έχετε τον λόγο για πέντε λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα τον λόγο επί της διαδικασίας στην οποία αναφερθήκατε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Επειδή το νομοσχέδιο δεν είναι μόνο η κύρωση, έχει δεύτερο, τρίτο και τέταρτο άρθρο εφαρμοστικά, τα οποία δεν περιλαμβάνονται στο κείμενο της σύμβασης, θα ήθελα μετά για τρία λεπτά τον λόγο επί των άρθρων αυτών.

**ΠΡΟΕΔΡΕΥΩΝ (Νικήτας Κακλαμάνης):** Δεν προβλέπεται από τον Κανονισμό.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Προβλέπεται, κύριε Πρόεδρε. Δεν είναι κύρωση. Το δεύτερο, τρίτο και τέταρτο άρθρο είναι εσωτερικό δίκαιο.

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Καρρά, είναι σύμφωνα με το άρθρο 108. Εν πάση περιπτώσει, δεν χάλασε ο κόσμος για τρία λεπτά, αλλά είναι κατά παρέκκλιση. Τυπικά με βάση το άρθρο 108…

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Επιτρέψτε μου να έχω αντίθετη άποψη για τα επόμενα άρθρα.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κατάλαβα τι είπατε. Επί της ουσίας έχετε δίκιο. Με βάση τον Κανονισμό, όμως, δεν επιτρέπεται να σας δώσω τον λόγο. Δεν θα χαλάσουμε, όμως, τις καρδιές μας για τρία λεπτά. Θα σας δώσω τον λόγο μετά από τον κ. Ηλιόπουλο και τον κ. Τάσσο από το Κομμουνιστικό Κόμμα Ελλάδας.

Κύριε Ηλιόπουλε, έχετε τον λόγο για πέντε λεπτά.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κατ’ αρχάς, δεν ξέρουμε τίποτα για την τροπολογία που κατέθεσε το Ποτάμι. Σήμερα κατατέθηκε;

**ΠΡΟΕΔΡΕΥΩΝ (Νικήτας Κακλαμάνης):** Όχι, χθες. Βλέπω την ημερομηνία 19-12-2017.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Θέλει να την υποστηρίξει την τροπολογία, να την ακούσουμε και εμείς και μετά να απαντήσουμε;

**ΠΡΟΕΔΡΕΥΩΝ (Νικήτας Κακλαμάνης):** Σας λέω ξανά σε τι αναφέρεται: Είναι η άριστη γνώση ξένης γλώσσας ως απαραίτητο τυπικό προσόν για την εισαγωγή στο Τμήμα Υπαλλήλων Οικονομικών και Εμπορικών Υποθέσεων της Εθνικής Σχολής Δημόσιας Διοίκησης.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δηλαδή σε τι επίπεδο; Προσδιορίζεται το επίπεδο;

**ΠΡΟΕΔΡΕΥΩΝ (Νικήτας Κακλαμάνης):** Τώρα δεν την έχω μπροστά μου.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ωραία, εντάξει. Θα ψηφίσουμε σε αυτή «παρών».

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Ηλιόπουλε.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Η παρούσα κύρωση αφορά την εφαρμογή του προγράμματος γαλλοφωνίας με στόχο την αύξηση του αριθμού των στελεχών της δημόσιας διοίκησης που συνεργάζονται με διεθνείς οργανισμούς, ώστε να χειρίζονται με καλύτερο τρόπο τη γαλλική γλώσσα, τη βελτίωση του επιπέδου γνώσης της γαλλικής γλώσσας των στελεχών της δημόσιας διοίκησης και την προώθηση των γαλλικών προγραμμάτων σε ό,τι αφορά την Εθνική Σχολή Δημόσιας Διοίκησης και τη διπλωματική Ακαδημία.

Το πρώτο που έχουμε να παρατηρήσουμε είναι υπερβολική καθυστέρηση μεταξύ του χρόνου υπογραφής του μνημονίου συνεργασίας και του χρόνου κατάθεσης στη Βουλή. Αυτό ειπώθηκε και στην επιτροπή.

Ενώ έχει υπογραφεί από τον Οκτώβριο του 2015, για ποιο λόγο το φέρνετε μόλις τώρα, τη στιγμή που το πέρας του προγράμματος θα συντελεστεί το 2018; Για ποιο λόγο έρχεται προς κύρωση μια τέτοια συμφωνία, ενώ ουσιαστικά είμαστε ένα στάδιο πριν τη λήξη της;

Δεν πρέπει να παραβλέπουμε όμως ότι ισχύει η προσωρινή εφαρμογή της συνθήκης από την υπογραφή της και όπως αναφέρεται στο άρθρο 5 οριστικά από την ολοκλήρωση των κειμένων συνταγματικών διαδικασιών. Έτσι βλέπουμε συμφωνίες να ισχύουν στη χώρα μας χωρίς να έχουν ενταχθεί στην ελληνική νομοθεσία. Καταδικάζουμε αυτή την πολιτική επιλογή διότι δημιουργεί κακώς κείμενα και λανθασμένες πρακτικές.

Εις ό,τι αφορά στην κύρωση ο Διεθνής Οργανισμός Γαλλοφωνίας περιλαμβάνει το σύνολο των δράσεων προώθησης της γαλλικής γλώσσας και των αξιών που προβάλει στις χώρες που έχουν προσχωρήσει στον καταστατικό του χάρτη. Αυτός περιλαμβάνει πενήντα έξι κράτη και κυβερνήσεις και δεκατέσσερα κράτη - παρατηρητές. Η χώρα μας εντάχθηκε στον διεθνή αυτόν οργανισμό το 2004.

Χαρακτηριστικό της γαλλοφωνίας είναι η βαθιά επίγνωση της αξίας της γαλλικής γλώσσας, η οποία άλλωστε περιλαμβάνεται στις κύριες γλώσσες επικοινωνίας του πλανήτη και είναι παρούσα σε όλες τις ηπείρους. Αν και τα γαλλικά αποτελούν κοινό παρονομαστή, εντούτοις μέσω του προγράμματος προωθείται και αναπτύσσεται ένας διάλογος μεταξύ διαφορετικών πολιτισμών και ταυτοτήτων. Κατ’ αυτόν τον τρόπο καθίσταται σαφής η ανάγκη ύπαρξης, υποστήριξης και προώθησης όχι μόνο της γαλλικής γλώσσας, αλλά αντιστοίχως και της ελληνικής, λειτουργώντας ως ανάχωμα στην επιχειρούμενη παγκοσμιοποίηση.

Δεν διαφεύγει της προσοχής μας η αναφορά στο άρθρο 1 περί υποβολής του προγράμματος σε ετήσια αξιολόγηση. Δεδομένου ότι το πρόγραμμα εφαρμόζεται από το 2015 θα θέλαμε να μας εκθέσει η αρμόδια Υπουργός τις ως τώρα αξιολογήσεις.

Τέλος αναφορικά με τη συντονιστική επιτροπή και τη στελέχωσή της στο άρθρο 3 ορίζεται ότι τα μέλη της ορίζονται με απόφαση του Υπουργού Διοικητικής Ανασυγκρότησης. Φυσικά είναι ξεκάθαρο ότι πρόκειται για άτομα δικά σας που έχουν ενταχθεί στα αντίστοιχα τμήματα του Υπουργείου κατόπιν δικής σας εισηγήσεως και εγκρίσεως. Μέχρι τώρα που η εφαρμογή του μνημονίου συνεργασίας ήταν προσωρινή, πώς ορίζονταν αυτά τα μέλη;

Εις ό,τι αφορά τις επιμορφωτικές δράσεις, πόσες και ποιες θα είναι αυτές από το 2015 ως σήμερα και ποιος ο προγραμματισμός ως το τέλος του 2018; Η συνεχής επιμόρφωση των στελεχών του δημοσίου τομέα με την κρατική αρωγή θεωρείται θετική και θα πρέπει να γίνεται σε τακτική βάση, ώστε να αξιοποιείται καλύτερα το ανθρώπινο δυναμικό και να προσαρμόζεται στις ανάγκες και τις απαιτήσεις της εποχής. Ταυτόχρονα όμως δεν πρέπει να ξεχνάμε τον γλωσσικό πλούτο της ελληνικής γλώσσας και του ελληνικού πολιτισμού.

Δεν αντιτιθέμεθα στο Εθνικό Πρόγραμμα Γαλλοφωνίας. Άλλωστε σύμφωνα με τα στοιχεία του γαλλικού Υπουργείου Παιδείας τα γαλλικά περιέχουν λέξεις ελληνικής ρίζας κατά 64%. Επίσης είναι γνωστή η επίδραση του ελληνικού πολιτισμού στον τρόπο ζωής, την κοινωνική και την πολιτική οργάνωση της Γαλλίας.

Παρ’ όλα αυτά θα έπρεπε να διδαχθούμε κάτι από τις επίσημες ενέργειες των κρατών, όπως της Γαλλίας, ώστε να οργανωθούμε κι εμείς, να προωθήσουμε και να εξάρουμε την επίδραση του ελληνικού πολιτισμού.

Σε αυτό το σημείο δεν μπορούμε να μην καταγγείλουμε την κακοποίηση που υφίσταται η ελληνική γλώσσα στην εποχή μας. Είναι αδιανόητο οι νέοι Έλληνες να μην μπορούν να μιλήσουν τη μητρική τους γλώσσα και να μη γνωρίζουν τις ρίζες αυτής, τη στιγμή που σε σχολεία του εξωτερικού διδάσκεται η αρχαία ελληνική, καθώς, όπως φαίνεται, εκεί αναγνωρίζεται το μεγαλείο του ελληνικού πολιτισμού και της φιλοσοφίας.

Θα ψηφίσουμε «παρών» γιατί είναι μια τυπική κύρωση. Απλά έχουμε τις ενστάσεις μας γιατί τέτοιες κυρώσεις συνήθως έρχονται ένα-δύο χρόνια μετά την υπογραφή τους.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κύριε Ηλιόπουλε.

Ο εκπρόσωπος του Κομμουνιστικού Κόμματος Ελλάδας έχει τον λόγο για πέντε λεπτά.

**ΣΤΑΥΡΟΣ ΤΑΣΣΟΣ:** Είναι σαφές ότι εμείς θέλουμε ο λαός μας και ειδικότερα τα στελέχη της δημόσιας διοίκησης να μαθαίνουν γράμματα, πολλά γράμματα. Βέβαια μεταξύ αυτών είναι και η εκμάθηση ξένων γλωσσών. Γιατί αυτό φέρνει σε επαφή τον ελληνικό λαό με άλλους λαούς, με τα ήθη, τα έθιμα, τις παραδόσεις του. Επομένως είναι κάτι πάρα πολύ θεμιτό.

Η ένστασή μας έγκειται στο ότι αυτή η διαδικασία πρέπει να γίνεται από το κράτος, από το δημόσιο και να μην επαφίεται η εκμάθηση ξένων γλωσσών είτε σε ιδιωτικούς φορείς είτε σε ιδρύματα, όπως αυτός ο Διεθνής Οργανισμός Γαλλοφωνίας που, εκτός της επιμόρφωσης που κάνουν, ασκούν και πολιτική. Αυτός είναι και ο λόγος που δεν μας επιτρέπει να ψηφίσουμε θετικά και ψηφίζουμε «παρών».

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Δίνω τώρα τον λόγο, όπως είπαμε, για τρία λεπτά, στον κ. Καρρά. Μετά θα δώσω τον λόγο στον κ. Ψαριανό για να παρουσιάσει την τροπολογία του Ποταμιού, για άλλα τρία λεπτά, και στην κυρία Υπουργό, αντί για πέντε, επτά λεπτά, για να απαντήσει συνολικά και να κλείσουμε.

Κύριε Καρρά, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ.

Θα ήθελα να επαναφέρω μια τεχνική παρατήρηση που έχω κάνει και στην επιτροπή. Διαβάζοντας το μνημόνιο στο άρθρο 4, προσβλέπει έναν εθνικό συντονιστή για την εκτέλεση του μνημονίου και παράλληλα στην παράγραφο 3 του άρθρου 4 -μιλώ για το κείμενο της σύμβασης- προβλέπει ότι οι εθνικοί συντονιστές θα μπορούν να στηριχθούν σε μια εθνική επιτροπή πλοήγησης που θα συγκεντρώνει τους εκπροσώπους των Υπουργείων εταίρων.

Με την έννοια αυτή, λοιπόν, αναζητώντας την αληθή έννοια, έψαξα να βρω στο άρθρο 3 ποια είναι τα μέλη της Επιτροπής Πλοήγησης της Εθνικής Επιτροπής. Διαπιστώνω, λοιπόν, μέσα ότι σε αυτήν την επιτροπή προβλέπεται η συμμετοχή ως πέμπτου μέλους του ακόλουθου εκπαιδευτικής συνεργασίας του Γαλλικού Ινστιτούτου και ως έκτου μέλους του διευθυντή του τμήματος μαθημάτων και σπουδών του Γαλλικού Ινστιτούτου Αθηνών. Τουτέστιν της διπλωματικής υπηρεσίας της γαλλικής κυβέρνησης.

Έχω τις αντιρρήσεις μου στο σημείο αυτό, γιατί μιλάμε για Εθνική Επιτροπή Πλοήγησης. Κρίνεται ότι πρέπει να συμμετέχουν εκπαιδευτικά ιδρύματα. Το Γαλλικό Ινστιτούτο είναι μεν εκπαιδευτικό ίδρυμα, αλλά είναι με σύμβαση μεταξύ Ελλάδας - Γαλλίας στα πλαίσια μιας άλλης διπλωματίας.

Εγώ, λοιπόν, θα επιμείνω, κυρία Υπουργέ, αν εσείς επιμείνετε να περιλαμβάνονται εκπρόσωποι της γαλλικής κυβέρνησης που έχουν την ιδιότητα του διπλωμάτη και την ετεροδικία, αν θέλετε, στην Ελλάδα, τότε να περιληφθούν εκπρόσωποι των δύο γαλλικών σχολών των ελληνικών πανεπιστημίων.

Δεν μπορούμε να τις αγνοούμε. Έχουμε δύο τμήματα γαλλικών σπουδών με πορεία πενήντα και τριάντα ετών αντίστοιχα, πενήντα ετών του Πανεπιστημίου Αθηνών και τριάντα του Πανεπιστημίου Θεσσαλονίκης, οι οποίοι είναι εκείνοι που έχουν προωθήσει την εκπαίδευση της γαλλοφωνίας στην Ελλάδα. Μπορούν να αποτελέσουν τον σύμβουλο και της Κυβέρνησης και του Υπουργείου για την ανάπτυξη της γνώσης της γαλλικής γλώσσας στην ελληνική διοίκηση. Νομίζω ότι αν δεν περιληφθούν θα είναι μία ακόμα μορφή υποβάθμισης της ελληνικής εκπαίδευσης.

Θα είμαι επίμονος σε αυτό, κυρία Υπουργέ, γιατί νομίζω ότι υπερβαίνουμε και το όρια της σύμβασης, όταν πλέον περιλαμβάνουμε εκπροσώπους ξένης κυβέρνησης –δεν έχω τίποτα με τους Γάλλους, έχω καλές σχέσεις, το λέω- σε μια εθνική επιτροπή. Η Εθνική Επιτροπή Πλοήγησης έχει τον ρόλο να κατευθύνει τον εθνικό συντονιστή στην εφαρμογή της σύμβασης. Νομίζω, λοιπόν, ότι πρέπει να μείνουμε αμιγώς σε ελληνική εκπροσώπηση και να μην εξακολουθήσουμε να μειώνουμε τις δύο αυτές σχολές οι οποίες προσφέρουν. Αν δεν ήταν πανεπιστημιακού και υψηλού επιπέδου, δεν θα αναφερόμουν καθόλου. Δεν θα είχα καμμία αντίρρηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Ψαριανέ, έχετε τον λόγο για τρία λεπτά για να παρουσιάσετε την τροπολογία σας.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ, κύριε Πρόεδρε.

Είναι μια τροπολογία που αφορά εκτός από τα γαλλικά και τα γερμανικά ως δεύτερη γλώσσα, να μπορούν να υπολογίζονται και τα ισπανικά ή τα ιταλικά. Είναι αυτού του τύπου η τροπολογία. Να μην τη διαβάσω όλη τώρα. Από ό,τι πληροφορήθηκα είναι ήδη δρομολογημένο αυτό. Κάτι τέτοιο μας είπε η Υπουργός.

**ΠΡΟΕΔΡΕΥΩΝ (Νικήτας Κακλαμάνης):** Θα απαντήσει η Υπουργός και ανάλογα θα πείτε αν καλυφθήκατε ή όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι, θέλουμε να συμπεριληφθούν και δύο ακόμα γνωστές ευρωπαϊκές γλώσσες και μάλιστα τα ισπανικά τα οποία μιλούνται σε ένα τεράστιο κομμάτι της Γης. Εκτός από τα γαλλικά ή τα γερμανικά που μπαίνουν ως δεύτερη γλώσσα, να μπουν και αυτές.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρία Υπουργέ, έχετε τον λόγο για πέντε λεπτά, με ανοχή.

**ΑΦΡΟΔΙΤΗ ΣΤΑΜΠΟΥΛΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, δεν έχετε τον λόγο. Μόνο οι έχοντες ενστάσεις παίρνουν τον λόγο.

**ΑΦΡΟΔΙΤΗ ΣΤΑΜΠΟΥΛΗ:** Μία διευκρίνιση για την τροπολογία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ούτε επ’ αυτού παίρνετε τον λόγο, αλλά εν πάση περιπτώσει.

Ορίστε, έχετε τον λόγο.

**ΑΦΡΟΔΙΤΗ ΣΤΑΜΠΟΥΛΗ:** Αν θυμάμαι καλά –και ήδη έχω ζητήσει από τη συνεργάτιδά μου να το ερευνήσει, οπότε σε λίγο θα έχουμε και τον αριθμό του νόμου και το άρθρο- κάτι σχετικό, κάτι ανάλογο έχει ψηφιστεί σε νομοσχέδιο του Υπουργείου Εξωτερικών. Βέβαια αφορά ιδιαίτερα την αποδοχή στο διπλωματικό σώμα. Εάν με την τροπολογία θέλουμε να επεκταθεί και στις υπόλοιπες υπηρεσίες, τότε είναι κάτι ανάλογο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Κυρία Υπουργέ, μπορείτε να απαντήσετε πρώτον για την κύρωση, για τις παρατηρήσεις που ακούστηκαν και βεβαίως επί των τροπολογιών για πέντε λεπτά με ανοχή.

Κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ευχαριστώ πολύ.

Θα ήθελα αρχικά να αναφερθώ στην τροπολογία. Κύριε Ψαριανέ, στη λογική της τροπολογίας, προφανώς, δεν έχουμε λόγους να διαφωνήσουμε. Νομίζω και εγώ ότι είναι ένα λυμένο ζήτημα, αλλά δυστυχώς δεν έχω προλάβει τώρα να το δω. Αν θέλετε και αν δεν προλάβουν να μας φέρουν την πληροφόρηση, ευχαρίστως να το δούμε σε μια επόμενη στιγμή.

Τώρα όσον αφορά την κύρωση, έγινε στην επιτροπή μια ολοκληρωμένη συζήτηση και ακούστηκαν και ενδιαφέροντα πράγματα. Αυτό που συγκρατώ κυρίως είναι η συζήτηση που έγινε για τι θα έπρεπε να κάνει το ελληνικό κράτος, προκειμένου να δομήσει μηχανισμό διάδοσης της ελληνικής γλώσσας.

Νομίζω ότι αυτή ήταν μια πολύ ενδιαφέρουσα συζήτηση παράπλευρα στην υπόλοιπη συζήτηση. Κατά τα άλλα, δεν νομίζω ότι είχαμε διαφωνίες στο θέμα της συνεργασίας με τον οργανισμό, προκειμένου να εκπαιδευτούν υπάλληλοι, αλλά και διπλωματικοί υπάλληλοι. Το πρόγραμμα -και απαντάω νομίζω και στο θέμα των παρατηρήσεων του κ. Καρρά- απευθύνεται σε δημοσίους υπαλλήλους, αλλά και στο διπλωματικό σώμα, εξ ου και η συμμετοχή εκατέρωθεν.

Θα ήθελα, όμως, να πω ορισμένα πράγματα ως προς την παρατήρηση για την καθυστερημένη ψήφιση της κύρωσης. Ξέρετε ότι ατύπως αυτό το πρόγραμμα, όπως το είπαμε και στη συζήτηση στην επιτροπή, στα αλήθεια έχει ξεκινήσει από το 2006. Πήρε μια πιο επίσημη μορφή αργότερα και φτάσαμε να γίνει και μια κύρωση, όπου μέχρι και το 2016 εκπαιδεύτηκαν εκατόν ενενήντα έξι άνθρωποι, οι οποίοι παρακολούθησαν το πρόγραμμα αυτό. Το 2017 για λόγους τεχνικής, κυρίως, φύσεως δεν υλοποιήθηκε το πρόγραμμα. Γι’ αυτό και υπήρχε και αυτή η καθυστέρηση στην ψήφιση της κύρωσης.

Το τελευταίο διάστημα, όμως, έχουμε ενεργοποιήσει τη συζήτηση. Μάλιστα υπάρχει συζήτηση και για το τι ακριβώς θα συμβεί με το πρόγραμμα το 2018, αλλά και για περαιτέρω παράταση πέραν του 2018, γι’ αυτό και θεωρούμε χρήσιμο να ψηφιστεί η κύρωση.

Όπως ξέρετε, αυτό είναι ένα πρόγραμμα, το οποίο δεν αφορά το όλον, δηλαδή δεν μας λύνει όλα τα ζητήματα της εκπαίδευσης στη γαλλική γλώσσα, γι’ αυτό προφανώς έχει και μερικά ιδιαίτερα χαρακτηριστικά. Η προσπάθεια από πλευράς και του Υπουργείου είναι να μετεκπαιδευτούν σε πολλά επίπεδα οι δημόσιοι υπάλληλοι, διότι εκτός από το ότι το ελληνικό δημόσιο έχει ανάγκη από νέους ανθρώπους με άλλες δεξιότητες, δεν μπορεί παρά να πατήσουμε και πάνω στο υπάρχον ανθρώπινο δυναμικό, το οποίο θα φροντίσουμε να το ενισχύσουμε με δεξιότητες, όπως και η ξένη γλώσσα.

Σε αυτά τα πλαίσια, λοιπόν, έχουμε ήδη ξεκινήσει εκτός από αυτή τη συνεργασία, τη συνεργασία με την Εθνική Σχολή Δημόσιας Διοίκησης της Γαλλίας, την ΕΝΑ. Έχει αρχίσει μια στενή συνεργασία. Οι πρώτοι δημόσιοι υπάλληλοι έχουν ήδη πάει στη σχολή και έχουν παρακολουθήσει το πρόγραμμα και τον Γενάρη έρχεται ο δεύτερος κύκλος. Έτσι, λοιπόν, ξεκινήσαμε συνεργασία και με το Ανοικτό Πανεπιστήμιο και με το ΕΚΔΔΑ και τη γαλλική ΕΝΑ και με τον ΟΟΣΑ και μέσα σε όλα αυτά και με τον Διεθνή Οργανισμό Γαλλοφωνίας.

Επομένως, κύριε Καρρά, υπάρχουν ιδιαιτερότητες. Δεν είναι το παν για την εκμάθηση της γαλλικής γλώσσας. Δεν υποτιμάται κανένα πανεπιστήμιο, βεβαίως. Είναι ένας οργανισμός που δουλεύει με κάποιους τρόπους. Αυτά είχα να πω όσον αφορά τις παρατηρήσεις που ακούστηκαν.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Διοικητικής Ανασυγκρότησης: «Κύρωση του Μνημονίου Συνεργασίας σχετικά με την Εθνική Γαλλόφωνη Πρωτοβουλία (2015-2018), στο πλαίσιο του προγράμματος “Η γαλλική γλώσσα στις διεθνείς σχέσεις’’».

Ερωτάται το Σώμα: Γίνεται δεκτό το νομοσχέδιο;

**ΑΦΡΟΔΙΤΗ ΣΤΑΜΠΟΥΛΗ:** Ναι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Ναι.

**ΛΕΩΝΙΔΑΣ ΓΡΗΓΟΡΑΚΟΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΣΤΑΥΡΟΣ ΤΑΣΣΟΣ:** Παρών.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το νομοσχέδιο του Υπουργείου Διοικητικής Ανασυγκρότησης: «Κύρωση του Μνημονίου Συνεργασίας σχετικά με την Εθνική Γαλλόφωνη Πρωτοβουλία (2015-2018), στο πλαίσιο του προγράμματος “Η γαλλική γλώσσα στις διεθνείς σχέσεις”» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.21α )

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, ο Βουλευτής κ. Θεόδωρος Φορτσάκης ζητεί άδεια ολιγοήμερης απουσίας στο εξωτερικό από 17 Ιανουαρίου έως 19 Ιανουαρίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Συνεχίζουμε με τη νομοθετική εργασία. Είναι εδώ ο Υπουργός κ. Παππάς, άρα θα μπούμε άμεσα στο επόμενο νομοσχέδιο.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις».

Η Διάσκεψη των Προέδρων αποφάσισε στη συνεδρίαση της στις 14 Δεκεμβρίου 2017 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών.

Εδώ θέλω να κάνω μια αναφορά. Είναι και ο Υπουργός εδώ, ο οποίος δεν ευθύνεται άμεσα, ευθύνεται έμμεσα. Όταν πήραμε αυτή την απόφαση στη Διάσκεψη των Προέδρων, ουδείς γνώριζε ότι θα βρισκόμασταν σήμερα ενώπιον «καταιγίδας της ερήμου» σε ό,τι αφορά υπουργικές τροπολογίες. Διότι βουλευτικές τροπολογίες έχουν κατατεθεί δύο.

Κατετέθησαν, λοιπόν, είκοσι υπουργικές τροπολογίες. Οι δύο έχουν ήδη ενσωματωθεί στο νομοσχέδιο, γιατί συζητήθηκαν στην επιτροπή και μένουν δεκαοχτώ. Αυτό σημαίνει ότι πρέπει να αλλάξουμε, θεωρώ ότι δεν μπορούμε να πάμε με την απόφαση της Διάσκεψης των Προέδρων. Είναι αδύνατον να γίνει έτσι, διότι μέσα στον χρόνο τον οποίο έχει ο εισηγητής και ιδιαίτερα ο Βουλευτής, που πρέπει να μιλήσει επτά λεπτά, δεν είναι δυνατόν να καλύψει όλα τα θέματα επί της αρχής, των άρθρων και των τροπολογιών.

Η πρόταση, λοιπόν, την οποία σας κάνω και την οποία μόνο αν την εγκρίνετε θα ανατραπεί η απόφαση της Διάσκεψης των Προέδρων, είναι η εξής: Ξεκινάμε με το νομοσχέδιο. Θα δούμε πόσοι συνάδελφοι θα εγγραφούν. Επειδή δεν υπάρχει ηλεκτρονική εγγραφή, κάποιες από τις κυρίες – υπάλληλοι του κοινοβουλίου θα περάσουν και θα ρωτήσουν και όποιος θέλει θα δώσει το όνομά του, για να δούμε πόσοι τελικά θα μιλήσετε επί του νομοσχεδίου και επί των τροπολογιών βεβαίως, εφόσον το επιθυμείτε. Να τελειώσουμε πρώτα τη συζήτηση επί του νομοσχεδίου.

Οι Κοινοβουλευτικοί Εκπρόσωποι και οι εισηγητές των κομμάτων να έχουν πλήρη δευτερολογία για να το τοποθετηθούν, εφόσον το επιθυμούν, επί των τροπολογιών.

Και επειδή μου εστάλη ο κατάλογος αυτός, ξεκινώντας από τις 11.30΄ ότι θα αρχίσει η «παρέλαση» των Υπουργών οι οποίοι έχουν καταθέσει τροπολογίες, πρέπει να σας πω ότι εγώ δεν το εδέχθην αυτό. Έκανα συνεννόηση βεβαίως και με τον Πρόεδρο της Βουλής, ο οποίος συνεφώνησε. Διότι θα έρθει στις 11.30΄, ας πούμε, ο κ. Βίτσας, θα πει για την τροπολογία του, θα φύγει και ο κ. Λοβέρδος δικαίως θα διαμαρτύρεται ότι θέλει να τον ρωτήσει κάτι ή κάτι να πει παρόντος του Υπουργού και ο Υπουργός δεν θα είναι παρών.

Επομένως οι Υπουργοί δεν θα έρθουν κατά το δοκούν και όπως τους βολεύει αυτούς, αλλά αφού βγάλουμε έναν πιθανό χρόνο λήξης της συζήτησης επί του νομοσχεδίου, επί της αρχής και επί των άρθρων, θα ειδοποιηθεί ο Γραμματέας της Κυβέρνησης και οι κύριοι Υπουργοί που θα πρέπει να υποστηρίξουν τις τροπολογίες τους, θα έρθουν όλοι και θα είναι παρόντες κατά τη διάρκεια της συζήτησης των τροπολογιών.

Τελειώνουμε, παραδείγματος χάριν –λέω έναν ενδεικτικό χρόνο, γιατί ακόμα δεν ξέρουμε πόσοι θα εγγραφείτε- στις 14.00΄ το μεσημέρι; Στις 14.00΄ μέχρι 15.30΄ θα είναι εδώ οι Υπουργοί και για να υποστηρίξουν τις τροπολογίες αλλά και όταν τοποθετούνται οι Κοινοβουλευτικοί Εκπρόσωποι και οι εισηγητές, εφόσον το επιθυμούν, με πλήρη χρόνο -επαναλαμβάνω- επί της τροπολογίας, να είναι παρόντες.

Αυτή είναι η πρόταση που κάνω ως Προεδρείο, για να απαλύνουμε την ιστορία αυτή, που και με εμένα με αιφνιδίασε όταν χθες το βράδυ πήρα τον φάκελο για να ξέρω τι θα έχω σήμερα το πρωί μπροστά μου.

Επειδή ήδη βλέπω ότι σηκώνονται χέρια, θα ξεκινήσω από τον κ. Δένδια, θα πάμε, με βάση την κοινοβουλευτική τάξη, σε όλους τους Κοινοβουλευτικούς Εκπροσώπους ή τους εισηγητές, αν δεν είναι κάποιος Κοινοβουλευτικός Εκπρόσωπος παρών εδώ και η κ. Βάκη θα κλείσει. Βεβαίως αν θέλει να πει κάτι και ο Υπουργός επί της διαδικασίας, θα το πει τελευταίος.

Κύριε Δένδια, έχετε τον λόγο για τρία λεπτά. Υποθέτω ότι θέλετε να μιλήσετε επί της διαδικασίας.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, προφανώς θα μιλήσω επί της διαδικασίας.

Πρέπει να πω ότι η τοποθέτησή σας υπήρξε ορθή ως προς τα καθήκοντα του Προεδρείου και του Προέδρου, αλλά με κανέναν τρόπο εμείς δεν μπορούμε να αρκεστούμε σε αυτό.

Κύριε Υπουργέ, κατ’ αρχάς κρατάω την τοποθέτησή σας, η οποία οφείλω να σας πω ότι μου μετεφέρθη, δεν τη διάβασα στα Πρακτικά. Μου λένε, όμως, ότι ελέχθη και φαντάζομαι ότι δεν θα το διαψεύσετε. Συγκεκριμένα μου μετεφέρθη ότι εσείς ο ίδιος είπατε ότι κατά τη συζήτηση αυτού του νομοσχεδίου δεν πρόκειται να μπουν τροπολογίες.

Το δεύτερο είναι το καθολικά απαράδεκτο, κύριε Πρόεδρε, τού να εμφανίζονται ενώπιόν μας παντός είδους τροπολογίες. Είκοσι μία ήταν, τρεις έχουν ενσωματωθεί μέσα στο κείμενο του νομοθετήματος, αλλά βεβαίως είμαστε στην αρχή της συνεδρίασης. Φαντάζομαι ότι ορισμένοι Υπουργοί θα νιώσουν τον πειρασμό να φέρουν μερικές ακόμα, όπως ακούω, ή θα τις αφήσουν ίσως για αύριο, εξαιτίας της δικής μας κατακραυγής.

Βρισκόμαστε εδώ προ καταιγισμού τροπολογιών, οι οποίες άπτονται οιουδήποτε θέματος, όχι μόνο της «ερήμου», όπως είπατε, αλλά και των ωκεανών και της θαλάσσης και του αέρος, και της ΔΕΗ και των Αμυντικών Συστημάτων και του μεταναστευτικού και των επιδομάτων και των «φιλοδωρημάτων» και οτιδήποτε άλλου μπορεί να φανταστεί κανείς.

Υπάρχει η απόλυτη γελοιοποίηση οιασδήποτε κοινοβουλευτικής διαδικασίας, κύριε Πρόεδρε, και καθιστάμεθα και εμείς κομπάρσοι αυτής της γελοιοποίησης.

Κύριε Υπουργέ, κατ’ αρχάς χωρίς να έχετε ευθύνη, διότι αυτό εδώ σας το φορτώνουν, υφίσταστε ένα κόστος εκπροσωπώντας την Κυβέρνηση. Καταλαβαίνω ότι δεν σας αφορά προσωπικά, αλλά αφορά την Κυβέρνηση κι εσείς είστε εδώ. Αυτά τα πράγματα είναι ασύλληπτα.

Ο κύριος Προέδρος έκανε μια πρόταση. Ωραία. Να δεχθούμε την πρόταση, κύριε Πρόεδρε. Πότε θα διαβαστούν αυτές οι τροπολογίες; Ποιος θα τις αναλύσει; Ποιος θα προλάβει, παραμονές Χριστουγέννων, να δει όλα αυτά τα θέματα τα οποία η Κυβέρνηση επιλέγει, κατά τη δική της κρίση, να θέσει στο εθνικό Κοινοβούλιο σαράντα οκτώ ώρες προ των διακοπών των Χριστουγέννων; Τι είναι αυτά τα πράγματα;

Η στοιχειώδης σοβαρότητα δεν θα επέβαλλε όλα αυτά να έχουν συζητηθεί, να υπάρχει μια προετοιμασία; Αλλιώς, μας δημιουργείται η εντύπωση ότι αυτό γίνεται επί τούτου, ακριβώς για να μην υπάρξει η βάσανος της Βουλής, ακριβώς για να μην υπάρξει η δυνατότητα στα κόμματα. Και δεν εξαιρώ τους Βουλευτές της Συμπολίτευσης, γιατί η γελοιοποίηση αφορά και αυτούς. Γιατί η υποβάθμιση αφορά και αυτούς. Γιατί η περιφρόνηση αφορά και αυτούς.

Είναι ασύλληπτο, κυρίες και κύριοι συνάδελφοι, αυτό το οποίο γίνεται εδώ πέρα, να καλούμαστε σήμερα το πρωί να απαντήσουμε σε είκοσι διαφορετικά θέματα, εξειδικευμένα απόλυτα, για τα οποία χρειαζόμαστε ειδική συμβουλή και ειδική γνώση. Είναι μια ντροπή! Αυτό μόνο έχω να πω. Είναι μια ντροπή, κύριε Πρόεδρε!

Να ακούσω και τους υπόλοιπους Κοινοβουλευτικούς και από εκεί και πέρα, να δούμε πώς μπορούμε να σώσουμε ό,τι μπορούμε να σώσουμε από το κύρος του Κοινοβουλίου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, με τον κ. Παππά πρέπει, ντε και καλά, στη Βουλή να συγκρουόμαστε; Δηλαδή μήπως το επιζητά; Μήπως, δηλαδή, είναι στη φύση του ανθρώπου;

Είχε φέρει ένα σχέδιο νόμου στο οποίο, απ’ ό,τι είδα και από τις συζητήσεις στην επιτροπή, υπήρχαν και κάποιες διαφωνίες, αλλά γενικά δεν μπορεί κανείς να του πει ότι το πετάμε από το παράθυρο. Το συζητάμε και ενδεχομένως κάτι να ψηφίσουμε.

Το κλίμα είναι αυτό. Και κάνει λάθος ο κ. Δένδιας. Ο αρμόδιος Υπουργός, κύριε συνάδελφε, όπως καλά γνωρίζετε, συνυπογράφει για να έρθει μία τροπολογία εδώ. Αναδέχεται κι αυτός την πολιτική ευθύνη για όλη αυτή την κατάσταση που δημιουργείται. Θα μου πείτε τώρα, εμείς ανακαλύπτουμε τις υπουργικές τροπολογίες αυτές, με τη διακυβέρνηση ΣΥΡΙΖΑ - ΑΝΕΛ; Προφανώς και όχι.

Είναι μια πρακτική, όχι πάντα σωστή, ως προς την οποία και οι αναθεωρήσεις του Συντάγματος και του Κανονισμού είχαν προσπαθήσει να βάλουν εμπόδια και τελικά τα εμπόδια αυτά τα υπερβαίνουν οι κυβερνήσεις. Αυτή η κατάσταση, όμως, είκοσι μιας περιπτώσεων, παρεμβάσεων των Υπουργών με τροπολογίες, νομίζω ότι είναι έξω από το πνεύμα του Κοινοβουλίου κι έξω και από μία παρελθούσα κακή πρακτική. Την υπερβαίνει, είναι παραπάνω από αυτή.

Συνεπώς και η Διάσκεψη Προέδρων γελοιοποιείται. Κυρίες και κύριοι Βουλευτές, η Διάσκεψη Προέδρων, όπως είπατε, κύριε Πρόεδρε, καθορίζει μία διαδικασία. Κι ερχόμαστε στη συνέχεια αυτή τη διαδικασία να την κάνουμε κουρέλι. Η Διάσκεψη Προέδρων ως όργανο ακυρώνεται με αυτό τον τρόπο. Και γι’ αυτό, κάτι πρέπει να κάνετε.

Τέλος, υπάρχουν φήμες, κύριε Πρόεδρε, -αλλά κανείς μετά τις τελευταίες εξελίξεις δεν μπορεί να πει «εγώ επί φημών δεν ομιλώ»- ότι θα έρθει μια τροπολογία ή σήμερα ή αύριο, η οποία θα εμπλέκει τα θέματα της έκδοσης με τα θέματα του ασύλου. Θα είναι το Υπουργείο Εσωτερικών που θα τη φέρει; Θα είναι το Υπουργείο Δικαιοσύνης που θα τη φέρει; Θα είναι το Υπουργείο Μετανάστευσης που θα τα φέρει; Δεν γνωρίζω.

Μέσα, όμως, σε αυτή την ακαταστασία των τροπολογιών, ακούω με πάρα πολλή προσοχή εκείνη τη φήμη που λέει ότι μπορεί να έρθει μία τροπολογία η οποία να συνδέει τα θέματα του ασύλου με τα θέματα της έκδοσης, ενόψει των οκτώ Τούρκων, για τους οποίους η ελληνική δικαιοσύνη, ο Άρειος Πάγος, απεφάσισε να μην εκδοθούν.

Με τις τροπολογίες κανείς δεν μπορεί να καταλάβει ποια ακριβώς λεπτομέρεια κρύβεται πίσω από μια φράση ακατανόητη, δυσνόητη σε ένα δημοσιογραφικό μυαλό, σε ένα πολιτικό μυαλό, σε ένα μυαλό ενός Βουλευτή, που δεν μπορεί να ξέρει πίσω από τη διατύπωση «αλλάζει η περίπτωση α΄ της παραγράφου 2 του άρθρου 14 του νόμου τάδε» τι μπορεί να υπάρχει. Επειδή, λοιπόν, υπάρχει αυτός ο κίνδυνος, σας παρακαλώ, κύριε Πρόεδρε, να επιδείξουμε όση αυστηρότητα μπορούμε για άλλες τροπολογίες. Τουλάχιστον αυτές, πλην μιας νομίζω, τις ξέραμε από χθες το απόγευμα και κάτι μπορέσαμε να δούμε. Για ό,τι είναι να έρθει από εδώ και πέρα, όμως, όλη η Βουλή, η πλειοψηφία κυρίως, να πει «όχι», για να μας δοθεί η ευκαιρία να καταλάβουμε αν υπάρχει και κάποια τόσο ύποπτη τροπολογία, ποια είναι αυτή και να την ξεσκεπάσουμε.

Ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Επί της διαδικασίας, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ποιας διαδικασίας; Η διαδικασία θα τελειώσει όπως το είπαμε, με την κ. Βάκη. Και μετά εάν θέλετε να πάρετε τον λόγο…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ:** Είναι για το θέμα το οποίο συζητείται τώρα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ναι, δεν έχετε τον λόγο εσείς. Υπάρχει η εκπρόσωπος του κόμματος σας. Άρα, θα μιλήσει η κ. Βάκη. Το είπα εξαρχής. Θα κλείσει τον κύκλο των ομιλητών όπως γίνεται συνήθως. Η εκπρόσωπος του κυβερνώντος κόμματος μιλάει τελευταία, για να απαντήσει.

Τον λόγο έχει ο κ. Παναγιώταρος για τρία λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Εν μέσω αστροκαταιγίδας –όπως είπατε και εσείς με κάποια άλλη φρασεολογία- έρχονται είκοσι μία τροπολογίες. Κύριε Πρόεδρε, εάν περάσει η άποψή σας, θα δοθεί πλήρης χρόνος σε κάθε Κοινοβουλευτικό Εκπρόσωπο να τις αναλύσει.

**ΠΡΟΕΔΡΕΥΩΝ (Νικήτας Κακλαμάνης):** Και στους εισηγητές.

**ΗΛΙΑΣ ΠΑΝΑΓΙΩΤΑΡΟΣ:** Από ένα λεπτό όμως να μιλήσουμε, θα χρειαστούμε είκοσι λεπτά μόνο για τις τροπολογίες, εάν θέλουμε να είμαστε εντάξει με τους εαυτούς μας και με όλους όσους θα μας βλέπουν. Όπως καταλαβαίνετε, κύριε Πρόεδρε, είναι και πρακτικό και λειτουργικό το πρόβλημα. Δεν είναι μόνο το γεγονός ότι ενώ είχαν συμφωνηθεί άλλα, ήρθαν είκοσι και πλέον τροπολογίες και ενδεχομένως να δούμε και άλλες, κατά τη συνήθη πρακτική και αυτής της Κυβέρνησης.

Θα πρέπει να πάρετε μία θέση εσείς ως Πρόεδρος που διευθύνετε τη συνεδρίαση και να προστατεύσετε το κύρος του Σώματος, της Κυβέρνησης, όλων των Βουλευτών. Δεν είναι δυνατόν να συζητηθούν είκοσι και πλέον τροπολογίες οι οποίες είναι παντελώς άσχετες φυσικά με το νομοσχέδιο για τα μυστικά του Διαστήματος, που πολύ καλά έφερε ο κύριος Υπουργός στην Ολομέλεια.

Μόνο εσείς μπορείτε να πάρετε μία απόφαση.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παναγιώταρε, εγώ κατά παρέκκλιση έκανα την πρόταση. Γιατί ο εκάστοτε Προεδρεύων είναι υποχρεωμένος να φέρει και να υπερασπιστεί την άποψη -ομόφωνη ήταν μάλιστα- της Διάσκεψης των Προέδρων.

Αντιλαμβάνομαι ότι όλοι οι συνάδελφοι, και οι κυβερνητικοί, δεν έχουν αντίρρηση να πάμε σε αυτή την εναλλακτική πρόταση, όπως την περιέγραψα. Το έκανα κατά παρέκκλιση και είπα ότι μπορώ να το κάνω μόνο εάν έχω την έγκριση της Ολομέλειας. Με βάση τον Κανονισμό δυστυχώς -επί της ουσίας έχετε δίκιο- δεν μπορώ να το ανατρέψω εγώ.

Προχωρούμε.

Τον λόγο έχει ο κ. Συντυχάκης για να τοποθετηθεί επί της διαδικασίας.

**ΕΜΜΑΝΟΥΗΛ ΣΥΝΤΥΧΑΚΗΣ:** Προφανώς δεν συμφωνεί το ΚΚΕ με αυτή τη διαδικασία, με αυτόν τον ορυμαγδό τροπολογιών που μάλλον έχει σπάσει και το φράγμα, έχει σπάσει το όριο. Δεν ξέρω ποιο είναι ακριβώς το όριο. Είναι δεκαεννέα; Είναι είκοσι;

Και είναι ένα νομοσχέδιο που δεν δικαιολογείται ένας τόσο μεγάλος αριθμός τροπολογιών. Ορισμένες από τις τροπολογίες είναι πολύ πιο σημαντικές από το ίδιο το νομοσχέδιο. Για παράδειγμα, αυτή που ήρθε τελευταία, η τροπολογία 1409 που καταργεί το νυχτερινό τιμολόγιο της ΔΕΗ, είναι πολύ πιο σημαντική.

**ΧΡΗΣΤΟΣ ΜΑΝΤΑΣ:** Ε, όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου να πω την άποψή μου και να μη με διορθώνετε.

Άρα είναι μια συνήθης πρακτική που την πήρε από τις προηγούμενες κυβερνήσεις. Εμείς την καταγγέλλουμε αυτή τη διαδικασία. Και είμαστε σύμφωνοι να δοθεί πραγματικός χρόνος στις δευτερολογίες, έτσι ώστε να τοποθετηθούμε ουσιαστικά επί των τροπολογιών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Ακούγοντας κανείς τον αριθμό των τροπολογιών έτσι αόριστα και γενικά ίσως επηρεαστεί. Όμως εγώ θα ήθελα να επισημάνω το εξής. Το έχω αναφέρει και στο παρελθόν. Κατ’ αρχάς εγώ διάβασα όλες τις υπουργικές τροπολογίες. Επιβεβαιώνουν αυτό που θέλω να σας πω. Διορθώνουν ελλείψεις, παραλείψεις, ασάφειες και λάθη του παρελθόντος.

Για παράδειγμα, εγώ πριν από μερικούς μήνες είχα φέρει μία τροπολογία εδώ όπου διόρθωσα και έσωσα -αν θέλετε- οικόπεδα που είχαν παραχωρηθεί από τις προηγούμενες κυβερνήσεις στους δήμους για να κάνουν σχολεία. Τους παραχωρήθηκαν, βάζοντας αυτό το στενό περιθώριο να υλοποιήσουν την κατασκευή και τη λειτουργία των σχολείων σε πέντε χρόνια. Αν είναι δυνατόν σε πέντε χρόνια, παραλαμβάνοντας οι δήμοι ένα οικόπεδο να διαμορφώσουν τον χώρο, να βρουν κονδύλια, να κάνουν τις μελέτες, να κατασκευάσουν το σχολείο, να το εξοπλίσουν και να βάλουν μαθητές!

Αυτό είχε σαν αποτέλεσμα να απειλήσει το ΤΑΙΠΕΔ να πάρει τα οικόπεδα και να χαθεί το πρόγραμμα αυτό για τα σχολεία. Και είχα φέρει εδώ μια τροπολογία με την οποία επιμηκύναμε τον χρόνο και τα πέντε χρόνια τα κάναμε πενήντα. Αυτό ήταν κακό; Δεν ήταν προς όφελος της κοινωνίας;

Σχετικά με μια άλλη τροπολογία θα αναφέρω, επίσης, ότι είχαν φέρει τα επενδυτικά προγράμματα και δεν είχαν προβλέψει μέσα στα νομοσχέδια -μιλώ και πάλι για τις κυβερνήσεις του ΠΑΣΟΚ και της Νέας Δημοκρατίας- τι θα γινόταν στην περίπτωση που ένας επιχειρηματίας για λόγους ανωτέρας βίας ήθελε να επιστρέψει πίσω την προκαταβολή που είχε πάρει για να κάνει ένα επενδυτικό πρόγραμμα. Αναφέρομαι σε περιπτώσεις ανωτέρας βίας και είχαμε τέτοια φαινόμενα ειδικά στην περιοχή της Ηπείρου, Αιτωλοακαρνανίας κ.λπ.. Μιλάμε για καιρικά φαινόμενα, μιλάμε για θανάτους των επιχειρηματιών. Δεν υπήρχε πρόβλεψη για να επιστρέψουν πίσω τα χρήματα οι άνθρωποι και φέραμε μια τροπολογία με την οποία το προβλέψαμε. Ήταν κακό; Όχι, για όνομα του θεού!

Αν κάποιος διαφωνεί με κάποιες απ’ αυτές τις τροπολογίες θα πρέπει εδώ να τοποθετηθεί, να τις κρίνει κ.λπ.. Δεν μπορεί γενικά και αόριστα να λέει κανείς «ξέρεις, αυτές είναι οι τροπολογίες άρα τοποθετούμαι αντίθετα». Αυτά ήθελα να πω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, ευχαριστώ πάρα πολύ.

Εύστοχο το σχόλιό σας, κύριε Πρόεδρε, για την «καταιγίδα της ερήμου». Μετά την «καταιγίδα της ερήμου» έχουμε την «καταιγίδα» τροπολογιών της Συγκυβέρνησης ΣΥΡΙΖΑ - ΑΝΕΛ. Απώλεια ανθρώπων, απώλειες ψυχών στην πρώτη περίπτωση, απώλεια δημοκρατίας στη δεύτερη περίπτωση. Και πώς να μην έχουμε, κύριε Πρόεδρε, απώλεια δημοκρατίας όταν με τον τρόπο με τον οποίο νομοθετεί η Κυβέρνηση στερεί το δικαίωμα ουσιαστικού διαλόγου μέσα ακριβώς στον ναό της δημοκρατίας;

Ο τρόπος νομοθέτησης, αυτός ο τρόπος ο οποίος ξεκίνησε πριν από δύο χρόνια, συνεχίζεται ακόμα και σήμερα, παρά τις διαβεβαιώσεις που είχαμε από την Κυβέρνηση πριν από έναν χρόνο ότι αυτό το πράγμα θα άλλαζε. Είκοσι έξι άρθρα θα μπουν στο κεφάλαιο των λοιπών διατάξεων όταν το νομοσχέδιο αυτό καθαυτό έχει λιγότερα άρθρα.

Είναι συνυπεύθυνος και ο Υπουργός, ο οποίος όντως είχε δώσει τη διαβεβαίωση στις επιτροπές ότι δεν θα έρθουν τροπολογίες ή θα φροντίσει, τουλάχιστον, θα πάρει την ευθύνη. Αυτή τη στιγμή η ευθύνη του είναι υπογεγραμμένη σε είκοσι τουλάχιστον τροπολογίες. Κανένας σεβασμός για τα κόμματα της Αντιπολίτευσης, κανένας σεβασμός για τους εκπροσώπους του ελληνικού λαού! Στην προσπάθεια, λοιπόν, να μην γελοιοποιηθούν άλλο οι κοινοβουλευτικές διαδικασίες η πρότασή σας βρίσκει την Ένωση Κεντρώων σύμφωνη.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Ψαριανός, επειδή δεν είναι ο κ. Δανέλλης εδώ.

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, έχουμε πει πάρα πολλές φορές και θα το ξαναπώ άλλη μία, ότι όταν έχουμε ένα νομοσχέδιο ή μία κύρωση συμφωνίας της Ελλάδας με την Ουκρανία, για παράδειγμα ή με τη Σαουδική Αραβία για κάποιες δοσοληψίες και πρέπει να κυρώσουμε τη συμφωνία έρχεται από πίσω μία «ουρά» από διακόσιες εξήντα επτά τροπολογίες επί όλων των θεμάτων, για οποιοδήποτε ζήτημα. Για οποιαδήποτε τακτοποίηση έχουμε να κάνουμε, για παρατάσεις προθεσμιών, για προσλήψεις κ.λπ., για οποιαδήποτε τακτοποίηση έρχεται ένα πακέτο τροπολογιών, κάτι το οποίο είναι πλέον μία συνήθης πρακτική.

Στο παρελθόν το είχαμε πάντοτε αυτό. Ως αντιπολίτευση ο ΣΥΡΙΖΑ έσκιζε τα ρούχα του και όλοι μαζί φωνάζαμε να σταματήσει αυτή η «φάμπρικα» και τώρα αυτό δεν είναι απλώς «φάμπρικα», αλλά έχει γίνει η συνήθης διαδικασία κοινοβουλευτικής λειτουργίας.

Αυτό πρέπει να σταματήσει χθες! Έχουμε ξαναπεί ότι ακόμα και όταν συμφωνούμε με μία διαφοροποίηση, τροποποίηση διάταξης, με μία τροπολογία, όταν αυτά έρχονται ως πακέτο σε άσχετα νομοσχέδια θα είμαστε αντίθετοι. Αυτό πρέπει να τελειώσει, τελεία και παύλα.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε τη σειρά των εκπροσώπων των κομμάτων με την κ. Βάκη.

Κυρία Βάκη, έχετε τον λόγο.

**ΦΩΤΕΙΝΗ ΒΑΚΗ:** Ευχαριστώ πολύ, κύριε Πρόεδρε.

Εγώ νομίζω ότι δεν θα διαφωνήσει κανείς με την πρότασή σας. Θα συμφωνήσω ότι έτσι πρέπει να ακολουθηθεί η διαδικασία, αλλά όσον αφορά τα σχόλια περί καταιγίδας της ερήμου, επίσης δεν θα διαφωνήσει κανείς ότι χρειαζόμαστε μια ομαλή νομοθέτηση και ότι θα πρέπει να αποφεύγουμε μεγάλο αριθμό τροπολογιών και δη τροπολογιών τελευταίας στιγμής.

Βέβαια, κοιτάξτε, συνάδελφοι, χωρίς καμμία πρόθεση να κάνω τώρα εύκολη αντιπολίτευση: Όσοι διαρρηγνύετε τα ιμάτιά σας για τον μεγάλο αριθμό τροπολογιών, ας μην ξεχνούμε και κάποιες μεταμεσονύκτιες νομοθετικές παρεμβάσεις και τροπολογίες τελευταίας στιγμής προ κάποιων ετών. Δεν θέλω να μπω σε αυτή τη συζήτηση. Εγώ το μόνο που θέλω να πω, και όχι υπερασπιζόμενη τον μεγάλο αριθμό, είναι το εξής: Σύμφωνοι, είναι όντως πολλές. Είναι ότι λόγω του τέλους του έτους υπάρχουν κάποιες ανελαστικές νομοθετικές εκκρεμότητες και ανάγκες, οι οποίες πρέπει να κλείσουν πριν το νέο έτος. Υπάρχει και μια πιεστικότητα, αν θέλετε, κοινωνικών προβλημάτων. Είναι και το επείγον της κοινωνίας που μας εξαναγκάζει να καταθέτουμε τις τροπολογίες της τελευταίας στιγμής.

Να δώσω ένα παράδειγμα. Υπάρχει τροπολογία…

**ΑΝΔΡΕΑΣ ΛΟΒΕΡΔΟΣ:** Είναι για καλό…

**ΦΩΤΕΙΝΗ ΒΑΚΗ:** Με συγχωρείτε, ναι, είναι για καλό, κύριε Λοβέρδο. Για παράδειγμα, η επιχορήγηση…

**ΑΝΔΡΕΑΣ ΛΟΒΕΡΔΟΣ:** Έπρεπε τώρα;

**ΠΡΟΕΔΡΕΥΩΝ (Νικήτας Κακλαμάνης):** Πείτε την άποψή χωρίς να απαντάτε. Σας παρακαλώ, κύριε Λοβέρδο.

**ΦΩΤΕΙΝΗ ΒΑΚΗ:** Κύριε Λοβέρδο, όχι κατά το δοκούν και όχι επιλεκτικά.

Υπάρχει και η τροπολογία για την επιχορήγηση της επανασύνδεσης του ηλεκτρικού ρεύματος σε φτωχούς συμπολίτες μας. Είναι καλό ή κακό;

(Θόρυβος στην Αίθουσα)

**ΠΑΝΑΓΙΩΤΗΣ ΗΛΙΟΠΟΥΛΟΣ:** Τώρα το θυμηθήκατε;

**ΦΩΤΕΙΝΗ ΒΑΚΗ:** Σε συνέχεια του κοινωνικού τιμολογίου. Ρυθμίζονται εκκρεμότητες…

**ΠΑΝΑΓΙΩΤΗΣ ΗΛΙΟΠΟΥΛΟΣ:** Λαϊκίζει…

**ΠΡΟΕΔΡΕΥΩΝ (Νικήτας Κακλαμάνης):** Θα έχετε χρόνο στις τοποθετήσεις να τα πείτε αυτά. Να κλείσουμε με τη διαδικασία.

**ΦΩΤΕΙΝΗ ΒΑΚΗ:** Μισό λεπτό, κύριοι συνάδελφοι.

Υπάρχουν προθεσμίες αναπτυξιακού νόμου κ.τλ.. Εν πάση περιπτώσει, θα επανέλθω στην ομιλία μου. Για να κλείσουμε, συμφωνώ με τη διαδικασία, την οποία προτείνετε και δεν έχω να προσθέσω κάτι άλλο.

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τον λόγο στον Υπουργό για τρία λεπτά, αν και δεν βλέπω το χέρι του, αλλά είμαι σίγουρος ότι θέλει να πάρει τον λόγο.

Κύριε Υπουργέ, έχετε τον λόγο.

(Θόρυβος στην Αίθουσα)

Ποιος συνάδελφος θέλει τον λόγο; Ο κ. Παναγιωτόπουλος νόμιζε ότι δεν θα έδινα τον λόγο σε κάποιον από τον ΣΥΡΙΖΑ. Καλύφθηκε από την κ. Βάκη.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εγώ θα συμφωνήσω ότι θα είναι καλό να προσπαθούμε όσο λιγότερο να έρχονται τροπολογίες. Είναι προφανές αυτό. Όμως, εδώ πέρα δεν χρειάζεται να δημιουργούμε εντυπώσεις και να διαμορφώνουμε ένα κλίμα ότι υπάρχουν ακραίες κοινοβουλευτικές πρακτικές. Δεν πρόκειται περί αυτού. Εδώ έχουμε μια παρέμβαση, η οποία στις περισσότερες από τις τροπολογίες έχουμε κάποιες παρατάσεις, οι οποίες είναι μέχρι τέλος του έτους.

Το δεύτερο, το οποίο -νομίζω- ότι πρέπει να το αναγνωρίσουμε όλοι ως θετικό,είναι ότι αυτό αποτέλεσε και από δυνάμεις οι οποίες αντιπολιτεύονται σφοδρά την Κυβέρνηση αφορμή για να πουν και μισή κουβέντα καλή για το νομοσχέδιο.Οπότε να συζητήσουμε –νομίζω- με την πολύ λειτουργική πρόταση του Προέδρου ξεχωριστά τις τροπολογίες και με την παρουσία των αρμοδίων Υπουργών και να προχωρήσουμε.

Θα ήταν πάρα πολύ ευτυχές κάποια στιγμή να καταφέρουμε αυτό το πράγμα να μην συμβαίνει. Όμως, να μην διαμορφώνουμε κι εδώ κλίμα, ότι έχουμε αντιδημοκρατική εκτροπή, καταιγίδα του διαστήματος κι εγώ δεν ξέρω τι άλλο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Επομένως ομόφωνα το Σώμα εγκρίνει την τροποποίηση της απόφασης της Διάσκεψης των Προέδρων. Επειδή δεν θα είμαι μέχρι τέλους, για να γραφτεί στα Πρακτικά, θα το παραδώσω.

Ενημερώνω ότι οι Κοινοβουλευτικοί Εκπρόσωποι τυπικά έχουν χρόνο έξι λεπτά και στις δευτερολογίες θα υπάρχει ανοχή τουλάχιστον δύο λεπτά και το ίδιο ισχύει και με τους εισηγητές, που από επτάμισι λεπτά μπορούν να πάνε στα δέκα λεπτά για τις τροπολογίες.

Κατά παρέκκλιση νομίζω ότι συμφωνείτε όλοι και επ’ αυτού, μήπως και μπορέσουμε και βρούμε κάποια άκρη, διότι οι παρατάσεις παρατάσεις, αλλά μερικές παρατάσεις, όπως αυτή για το μεταναστευτικό, δεν είναι τόσο απλή παράταση.

Κύριε Κάτση, έχετε τον λόγο για δεκαπέντε λεπτά, έχοντας υπ’ όψιν σας ότι θα έχετε περίπου άλλα δέκα για τις τροπολογίες. Μη χάσετε χρόνο για τις τροπολογίες τώρα.

**ΑΝΔΡΕΑΣ ΛΟΒΕΡΔΟΣ:** Άρα, κύριε Πρόεδρε, θα πάμε στις 15.00΄ το μεσημέρι.

**ΠΡΟΕΔΡΕΥΩΝ (Νικήτας Κακλαμάνης):** Μόλις, κύριε Λοβέρδο, δω πόσοι θα εγγραφούν, θα σας πω τον πιθανό χρόνο λήξης. Ίσως και νωρίτερα, γιατί στην επιτροπή μίλησαν τέσσερις συνάδελφοι. Συνήθως, εν ολομελεία, μιλάει διπλάσιος αριθμός από αυτούς που μίλησαν στην επιτροπή. Άρα θα ξέρουμε όταν θα τελειώνει και η κ. Ασημακοπούλου πότε λήγει το πρώτο στάδιο, όπως το καθορίσαμε.

Ορίστε, κύριε Κάτση, έχετε τον λόγο.

**ΜΑΡΙΟΣ ΚΑΤΣΗΣ:** Ως εισηγητής, κύριε Πρόεδρε, θα τοποθετηθώ επί της τροπολογίας μου;

**ΠΡΟΕΔΡΕΥΩΝ (Νικήτας Κακλαμάνης):** Αν θέλετε, μπορείτε, αλλά θα έχετε και δέκα λεπτά δευτερολογίας, όπως είπαμε για τις τροπολογίες. Οπότε, η γνώμη μου είναι να τοποθετηθείτε στην πρωτολογία σας επί του νομοσχεδίου.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε, είστε ιδιαίτερα εποικοδομητικός και παραγωγικός.

Κυρίες και κύριοι συνάδελφοι, η σημερινή συζήτηση στην Εθνική Αντιπροσωπεία για την ψήφιση του νομοσχεδίου του Υπουργείου Ψηφιακής Πολιτικής δεν διεξάγεται εν κενώ. Αντιθέτως, διεξάγεται σε μια ιδιαίτερα ευνοϊκή συγκυρία. Μια συγκυρία που προέκυψε από τη μεθοδική και αποτελεσματική δουλειά του νεοσύστατου Υπουργείου Ψηφιακής Πολιτικής για τη διαμόρφωση Εθνικής Πολιτικής για το Διάστημα, πραγματικά για πρώτη φορά στη χώρα μας και αυτό οφείλουμε να το αναγνωρίσουμε.

Η ψήφιση του σημερινού νομοσχεδίου θα αποτελέσει την τέταρτη πράξη που θα σφραγίσει τις προϋποθέσεις, ώστε να αλλάξει η χώρα σελίδα τεχνολογικά και παραγωγικά.

Πρόσφατα είχαμε τρεις δράσεις εξαιρετικής σημασίας στον τομέα της αξιοποίησης των διαστημικών τεχνολογιών που σηματοδοτούν την είσοδο της χώρας σε ένα πεδίο που έως τώρα είχε αφεθεί, κατά τη γνώμη μου, στη τύχη του από τις προηγούμενες κυβερνήσεις. Και εξηγώ:

Πρώτη δράση. Κυρώθηκε από τη Βουλή η σύμβαση του ελληνικού δημοσίου με την «Hellas SAT» η οποία διασφάλισε τα ελληνικά δικαιώματα στο Διάστημα στη γεωστατική τροχιακή θέση στις 39ο ανατολικά του Γκρήνουιτς, ενώ παράλληλα αύξησε τα οφέλη για το δημόσιο. Έτσι θα δημιουργηθεί ο πρώτος δορυφορικός σταθμός που θα καλύψει ανάγκες του δημοσίου για αξιόπιστες και ασφαλείς επικοινωνίες, ιδιαίτερα σε περιπτώσεις καταστροφών, κρίσεων, πρόσβασης σε απομακρυσμένες γεωγραφικές περιοχές κ.λπ..

Δεύτερη δράση. Με την πρόσφατη επίσκεψη του επικεφαλής της Ευρωπαϊκής Υπηρεσίας Διαστήματος του κ. Βέρνερ, υπογράφηκε μνημόνιο συνεργασίας με τον Υπουργό Ψηφιακής Πολιτικής κ. Νίκο Παππά για τη δημιουργία και στην Ελλάδα κέντρου ανάπτυξης νεοφυών επιχειρήσεων, το λεγόμενο «ESA-BIC BUSSINESS INCUMBATION CENTER». Η δημιουργία του «ESA-BIC» όπως είναι και τα αρχικά των κέντρων τα οποία λειτουργούν ήδη πετυχημένα σε δέκα πέντε ευρωπαϊκές χώρες, θα βοηθήσει στη δημιουργία επιχειρήσεων στάνταρτς και όπως καταλαβαίνετε αυτό δημιουργεί πολλές θέσεις εργασίας για νέους επιστήμονες υψηλής εξειδίκευσης και βοηθά στην παραγωγή προϊόντων υψηλής προστιθέμενης αξίας.

Τρίτη δράση. Σε μνημόνιο συνεργασίας με την ελληνική πλευρά προχώρησε και η γερμανική εταιρεία «OHB». Αντικείμενο της συμφωνίας αποτελεί η ίδρυση κοινής εταιρείας, η οποία θα δραστηριοποιηθεί στην κατασκευή δορυφορικών και άλλων διαστημικών συστημάτων, με τη συμμετοχή ελληνικών εταιρειών στο πλαίσιο εθνικών, ευρωπαϊκών και διεθνών προγραμμάτων.

Η «OHB» είναι μια από τις τρεις κορυφαίες ευρωπαϊκές εταιρείες στο χώρο του Διαστήματος, έχοντας ως κύριο αντικείμενο την κατασκευή δορυφόρων χαμηλής τροχιάς καθώς και γεωστατικών δορυφόρων. Άρα μιλάμε για προσέλκυση επενδύσεων και μάλιστα στον κλάδο υψηλής τεχνολογίας.

Ερχόμαστε τώρα στην τέταρτη δράση, που είναι και αντικείμενο του παρόντος νομοσχεδίου. Ως επιστέγασμα των ανωτέρω, η ίδρυση του Ελληνικού Διαστημικού Οργανισμού αλλά και το πλαίσιο για την αδειοδότηση Διαστημικών Εφαρμογών θα βοηθήσει ουσιαστικά τις προσπάθειές μας να μπούμε στην παγκόσμια αγορά διαστημικής βιομηχανίας, της οποίας ο ετήσιος κύκλος εργασιών αγγίζει τα 200 δισεκατομμύρια δολάρια.

Κυρίες και κύριοι συνάδελφοι, κάθε σοβαρή χώρα, η οποία σχεδιάζει και υλοποιεί μια μακρόπνοη στρατηγική με στόχο μια ισχυρή θέση στο αύριο, όπως αυτό διαμορφώνεται με τις τεχνολογικές εξελίξεις, επιβάλλεται να εντάξει στον σχεδιασμό της και τον χώρο του Διαστήματος.

Όταν μιλάμε για παραγωγική ανασυγκρότηση, πρέπει να σκεφτόμαστε εκτός της πεπατημένης και να αξιοποιούμε τα συγκριτικά πλεονεκτήματα, όπως το ανθρώπινο δυναμικό μας. Η χώρα μας είναι από τις ελάχιστες χώρες της Ευρωπαϊκής Ένωσης που δεν διέθετε μέχρι σήμερα ούτε διαστημικό οργανισμό ούτε και τη σχετική ειδική νομοθεσία, για την αδειοδότηση διαστημικών δραστηριοτήτων, τη στιγμή μάλιστα που συμμετέχει χρηματοδοτικά στην Ευρωπαϊκή Διαστημική Υπηρεσία, χωρίς όμως, να λαμβάνει το ποσό που της αναλογεί από τα αντίστοιχα κονδύλια γεω-επιστροφής.

Αποτέλεσμα αυτής της ανυπαρξίας είναι, από τη μια, η παντελής έλλειψη οποιασδήποτε μορφής συντονισμού των δράσεων, με τις οποίες η χώρα θα μπορούσε να αξιοποιήσει τα δικαιώματά της στον τομέα του Διαστήματος και, από την άλλη, η ουσιαστική, μηδενική, εμπορική, επιστημονική και ερευνητική χρήση, μη αξιοποιώντας το πλήθος των εφαρμογών και των πόρων που διαθέτει η Ευρωπαϊκή Διαστημική Υπηρεσία. Και είναι πραγματικά κρίμα, αν αναλογιστούμε το επιστημονικό δυναμικό που διαθέτει η χώρα μας, το οποίο είναι ικανό να στηρίξει τέτοια εγχειρήματα και αυτό αποδεικνύεται από το γεγονός πως μεγάλο μέρος αυτού του δυναμικού διαπρέπει και δραστηριοποιείται στο εξωτερικό.

Πρέπει ο κόσμος που μας παρακολουθεί να καταλάβει ότι, όταν μιλάμε για διαστημικές εφαρμογές, δεν είναι κάτι τόσο μακρινό όσο ακούγεται. Μιλάμε για πράγματα που τα βλέπουμε και στην καθημερινή μας ζωή, όπως, παραδείγματος χάριν, συστήματα τηλεπικοινωνιών, ραδιοπλοήγηση, εθνική ασφάλεια και εφαρμογές πολιτικής προστασίας, όπως η πρόληψη και αντιμετώπιση πυρκαγιών και φυσικών καταστροφών και άλλα. Άρα καταλαβαίνουμε ότι οποιαδήποτε δεδομένα προκύπτουν από τους δορυφόρους είναι εξαιρετικά σημαντικό να μπουν σε μια εθνική στρατηγική και να αξιοποιηθούν κατάλληλα.

Υπάρχουν επιχειρήσεις στην Ελλάδα σήμερα που δραστηριοποιούνται πολύπλευρα στον χώρο του Διαστήματος. Με τη θέσπιση ενιαίων κανόνων αλλά και με την ίδρυση του Ελληνικού Διαστημικού Οργανισμού επιδιώκουμε να τους δώσουμε ένα σταθερό περιβάλλον, ώστε να αναπτυχθούν και να προσφέρουν συγκροτημένα στην οικονομία και την κοινωνία.

Πιο συγκεκριμένα, το παρόν σχέδιο νόμου αποτελείται από τρεις ενότητες, με τις οποίες συνοπτικά: Πρώτον, θεσμοθετείται πλαίσιο κανόνων για την αδειοδότηση και τον έλεγχο των διαστημικών δραστηριοτήτων.

Δεύτερον, καθορίζεται η διαδικασία για την καταχώρηση των διαστημικών αντικειμένων σε ειδικό μητρώο, βάσει αρχών του Διεθνούς Δικαίου.

Τρίτον, ιδρύεται ο Ελληνικός Διαστημικός Οργανισμός, ο οποίος ως ανώνυμη εταιρεία ευέλικτης μορφής θα αναλάβει, υπό την εποπτεία της πολιτείας, τον συντονισμό των δράσεων και την αξιοποίηση των δικαιωμάτων και πόρων του ελληνικού δημοσίου στο Διάστημα.

Να τονίσω σ’ αυτό το σημείο ότι για τη θέσπιση του εν λόγω σχεδίου νόμου έχει πραγματοποιηθεί μελέτη και αξιοποίηση σχετικών πρακτικών και τεχνογνωσίας, που προέκυψαν από τη συμμετοχή του ελληνικού κράτους, τόσο σε διεθνείς και κυρίως σε ευρωπαϊκούς φορείς, όπως η ESA.

Στην πρώτη ενότητα έχουμε την κατάρτιση εθνικής νομοθεσίας για την άσκηση και την εποπτεία των διαστημικών δραστηριοτήτων. Αυτό γίνεται για πρώτη φορά και στοχεύει στην καθιέρωση και ενίσχυση της παρουσίας της χώρας μας σε διεθνές επίπεδο, μεταξύ των «διαστημικών εθνών».

Η Ελλάδα συμμορφώνεται πλέον με τους διεθνείς κανόνες και τις αρχές που διέπουν τη χρήση του Εξωατμοσφαιρικού Διαστήματος, εφόσον μάλιστα χρησιμοποιεί διαστημικούς πόρους, όπως το ραδιοφάσμα, που χρησιμοποιούν οι τηλεπικοινωνιακοί δορυφόροι, και η γεωστατική τροχιά, που το κάθε κράτος δύναται να εκμεταλλεύεται για πάσης φύσεως στρατιωτικές ή εμπορικές εφαρμογές. Εύλογα, λοιπόν, προκύπτει ότι για λόγους έμπρακτης τήρησης της νομιμότητας επιβάλλεται η αδειοδότηση και ο έλεγχος των διαστημικών δραστηριοτήτων.

Στη δεύτερη ενότητα έχουμε την εναρμόνιση της χώρας μας με τους επισήμως θεσμοθετημένους κανόνες που απορρέουν από το Διεθνές Διαστημικό Δίκαιο, που απαρτίζεται από ευρωπαϊκές συνθήκες, συμφωνίες και συμβάσεις του Οργανισμού Ηνωμένων Εθνών. Τις συμφωνίες αυτές κάθε κράτος οφείλει να τις σεβαστεί και να τις επικυρώσει σύμφωνα με το Εθνικό του Δίκαιο.

Σύμφωνα με τα παραπάνω, θεσπίζεται πως η Ελλάδα ως κράτος εκτόξευσης έχει ευθύνη για τυχόν ζημίες που προκαλούνται από διαστημικά αντικείμενα που έχουν εκτοξευτεί στο Εξωατμοσφαιρικό Διάστημα. Με τις διατάξεις του νομοσχεδίου ιδρύεται εθνικό μητρώο, όπου καταχωρίζονται διαστημικά αντικείμενα που εκτοξεύονται στο Εξωατμοσφαιρικό Διάστημα, Μητρώο που εφεξής θα τηρείται στο Υπουργείο Ψηφιακής Πολιτικής, Τηλεπικοινωνιών και Ενημέρωσης, σύμφωνα με προκαθορισμένες αρχές και διαδικασίες.

Στην τρίτη ενότητα του εν λόγω νομοσχεδίου ιδρύεται ΔΕΚΟ με την επωνυμία «Ελληνικός Διαστημικός Οργανισμός Α. Ε.», («ΕΛΔΟ Α.Ε.»), που είναι υπό την εποπτεία του Υπουργείου Ψηφιακής Πολιτικής, Τηλεπικοινωνιών και Ενημέρωσης. Πρόκειται για ευέλικτο νομικό πρόσωπο που θα ανήκει και θα εποπτεύεται από το ελληνικό δημόσιο, το οποίο θα μπορεί να αναλάβει, να συντονίσει και να διεκπεραιώσει το σύνολο όλων των διαστημικών δραστηριοτήτων.

Ήδη έχω αναφέρει ότι η χώρα μας είναι από τις ελάχιστες χώρες της Ευρωπαϊκής Ένωσης που δεν είχε μέχρι σήμερα αντίστοιχο οργανισμό, ενώ την αναγκαιότητά του αναγνώρισαν όλοι οι φορείς που κλήθηκαν στις επιτροπές και τοποθετήθηκαν με θετικά σχόλια.

Με το νομοσχέδιο, επίσης στην τρίτη ενότητα, καθορίζονται οι πόροι του Ελληνικού Διαστημικού Οργανισμού και οι διαδικασίες στελέχωσής του.

Οι πόροι του οργανισμού προέρχονται από έσοδα από την εκμετάλλευση δικαιωμάτων και συμβάσεων, από χορηγίες, έσοδα και χρηματοδοτήσεις από δημόσιες επιχειρήσεις, φορείς πάσης φύσεως, ταμεία της Ευρωπαϊκής Ένωσης και άλλους διεθνείς οργανισμούς. Μέρος του θετικού αποτελέσματος –αυτό είναι σημαντικό- της οικονομικής διαχείρισης κάθε χρήσης του οργανισμού αποδίδεται στον κρατικό προϋπολογισμό ως δημόσιο έσοδο.

Με το άρθρο 21 ρυθμίζονται θέματα τακτικής και επείγουσας στελέχωσης του οργανισμού με το κατάλληλα εξειδικευμένο επιστημονικό προσωπικό, είτε με συμβάσεις ορισμένου χρόνου είτε με αορίστου είτε με αποσπάσεις στελεχών Υπουργείων, καθώς και νομικών προσώπων του ευρύτερου δημόσιου τομέα.

Η στελέχωση από εξειδικευμένο προσωπικό υψηλού επιπέδου από το παγκόσμιο επιστημονικό και τεχνολογικό στερέωμα είναι επιβεβλημένη, μιας και ο οργανισμός θα έχει την απαραίτητη δορυφορική και διαστημική τεχνογνωσία στην κεντρική διοίκηση, θα χειρίζεται ιδιαίτερα ευαίσθητα για την εθνική άμυνα και ασφάλεια ζητήματα και συστήματα καθώς και τεχνολογίες αιχμής, όσον αφορά τον εξοπλισμό.

Αυτές οι ιδιαιτερότητες είναι υπαρκτές και -αν θέλετε- απαντούν με τον καλύτερο τρόπο στην κριτική της Νέας Δημοκρατίας και της Αντιπολίτευσης, ότι με τον Ελληνικό Διαστημικό Οργανισμό η Κυβέρνηση επιδιώκει να δημιουργήσει ένα κέντρο διορισμού «ημετέρων».

Ο Ελληνικός Διαστημικός Οργανισμός έχει σκοπό να προσελκύσει διεθνούς εμβέλειας ειδικούς, που εργάζονται εντός κι εκτός της χώρας. Άρα πρέπει να μπορεί να παρέχει εργασιακές παροχές κι εργασιακό περιβάλλον. Δηλαδή, για να συνεννοηθούμε, η Αξιωματική Αντιπολίτευση και γενικότερα η Αντιπολίτευση που αντιδρά στο νομοσχέδιο τι προτείνει; Να στελεχωθεί ο οργανισμός, βάζοντας ανθρώπους εγνωσμένου κύρους και διεθνούς καταξίωσης στη βάσανο του ΑΣΕΠ; Νομίζω ότι μας υπερβαίνει όλους μας, αν η απάντηση είναι καταφατική.

Η Νέα Δημοκρατία, κατά τη γνώμη μου, κρίνει εξ ιδίων τα αλλότρια. Αυτά που έκανε ως κυβέρνηση, με το πελατειακό κράτος που δημιούργησε, αυτά φαντασιώνεται και σήμερα. Αλλά μιας και πιάσαμε την πολιτική κριτική, έχω την αίσθηση ότι αλλού οφείλεται η αμηχανία της Νέας Δημοκρατίας και εφευρίσκει προφάσεις, ώστε να μην ψηφίσει το νομοσχέδιο.

Το αποκάλυψε ο κ. Δένδιας, που έχουμε την τιμή να είναι εδώ σήμερα, ως εισηγητής της Νέας Δημοκρατίας στον προϋπολογισμό. Όταν ρωτηθήκατε από τον δικό μας εισηγητή στην Ολομέλεια, από πού θα μείωνε τις δαπάνες η Νέα Δημοκρατία αν ήταν Κυβέρνηση -που δεν θα γίνει- δώσατε μια λίστα με οργανισμούς, που συμπεριελάμβανε και τον υπό σύσταση Ελληνικό Διαστημικό Οργανισμό, πριν καν αυτός ιδρυθεί. Άκουσον, άκουσον! Δεν έχουμε τελειώσει καν την ψήφιση του νομοσχεδίου.

**ΝΙΚΟΛΑΟΣ ΔΕΝΔΙΑΣ:** Το παραποιήσατε λίγο.

**ΜΑΡΙΟΣ ΚΑΤΣΗΣ:** Δεν το παραποίησα. Είναι ακριβώς στο δέκατο έκτο λεπτό της τοποθέτησής σας.

Δηλαδή, οι «άριστοι» της Αντιπολίτευσης του Χάρβαρντ και των κολλεγίων γράφουν στα παλαιότερα των υποδημάτων τους την επιστημονική και επιχειρηματική κοινότητα, όπως και τον παγκοσμίου φήμης καθηγητή και ομότιμο Διευθυντή Διαστημικών Προγραμμάτων του Πανεπιστημίου «Τζον Χόπκινς», κ. Σταμάτη Κριμιζή, ή τον κ. Χόρχε Σάντσες, εκπρόσωπο του Ελληνικού Συνεργατικού Σχηματισμού Διαστημικών Τεχνολογιών και Εφαρμογών, που στήριξαν από την αρχή το εγχείρημα, δίνοντας συγχαρητήρια στην ελληνική Κυβέρνηση.

Ρωτάμε ευθέως: Έχει σκοπό η Νέα Δημοκρατία του κ. Μητσοτάκη να παραδώσει και αυτόν τον ευαίσθητο τομέα για την άμυνα και την ασφάλεια της χώρας στα ιδιωτικά συμφέροντα; Ή μήπως θα συνεχίσει να καταδικάζει τη χώρα σε ψηφιακή οπισθοδρόμηση, όπως έκανε ως κυβέρνηση; Πρέπει να ξέρουμε κι εμείς και ο κόσμος που μας ακούει, ποιες είναι οι θέσεις του καθενός.

Κυρίες και κύριοι συνάδελφοι, κλείνοντας, η ίδρυση της Ελληνικής Διαστημικής Υπηρεσίας και η συναφής διαστημική νομοθεσία αποτελεί εθνική αναγκαιότητα και δεν προσφέρεται για μικροπολιτικές σκοπιμότητες.

Με την υπογραφή των δύο μνημονίων συνεργασίας για τη δημιουργία του ESA BIC και την ενεργοποίηση της εταιρείας «OHB» στην Ελλάδα, ενός από τους σημαντικότερους κατασκευαστές, η χώρα ανακάμπτει παραγωγικά και βελτιώνει την ανταγωνιστικότητά της.

Στην ουσία, μιλάμε για επενδύσεις υψηλής εξειδίκευσης, για νεοφυή επιχειρηματικότητα και ανάσχεση του brain drain, για συμβολή στην αλλαγή του παραγωγικού μοντέλου προς την εξωστρέφεια και την υψηλή τεχνολογία.

Δίνεται η δυνατότητα η επιστημονική μας κοινότητα να συμμετέχει σε έργα πραγματικά υψηλού επιπέδου, παγκόσμιας κλίμακας και να αναπτύξει προϊόντα αιχμής. Ταυτόχρονα, θα αναβαθμιστεί και η συμμετοχή της Ελλάδας στην ESA, στην Ευρωπαϊκή Διαστημική Υπηρεσία, έχοντας πλέον τη δυνατότητα άμεσης σύμπραξης με μια από τις κορυφαίες εταιρείες του διαστημικού τομέα.

Ως επιστέγασμα όλων αυτών, ο Ελληνικός Διαστημικός Οργανισμός θα αποτελέσει τον εθνικό φορέα χάραξης και συντονισμού της διαστημικής πολιτικής και θα αποτελέσει έναν χρήσιμο εταίρο της πολιτείας για την ανάληψη νέων πρωτοβουλιών.

Η σύγχρονη Ελλάδα απαιτεί μια ισχυρή και αξιόπιστη Διαστημική Υπηρεσία, εποπτευόμενη από το κράτος και λειτουργούσα προς όφελος των δημόσιων υπηρεσιών, της κοινωνίας και των πολιτών.

Για αυτό, καλώ όλες τις πτέρυγες του Κοινοβουλίου με το βλέμμα στραμμένο στο μέλλον αλλά κυρίως προς τη νέα γενιά να υπερψηφίσουν αυτό το νομοσχέδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η εισηγήτρια της Νέας Δημοκρατίας, η κ. Άννα - Μισέλ Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Ψηφιακής Πολιτικής, σήμερα, πραγματεύεται τρία πράγματα: την αδειοδότηση των διαστημικών δραστηριοτήτων, τη σύσταση του Ελληνικού Διαστημικού Οργανισμού και τις διατάξεις περί ηλεκτρονικών επικοινωνιών.

Ξέρετε, κύριε Υπουργέ, στον τομέα του Διαστήματος, θα έλεγε κανείς ότι θα μπορούσαμε να βρούμε ένα πεδίο συνεννόησης, να συμφωνήσουμε σε κάτι, τέλος πάντων. Διότι εμείς αντιμετωπίζουμε τα θέματα με σοβαρότητα και υπευθυνότητα, παρά το γεγονός ότι θα ήθελα να υπενθυμίσω από το Βήμα αυτό ότι εσείς λοιδορούσατε τις προσπάθειες που έκανε η κυβέρνηση Σαμαρά, σε σχέση με τη διαστημική πολιτική.

Στην ακρόαση φορέων, ήρθαν οι κύριοι από την Καλαμάτα που μιλούσαν για την ίδρυση διαστημικού σταθμού εκεί. Αυτό εσείς το κοροϊδεύατε όταν ήσασταν αντιπολίτευση, όπως κοροϊδεύατε και άλλα πράγματα, τα οποία άπτονται του σημερινού σας Υπουργείου -φαίνεται δεν ξέρατε τότε ότι θα το έχετε- όπως, για παράδειγμα, το δωρεάν Wi-Fi, που είχε εξαγγείλει τότε ο κ. Σαμαράς. Όπως λέει, όμως, ο φιλόσοφος λαός, ό,τι κοροϊδέψεις στη ζωή θα κληθείς κάποια στιγμή να το υπηρετήσεις.

Τώρα, λοιπόν, έρχεστε και μας παρακαλείτε με τον τρόπο σας να μην τρολάρουμε το γεγονός ότι στη σημερινή κατάσταση που βρίσκεται η χώρα εσείς ασχολείστε με την ίδρυση Ελληνικής Διαστημικής Υπηρεσίας.

Κατ’ αρχάς, σας διευκρινίζω ότι εγώ δεν υπάρχει περίπτωση να χαλάσω εξήντα λεπτά για να πληρώνω το κάθε τρολ για να τρολάρει τη Διαστημική Υπηρεσία ή οποιοδήποτε άλλο εγχείρημά σας, όπως φαίνεται ότι κάνετε εσείς τελευταία. Σας διαβεβαιώνω, επίσης, ότι αντιμετωπίζουμε το σημερινό νομοσχέδιο με περίσσια σοβαρότητα και υπευθυνότητα.

Θα κάνω, όμως, ένα σχόλιο, ακούγοντας τη χθεσινή σας παρέμβαση κατά τη διάρκεια της συζήτησης του προϋπολογισμού στην Ολομέλεια της Βουλής. Μας λέτε να μη σας τρολάρουμε που ασχολείστε με το Διάστημα. Καλύτερα να ασχολείστε με το Διάστημα, κύριε Υπουργέ, γιατί είναι πασιφανές ότι έχετε χάσει εντελώς την επαφή σας με τα τεκταινόμενα εδώ, στη Γη. Εδώ, στη Γη, στην Ελλάδα, ζούμε στη χώρα των capital controls. Εδώ, στην Ελλάδα, ζει η γενιά που φτιάξατε εσείς, των 360 ευρώ, η γενιά της μερικής απασχόλησης, σε μία οικονομία η οποία δεν αναπτύσσεται με τους ρυθμούς που θα έπρεπε, σε μία οικονομία που χαρακτηρίζεται «αποεπένδυση», σε μία οικονομία που γίνονται καθημερινά χιλιάδες κατασχέσεις, που έχουν ξεκινήσει οι πλειστηριασμοί και που έχετε καταστήσει τη χώρα μας πρωταθλήτρια στην αύξηση των φόρων. Αυτά γίνονται εδώ, στη Γη.

Εμείς, όμως, σήμερα θα συζητήσουμε το νομοσχέδιο για την ίδρυση και τη σύσταση της Ελληνικής Διαστημικής Υπηρεσίας ως οφείλουμε.

Ένα γενικότερο σχόλιο θα ήθελα να κάνω. Όπως πάντα, κύριε Υπουργέ, η πολιτική σας έχει τα εξής χαρακτηριστικά: βασίζεται σε ένα ψέμα και χαρακτηρίζεται από ιδεοληψία ή ανικανότητα ή και τα δύο. Δεν έχει καμμία διαφορά η δική σας σημερινή νομοθετική παρέμβαση. Ειρήσθω εν παρόδω, οι δικές σας νομοθετικές παρεμβάσεις χαρακτηρίζονται και από αντισυνταγματικότητα.

Πάμε στη σημερινή, λοιπόν, νομοθετική σας παρέμβαση. Ποιο είναι το ψέμα, στο οποίο βασίζεται η νομοθέτηση σήμερα της Ελληνικής Διαστημικής Υπηρεσίας; Είναι το ψέμα, το οποίο έχετε πει πολλές φορές και το οποίο κατερρίφθη κατά τη διάρκεια της συνεδριάσεως που είχαμε, όπου ήρθε ο εκπρόσωπος της ESA, ο κ. Βέρνερ, και επιβεβαίωσε αυτά τα οποία τον ρωτήσαμε. Το ψέμα είναι ότι δεν είχαμε διαστημική πολιτική στην Ελλάδα. Ήταν μια αποτυχία η διαστημική πολιτική στην Ελλάδα. Εμείς δεν κάναμε τίποτα όλα αυτά τα χρόνια. Ευτυχώς, ήρθατε εσείς για να το αντιμετωπίσετε αυτό το θέμα με την ίδρυσης της Ελληνικής Διαστημικής Υπηρεσίας.

Πάμε, λοιπόν, πολύ συνοπτικά να δούμε αυτό το ψέμα. Θα τα επαναλάβω παρ’ ότι τα ακούσατε και τα επιβεβαίωσε ο κ. Βέρνερ από την ESA στη διάρκεια της προχθεσινής συνεδρίασης.

Στα τέλη του 2014, κύριε Υπουργέ, η Επιτροπή Βιομηχανικής Πολιτικής της ESA επιβεβαίωνε και επικροτούσε την πολιτική της Ελλάδος και της επιτυχούς συνεργασίας Ελλάδος - ESA για επιτυχημένη πολιτική γεω-επιστροφής.

Συγκεκριμένα η Ελλάδα εμφανίζεται να έχει εξαιρετική βελτίωση στην εξασφάλιση συμβολαίων στο πλαίσιο προγραμμάτων της ESA, γεγονός που συντέλεσε στην άνευ προηγουμένου επίτευξη υψηλότερου της τιμής μονάδος γεωγραφικής επιστροφής για την Ελλάδα, 1,06%. Δηλαδή, για να συνεννοηθούμε, πήραμε περισσότερα από ό,τι δώσαμε ως συνδρομή και σε επίπεδο χρηματοδότησης, επίσης για να συνεννοηθούμε, αυτό μεταφράζεται γύρω στα 2,5 εκατομμύρια ευρώ.

Αυτό λοιπόν, εξεδόθη ως δελτίο Τύπου της Γενικής Γραμματείας Έρευνας και Τεχνολογίας που είχε αυτή την ευθύνη, το οποίο και καταθέτω στα Πρακτικά.

(Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, επιβεβαιώθηκε από την έκθεση της ESA στις 11 Μαρτίου 2015, όπου αναφέρεται ότι η Ελλάδα είναι το καλύτερο παράδειγμα συντονισμένης ενεργητικής διαχείρισης, όπου έχουν αντιμετωπιστεί ανταγωνιστικοί πρωταθλητές και υλοποιούνται τεχνολογικές δραστηριότητες για το μέλλον.

Καταθέτω για τα Πρακτικά την έκθεση της 11ης Μαρτίου της ESA.

(Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για το 2015 τώρα -πάμε στην επόμενη χρονιά- συνεχίζονται τα επιτεύγματα από την προηγούμενη χρονιά. Η τιμή της γεωγραφικής επιστροφής είναι τώρα 1,31, 31% περισσότερες επιστροφές για έρευνα και ανάπτυξη στον τομέα των δορυφορικών και διαστημικών εφαρμογών.

Καταθέτω και την έκθεση αυτή για τα Πρακτικά.

(Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά, λοιπόν, για το ψέμα του ότι δεν υπήρχε επιτυχημένη διαστημική πολιτική στην Ελλάδα και ήρθατε εσείς για να μας τη φέρετε με το σημερινό νομοσχέδιο.

Ποια είναι η αλήθεια, κύριε Υπουργέ; Η αλήθεια είναι ότι αυτό το νομοσχέδιο δεν το φέρνετε γιατί σας ενδιαφέρει η διαστημική πολιτική στη χώρα. Η αλήθεια είναι ότι υπάρχουν πάρα πολλά οφέλη από τη διαστημική πολιτική, τα οποία εμείς τα καταλαβαίνουμε -τα είπε και ο κ. Βέρνερ- στην αεροναυτιλία, στις θαλάσσιες μεταφορές, στους σιδηροδρόμους, στους ταχυγράφους, στην καταπολέμηση του λαθρεμπορίου, στο να εκμεταλλευτούμε τα γεωγραφικά δεδομένα από το σύστημα «COPERNICUS». Εμείς τα καταλαβαίνουμε όλα αυτά. Τα καταλαβαίναμε και πριν, τα καταλαβαίνουμε και τώρα.

Επίσης, καταλαβαίνουμε τη σημασία τού να στηριχθεί η νεοφυής επιχειρηματικότητα που δραστηριοποιείται γύρω από εφαρμογές, οι οποίες άπτονται του τομέα του Διαστήματος. Συγχρόνως, θέλουμε να επιστρέψουν παιδιά και διακεκριμένοι επιστήμονες από το εξωτερικό. Όλα αυτά τα θέλουμε. Η αντίρρησή μας δεν είναι ως προς αυτά. Είναι ως προς τον τρόπο με τον οποίο νομοθετείτε εσείς την επίτευξη αυτών των στόχων, ο οποίος είναι αναποτελεσματικός και -επαναλαμβάνω- χαρακτηρίζεται από ιδεοληψία και ανικανότητα στον τρόπο εφαρμογής.

Και γίνομαι πιο συγκεκριμένη, επανερχόμενη σε ορισμένα θέματα στα οποία δώσατε μερικώς κάποιες απαντήσεις, οπότε προχωρώ παρακάτω τη συζήτησή μας ως προς αυτό.

Συνεχίζετε, κύριε Υπουργέ, να διακατέχεστε από την εμμονή να ελέγχετε το καθετί που φτιάχνετε. Επίσης, έχετε επιλέξει μια συγκεκριμένη νομική μορφή -ΔΕΚΟ με χαρακτηριστικά ανώνυμης εταιρείας-, ενώ έχετε τόσες ασάφειες μέσα στο νομοσχέδιο, που ουσιαστικά καθίσταται σχεδόν αδύνατο για μια νεοφυή επιχείρηση να λειτουργήσει, να πάρει άδεια σε αυτό το περιβάλλον. Όμως, απαγορευτικό γίνεται και γι’ αυτές οι οποίες λειτουργούν. Και είναι πολύ πιο δύσκολο να λειτουργήσουν μέσα στο περιβάλλον το οποίο εσείς νομοθετείτε.

Όσον αφορά στον Διαστημικό Οργανισμό σάς είπαμε γιατί έχουμε αυτές τις συγκεκριμένες ενστάσεις ως προς τη νομική μορφή και ότι τίθενται ζητήματα νόθευσης ανταγωνισμού. Σας εφιστώ και πάλι την προσοχή σε ένα θέμα που αναδείξαμε στη διάρκεια της συζητήσεως των επιτροπών. Στους διεθνείς οργανισμούς και στις μορφές που υπάρχουν διεθνώς, δεν είναι ανάγκη κάθε φορά να εφευρίσκουμε τον τροχό. Μπορούμε να εμπνεόμεθα από καλά παραδείγματα διεθνώς.

Εσείς έχετε δημιουργήσει μια σύγχυση με το νομοσχέδιο, κατ’ αρχάς σχετικά με το ποιος θα εκπροσωπεί τη χώρα στην ESA. Συγκεκριμένα αναφέρομαι στο άρθρο 28 παράγραφος 4, όπως, επίσης, και στο άρθρο 18 του νομοσχεδίου, που δημιουργεί μια σύγχυση μεταξύ του ρόλου σας, της χάραξης από τη μία πλευρά της εθνικής διαστημικής στρατηγικής και από την άλλη, της εκμετάλλευσης των κοινοτικών και άλλων κονδυλίων της ESA -και όχι μόνο- που υπάρχουν για την υλοποίηση της στρατηγικής αυτής.

Για να το πω απλά, η νομική μορφή που διαλέξατε, η οποία έχει αυτά τα στοιχεία της ανώνυμης εταιρείας, είναι ΔΕΚΟ. Πενήντα φορές μέσα στο νομοσχέδιο αναφέρεται καθετί που κάνει ο Υπουργός, καθετί που ελέγχει ο Υπουργός, ακόμη και τον έλεγχο των δικαιολογητικών.

Συνοψίζω, λέγοντας τι είναι αυτό το νομοσχέδιο: Είναι ένα νομοσχέδιο με νομική μορφή αχταρμά που έχει ως στόχο να διευκολύνει την πρόσληψη «ημετέρων». Στόχος του είναι να καπηλεύεστε και να εκμεταλλεύεστε, κατά το δοκούν, τα διαθέσιμα κονδύλια με τη λογική «Γιάννης κερνάει, Γιάννης πίνει». Εσείς θα βγάζετε τη στρατηγική, εσείς θα παίρνετε και τα χρήματα.

Και τι θα τα κάνετε, κύριε Υπουργέ; Θα τα κάνετε προσλήψεις «ημετέρων». Αυτό είναι το νομοσχέδιο. Και αυτό προκύπτει από την ιδεοληψία σας και από την ανικανότητά σας ή και από τα δύο. Δεν ξέρω. Και θέλετε να το κάνετε και αν έχετε καλές προθέσεις ως προς την προώθηση της διαστημικής στρατηγικής, ενδεχομένως απλώς να μην ξέρετε πώς να το πετύχετε αυτό.

Σε κάθε περίπτωση, όπως είπε και ο κ. Μητσοτάκης στην ομιλία του χθες, το αποτέλεσμα είναι το ίδιο και είναι μια αποτυχία.

Προχωρώ παρακάτω, κύριε Υπουργέ, στα υπόλοιπα κομμάτια του νομοσχεδίου.

Για τη διεύρυνση των χρήσεων του αποθεματικού της ΕΡΤ ευελπιστώ ότι επιτέλους, μετά από τρεις μήνες, την Παρασκευή που έχουμε ζητήσει, θα έρθετε στη Βουλή για να συζητήσουμε -στο πλαίσιο του κοινοβουλευτικού ελέγχου- γιατί έχετε κάνει αυτή την επιλογή, όχι την επιλογή να καλύψετε, ως οφείλετε, τις «λευκές» περιοχές της επικράτειας για να βλέπουν οι πολίτες τηλεόραση. Έχουμε -υπενθυμίζω- ένα από τα υψηλότερα ποσοστά κάλυψης σε όλη την Ευρώπη. Όμως, αυτό δεν σημαίνει ότι πρέπει να είμαστε ικανοποιημένοι. Παντού πρέπει να βλέπουν τηλεόραση. Και αυτό εμείς το είχαμε φροντίσει. Και τώρα έρχεστε εσείς και, αντί να το κάνετε με κοινοτικά κονδύλια, επιλέγετε να το κάνετε με το αποθεματικό της ΕΡΤ. Και φέρνετε μια διάταξη σήμερα, με την οποία διευρύνετε τη δυνατότητά σας γενικώς να εκμεταλλεύεστε το αποθεματικό της ΕΡΤ.

Παρακαλώ, λοιπόν, να αφήσουμε αυτή τη συζήτηση για την Παρασκευή. Αν και ξέρουμε τι θα περιέχει η αρχική σας τοποθέτηση, λέμε μήπως κάποια στιγμή αλλάξετε γνώμη και αναγνωρίσετε ορισμένα πράγματα.

Πάω, λοιπόν, στο επόμενο θέμα, το οποίο είναι η αγαπημένη σας ΕΡΤ, κύριε Υπουργέ, στην οποία με αυτό το νομοσχέδιο κάνετε ένα ακόμα δωράκι. Και αναφέρομαι στο άρθρο 28 παράγραφος 1 του νομοσχεδίου, όπου ορίζεται ότι με ΚΥΑ μπορεί να προβλέπεται η εκχώρηση δορυφορικής χωρητικότητας στην ΕΡΤ για την ευρυεκπομπή προγραμμάτων εμπορικού χαρακτήρα με εύλογο αντάλλαγμα.

Σας ρώτησα στην επιτροπή τι σημαίνει «εύλογο αντάλλαγμα», αλλά απάντηση δεν πήρα. Πώς μπορεί το κράτος να πουλάει στην ΕΡΤ δορυφορικό φάσμα χωρίς διαγωνισμό; Και διευκρινίζω ότι δεν αναφέρομαι στη μη εμπορική εκμετάλλευση, που επιτρέπεται να κάνει η ΕΡΤ ως δημόσια τηλεόραση. Αναφέρομαι στην εμπορική εκμετάλλευση.

Επίσης, δεν πήρα απάντηση από εσάς -μπορεί να έχει αλλάξει κάτι από την περασμένη φορά- για αυτή την καταπληκτική και θεαματική απόφαση που βρήκα στη «ΔΙΑΥΓΕΙΑ» -σας την ανέφερα-, η οποία λέει ότι έχει σταματήσει η ΕΡΤ να μετράει την τηλεθέασή της, διότι -όπως λέει αυτό το έγγραφο- δεν έχει τα απαραίτητα χρήματα, για να πληρώσει για αυτή τη δουλειά, εν όσω εσείς εξαγγέλλετε ότι έχει ένα πλεόνασμα.

Αυτό το πλεόνασμα, βέβαια, κύριε Υπουργέ, για να συνεννοηθούμε, από πού προέρχεται; Προέρχεται από το γεγονός ότι πληρώνουμε στους λογαριασμούς μας για να συντηρούμε την ΕΡΤ.

Από αυτό, λοιπόν, το πλεόνασμα εσείς βρίσκετε χρήματα για να κάνετε διακόσιες έξι καινούργιες προσλήψεις, ενώ δεν υπάρχει ακόμα επιχειρησιακό σχέδιο για την ΕΡΤ -το έχω ζητήσει εκατό φορές και δεν υπάρχει, δεν μου το δίνει κανείς, γιατί δεν υπάρχει-, αλλά δεν μετράτε την τηλεθέαση γιατί δεν έχετε αρκετά λεφτά.

Σε κάθε περίπτωση, κύριε Υπουργέ, όλα αυτά είναι μέρος της γνωστής αποστολής σας. Η αποστολή σας ήταν, είναι και πιστεύω ότι θα είναι, αυτή η καθεστωτικού τύπου προσπάθεια ελέγχου των μέσων ενημέρωσης που ξεκίνησε με τον γνωστό αντισυνταγματικό «νόμο Παππά».

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, επειδή στη δευτερολογία μου θα μιλήσω πολύ λίγο, θα ήθελα να χρησιμοποιήσω λίγο από τον χρόνο της δευτερολογίας μου τώρα.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κυρία Ασημακοπούλου. Αφήστε ατόφιο τον χρόνο της δευτερολογίας σας. Θα έχετε μία μικρή ανοχή.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ.

Σε αυτή, λοιπόν, την καθεστωτικού τύπου προσπάθεια αντιστάθηκε το Σ.τ.Ε..

Το Σ.τ.Ε. τώρα είναι αυτό που ο κ. Πολάκης, αν δεν απατώμαι -χθες είδα ένα tweet- λέει ότι σημαίνει «Σύμμαχος της Ελίτ». Δεν ξέρω, το είδα καλά;

Θέλετε να κάνετε ένα σχόλιο γι’ αυτό, κύριε Υπουργέ; Υπουργός είναι αυτός. Μπορεί να το έκανε «κόπι - πάστε» από κάπου -δεν ξέρω- και να το έκανε «κόπι - πάστε» λάθος.

Σε κάθε περίπτωση, η προσπάθειά σας αυτή καθεστωτικού τύπου ελέγχου των μέσων ενημέρωσης συνεχίζεται. Και συνεχίζεται και με τη νομοθέτησή σας, η οποία -σας εγκαλέσαμε και σας εγκαλούμε και θα δούμε τι θα γίνει τώρα στον διαγωνισμό- δεν καλύπτει επαρκώς την εξάλειψη φαινομένων, όπως αυτό που είδαμε στον προηγούμενο διαγωνισμό, δηλαδή το να φέρνει κανείς για «πόθεν έσχες» τα βοσκοτόπια της Ιθάκης. Αυτό δεν θέλετε να το νομοθετήσετε.

Εχθές το βράδυ ο Πρωθυπουργός μάς ρώτησε αν μας ενδιαφέρουν πραγματικά τα «πόθεν έσχες». Η αλήθεια, όμως, είναι ότι εσάς σας ενδιαφέρουν μόνο τα «πόθεν έσχες» των πολιτικών σας αντιπάλων. Δεν σας ενδιαφέρουν τα «πόθεν έσχες» των φίλων σας, οι οποίοι μπορεί να είναι επίδοξοι καναλάρχες και να έρχονται στον διαγωνισμό και να βάζουν βοσκοτόπια.

 Και επειδή, κύριε Υπουργέ, εχθές διάβασα ότι επτά εταιρείες ενδιαφέρθηκαν για τον διαγωνισμό -και σκέφτομαι ποιος μπορεί να κατέβει- και επειδή δεν θέλουμε να σας αδικήσουμε, αλλά θέλουμε και εμείς απόλυτη διαφάνεια και να ξέρουμε τις σχέσεις, σας λέω σήμερα ότι καταθέσαμε μία ερώτηση και μία αίτηση κατάθεσης εγγράφων -είναι προς εσάς και προς τον κ. Ευκλείδη Τσακαλώτο-, που αφορά τον έλεγχο προέλευσης και νομιμότητας των κεφαλαίων της εταιρείας που εκδίδει την εφημερίδα «DOCUMENTO».

 Αυτή η εφημερίδα απ’ ό,τι βλέπω ιδρύθηκε από τον κ. Ιωάννη - Βλαδίμηρο Καλογρίτσα, με τον οποίο -σας λέω ότι διατηρώ επιφύλαξη και μιλώ δημόσια- μου λένε ότι έχετε κάποια προσωπική σχέση. Έτσι μου λένε. Θα ήθελα -εδώ είναι η ευκαιρία- να το διευκρινίσετε.

**ΠΕΤΡΟΣ ΚΩΝΣΤΑΝΤΙΝΕΑΣ:** Επί του νομοσχεδίου, κυρία Ασημακοπούλου, είναι αυτά που λέτε;

(Θόρυβος από την πτέρυγα του ΣΥΡΙΖΑ)

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Επί του νομοσχεδίου μιλάω. Χρειάζεται υπεράσπιση ο Υπουργός; Άμα χρειαστεί μαντρόσκυλα ο Υπουργός, θα φωνάξει. Δεν χρειάζεται. Ακούει ο Υπουργός.

**ΠΡΟΕΔΡΕΥΩΝ (Νικήτας Κακλαμάνης):** Κυρία Ασημακοπούλου, μην απαντάτε. Εγώ παρεμβαίνω σε αυτά. Κλείστε, όμως, με αυτό.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Συνεχίζω, κύριε Πρόεδρε.

Έκανα μία ερώτηση για τη σχέση του Υπουργού με τον κ. Καλογρίτσα. Αν θέλει απαντάει, αν δεν θέλει, δεν απαντάει.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Όταν έρθει η ώρα να μιλήσει ο κύριος Υπουργός, θα κρίνει εάν θα απαντήσει ή όχι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Στο πλαίσιο της ερωτήσεως, λοιπόν, ρωτάμε τον κ. Τσακαλώτο πώς γίνεται μία μονοπρόσωπη ΙΚΕ, τελικά, με κεφάλαιο 20 χιλιάδες ευρώ -εδώ έχω και από το ΕΒΕΑ την καταχώριση του ΓΕΜΗ- να εκδίδει μία -δεν θα μιλήσω εγώ για την ποιότητα της εφημερίδας «DOCUMENTO», θα πω, όμως, ότι τη λες και πολυτελή έκδοση, είναι μία κανονική εφημερίδα- τέτοια εφημερίδα; Πώς γίνεται αυτό; Εσάς, κύριε Παππά, ρωτάμε να μας πείτε…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Αν είναι φίλος μου ο Καλογρίτσας!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι μόνον αν είναι φίλος σας ο Καλογρίτσας ή κουμπάρος σας ή δεν ξέρω τι. Ρωτάμε να μας πείτε πόσα χρήματα του δίνετε σε διαφήμιση. Αυτό σας ρωτάμε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κυρία Ασημακοπούλου. Δεν μπορώ να δείξω άλλη ανοχή.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ολοκληρώνω, κύριε Πρόεδρε.

Κύριε Παππά, καταψηφίζουμε το νομοσχέδιο, γιατί είναι ένα νομοσχέδιο με νομική μορφή αχταρμά, ένα διαστημικό όχημα προσλήψεως «ημετέρων», ένα όχημα εκμετάλλευσης κονδυλίων με τη λογική «Γιάννης κερνάει, Γιάννης πίνει».

Και κλείνω με ένα σχόλιο για τη χθεσινή σας ομιλία στην Ολομέλεια, όπου φαίνεται η αντίληψή σας για το Υπουργείο. Μιλήσατε δώδεκα λεπτά για οτιδήποτε άλλο και τρία λεπτά για το Υπουργείο, γιατί βεβαίως δεν έχετε τίποτα να πείτε. Το έργο σας είναι εντελώς ανύπαρκτο. Δεν υπάρχουν καινούργια έργα. Συνεχίζονται τα μεταφερόμενα. Τα έχουμε πει αυτά. Νοικιάζετε καινούργια ιδιωτικά κτήρια και τα ανακαινίζετε. Αυτός είναι ο προϋπολογισμός του Υπουργείου σας.

**ΠΡΟΕΔΡΕΥΩΝ (Νικήτας Κακλαμάνης):** Κυρία Ασημακοπούλου, παρακαλώ!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Το σύνθημά σας, κύριε Υπουργέ -εάν έχω ακούσει καλά- είναι «φέρνουμε το αύριο σήμερα για όλους»; Αυτό είναι το σύνθημά σας; Η πραγματικότητα, όμως, είναι ότι το μόνο που σας ενδιαφέρει δεν είναι η δίκαιη ψηφιακή ανάπτυξη, δεν είναι να φέρετε το αύριο σήμερα για όλους. Αυτό το οποίο σας ενδιαφέρει είναι να ελέγχετε το σήμερα, ούτως ώστε το αύριο να είναι μία ημέρα που θα σας βρει να κάθεστε στις καρέκλες σας και τίποτε άλλο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μανιάτης μάς ειδοποίησε ότι είναι σε μία συνάντηση με την κ. Γεννηματά. Δεν τον διαγράφω, γιατί θα έρθει αργότερα.

Τον λόγο έχει ο κ. Παναγιώτης Ηλιόπουλος εκ μέρους της Χρυσής Αυγής.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κύριε Πρόεδρε, θα πρέπει να λείψω για λίγα λεπτά.

**ΠΡΟΕΔΡΕΥΩΝ (Νικήτας Κακλαμάνης):** Ναι, κύριε Υπουργέ.

Κύριε Ηλιόπουλε, για λόγους ανωτέρας ανάγκης, ο Υπουργός θα απουσιάσει. Θα επανέλθει σε λίγα λεπτά.

Ορίστε, έχετε τον λόγο.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ευχαριστώ, κύριε Πρόεδρε.

Η σύλληψη της ιδέας του εγχειρήματος περί συστάσεως ενός Ελληνικού Διαστημικού Οργανισμού απηχεί αναμφισβήτητα τις ανάγκες ενός κράτους που επιδιώκει την εξασφάλιση διεθνούς κύρους, αλλά και μία ισχυρή εξωτερική πολιτική και ισχυρή οικονομία.

Η ίδρυση ενός Ελληνικού Διαστημικού Οργανισμού παρέχει στην Ελλάδα έναν μακρόπνοο σχεδιασμό, ο οποίος θα ενισχύει την ανάπτυξη της ελληνικής δραστηριότητας στο Διάστημα.

Η Ελλάδα, ορώμενη μέσα από το πρίσμα ενός εθνικιστικού πολιτειακού καθεστώτος, το οποίο επιτάσσει μία καθαρώς εθνικιστική οικονομία, που θα στοχεύει άμεσα στην ανεξαρτησία, αυτοτέλεια και αυτάρκεια, πρέπει να αδράξει την ευκαιρία να προσδεθεί στο άρμα της διαστημικής βιομηχανίας.

Τομείς όπως η ναυτιλία, ο αγροτικός και γενικώς ο πρωτογενής τομέας αποτελούν σίγουρα τα δυνατά χαρτιά μίας αξιόλογης και αξιοσέβαστης εθνικής οικονομίας.

Πέραν, όμως, αυτού αναπτύσσεται εσχάτως και ο διαστημικός τομέας, ο οποίος προσφέρει ένα ευρύ φάσμα εφαρμογών και καινοτομιών στις δομές των προαναφερθέντων τομέων και συνιστά έναν ισχυρό βραχίονα του τομέα της Εθνικής Άμυνας.

Σχετικά, δε, με τον τουρισμό είναι εξαιρετικώς ευεργετικές οι συνέπειες, εάν τα οφέλη που προσποριστούν αξιολογηθούν με τον κατάλληλο τρόπο. Με τη συγκρότηση ενός ζωντανού πεδίου επιχειρηματικότητας, προσανατολισμένου στον χώρο του Διαστήματος, αυτομάτως σηματοδοτείται μία εστία εφελκύσεως επιχειρηματικότητας και ιδιωτικής πρωτοβουλίας, η οποία βεβαίως μέσω του κρατικού παρεμβατισμού θα συνεισφέρει τα μέγιστα στις κοινωνικές ανάγκες του εθνικού συνόλου.

Η Χρυσή Αυγή, λοιπόν, πρεσβεύει μία ισχυρή εθνική οικονομία και τάσσεται ρητώς υπέρ της έρευνας, της επιχειρηματικότητας και της επιστήμης.

Σαφώς οι διαστημικές εφαρμογές δύναται να συμβάλουν στην κοινωνική ζωή και στο εμπορικό γίγνεσθαι. Από την άλλη, είναι ανάγκη να επαναπατριστούν όλοι οι αξιόλογοι επιστήμονες, οι οποίοι απασχολούνται στο εξωτερικό. Και ένα τέτοιο εγχείρημα θα απέβαινε θετικό προς αυτή την κατεύθυνση.

Η άρνησή μας, λοιπόν, δεν αφορά την ανάγκη συστάσεως ενός τέτοιου διαστημικού οργανισμού, αλλά σχετίζεται με το υπάρχον οικονομικό κλίμα, τις κοινωνικές περιστάσεις, αλλά και τις υφέρπουσες επιδιώξεις του ανομοιογενούς συριζαϊκού μορφώματος.

Η αυστηρή οικονομική λιτότητα, η απεχθής μνημονιακή πολιτική και γενικώς η υφιστάμενη κατάσταση της παραπέουσας οικονομίας καθιστούν ένα τέτοιο εγχείρημα αδύνατο, λόγω του υψηλού οικονομικού ρίσκου.

Η αναδιάταξη της εθνικής οικονομίας, ως πυλώνας της εθνικής ανεξαρτησίας, επιτυγχάνεται μόνο μέσα από τη θεωρία των ομόκεντρων κύκλων. Με άλλα λόγια, τίθενται προτεραιότητες από μέσα προς τα έξω και μεθοδικώς οικοδομείται έτσι ένα ισχυρό κράτος, οικονομικώς, διοικητικώς, στρατιωτικώς και γεωπολιτικώς.

Πρώτα ανασυντίθεται ο κοινωνικός ιστός από την επιβληθείσα άγρια μνημονιακή λαίλαπα, έπειτα χαράσσονται εθνικές και κοινωνικές πολιτικές, διενεργείται εξυγίανση της οικονομίας μέσω του εξορθολογισμού του ασφαλιστικού και του φορολογικού συστήματος, ακολουθεί ανάταση καίριων πυλώνων και ανασυγκρότηση των παραγωγικών δομών που στηρίζουν την εθνική οικονομία και τέλος καθορίζονται οι πολιτικές που θα καθορίσουν και θα επεκτείνουν την ισχύ αυτή.

Λαμβάνοντας υπ’ όψιν την άθλια μνημονιακή αναξιόπιστη πολιτική των ΣΥΡΙΖΑ - ΑΝΕΛ, δεν αποτελεί έκπληξη η πρόθεση συστάσεως ενός τέτοιου, τεραστίων διαστάσεων και προδιαγραφών, μεγαλεπήβολου εγχειρήματος και υψηλού τεχνολογικού ρίσκου, εν μέσω μιας άγριας κοινωνικής και πολιτικής αστάθειας και αβεβαιότητας.

Η Κυβέρνηση που πρωταγωνιστεί σε έναν κυκεώνα εθνικών αποτυχιών και παλινωδιών, η Κυβέρνηση που έχει γίνει ταυτόσημη με τη δόλια πολιτική απατηλότητα, την αναξιοπιστία και τις κυβιστήσεις και που εκφράζει μία πρωτοφανή ενδοτικότητα σε μία σειρά μείζονος σημασίας εθνικών ζητημάτων, έρχεται τώρα να μας πείσει για την αναγκαιότητα ενός Ελληνικού Διαστημικού Οργανισμού.

Εμείς, λοιπόν, λέμε ναι στη σύσταση ενός τέτοιου οργανισμού, αλλά όχι από εσάς, γι’ αυτό θα καταψηφίσουμε το συγκεκριμένο νομοσχέδιο. Το είπαμε και στην επιτροπή: Δεν μας εμπνέετε καμμία εμπιστοσύνη, ότι μπορείτε να φτιάξετε έναν τέτοιο οργανισμό, που θα εξυπηρετεί πραγματικά τα εθνικά συμφέροντα. Διότι ένας τέτοιος οργανισμός, τόσο υψηλής τεχνολογίας, θα πρέπει πρωτίστως να βοηθάει την εθνική άμυνα, την οικονομία. Με μία άλλη κυβέρνηση θα μπορούσε να τα πετύχει όλα αυτά, δηλαδή να βοηθήσει και την εθνική οικονομία και την εθνική άμυνα, τον τουρισμό. Τα είπαμε και στην εισήγησή μας.

Όμως, επειδή εσείς μας έχετε δείξει μια απίστευτη ενδοτικότητα σε όλα αυτά τα θέματα, δεν σας έχουμε εμπιστοσύνη και μόνο για αυτόν τον λόγο -για να είμαι ξεκάθαρος- ενώ πιστεύουμε ότι πρέπει η Ελλάδα να έχει έναν τέτοιο οργανισμό –επαναλαμβάνω, για να καταγραφεί στα Πρακτικά, μόνο για αυτόν τον λόγο- θα καταψηφίσουμε το νομοσχέδιο.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ, κύριε Ηλιόπουλε, και για τη συντομία του χρόνου.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Θα επανέλθουμε, κύριε Πρόεδρε, για τις τροπολογίες.

**ΠΡΟΕΔΡΕΥΩΝ (Νικήτας Κακλαμάνης):** Εντάξει και ως προς αυτό θα έχετε και ανοχή, γιατί μιλήσατε μόνο πέντε λεπτά.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, το Διάστημα είναι ένας ανεξερεύνητος χώρος, μυστηριώδης, εκλύει το ενδιαφέρον ανθρώπων, χωρών και κρατών. Το μεγάλο ερώτημα δεν είναι μόνο αν η Ελλάδα έχει το δικαίωμα ή τη δυνατότητα να αξιοποιήσει τις τεχνολογικές εφαρμογές για την αξιοποίηση του Διαστήματος και, φυσικά, να έχει τον δικό της διαστημικό οργανισμό -ποιος θα διαφωνούσε, άλλωστε, σε αυτό;- αλλά, σε συνδυασμό με αυτό, αν η όποια αξιοποίηση της τεχνολογίας και κατ’ επέκταση του Διαστήματος -με τους δικούς της δορυφόρους, τη δική της τροχιακή θέση κ.ά.- υποτάσσεται στην ικανοποίηση των κοινωνικών αναγκών, στην περαιτέρω ανάπτυξη της επιστήμης, της έρευνας, των τηλεπικοινωνιών, της προστασίας του περιβάλλοντος και του ανθρώπου από πλημμυρικά και σεισμικά φαινόμενα, την υγεία, τη ναυτιλία, την ανάπτυξη και προστασία της αγροτικής παραγωγής, την εθνική ασφάλεια της χώρας.

Λαμβάνοντας υπ’ όψιν τη μέχρι τώρα συζήτηση στις επιτροπές, τις τοποθετήσεις της Κυβέρνησης, των κομμάτων, των φορέων που κλήθηκαν να εκφράσουν άποψη καθώς και την ενημέρωση από τον Γενικό Διευθυντή του Ευρωπαϊκού Διαστημικού Οργανισμού προχθές, επιβεβαιώνεται αυτό που σας είπε το ΚΚΕ, ότι τόσο η ίδρυση του Ελληνικού Οργανισμού Διαστήματος, ως ανώνυμη εταιρεία πλέον, η θέσπιση νομικού πλαισίου αδειοδότησης διαστημικών δραστηριοτήτων και η παράδοση της τροχιακής θέσης της χώρας στον ιδιωτικό όμιλο «HELLAS SAT» συμβάλλουν στην παραπέρα ιδιωτικοποίηση, εμπορευματοποίηση του Διαστήματος, στην υποταγή των τεχνολογικών διαστημικών εφαρμογών της επιστήμης και της έρευνας, στην ανταγωνιστικότητα των μονοπωλιακών ομίλων και την κερδοφορία τους, στην στρατιωτικοποίηση του Διαστήματος για λογαριασμό των ιμπεριαλιστικών επιδιώξεων και την ενίσχυση της καταστολής σε βάρος του εργατικού λαϊκού κινήματος.

Καμμία σχέση όλα αυτά με τη λαϊκή ευημερία, τους δήθεν ειρηνικούς σκοπούς -που μας είπε ο Γενικός Διευθυντής του ESA προχθές, λες και απευθυνόταν σε ιθαγενείς-, με την κοινωνική εξέλιξη και πρόοδο, με την ικανοποίηση των λαϊκών αναγκών.

Πρόκειται, κυρίες και κύριοι, για τη διαστημική στρατηγική της Ευρωπαϊκής Ένωσης -στο πλαίσιο των επιδιώξεων των ευρωπαϊκών μονοπωλιακών ομίλων- να μπει δυναμικά στον παγκόσμιο ανταγωνισμό για το Διάστημα, τη συμμετοχή στη λεία από την εμπορευματική αξιοποίηση του Διαστήματος, που φτάνει, όπως συνομολογείται, τα 200 δισεκατομμύρια ευρώ ετησίως, τις επιδιώξεις μέσω των τεχνολογιών στο Διάστημα για τον έλεγχο αγορών στην ενέργεια, στις τηλεπικοινωνίες, στις μεταφορές, στη ναυτιλία, στα logistics.

Άλλωστε, τα παραπάνω ωμά και κυνικά ειπώθηκαν από τον ίδιο τον Γενικό Διευθυντή του ESA, ότι, δηλαδή, η Ευρωπαϊκή Ένωση πρέπει να έχει τον δικό της ανταγωνιστικό τομέα Διαστήματος έναντι της Ρωσίας, των ΗΠΑ, της Κίνας και άλλων ιμπεριαλιστικών δυνάμεων, ανεξάρτητα αν κάποια στιγμή γεφυρώνουν τις όποιες αντιθέσεις χάριν της ανταγωνιστικότητας και της κερδοφορίας των μονοπωλιακών ομίλων ή για την ίδια απρόσκοπτη λειτουργία του καπιταλιστικού συστήματος.

Επίσης, οι περισσότερες τοποθετήσεις των φορέων - εκπροσώπων επιχειρηματικών ομίλων ευθέως ομολόγησαν ότι το σχέδιο νόμου, το οποίο συζητούμε, αποτελεί τη μεγάλη ευκαιρία για την ανάπτυξη της επιχειρηματικής δράσης στο Διάστημα και, μάλιστα, ότι το εγχώριο βιομηχανικό κεφάλαιο στον κλάδο της διαστημικής τεχνολογίας αν ήταν μέχρι τώρα ο «φτωχός συγγενής» στην Ευρωπαϊκή Ένωση, τώρα διεκδικεί να πάρει μεγάλο κομμάτι από την πίτα των κερδών από τη διεθνή και ευρωπαϊκή εμπορική διαστημική αγορά.

Για αυτό και η έφεση στην πρόσφατη ολομέλεια του Ευρωπαϊκού Κοινοβουλίου, την οποία και καταψήφισε το ΚΚΕ, ζητάει αύξηση των δαπανών της Ευρωπαϊκής Ένωσης για τη διαστημική πολιτική της και κονδύλια από τα περιφερειακά ταμεία της που θα κατευθυνθούν στο κεφάλαιο για ανάπτυξη της σχετικής τεχνολογίας στη διαστημική πανεπιστημιακή έρευνα που τάσσεται στην υπηρεσία των επιχειρηματικών ομίλων.

Οι ρυθμίσεις που θέλει να περάσει το σχέδιο νόμου είναι απόλυτα εναρμονισμένες με τις κατευθύνσεις της Ευρωπαϊκής Ένωσης για τη διαστημική στρατηγική. Στο πλαίσιο του οξύτατου ανταγωνισμού, στρώνουν το έδαφος στους εγχώριους επιχειρηματικούς ομίλους, μέσω της θέσπισης του νομικού πλαισίου αδειοδότησης διαστημικών δραστηριοτήτων, για να μπουν για τα καλά στο παιχνίδι για τις διαστημικές μπίζνες, μπας και καρπωθεί μέρος της πίτας από την παγκόσμια διαστημική αγορά.

Έτσι και αλλιώς, ήδη ξεκίνησαν αυτές οι επιχειρηματικές μπίζνες με τη μέθοδο σύμπραξης δημόσιου και ιδιωτικού τομέα, με το κράτος και την Κυβέρνηση να σπονσοράρει σε πρώτη φάση τη μονάδα κατασκευής δορυφόρων στην Ελλάδα και την ίδρυση θερμοκοιτίδας νεοφυών, μικρομεσαίων επιχειρήσεων σε πρώτη φάση, σε συνεργασία με τις αντίστοιχες του Ευρωπαϊκού Διαστημικού Οργανισμού με προσωρινά κίνητρα, όπως δωρεάν ίντερνετ, φθηνά ενοίκια, άλλες επιδοτήσεις, οι οποίες σε πρώτη φάση θα βάλουν τις βάσεις για να απορροφηθούν στην πορεία από μονοπωλιακούς ομίλους ή να χρησιμοποιηθούν ως επιχειρηματικοί δορυφόροι για αξιοποίηση πατέντων και τεχνογνωσίας αυτών.

Μάλιστα, επενδύουν, και η Κυβέρνηση επενδύει με την επιχειρηματολογία της για να είναι πιο πειστική, με το αφήγημα της δήθεν αξιοποίησης των νέων επιστημόνων, την επιστροφή τους από το εξωτερικό. Ακόμα και έτσι να είναι, τους καλείτε να χρησιμοποιηθούν -όπως ειπώθηκε κατά τη διάρκεια της συζήτησης και μάλιστα από τους εκπροσώπους των επιχειρηματικών ομίλων που ήταν εδώ και ενδιαφέρονταν- για την προώθηση των επιχειρηματικών σχεδίων με τσακισμένα δικαιώματα, με μισθούς πείνας και με συμβάσεις ορισμένου χρόνου, με μπλοκάκι και άλλες εφευρέσεις ελαστικών εργασιακών σχέσεων και με την εργοδοτική τρομοκρατία να «τσακίζει κόκαλα».

Η Κυβέρνηση για να «χρυσώσει το χάπι» των αντιδραστικών ρυθμίσεων του σχεδίου νόμου γύρω από ένα θέμα ομολογουμένως εντυπωσιακό και πρωτόγνωρο, όπως είναι αυτό του Διαστήματος, και για να μη γίνουν εύκολα αντιληπτές οι προθέσεις της, προβάλλει τα δήθεν οφέλη από πολύ φθηνά ανταλλάγματα, ίσα ίσα για να διασκεδάσει εντυπώσεις.

Η ίδρυση του Ελληνικού Διαστημικού Οργανισμού, ως νομικού προσώπου ιδιωτικού δικαίου, στην πράξη καταργεί τον μέχρι σήμερα ρόλο της Γενικής Γραμματείας Έρευνας και Τεχνολογίας και μια ανώνυμη εταιρεία αναλαμβάνει ρόλο συντονιστή δημοσίων φορέων και Υπουργείων, προκειμένου να δουλέψει ταχύτερα το σύστημα της εμπορικής αξιοποίησης δεδομένων από ευρωπαϊκά προγράμματα και την πώληση των διαστημικών δικαιωμάτων της χώρας. Αυτά τα χαρακτηριστικά, όμως, είναι που διευκολύνουν την εμπορευματοποίηση, την ιδιωτικοποίηση των διαστημικών δραστηριοτήτων της χώρας.

Κυρίες και κύριοι, η μέχρι σήμερα πείρα δείχνει ότι η χρήση του Διαστήματος είναι αναγκαία για την αποτελεσματικότητα των ιμπεριαλιστικών επεμβάσεων. Το να ισχυριστεί κανείς πως η χρήση του Διαστήματος για στρατιωτικούς σκοπούς είναι κάτι που δεν επιχειρήθηκε ή δεν συμβαίνει, θα ήταν αστείο, το λιγότερο αφελές, για άσχετους.

Η χρήση του Διαστήματος προβάλλει όλο και περισσότερο ως το σύμβολο της στρατιωτικής ανωτερότητας. Το δείχνουν άλλωστε όλοι ανεξαιρέτως οι πόλεμοι στις συνθήκες της νέας τάξης πραγμάτων, από το Ιράκ ως το Κοσσυφοπέδιο και το Αφγανιστάν, τη Συρία, τη Λιβύη και αλλού. Ήταν τα δεδομένα από τους δορυφόρους και η αεροπορική υπεροχή που αξιοποιήθηκαν σε αυτές τις ιμπεριαλιστικές επεμβάσεις κατά κόρον.

Την πραγματικότητα αυτή μοιάζει να υπολογίζει όλο και περισσότερο η Ευρωπαϊκή Ένωση. Η Ευρωπαϊκή Ένωση επιδιώκει, όπως μας είπε προχθές ο Γενικός Διευθυντής του ESA, την αυτονομία στην πρόσβαση και τη χρήση του Διαστήματος, σε σχέση με τα άλλα ιμπεριαλιστικά κέντρα από τη Δύση ή από την Ανατολή, όπως χαρακτηριστικά ανέφερε, εννοώντας Ηνωμένες Πολιτείες Αμερικής και Ρωσία.

Αυτόν ακριβώς τον ρόλο έρχονται να παίξουν, παίζουν τα προγράμματα «GALILEO» και «COPENICUS», τα οποία επικαλείστε και είστε υπερήφανοι γι’ αυτά και τα οποία σε μεγάλο βαθμό προωθούν τη στρατιωτική χρήση του Διαστήματος από την Ευρωπαϊκή Ένωση, είτε έμμεσα με κατασκοπευτικούς δορυφόρους, με στρατιωτικές επικοινωνίες, με χτυπήματα drone, όπως των Ηνωμένων Πολιτειών της Αμερικής, αλλά και άμεσα, λαμβάνοντας υπ’ όψιν ότι η συνθήκη δεν απαγορεύει κάθε χρήση όπλων στο Διάστημα, όπως τα όπλα κινητικού βομβαρδισμού. Για αυτό, άλλωστε, η Ευρωπαϊκή Ένωση ενισχύει παραπέρα αυτά τα προγράμματα.

Τα επιτελεία της Ευρωπαϊκής Ένωσης επιδιώκουν ακόμη τον συνδυασμό της διαστημικής πολιτικής της Ευρωπαϊκής Ένωσης με την Κοινή Πολιτική Ασφάλειας και Άμυνας, αξιοποιώντας έτσι και το Διάστημα στην επιθετική ιμπεριαλιστική πολιτική της. Είναι ενδεικτικό ότι η έκθεση της αρμόδιας επιτροπής Ευρωπαϊκής Ένωσης ζητά τη χρήση διαστημικών μέσων για την αντιμετώπιση της μετανάστευσης, τη φύλαξη των εξωτερικών συνόρων της Ευρωπαϊκής Ένωσης, για την καταπολέμηση της τρομοκρατίας και γενικά για την ενίσχυση όλων των κατασταλτικών μηχανισμών της Ευρωπαϊκής Ένωσης και των κρατών-μελών της.

Τα είπε ο ΕSΑ προχθές εντελώς αθώα και συμπονετικά για τους πρόσφυγες και τους μετανάστες. Από τη μια προκαλούν πολέμους, θανάτους και προσφυγιά με τη συμμετοχή της Ευρωπαϊκής Ένωσης, τους ιμπεριαλιστικούς πολέμους ή την πρόκληση αυτών από αυτή, την Ευρωπαϊκή Ένωση, και από την άλλη αξιοποίηση τάχα του Διαστήματος, χρηματοδότησή του για να βοηθηθούν οι πρόσφυγες. Τι ψεύτες και υποκριτές, αλήθεια.

Επίσης, ιδιαίτερα επικίνδυνη είναι η συσχέτιση του σχεδίου νόμου και των επιδιώξεων του με την ελληνική εξωτερική πολιτική, τις γεωπολιτικές και γεωστρατηγικές επιδιώξεις της χώρας. Το ίδιο το σχέδιο νόμου κάνει σαφή σύνδεση των διαστημικών δραστηριοτήτων με την ελληνική εξωτερική πολιτική, το ανέφερε και ο ίδιος ο Υπουργός κατά τη συζήτηση του σχεδίου νόμου σε επιτροπές. Μόνο που τις γεωπολιτικές και γεωστρατηγικές επιδιώξεις της χώρας η Κυβέρνηση τις έχει ταυτίσει με τα συμφέροντα του μεγάλου κεφαλαίου, του ΝΑΤΟ και της Ευρωπαϊκής Ένωσης, που μεταξύ άλλων αντιμετωπίζουν το Διάστημα ως ευκαιρία κερδοφόρων επενδύσεων για τους μονοπωλιακούς ομίλους και ταυτόχρονα σαν ένα εργαλείο στρατιωτικοποίησης της Ευρωπαϊκής Ένωσης και τη λεγόμενη «πολιτική ασφάλεια» της Ευρωπαϊκής Ένωσης. Μια εξωτερική πολιτική, όμως, που εμπλέκει τη χώρα σε πολύ επικίνδυνα παιχνίδια και αποτυπώνεται πάρα πολύ καθαρά στην πρόσφατη συμφωνία, με την οποία η Κυβέρνηση ΣΥΡΙΖΑ - ΑΝΕΛ παρέχει μεγάλη στήριξη στα επικίνδυνα σχέδια των Ηνωμένων Πολιτειών, στην ευρύτερη περιοχή της Ανατολικής Μεσογείου και της Βαλκανικής, διεκδικώντας αναβαθμισμένους ρόλους.

Αυτά δεν τα λέει το Κομμουνιστικό Κόμμα Ελλάδας, τα επιβεβαιώνει ο ίδιος Αμερικανός Πρέσβης, λέγοντας μάλιστα ότι η διμερής σχέση σήμερα είναι καλύτερη από ό,τι ήταν εδώ και πολλές δεκαετίες. Και μάλιστα, ότι η πρόσφατη επίσκεψη του κ. Τσίπρα στις Ηνωμένες Πολιτείες Αμερικής ήταν απίστευτα επιτυχημένη. Φυσικά! Πώς να μην ήταν, αφού συμφωνήθηκαν όλα αυτά τα οποία συμφωνήθηκαν ή, τουλάχιστον, αυτά που έχουν βγει στη δημοσιότητα για την αναβάθμιση της βάσης της Σούδας, τις άλλες στρατιωτικές υποδομές. Αποδεικνύεται για πολλοστή φορά πόσο βάρβαρο και επικίνδυνο είναι το εκμεταλλευτικό καπιταλιστικό σύστημα και οι ιμπεριαλιστικές ενώσεις που το υπηρετούν.

Το Διάστημα, κυρίες και κύριοι, έχει αστείρευτες δυνατότητες, που μπορούν πράγματι να συμβάλουν στην ανάπτυξη μιας χώρας και ενός λαού, με την προϋπόθεση να τον υπηρετούν σε συνθήκες, όμως, εργατικής λαϊκής εξουσίας. Θα μπορούσε πράγματι να καλύψει ένα μεγάλο εύρος επικοινωνιακών προβλημάτων της χώρας, όπως παροχή πολλαπλών τηλεοπτικών προγραμμάτων, μετάδοση πληροφορίας-επικοινωνίας, να αξιοποιηθεί η δορυφορική τεχνολογία. Θα μπορούσε να συμβάλει τα μέγιστα στην αντιμετώπιση των θεομηνιών, στις μεταφορές, στην αγροτική οικονομία, σε όλους τους τομείς της οικονομίας, συνδέοντας την τεχνολογία, τα αποτελέσματα της έρευνας με την κοινωνικοποιημένη παραγωγή.

Αντικειμενικά, όμως, με τον καπιταλισμό, που τα μέσα παραγωγής είναι καπιταλιστική ιδιοκτησία και η εργατική δύναμη εμπόρευμα, το Διάστημα και η χρήση των τεχνικών μέσων εμπορευματοποιούνται, δεν επιτρέπουν την ανάπτυξη των παραγωγικών δυνάμεων και την αξιοποίηση της τεχνικής και των επιστημονικών επιτευγμάτων, προς όφελος της λαϊκής ευημερίας, ευρύτερα της κοινωνικής προόδου.

Για το Κομμουνιστικό Κόμμα Ελλάδας υπάρχει φιλολαϊκή διέξοδος και κατά συνέπεια και φιλολαϊκή αξιοποίηση του Διαστήματος. Πολλά είναι τα παραδείγματα και η πείρα που μας διδάσκει από τις κατακτήσεις της Σοβιετικής Ένωσης για το Διάστημα, την αξιοποίησή του, που απελευθέρωσε σημαντικές παραγωγικές δυνάμεις και τεράστιες τεχνικές δυνατότητες.

Ο ριζικά διαφορετικός δρόμος ανάπτυξης που πρεσβεύει το ΚΚΕ έρχεται σε αντιδιαστολή με το κράτος και την εξουσία των μονοπωλίων. Συνιστά και προϋποθέτει κοινωνικοποίηση των συγκεκριμένων μέσων παραγωγής, επιστημονικό κεντρικό σχεδιασμό, ανάπτυξη της επιστήμης και της έρευνας στη βάση της κοινωνικοποιημένης παραγωγής και αξιοποίηση των αποτελεσμάτων προς όφελος του λαού. Απαιτεί, βεβαίως, πριν απ’ όλα και πάνω απ’ όλα, την κατάκτηση της εργατικής εξουσίας με αξιοποίηση των διεθνών συμμαχιών και των αντιθέσεων του αντιπάλου.

Με βάση όλα τα παραπάνω, κύριε Πρόεδρε, το ΚΚΕ καταψηφίζει το συγκεκριμένο σχέδιο νόμου και επί της αρχής.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ, κύριε Συντυχάκη. Ήσασταν ακριβώς στην ώρα σας.

Τον λόγο έχει ο συνάδελφος από τους Ανεξάρτητους Έλληνες κ. Γεώργιος Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Δεν μπορώ να αφήσω ασχολίαστα αυτά που είπε η Αντιπολίτευση για άλλη μία φορά σε μια αέναη κίνηση πολιτικού αυτισμού. Αυτό εξηγεί γιατί έχει μείνει τελικά μόνη της. Ακούσαμε εδώ τους εκπροσώπους των θεσμών. Όλοι τοποθετήθηκαν θετικά απέναντι στο νομοσχέδιο, εκτός από την Αντιπολίτευση και κυρίως την Αξιωματική Αντιπολίτευση.

Η Αντιπολίτευση είπε εδώ απευθυνόμενη στον κύριο Υπουργό: «Η αγαπημένη σας ΕΡΤ».

Μα, για όνομα του Θεού! Η ΕΡΤ είναι η αγαπημένη όλων ημών των Ελλήνων. Ειδικά εμείς, που είμαστε μέλη της Επιτροπής Απόδημου Ελληνισμού, θυμόμαστε με συγκίνηση την τοποθέτηση των εκπροσώπων των Ελλήνων απανταχού της γης και με τι συγκίνηση και τι συναισθήματα μιλούν για την ΕΡΤ. Αυτό το οποίο τονίζουν εδώ κάθε φορά οι απόδημοι, όποτε τους έχουμε, είναι ότι αυτός ο δεσμός ανάμεσα στην πατρίδα και τον Απόδημο Ελληνισμό διατηρείται ζωντανός με τον πολιτισμό, δηλαδή με τις πολιτιστικές εκπομπές τις οποίες έχει η ΕΡΤ, αλλά και με διάφορα μαθήματα ή διάφορες άλλες εκπομπές που γίνονται όσον αφορά την εκμάθηση της ελληνικής γλώσσας, που η ΕΡΤ συμβάλλει τα μέγιστα.

Βέβαια, η ΕΡΤ εκείνο το οποίο δεν κάνει είναι να δέχεται και να δίνει σημειώματα κατά τη διάρκεια συνεντεύξεων κ.λπ.. Πράγματι, σ’ αυτά είναι σκληρή η ΕΡΤ. Δεν το κάνει αυτό. Αλλού πηγαίνουν και έρχονται τα σημειώματα στις συνεντεύξεις.

Θα ήθελα να πω κάτι άλλο τώρα. Άκουσα ότι η Αντιπολίτευση φρόντισε για την τηλεοπτική κάλυψη όλης της Ελλάδας. Δεν ξέρω πού σταματά η Ελλάδα για την Αντιπολίτευση, αλλά η Θράκη και οι Έλληνες ακρίτες τώρα, τον τελευταίο χρόνο, απέκτησαν τη δυνατότητα να έχουν επαφή και ενημέρωση από τα ελληνικά κανάλια, με ένα γενναίο πρόγραμμα αυτής της Κυβέρνησης, με το οποίο επιδοτήθηκαν οι άνθρωποι για την απόκτηση δορυφορικών μέσων, προκειμένου να μπορούν να παρακολουθούν τα ελληνικά κανάλια και τους ελληνικούς ραδιοφωνικούς σταθμούς, γιατί ως τώρα βομβαρδίζονταν από τουρκικά, βουλγαρικά και από μέσα άλλων χωρών.

Άκουσα και κάτι άλλο -δεν μπορώ να το προσπεράσω και αυτό- περί καθεστωτικής αντίληψης αυτής της Κυβέρνησης.

Μα, είναι δυνατόν κάποιος ο οποίος κυβερνούσε αυτόν τον τόπο για σαράντα χρόνια να χαρακτηρίζει μια Κυβέρνηση, η οποία έχει συμπληρώσει μόλις δυόμισι χρόνια, καθεστωτική; Για το όνομα του Θεού! Καθεστωτική αντίληψη είχαν αυτοί οι οποίοι είχαν εξασφαλίσει τα «θαλασσοδάνεια» κ.λπ. για τα κόμματά τους, αλλά και για τα μέσα με τα οποία υπήρχε αυτή η γνωστή αλληλεξάρτηση.

Πριν περάσω τώρα στον σχολιασμό του νομοσχεδίου, θα ήθελα να πω και κάτι ακόμα. Εχθές, αλλά και όποτε έγινε συζήτηση, δεν έγινε για το «πόθεν έσχες» οποιουδήποτε πολιτικού.

Η συζήτηση -και όποτε ετέθη θέμα- έγινε για το «πόθεν έσχες» συζύγου κορυφαίου πολιτειακού παράγοντα -αντιλαμβάνεστε για ποιον μιλάω- ο οποίος είναι στο κόμμα της Αξιωματικής Αντιπολίτευσης. Όποτε έχουν αποκαλυφθεί άτομα τα οποία έχουν στην ιδιοκτησία τους offshore εταιρείες, κατά μια περίεργη σύμπτωση ανήκουν στο δικό σας κόμμα, όλοι τους.

Μάλιστα, η απάντηση που είχε δώσει στο κόμμα σας, όταν έγιναν οι αποκαλύψεις για τη σύζυγο, όπως είπα προηγουμένως, του κορυφαίου πολιτειακού παράγοντα που ανήκει στο κόμμα σας, ήταν ακόμη πιο τραγική από την αποκάλυψη. Είπε ότι έπρεπε να έχει την offshore εταιρεία, γιατί μόνο με αυτόν τον τρόπο θα μπορούσε να γίνει συνεργασία με τα διάφορα funds με τα οποία συνεργάζεται. Δηλαδή, από το κακό στο χειρότερο.

Τα funds τι είναι; Είναι αυτοί οι όμιλοι οι οποίοι δραστηριοποιούνται εν κρυπτώ, αγοράζουν δάνεια από διάφορες χώρες οι οποίες αντιμετωπίζουν προβλήματα ή από πολίτες, με αποτέλεσμα να τους ξεζουμίζουν, να αγοράζουν δάνεια στο 10% ή και κάτω από αυτό και να τα απαιτούν στη συνέχεια στο 100%. Δηλαδή, η απάντηση ήταν χειρότερη από το ίδιο το γεγονός. Εν πάση περιπτώσει, προχωράμε.

Όσον αφορά στο νομοσχέδιο, μάλλον η Αντιπολίτευση, όπως το είπα και στην επιτροπή, ήταν απούσα από εδώ, γιατί με την τοποθέτησή της καταλήγει κάποιος σε δύο συμπεράσματα: ή η Αντιπολίτευση έλειπε από την αίθουσα στην οποία ακούγαμε τους εκπροσώπους των φορέων ή δεν ήρθαν οι φορείς να καταθέσουν εδώ την άποψή τους. Όλοι, μα όλοι, οι φορείς, χωρίς να εξαιρείται κανείς, στάθηκαν από θετικά έως υπερθετικά δίπλα στο νομοσχέδιο. Θα ήθελα εγώ εδώ εν τάχει να σας το τονίσω, γιατί είναι πραγματικά εντυπωσιακό το πώς τοποθετήθηκαν.

Ξεκινάω από τον καθηγητή, τον κ. Κριμιζή, ο οποίος είπε: «Υλοποιείται μια ανάγκη η οποία έπρεπε να είχε υλοποιηθεί εδώ και τριάντα χρόνια.». Αφοπλιστικός ο κ. Κριμιζής.

Περνάω στον κ. Πότση, ο οποίος είπε: «Είναι, επιτέλους, κάτι που θα βοηθήσει τη χώρα μας να βγει από την κατάσταση που βρίσκεται.». Είναι γνωστό, βέβαια, ποιοι έφεραν τη χώρα στην κατάσταση που βρίσκεται. Δεν την έφερε αυτή η Κυβέρνηση. Αυτή η Κυβέρνηση βγάζει τη χώρα από αυτή την κατάσταση στην οποία την έβαλαν τα δύο κόμματα.

Ο Χόρχε Σάντσες είπε: «Συγχαρητήρια για τη σύσταση του φορέα. Για πρώτη φορά θα έχουμε εθνική στρατηγική. Δεν αντιμετωπίζεται πλέον το Διάστημα ως μια κατακερματισμένη υπόθεση που διάφορα Υπουργεία μοιράζονταν κομμάτια.».

Ο κ. Χριστόδουλος Παπαδόπουλος είπε: «Είναι ένα σημαντικό νομοσχέδιο.».

Ο κ. Γεωργακόπουλος, καθηγητής, είπε: «“Αυτά που έκαναν άλλες χώρες η Ελλάδα δεν μπορεί να τα κάνει”. Αυτή ήταν η νοοτροπία των προηγούμενων κυβερνήσεων.». Τα βάζω εντός εισαγωγικών, γιατί σας τα μεταφέρω ακριβώς όπως τα είπε ο κύριος καθηγητής.

Ο κ. Μιχαλίτσης είπε: «Επιτέλους για την ΕΡΤ.». Βέβαια, εντάξει, την ΕΡΤ δεν τη συμπαθεί ιδιαίτερα η Αντιπολίτευση, το έχει δηλώσει αυτό και το δηλώνει κάθε φορά. Ένας σημαντικός φορέας ενημέρωσης για όλους τους πολίτες, για την Αντιπολίτευση δεν είναι.

Και κάτι άλλο που είπε ο κ. Μιχαλίτσης, πραγματικά δεν μπορεί να μη μας συγκλονίζει όλους, γιατί μας φέρνει μνήμες από καταστροφές. Είπε ο κ. Μιχαλίτσης ότι δεν υπήρχε ενιαίος φορέας διαχείρισης της κρίσης και αναφερόταν στις πυρκαγιές και στις διάφορες άλλες καταστροφές. Για να γίνω πιο σαφής, εάν υπήρχε αυτό για το οποίο συζητάμε σήμερα στις μεγάλες καταστροφές και πυρκαγιές οι οποίες έγιναν στην Πελοπόννησο -κάνω μια αναφορά στην Πελοπόννησο, γιατί εκεί πραγματικά είχαμε πολλά θύματα-, θα μπορούσαν όλες οι υπηρεσίες, Πυροσβεστική, Στρατός, και όσες υπηρεσίες δραστηριοποιούνταν για την πυρόσβεση αλλά και για την προστασία των πολιτών θα μπορούσαν να είχαν δράσει συντονισμένα και να είχαμε πολύ λιγότερες επιπτώσεις.

Κυρίες και κύριοι συνάδελφοι, το υπό εξέταση σχέδιο νόμου αποτυπώνει με σαφήνεια τη διάθεση της χώρας μας να μην μείνει πίσω τεχνολογικά, αλλά να εξελιχθεί και να αξιοποιήσει τη δορυφορική τεχνολογία και τις καινοτόμες εφαρμογές προς όφελός της σε διάφορους αναπτυξιακούς τομείς. Βέβαια, για την επίτευξη του στόχου αυτού έπρεπε να προβλεφθεί ένα πλαίσιο κανόνων και προϋποθέσεων και αυτό προωθεί το συγκεκριμένο σχέδιο νόμου.

Ειδικότερα, κατά το πρώτο σκέλος η Ελλάδα προβαίνει στην κατάρτιση εθνικής νομοθεσίας για την άσκηση διαστημικών δραστηριοτήτων ενισχύοντας με τον τρόπο αυτό τον ρόλο και την παρουσία της σε διεθνές επίπεδο μεταξύ των διαστημικών εθνών. Η δε διαδικασία αδειοδότησης και καταχώρησης διαστημικών αντικειμένων σε μητρώο-αρχείο επιβάλλεται για λόγους έμπρακτης τήρησης της νομιμότητας σε διεθνές επίπεδο, όπως αξιολογείται στην αιτιολογική έκθεση.

Ως προ τη σύσταση -για πρώτη φορά στην Ελλάδα- ενός διαστημικού οργανισμού με συντονιστικές και αποφασιστικές αρμοδιότητες η αναγκαιότητα είναι νομίζω προφανής.

Η Ελλάδα είναι από τις ελάχιστες χώρες της Ευρωπαϊκής Ένωσης που δεν διαθέτει έναν αντίστοιχο φορέα, προκειμένου να αξιοποιεί εμπορικά, επιστημονικά και ερευνητικά τα δικαιώματά της σε διαστημικό φάσμα, καθώς και την πληθώρα ερευνητικών και επιστημονικών εφαρμογών και πόρων που διαθέτουν οι ευρωπαϊκοί και διεθνείς οργανισμοί. Γι’ αυτό και συνιστάται ανώνυμη εταιρεία με την επωνυμία «Ελληνικός Διαστημικός Οργανισμός Α.Ε.», «ΕΛΔΟ Α.Ε.» και προσδιορίζεται ο σκοπός της εταιρείας για την αξιοποίηση των δικαιωμάτων του ελληνικού δημοσίου σε δορυφορικά και διαστημικά αντικείμενα για παροχή της προβλεπόμενης συνδρομής προς το δημόσιο αναφορικά με δορυφορικά και διαστημικά θέματα, συμμετοχή σε ευρωπαϊκούς και διεθνείς οργανισμούς, σχεδίαση σχετικών προγραμμάτων, ανάπτυξη συνεργασιών, ανταλλαγή γνώσης κ.λπ..

Στο σημείο αυτό να αναφέρουμε ότι για θέματα εθνικής ασφαλείας προβλέπεται η διατήρηση διοικητικής και επιχειρησιακής αυτονομίας του Υπουργείου Εθνικής Άμυνας σε σχέση με την εταιρεία, όσον αφορά στα διαστημικά προγράμματα και εφαρμογές που εξυπηρετούν την εθνική άμυνα. Μεταξύ άλλων, για την εταιρεία ρυθμίζονται τα προφανή: θέματα εσωτερικής λειτουργίας, ασφάλειας και διαβάθμισης προσωπικού, προστασίας προσωπικών δεδομένων και απόρρητων πληροφοριών, καθώς και ελέγχου της εταιρείας και λοιπές διατάξεις.

Ευελπιστούμε πως οι νέες τεχνολογίες θα φέρουν σημαντική βελτίωση στην καθημερινότητα των πολιτών, καθώς θα καλύπτουν με συνέπεια τις ιδιαίτερες ανάγκες απομακρυσμένων περιοχών με ευρύτερη κάλυψη του δικτύου, ενώ όσον αφορά τον πρωτογενή τομέα η περαιτέρω χρήση ψηφιακών εφαρμογών στη γεωργία θα βελτιστοποιήσει την παραγωγή, άρα την τοπική και εθνική οικονομία.

Το διάστημα μπορεί να παίξει έναν σημαίνοντα ρόλο στη βελτίωση της καθημερινότητας, στην οικονομική ανάπτυξη, στη λειτουργία του κράτους και βεβαίως στην ασφάλεια και την άμυνα της χώρας. Πέραν αυτού, πρόκειται για μια εκπεφρασμένη ανάγκη της χώρας μας που έχει επισημανθεί εδώ και πολλά χρόνια, κάτι που συνειδητοποιήσαμε και από το σύνολο του επιστημονικού κόσμου κατά τις συνεδριάσεις.

Η χώρα έχει μεγάλη ανάγκη τον Ελληνικό Διαστημικό Οργανισμό. Η Ελλάδα είναι από τις ελάχιστες χώρες της Ευρωπαϊκής Ένωσης που δεν διαθέτει έναν αντίστοιχο φορέα σε σχέση με άλλα κράτη προκειμένου να αξιοποιεί εμπορικά, επιστημονικά και ερευνητικά τα δικαιώματά της σε διαστημικό φάσμα, καθώς και την πληθώρα ερευνητικών και επιστημονικών εφαρμογών και πόρων που διαθέτουν οι ευρωπαϊκοί και διεθνείς οργανισμοί.

Επιβάλλεται να έχουμε μια εθνική στρατηγική για το διάστημα, η οποία θα επενδύει χρήματα στη χώρα, στο κομμάτι της έρευνας και ανάπτυξης, στην ανάπτυξη προϊόντων και οργανωμένα θα βγαίνουμε στο εξωτερικό.

Η ίδρυση αυτού του οργανισμού θα αποτελέσει για τη χώρα ένα σημείο αναφοράς για όλα τα προγράμματα για διεθνείς και διακρατικές σχέσεις, όπως επίσης και για τη χάραξη μιας ενιαίας πολιτικής από τη χώρα στο διάστημα τόσο για το τηλεπικοινωνιακό Διάστημα όσο και για τις διάφορες εφαρμογές που υπάρχουν στην καθημερινότητα.

Θεωρούμε λοιπόν, αυτή την κίνηση μια πραγματικά διαρθρωτική αλλαγή από αυτές που χρειάζεται η χώρα, μια κίνηση η οποία θα συμβάλει στην οικονομία και θα πετύχει να προσελκύσει πολύ σημαντικές επενδύσεις στη χώρα, αλλά και να φέρει πίσω ερευνητικά έργα και κυρίως το άξιο επιστημονικό μας δυναμικό.

Κυρίες και κύριοι συνάδελφοι, χρειάζεται συντονισμός, προγραμματισμός και στρατηγικό πλαίσιο για να διοικηθεί η συμμετοχή της χώρας στο διάστημα. Το σχέδιο νόμου ενισχύει, οργανώνει και διασφαλίζει την παρουσία μας στο διάστημα. Δεν είναι δυνατόν να είμαστε αντίθετοι σε κάτι τέτοιο και στις ευκαιρίες που ανοίγονται σε ένα συνεχώς αναπτυσσόμενο φάσμα εμπορικών και οικονομικών δραστηριοτήτων.

Οι Ανεξάρτητοι Έλληνες στηρίζουμε την προσπάθεια της χώρας μας να μην μείνει πίσω τεχνολογικά, αλλά να εξελιχθεί και να αξιοποιήσει τη δορυφορική τεχνολογία και τις καινοτόμες εφαρμογές προς όφελός της. Και οι Ανεξάρτητοι Έλληνες είμαστε θετικοί στο νομοσχέδιο.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Ιωάννης Σαρίδης από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ειλικρινά ποιος αμφισβητεί πως θα πρέπει να οδηγήσουμε τη χώρα σε διέξοδο από τα προβλήματα στα οποία έχει περιέλθει; Πιστεύω κανείς. Πρέπει να νομοθετήσουμε προς αυτή την κατεύθυνση. Κι αυτό δεν μπορεί κανείς να το αμφισβητήσει. Είναι ευθύνη μας. Είναι ευθύνη όλων. Είναι συλλογική ευθύνη. Τα πολλά λόγια, λοιπόν, είναι φτώχεια. Το πώς μπορούμε να ντύσουμε ένα νομοσχέδιο με το οποίο συμφωνούμε ή δεν συμφωνούμε είναι φτώχεια.

Το πολιτικό προσωπικό της χώρας καλείται να δώσει λύσεις. Η Κυβέρνηση καλείται να δώσει λύσεις. Η Αντιπολίτευση από τη δική της πλευρά προτείνει τις δικές της λύσεις, τις οποίες αν είναι δυνατόν να τις λάβει υπ’ όψιν της η Κυβέρνηση, ίσως οδηγηθούμε και σε καλύτερες μέρες. Λύσεις και κατευθύνσεις με σαφήνεια, με σχεδιασμό, με καθαρότητα. Οτιδήποτε άλλο δεν δίνει λύσεις, δεν οδηγεί στη διέξοδο, δεν οδηγεί στο αύριο με σιγουριά. Πολλές φορές το κάνει ενδεχομένως και πιο γκρίζο. Γεννάει προβλήματα. Ό,τι δεν είναι από την αρχή ξεκάθαρο, ό,τι επιδέχεται παρερμηνείες γεννάει προβλήματα. Κι αυτό το βλέπουμε μπροστά μας, στο μέλλον.

Η Ένωση Κεντρώων, κύριε Υπουργέ, αγαπητοί συνάδελφοι, θα ψηφίσει «παρών» σε αυτό το πολύ σημαντικό νομοσχέδιο. Οφείλω να ομολογήσω πως αναγκάζεται να ψηφίσει «παρών». Ο βασικός λόγος που δεν καταψηφίζουμε αυτό το νομοσχέδιο είναι το γεγονός πως συμφωνούμε κι εμείς ότι έχει έρθει επιτέλους η ώρα να αποκτήσει και η χώρα μας αφ’ ενός ένα σύγχρονο και σαφές πλαίσιο για τις διαστημικές δραστηριότητες και αφ’ ετέρου έναν οργανισμό που να προσφέρει την απαραίτητη στήριξη στις προσπάθειες των τριών χιλιάδων και πλέον Ελλήνων επιστημόνων, οι οποίοι κόντρα στο ρεύμα έμειναν στην πατρίδα και παλεύουν κάτω από αντίξοες ομολογουμένως συνθήκες, αλλά και για να μπορέσουν να γυρίσουν πίσω κάποιοι άλλοι επιστήμονες οι οποίοι έχουν φύγει στο εξωτερικό για να στηρίξουν τη συλλογική αυτή προσπάθεια της χώρας μας.

Η πρόταση του Υπουργείου διακρίνεται σε τρία κεφάλαια. Στο πρώτο κεφάλαιο και στα άρθρα 1-17 νομοθετούμε ένα ρυθμιστικό και κανονιστικό πλαίσιο λειτουργίας και συντονισμού της διαστημικής δραστηριότητας.

Κι ενώ όλοι παραδεχόμαστε πως αυτό το πλαίσιο είναι άκρως απαραίτητο, αν φυσικά θέλουμε να σταματήσουμε να είμαστε ουραγοί στον συγκριμένο τομέα, δυσκολευόμαστε να πιστέψουμε πως τα όσα συμπεριλαμβάνονται και προβλέπονται στα άρθρα 1-17 επαρκούν και ότι δεν θα χρειαστούν περαιτέρω αλλαγές και διορθώσεις και μάλιστα πάρα πολύ σύντομα.

Μεταξύ άλλων, λοιπόν, στα άρθρα 11 και 13 καθορίζεται και η διεθνής ευθύνη του ελληνικού κράτους για τυχόν ζημιές που μπορεί να προκληθούν από αντικείμενα. Πρέπει, λοιπόν, να είμαστε πάρα πολύ προσεκτικοί και να γνωρίζουμε πως κατά τη διάρκεια της περιπέτειας, που λέγεται εξερεύνηση και αξιοποίηση του διαστήματος, κάθε λάθος μπορεί να κοστίσει ακριβά.

Η διαδικασία της αδειοδότησης των διαστημικών δραστηριοτήτων οφείλει να είναι μεν πολύ αυστηρή, αλλά θα πρέπει να είναι εξίσου ευέλικτη και να μην επιτρέπει να χάνονται ευκαιρίες λόγω της γραφειοκρατίας. Το αν θα επιτύχουμε να ισορροπήσουμε ανάμεσα στον αποκλεισμό από τη μια και των οπορτουνιστικών και πρόχειρων προτάσεων από την άλλη, των πραγματικά καινοτόμων και πρωτοποριακών ιδεών, θα φανεί αυτό το πράγμα στην πορεία.

Δεν μπορεί κανείς να προβλέψει εάν το προτεινόμενο πλαίσιο θα αντέξει στις δοκιμασίες στις οποίες θα εκτεθεί από τη λειτουργία των αγορών, ούτε το αν θα μπορέσει να προστατεύει τις start-up εταιρείες που θα δοκιμάσουν την τύχη τους. Γι’ αυτόν τον λόγο αποκτά ιδιαίτερη σημασία το ότι επιλέξατε -και ορθώς κατά τη γνώμη μου- ως βάση για τη νομοθετική σας πρωτοβουλία τα ειρηνικά πρότυπα που επικύρωσε ο ΟΗΕ το 2013.

Με τις διατάξεις του δεύτερου κεφαλαίου ιδρύεται και στελεχώνεται ο Ελληνικός Οργανισμός Διαστήματος, ο οποίος και θα επιφορτιστεί με όλες τις ευθύνες που προκύπτουν από το πλαίσιο του πρώτου κεφαλαίου. Σε αυτό, λοιπόν, το κεφάλαιο εντοπίζονται και οι περισσότερες από τις αντιρρήσεις της Ένωσης Κεντρώων, που οδηγούν ουσιαστικά στην ψήφιση και στη θέση του «παρών».

Μάλιστα, είχαμε κάνει και μια κοινή πρόταση με τον συνάδελφο κ. Λαζαρίδη, των ΑΝΕΛ, για τη συμμετοχή εκπροσώπου του Υπουργείου Εθνικής Άμυνας στη διοίκηση του οργανισμού, την τύχη της οποίας ειλικρινά και μέχρι αυτή τη στιγμή, που τοποθετούμαστε από αυτό το Βήμα, δεν γνωρίζουμε.

Θα θέλαμε τη θέση σας, κύριε Υπουργέ, πάνω σε αυτό το θέμα, σχετικά με το γιατί δεν έχει γίνει δεκτή η συγκεκριμένη πρόταση. Ποια είναι δηλαδή η σκέψη πάνω στην οποία δεν την έχετε κάνει δεκτή.

Με το άρθρο 18 συστήνεται μία ΔΕΚΟ με την επωνυμία «Ελληνικός Διαστημικός Οργανισμός Α.Ε.». Επιχειρηματολογήσατε υπέρ της νομικής μορφής που επιλέξατε, κάνοντας λόγο για την κρισιμότητα του ρόλου της ταχύτητας στη λήψη και υλοποίηση αποφάσεων.

Η γραφειοκρατία είναι θανάσιμος εχθρός για τις διαστημικές δραστηριότητες. Κατανοούμε και εμείς αυτή την ιδιαίτερη ανάγκη για ευελιξία στα ζητήματα που αφορούν τη λειτουργία του οργανισμού. Τα πράγματα κρίνονται πολύ συχνά μέσα σε δευτερόλεπτα και η οποιαδήποτε άσκοπη και αχρείαστη καθυστέρηση μπορεί να έχει πάρα πολλές και δύσκολες, μοιραίες, επιπτώσεις.

Δεν έχουμε πειστεί, όμως, πως αυτό το μείγμα που προτείνετε θα λειτουργήσει εύρυθμα. Έχουμε, άραγε, πετύχει και σε άλλες ΔΕΚΟ αυτόν τον βαθμό λειτουργικότητας, αυτή την πάταξη της γραφειοκρατίας και τελικά την επιτυχία; Έχουν επιτύχει και άλλες ΔΕΚΟ στον σκοπό για τον οποίον έχουν δημιουργηθεί; Έχουμε εμπειρία από ΔΕΚΟ που λειτουργούν διαχρονικά χωρίς κανένα πρόβλημα; Πάνω σε ποιο μοντέλο θα στηριχτούμε; Ποιο καλό παράδειγμα έχουμε, ώστε να μιμηθούμε; Εδώ μιλάμε για το Διάστημα. Με ποιο παράδειγμα θα πάμε; Τα λάθη απαγορεύονται. Δυστυχώς όλοι γνωρίζουμε την απάντηση.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΔΗΜΗΤΡΙΟΣ ΚΑΜΜΕΝΟΣ**)

Αυτοί, λοιπόν, είναι και οι λόγοι που οδηγούν την Ένωση Κεντρώων στο «παρών». Η ιστορία θα μας κρίνει όλους. Οι αγωνίες και οι προβληματισμοί μας καταγράφονται εδώ σε αυτή την Αίθουσα και έξω από αυτή την Αίθουσα. Το ότι δεν πρέπει να μείνουμε άλλο πίσω είναι απαραίτητο και γενικά είναι κατανοητό. Το πώς και με ποιον τρόπο θα πάμε μπροστά είναι κάτι το οποίο αμφισβητείται.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Τον λόγο έχει ο κ. Γεώργιος Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητέ Υπουργέ, κυρίες και κύριοι συνάδελφοι, θα ξεκινήσω αντίστροφα με κάποιες από τις τροπολογίες, γιατί σε έναν βαθμό υπάρχει μία ομοιότητα -θα έλεγα- με το σχέδιο νόμου, ότι δηλαδή πάρα πολλά πράγματα τα παραπέμπετε σε υπουργικές αποφάσεις και μετά πάμε από παράταση σε παράταση για να εφαρμοστεί ο νόμος.

Δείτε για παράδειγμα την τροπολογία για την κάρτα φιλάθλου και για την κεφαλαιακή αξία των ανώνυμων ποδοσφαιρικών εταιρειών. Σας θυμίζω, καλοί συνάδελφοι, ιδιαιτέρως του ΣΥΡΙΖΑ, ότι το 2015 ψηφίστηκε αυτός ο νόμος και τον ψηφίσαμε κι εμείς γιατί λέγαμε ότι φυσικά και θα έπρεπε να εφαρμοστεί η κάρτα φιλάθλου, για παράδειγμα. Τότε είχα πει στον αρμόδιο Υπουργό, όπως είπα και στις προηγούμενες επιτροπές στον αγαπητό κύριο Παππά: «Γιατί δεν βάζετε χρονοδιαγράμματα; Γιατί παραπέμπετε όλες τις ουσιαστικές ρυθμίσεις του νόμου σε κοινές υπουργικές αποφάσεις και υπουργικές αποφάσεις;». Έλεγα, λοιπόν, τότε ότι φοβάμαι πως ο νόμος δεν θα εφαρμοστεί ποτέ.

Από το 2015 έως σήμερα έχουν περάσει τρία χρόνια και αυτή είναι η τέταρτη παράταση εφαρμογής του μέτρου της κάρτας του φιλάθλου, ώστε να γνωρίζουμε με απλά λόγια ποιος φίλαθλος κάθεται πού, ούτως ώστε να αρχίσουμε να αντιμετωπίζουμε αυτό το φαινόμενο της βίας στα γήπεδα. Μάλιστα, η τελευταία παράταση δόθηκε τον Ιούνιο του 2017. Τότε ήταν εισηγητής ο συνάδελφός μου κ. Μαυρωτάς ο οποίος είχε πει στον αρμόδιο Υπουργό κ. Βασιλειάδη: «Θέλω να βάλουμε ένα στοίχημα ότι δεν θα τα καταφέρετε έως τις 31-12-2017. Βάλτε, λοιπόν, την παράταση έως το 2021, ούτως ώστε να γιορτάσουμε τα διακόσια χρόνια της Ελληνικής Επανάστασης και με την κάρτα φιλάθλου». Μπήκε το στοίχημα ότι δεν θα υπήρχε άλλη παράταση και να που το έχασε ο κ. Βασιλειάδης. Δεν ξέρω ποιο ήταν το επίδικο, αλλά ο κ. Βασιλειάδης οφείλει κάτι στον κ. Μαυρωτά απ’ αυτή την παράταση.

Αυτά σας τα λέω, αγαπητοί συνάδελφοι, διότι και στο παρόν σχέδιο νόμου έχουμε πάρα πολλές υπουργικές αποφάσεις σχετικά με πολλά σημαντικά ζητήματα, όπως τα χρονοδιαγράμματα, το πώς ο Ελληνικός Διαστημικός Οργανισμός θα στελεχωθεί, με τι είδους συμβάσεις, με ποιον τρόπο πρόσληψης. Και επίσης, παραπέμπονται και άλλα πιο ιδιαίτερα ενδεχομένως θέματα, όπως τα διαστημικά προγράμματα, η έγκρισή τους ή μη και λοιπά.

Όμως, έρχομαι σε μια άλλη τροπολογία πολύ σημαντική, την οποία εμείς θα καταψηφίσουμε, όπως θα καταψηφίσουμε και την νέα, τέταρτη παράταση για την εφαρμογή της κάρτας φιλάθλου. Καλύτερα να έρθετε και να πείτε ότι δεν τα καταφέρνουμε, δώστε μας άλλα τρία-τέσσερα χρόνια για διάφορα θέματα παρά να πηγαίνουμε εξάμηνο, εξάμηνο, παράταση στην παράταση.

Έρχομαι, λοιπόν, στην τροπολογία του Υπουργείου Περιβάλλοντος με γενικό αριθμό 1376 και ειδικό 25 που αφορά την παράταση ενιαίας άδειας λειτουργίας για δύο ακόμα χρόνια για λιγνιτικές μονάδες.

Κυρίες και κύριοι συνάδελφοι, αυτό είναι ένα σοβαρό θέμα και θα περιμένω τον αρμόδιο Υπουργό να έρθει να το συζητήσουμε. Διότι τι γίνεται τώρα εδώ; Εν λευκώ χορηγείται άδεια ενιαία για όλες τις λιγνιτικές μονάδες για άλλα δύο χρόνια. Αυτό σημαίνει ότι νομοθετικά παραπέμπεται ο δικαστικός έλεγχος, ο διοικητικός έλεγχος. Και πουθενά σε καμμία σοβαρή χώρα του κόσμου δεν επιτρέπεται να αφήνονται οι βιομηχανίες παραγωγής ενέργειας να ρυπαίνουν με τέτοιο τρόπο το περιβάλλον.

Θέλετε να σας πω τα στοιχεία; Είναι στοιχεία του Υπουργείου Περιβάλλοντος. Ακούστε λοιπόν: Ο ΑΗΣ Αμυνταίου βρίσκεται κατά επτάμισι φορές –προσέξτε!- κατά μέσο όρο πάνω από το νέο όριο εκπομπών του διοξειδίου του θείου ή δεκατρείς φορές πάνω από το όριο που έχει τεθεί για νέες μονάδες. Οι τρεις καμινάδες του ΑΗΣ Αγίου Δημητρίου είναι τρεις έως έξι φορές πιο ψηλά από τα περιβαλλοντικά όρια για βιομηχανικές εκπομπές. Οι δύο μονάδες του ΑΗΣ Καρδιάς εκπέμπουν εξήντα φορές περισσότερα σωματίδια για τις νέες μονάδες και τριάντα φορές για τις υφιστάμενες μονάδες. Οι ΑΗΣ Αγίου Δημητρίου και Καρδιάς εκπέμπουν δύο φορές παραπάνω διοξείδιο του αζώτου από το επιτρεπτό όριο.

Η απαράδεκτη αυτή διαδικασία συνεχίζεται εδώ και δεκαέξι χρόνια. Εδώ και δεκαέξι χρόνια, ενώ θα έπρεπε για κάθε λιγνιτική μονάδα να υπάρχει ξεχωριστή άδεια λειτουργίας, υπάρχει μια ισοπεδωτική άδεια προς όλους, ούτως ώστε να μπορούν να λειτουργούν οι μονάδες με αυτόν τον ρυπογόνο και θανατηφόρο για το περιβάλλον τρόπο. Εγώ αυτό το βρίσκω πραγματικά ανεπίτρεπτο. Είναι ανεπίτρεπτο!

Επίσης, θέλω να σας πω και κάτι ακόμα. Για πρώτη φορά στην ιστορία της λειτουργίας της Επιτροπής Συμμόρφωσης της Διεθνούς Συνθήκης του Άργους η Ελλάδα βρίσκεται υπόλογη, βάσει των καταγγελιών, η ουσία των οποίων ήταν αυτά που σας είπα, δηλαδή η εκπομπή πολλές φορές πάνω από το κανονικό ρυπογόνων και επικίνδυνων σωματιδίων για την ανθρώπινη υγεία και το περιβάλλον.

Συγκεκριμένα, υπήρξε καταγγελία, που έγινε παραδεκτή στις 13 Σεπτεμβρίου 2017. Και είναι η πρώτη φορά στην ιστορία της λειτουργίας του οργάνου που καταγγελία για ελληνική υπόθεση γίνεται παραδεκτή και αποδεκτή. Να ξέρετε ότι, δυστυχώς, αυτό δεν θα έχει καλό μέλλον. Φοβάμαι ότι η Ελλάδα θα υποστεί κάποια αντίποινα, να το πω έτσι.

Όμως, στην ίδια λογική που οι προηγούμενες κυβερνήσεις ακολουθούσαν, παίρνει τη «σκυτάλη» η Κυβέρνηση ΣΥΡΙΖΑ - ΑΝΕΛ και κάνει το ίδιο.

Πείτε μου εσείς ένα είδος βιομηχανικής εγκατάστασης -ένα!- που δεν θα πάρει την άδειά του μέσα από τη δημόσια διοίκηση και την παίρνει με νόμο. Πείτε μου ένα παράδειγμα. Κανένα δεν υπάρχει!

Επίσης, θέλω να πω το εξής. Οι τρεις που έχουν ξεχωριστή άδεια λειτουργίας, δηλαδή οι ΑΗΣ Καρδιάς, Αμυνταίου και Αγίου Δημητρίου, που είναι με διαφορά οι πιο ρυπογόνοι από τους υπόλοιπους, εντελώς συμπτωματικά περιλαμβάνονται στο πακέτο πώλησης των μονάδων της ΔΕΗ, που ακούμε από τους θεσμούς.

Εδώ, λοιπόν, έχουμε σοβαρά ζητήματα να λύσουμε και ελπίζω να δοθούν οι απαντήσεις από τους αρμόδιους Υπουργούς, όταν έρθουν.

Θα σας δώσω και άλλο ένα παράδειγμα. Μητρώο Πολιτών του Υπουργείου Εσωτερικών. Σωστό μέτρο. Το είχαμε υπερψηφίσει και εμείς. Τι θα έβαζα εγώ σε αυτή την τροπολογία που δίνει παράταση πάλι επειδή δεν τα καταφέρατε; Πάλι δεν τα καταφέραμε. Έτσι θα νομοθετούμε; Παράταση στην παράταση; Είναι αυτός τρόπος νομοθέτησης και βοήθειας του κράτους διοικητικά να σταθεί στα πόδια του; Ούτε το Μητρώο Πολιτών;

Ποιο είναι το απόφθεγμα; Ότι δίνεται παράταση ισχύος στις ληξιαρχικές πράξεις που χορηγούνται χειρογράφως. Καλώς ήρθαμε στο παρελθόν, καλώς ήρθαμε στον 17ο αιώνα!

Έρχομαι τώρα και στο σχέδιο νόμου. Έχω και άλλα πολλά να πω για τις τροπολογίες, είκοσι ή είκοσι μία τον αριθμό.

Ακούμε και για μία τροπολογία, την οποία ενδεχομένως θα φέρει το Υπουργείο Δικαιοσύνης για να παρακάμψει την απόφαση του Αρείου Πάγου για τη μη έκδοση των οκτώ Τούρκων αξιωματικών στην Τουρκία. Απλώς το ακούμε. Το διαβάζουμε σε κάποια μίντια. Θα ήθελα να ξέρω αν υπάρχει πρόθεση από την Κυβέρνηση να κάνει μια τέτοιου είδους ρύθμιση και να παρακάμψει τη δικαιοσύνη. Ελπίζω πως όχι. Θα το δούμε.

Ερχόμαστε στο παρόν σχέδιο νόμου. Εδώ δύο πράγματα έχω να πω. Τα περισσότερα τα έχουμε πει στις προηγούμενες συνεδριάσεις των επιτροπών. Ξέρετε τη στάση μας. Εμείς είμαστε θετικοί και θα υπερψηφίσουμε επί της αρχής το σχέδιο νόμου.

Βεβαίως, θα δούμε πώς θα τοποθετηθούμε σε διάφορα άρθρα. Σε κάποια θα είμαστε αρνητικοί. Εγώ γενικώς δεν θέλω ένας Υπουργός, όποιος και να είναι αυτός, να αποφασίζει για τα ζωτικά θέματα του Διαστημικού Οργανισμού. Θα προτιμούσα άλλες διαδικασίες.

Επίσης, δεν με βρίσκει σύμφωνο ότι η σύσταση του νέου οργανισμού γίνεται στην ουσία με τη μορφή ΔΕΚΟ. Έχουμε δει πώς λειτουργούν οι ΔΕΚΟ στην Ελλάδα. Έχουμε δει ότι υπάρχει αδιαφάνεια στον τρόπο ελέγχου των οικονομικών τους. Έχουμε δει ότι δεν αποδίδουν οικονομικά όπως θα έπρεπε να αποδώσουν. Έχουμε δει πόσο αργές είναι οι διαδικασίες για τη λήψη αποφάσεων. Νομίζω ότι το διάστημα θέλει πιο «τσαχπίνικες» -να το πω έτσι- μεθόδους διοίκησης, αν μου επιτρέπετε την έκφραση. Θέλω να πω να έχουν τσαγανό, να υπάρχει ταχύτητα.

Η παγκόσμια διαστημική αγορά έχει έναν τζίρο που φτάνει τα 350 δισεκατομμύρια ευρώ. Η Ελλάδα έχει τις αξιώσεις, έχει τους ανθρώπους που μπορούν να διεκδικήσουν ένα μέρος αυτής της αγοράς.

Ήδη, με τις πολύ μικρές μας δυνάμεις, η Ελληνική Βιομηχανία Διαστημικής Τεχνολογίας και Εφαρμογών, περισσότερο αυτές οι μικρές βιομηχανίες και μονάδες τεχνολογίας αιχμής, κάνουν κάθε χρόνο εξαγωγές τέτοιου διαστημικού υλικού, τεχνολογίας αιχμής στο ύψος των 100 εκατομμυρίων ευρώ. Είναι μικρό, αλλά είναι μία αρχή και δείχνει ότι σε μία κατάσταση χαοτική κάποιοι προσπαθούν, έχουν τους ανθρώπους, έχουν την τεχνογνωσία να προχωρήσουν μπροστά.

Θα υπήρχε πολύ καλύτερο δέσιμο της προσπάθειας των Ελλήνων να κατακτήσουν το διάστημα, για να το πω προσχηματικά, εάν είχαμε και πανεπιστήμια, όπου τα εργαστήρια και οι αίθουσές τους δεν θα ήταν μονίμως υπό κατάληψη, δεν θα γινόντουσαν μονίμως αντικείμενο βανδαλισμού, όταν θα υπήρχε μια σύνδεση της έρευνας της εκπαίδευσης με την παραγωγή με όρους ωφέλιμους και για τις δύο πλευρές. Επίσης, το θέμα για εμάς είναι να υπάρξει μια αναπτυξιακή στρατηγική, να υπάρχει ένας οδικός χάρτης για το πώς η Ελλάδα θα φτάσει πιο κοντά στο διάστημα, για να το πω πάλι προσχηματικά.

Κυρίες και κύριοι συνάδελφοι, οι άλλες χώρες ήδη κεφαλαιοποιούν τα οφέλη τους από της συμμετοχή σε προγράμματα υψηλής τεχνολογίας, αξιοποιούν τις μεγάλες δυνατότητες στους τομείς της έρευνας, της τεχνολογίας, της άμυνας, του περιβάλλοντος, της γεωργίας, της οικονομίας και του εμπορίου και ελπίζω να συμβεί το ίδιο και εδώ στη χώρα μας.

Φοβάμαι, όμως, ότι ακόμα κι από ένα μικρό θέμα που βλέπω ότι βγαίνει από το σχέδιο νόμου, δηλαδή η παράλληλη λειτουργία του Ελληνικού Διαστημικού Οργανισμού και του Συμβουλίου Διαστημικής Πολιτικής, ενδεχομένως, να δημιουργήσει καθυστερήσεις και αλληλεπικαλύψεις.

Και να καταλήξω ρωτώντας για το άρθρο 28, για την ΕΡΤ, κύριε Υπουργέ, τα εξής: Ποια θα μπορούσαν να είναι αυτά τα προγράμματα εμπορικού χαρακτήρα της ΕΡΤ που αναφέρει η διάταξη; Ποιο είναι αυτό το εύλογο αντάλλαγμα και πώς θα καταβάλλεται; Και τέλος, ποιες περιοχές του Ελληνισμού θα καλύπτονται από την εκπομπή του προγράμματος της ΕΡΤ;

Με αυτά ολοκληρώνω, κύριε Πρόεδρε, την πρώτη μου ομιλία και θα επανέλθω για τις τροπολογίες.

Σκεφτείτε, όμως, ιδιαιτέρως, αγαπητοί συνάδελφοι και κύριοι της Κυβέρνησης, αυτά που σας είπα για τις λιγνιτικές μονάδες, οι οποίες παίρνουν μία άδεια ενιαία, όλες μαζί, χωρίς να έχει η διοίκηση πια τη δυνατότητα να ελέγξει. Είναι σημαντικό. Είναι ρυπογόνες, έχουν ημερομηνία λήξης και θα έπρεπε με κάποιον τρόπο να δούμε πώς θα απεμπλακούμε από τον ρυπογόνο λιγνίτη μέτριας και κακής ποιότητας, δυστυχώς, που έχουμε στην Ελλάδα.

Δεν λέω ότι πρέπει να εγκαταλείψουμε αυτό το καύσιμο, σε καμμία περίπτωση. Είναι και αυτό ένα μέρος του εθνικού μας πλούτου. Μήπως, όμως, θα έπρεπε από το ένα πόδι να πατήσουμε στο άλλο και να δώσουμε έμφαση στις ανανεώσιμες πηγές ενέργειας;

**ΣΠΥΡΙΔΩΝΑΣ ΛΑΠΠΑΣ:** Στο 50% θα περιορίσουμε τον λιγνίτη.

**ΓΕΩΡΓΙΟΣ ΑΜΥΡΑΣ:** Πώς θα τον περιορίσετε τον λιγνίτη; Αφού εδώ τώρα του ανανεώνετε την άδειακαι μάλιστα, στις πιο ρυπογόνες μονάδες. Πώς το λέτε αυτό;

**ΣΠΥΡΙΔΩΝΑΣ ΛΑΠΠΑΣ:** Σταδιακά γίνεται αυτό.

**ΓΕΩΡΓΙΟΣ ΑΜΥΡΑΣ:** Α, σταδιακά. Σταδιακά σημαίνει όπως και η κάρτα φιλάθλου, που επί τρία χρόνια τώρα πήρε τέσσερις παρατάσεις;

**ΦΩΤΕΙΝΗ ΒΑΚΗ:** Εφαρμόστηκε η κάρτα φιλάθλου.

**ΓΕΩΡΓΙΟΣ ΑΜΥΡΑΣ:** Κι επανέρχομαι με την τελευταία πρόταση. Σε όλες τις παρατάσεις που έχετε να κάνετε, είτε για την κάρτα φιλάθλου είτε για τις λιγνιτικές μονάδες της ΔΕΗ, δώστε παράταση ως το 2021, όπως σας είπα, για να γιορτάσουμε τα διακόσια χρόνια από την Ελληνική Επανάσταση.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Αμυρά.

Τον λόγο έχει ο κ. Μανιάτης από τη Δημοκρατική Συμπαράταξη.

**ΙΩΑΝΝΗΣ ΜΑΝΙΑΤΗΣ:** Αγαπητές και αγαπητοί συνάδελφοι, μια-δυο φορές, μιλώντας από το Βήμα της Βουλής, έχω πει ότι και να θέλουμε ν’ αγιάσουμε, δεν μας αφήνετε. Τώρα είναι η τρίτη φορά. Γιατί ένα καλό νομοσχέδιο επί της αρχής, με πολύ άσχημα άρθρα, θα μπορούσε κανείς να πει ότι θα μπορούσε να συγκεντρώσει τη συμφωνία από αρκετές πλευρές του Κοινοβουλίου.

Κυρίες και κύριοι συνάδελφοι, αυτό είναι το νομοσχέδιο που θέλετε να συζητήσουμε. Το βλέπετε; Και αυτές είναι οι εκπρόθεσμες τροπολογίες που η Κυβέρνηση καταθέτοντάς τες νύχτα και προσβάλλοντας βαθύτατα εσάς, την κυβερνητική πλειοψηφία, σας καλεί να τις συζητήσετε.

**ΜΑΡΙΟΣ ΚΑΤΣΗΣ:** Όχι και νύχτα!

**ΙΩΑΝΝΗΣ ΜΑΝΙΑΤΗΣ:** Εάν εσείς δεν ντρέπεστε και δεν απαιτείτε από την Κυβέρνησή σας να μη φέρνει πενταπλάσιες και δεκαπλάσιες σε όγκο, έκταση ή και ποιότητα τροπολογίες σε νομοσχέδιο το οποίο σας καλεί να συζητήσετε, τότε το πρόβλημα δεν είναι μόνο της Κυβέρνησης, είναι και δικό σας και προσωπικό σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν καταλαβαίνουμε…

**ΙΩΑΝΝΗΣ ΜΑΝΙΑΤΗΣ:** Το ξέρω ότι δεν καταλαβαίνετε.

**ΠΡΟΕΔΡΕΥΩΝ (Δημήτριος Καμμένος):** Αγαπητοί συνάδελφοι, μην κάνουμε διάλογο. Σας παρακαλώ αφήστε τον ομιλητή. Υπάρχουν μετά και άλλοι ομιλητές και θα αντιπαρατεθείτε.

**ΙΩΑΝΝΗΣ ΜΑΝΙΑΤΗΣ:** Το κακό είναι ότι μετά από τρία χρόνια δεν καταλαβαίνετε ούτε τα προφανή, ούτε τη βαθιά προσβολή του Κοινοβουλίου, ούτε την προσβολή της λαϊκής κυριαρχίας, ούτε την προσβολή των θεσμών που υποτίθεται ότι εσείς, ως εκλεγμένοι από τον λαό, οφείλετε να προστατεύσετε.

Αφού, λοιπόν, αισθάνεστε περήφανοι να παραμείνετε και να συνεχίσετε σε αυτή την κατεύθυνση. Ήδη η κατρακύλα είναι ορατή σε όλες τις δημοσκοπήσεις. Και χαιρόμαστε πάρα πολύ γι’ αυτό, γιατί ο καθένας θα πάρει τη θέση του στο πολιτικό σκηνικό οσονούπω, πάρα πολύ γρήγορα.

Κύριε Υπουργέ, ήταν πραγματικά –για να σας χαλαρώσω λίγο- το πρώτο σας διαστημικό κατόρθωμα. Το καταφέρατε. Άλλος Υπουργός –νομίζω- δεν έχει καταφέρει σε ένα τέτοιο νομοσχέδιο να έχει φέρει τόσες τροπολογίες. Μη μου δείχνετε τις καταργούμενες διατάξεις, ούτε το αποτέλεσμα της δημόσιας διαβούλευσης.

Ξέρετε, δυστυχώς, το θέμα της νομοθετικής προχειρότητας, που είναι ένα βασικό χαρακτηριστικό αυτής της Κυβέρνησης, σας επιτρέπει να συμπεριφέρεστε ωσάν το κράτος και το εθνικό Κοινοβούλιο να είναι το φέουδό σας. Ζείτε σε ένα σύννεφο κυβερνητικής αυταρέσκειας. Ξέρετε, όμως, η ζωή κάνει κύκλους και εκεί που είστε τώρα, ήταν κάποιοι άλλοι. Και εκεί που είναι οι άλλοι, θα βρεθείτε πάρα πολύ σύντομα. Αναρωτιέμαι ποια θα είναι η τότε δική σας αντιπολιτευτική τακτική.

Έχουμε μερικά πολύ καθαρά πράγματα. Διώχνετε επενδυτές που θέλουν να έρθουν. Ο κ. Τσίπρας τυπικά με θεατρινισμούς δήθεν προσκαλεί καινούργιους, αλλά δεν λέει τίποτα γι' αυτούς που είναι ήδη εγκατεστημένοι και τους διώχνει είτε ο ίδιος είτε οι αρμόδιοι Υπουργοί του. Και τα παραδείγματα από το Ελληνικό μέχρι τα μεταλλεία Χαλκιδικής στις Σκουριές περισσεύουν.

Δεν κάνετε απολύτως τίποτε για το νέο παραγωγικό μοντέλο της χώρας. Και για να συνεννοηθούμε, χθες υπερψηφίσατε τον πιο ψεύτικο προϋπολογισμό των χρόνων των μνημονίων. Και με την αλαζονεία ότι είναι δήθεν ο τελευταίος προϋπολογισμός των μνημονίων και κατά συνέπεια η χώρα το καλοκαίρι το 2018 θα βγει σε μία καθαρή και ασφαλή έξοδο στις αγορές, εσείς -αν σας ρωτήσει ένας πολίτης στο χωριό σας, αφού όλοι πάμε στα χωριά μας τις γιορτές- έχετε τη δυνατότητα να απαντήσετε ποιο είναι το νέο παραγωγικό μοντέλο που έχετε διαμορφώσει μετά από τρία χρόνια διακυβέρνησης;

**ΣΠΥΡΙΔΩΝΑΣ ΛΑΠΠΑΣ:**: Ό,τι δεν κάνατε εσείς σε σαράντα.

**ΙΩΑΝΝΗΣ ΜΑΝΙΑΤΗΣ:** Εάν μπορείτε να το πείτε, τότε θα μπορέσετε να κυκλοφορήσετε. Λυπούμαστε, όμως, πάρα πολύ για το ότι έχετε ακόμη τη δική σας συννεφούλα όπου νομίζετε ότι ο κόσμος δεν καταλαβαίνει. Το σανό τελείωσε.

**ΣΠΥΡΙΔΩΝΑΣ ΛΑΠΠΑΣ:** …(δεν ακούστηκε)

**ΠΡΟΕΔΡΕΥΩΝ (Δημήτριος Καμμένος):** Παρακαλώ, κύριε Λάππα.

**ΙΩΑΝΝΗΣ ΜΑΝΙΑΤΗΣ:** Δεν με ενοχλεί να με διακόπτετε, αγαπητοί συνάδελφοι, γιατί σημαίνει ότι ενοχλούνται τα ένστικτά σας. Αν αφήσετε, όμως, το ένστικτο της πολιτικής σας επιβίωσης να επικρατήσει, ίσως να είστε πιο χρήσιμοι για τον ελληνικό λαό.

Και, βεβαίως, πριν περάσω στο νομοσχέδιο δεν μπορώ να μην υπενθυμίσω το ξεπούλημα της εθνικής κυριαρχίας μέσω της υποθήκευσης του συνόλου της δημόσιας περιουσίας στο υπερταμείο Τσίπρα - Σόιμπλε, το ονοματεπώνυμο των ενενήντα εννέα ετών εκχώρησης της εθνικής κυριαρχίας, που δεν το είχε κάνει κανένας Έλληνας Πρωθυπουργός και καμμία κυβερνητική πλειοψηφία.

Όμως, προφανώς η δημαγωγία και ο λαϊκισμός του ΣΥΡΙΖΑ σε στενή συνεργασία με την ακροδεξιά του Καμμένου έχουν συνομολογήσει ότι η συγκολλητική ουσία της εξουσίας είναι τόσο δυνατή που δεν πειράζει να υποχωρήσουμε και στα πάντα όλα.

Και, για να τελειώσω και με αυτό, επειδή στον προϋπολογισμό το καταφέρατε να μοιράσετε επιδόματα και να κάνετε μία αναδιανομή της φτώχειας, προχθές ο Βαγγέλης Βενιζέλος απευθυνόμενος στον κ. Ευκλείδη Τσακαλώτο είπε ότι είναι ανεπίγνωστα αλαζών. Δυστυχώς είστε όλοι σας ανεπίγνωστα αλαζόνες και για τον λόγο αυτόν θα τιμωρηθείτε από τον ελληνικό λαό!

Έρχομαι τώρα στο νομοσχέδιο.

Κύριε Υπουργέ, το θέμα της διαστημικής τεχνολογίας συνιστά ένα κορυφαίο θέμα μιας προσπάθειας που έχει ξεκινήσει η χώρα από το 2001, περίπου, με την εκτόξευση του πρώτου δορυφόρου και το 2008 έγινε και δημιουργήθηκε η Ένωση Ελληνικών Βιομηχανιών Διαστημικής Τεχνολογίας και Εφαρμογών. Οι εταιρείες αυτές σήμερα απασχολούν δύο χιλιάδες εργαζόμενους. Είναι σαράντα εταιρείες και έχουν έναν κύκλο εργασιών 150 εκατομμυρίων.

Η Ελλάδα, λοιπόν, συμμετείχε στις διαστημικές εξελίξεις. Τα ελληνικά πανεπιστήμια, τα ελληνικά ερευνητικά κέντρα συμμετείχαν και κατάφερναν στα ανταγωνιστικά προγράμματα να παίρνουν περισσότερα κονδύλια από αυτά που ήταν η εθνική συμμετοχή.

Αυτό που κάνετε είναι σημαντικό; Εγώ λέω, ναι. Είναι, όμως, ένα από τα εκατό βήματα που έχουν ήδη γίνει. Δημιουργείτε έναν οργανισμό. Τον δημιουργείτε, άραγε, με έναν μοντέρνο και σύγχρονο τρόπο; Ε, δυστυχώς η απάντηση είναι ένα θλιβερό «όχι», γιατί είστε ιδεοληπτικοί. Γιατί όχι; Γιατί ο Υπουργός συνεχίζει να έχει υπερεξουσίες.

Λοιπόν, συναδέλφισσες και συνάδελφοι, για τα θέματα της διαστημικής τεχνολογίας ο Υπουργός Ψηφιακής Πολιτικής, που θα μπορούσε να είναι ας πούμε ιατρός ή θα μπορούσε να μην έχει καμμία απολύτως σχέση με τη διαστημική τεχνολογία, σας καλεί εσάς να υπερψηφίσετε ένα νομοσχέδιο, στο οποίο όλα είναι συγκεντρωμένα στις υπουργικές αποφάσεις που θα εκδώσει ο Υπουργός. Εμείς επί της αρχής θα στηρίξουμε τη δημιουργία αυτού του οργανισμού γιατί πιστεύουμε ότι είναι ένα θετικό βήμα.

Σας κάνω το εξής εξαιρετικά απλό ερώτημα: Γιατί, κύριε Υπουργέ, -σας ρώτησα και στην επιτροπή- το διοικητικό συμβούλιο αυτού του οργανισμού δεν το συγκροτείτε μέσα στους επόμενους τρεις μήνες και να εκχωρήσετε σε αυτό το διοικητικό συμβούλιο το σύνολο των αρμοδιοτήτων, που με αλαζονικό τρόπο έχετε εκχωρήσει στον εαυτό σας; Εσείς είστε καταλληλότερος από το να παίρνουν αποφάσεις οι επτά ή οι εννέα –πόσους θα συγκροτήσετε;- στο διοικητικό συμβούλιο Έλληνες υψηλού κύρους; Εκτός εάν έχετε σκοπό να διορίσετε κομματικούς εγκάθετους.

Γιατί πρέπει να σας πω ότι συνιστά ένα βασικό στοιχείο ανησυχίας της επιστημονικής κοινότητας το γεγονός ότι δεν θα προκηρύξετε τις θέσεις του διοικητικού συμβουλίου. Θα τις προκηρύξετε ή θα διορίσετε απευθείας, κύριε Υπουργέ;

Γιατί, αν τις προκηρύξετε και έρχεται μια επιτροπή να αξιολογήσει τους Έλληνες εντός εθνικού εδάφους ή τους Έλληνες της αλλοδαπής, που υπηρετούν σε πανεπιστήμια, ερευνητικά κέντρα ή στην ελεύθερη αγορά, τότε πράγματι θα αποδείξετε ότι η κατάθεση αυτού του νομοσχέδιου είναι μια θετική προσπάθεια και όχι η απόπειρα δημιουργίας ενός ακόμη μηχανισμού, όπου θα διορίσουμε κολλητούς, κομματικούς εγκάθετους και ταυτόχρονα, δίνουμε τη δυνατότητα για κατ’ εξαίρεση προσλήψεις.

Γιατί κατ’ εξαίρεση προσλήψεις και γιατί όχι με διαδικασίες πλήρους διαφάνειας και γιατί ακόμη και οι αποσπάσεις κατ’ εξαίρεση; Τι είναι αυτό που σας εμποδίζει; Και γιατί δεν θα μπορούσε το εθνικό Κοινοβούλιο να σας δώσει μια εξουσιοδότηση σε περίπτωση που μπορούσατε να τεκμηριώσετε ότι πράγματι υπάρχουν τέτοιες ανάγκες;

Θα τελειώσω, αγαπητές και αγαπητοί συνάδελφοι, με το θέμα της ΕΡΤ. Αυτή η ιστορία με την ΕΡΤ, κατά την οποία προικοδοτείται το εμπορικό κομμάτι πρέπει να τεκμηριωθεί απολύτως από την Κυβέρνηση. Η ΕΡΤ είναι ασφαλώς το αγαπημένο της παιδί. Ασφαλώς είναι το βήμα, στο οποίο ο κάθε κυβερνητικός μπορεί να εκφράσει τη δική του αυταπάτη, όμως οι Έλληνες πολίτες είναι αυτοί που κρατούν όρθια την ΕΡΤ με αυτό που πληρώνουν στους λογαριασμούς ηλεκτρικού και δεν απαιτεί καμμία επιστημονική ή εμπορική ικανότητα να βγάζει πλεονάσματα η ΕΡΤ. Βγάζει πλεονάσματα, γιατί υπάρχουν υπερκρατήσεις από τους Έλληνες πολίτες. Δεν υπάρχει έσοδο από τον ανταγωνισμό, από τη διαφήμιση. Όλα υποχρεωτικά σε μία ΕΡΤ που είναι κάτω από το 5% πάρα πολλές φορές.

Προτελευταία παρατήρηση. Κύριε Υπουργέ, επειδή το θέμα αυτό των τηλεοπτικών αδειών ταλαιπώρησε το εθνικό Κοινοβούλιο και το Συμβούλιο της Επικρατείας σας έδωσε την απάντηση που έπρεπε να έχετε πάρει, προσπαθήσατε και αυτόν τον θεσμό να τον υποσκάψετε, να τον σαμποτάρετε -η τότε κυβερνητική εκπρόσωπος- και τώρα συνεχίζετε την επίθεση σε βάρος του Ανωτάτου Δικαστηρίου.

Η ερώτηση του απλού Έλληνα πολίτη είναι η εξής: Πριν από ενάμισι χρόνο εδώ, σε αυτή την Αίθουσα ισχυριζόταν η Κυβέρνηση ότι μπορούν να δοθούν αποκλειστικά και μόνο τέσσερις άδειες.

Κύριε Υπουργέ, σήμερα, μετά την απόφαση του ΣτΕ και μετά τις αποκαλύψεις για τις δυνατότητες που δίνουν οι νέες τεχνολογίες, είναι ή δεν είναι αλήθεια ότι οι άδειες που μπορούν να εκχωρηθούν στην Ελλάδα, με βάση τις σύγχρονες τεχνολογίες, είναι τουλάχιστον τριπλάσιες και τετραπλάσιες από τις τέσσερις, για τις οποίες εσείς ομνύετε στη φερεγγυότητα του περίφημου Ινστιτούτου της Φλωρεντίας;

Και βεβαίως, μας ανησυχεί πάρα πολύ -γιατί σχετίζεται πάλι με τα ζητήματα της ελευθεροτυπίας- το θέμα που έγινε προχθές με τον «ΑΘΗΝΑ 9,84» και τη δέσμευση των λογαριασμών. Να το προσέξετε. Αυτοί είναι ολισθηροί δρόμοι. Οδηγούν σε κατήφορο χωρίς επιστροφή και στα ζητήματα αυτά θα μας βρείτε όλους απέναντι.

Κύριε Υπουργέ, η Κυβέρνησή σας είναι ήδη πολιτικό παρελθόν. Στις επόμενες εθνικές εκλογές θα αποτελέσετε και κυβερνητικό παρελθόν. Με την αγάπη μας! Με την αγάπη του Κινήματος Αλλαγής! Να είστε καλά!

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Εξαιρετική ημέρα σήμερα. Μόνο αγάπη, κύριε Υπουργέ! Θα βάλουμε ένα έξτρα λεπτό, διότι ο Υπουργός θα μοιράσει αγάπη στην ομιλία του!

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Είναι από τις αγάπες που λες «να μου λείπει»!

Νομίζω ότι η συζήτηση –να μη σας φανεί παράξενο- είναι παραγωγική, διότι, παρ’ όλο που κάθε εισηγητής θέλησε να κινηθεί στο πλαίσιο των αντιπολιτευτικών αναγκών, η κριτική για το νομοσχέδιο αυτό καθαυτό ήταν πάρα πολύ προσεκτική. Δεν άκουσα από καμμία απολύτως πτέρυγα ότι δεν πρέπει να προχωρήσουμε στη νομοθέτηση σε σχέση με την αδειοδότηση των ζητημάτων του διαστήματος και τη συγκρότηση του Ελληνικού Διαστημικού Οργανισμού και αυτό νομίζω ότι είναι ένα πάρα πολύ θετικό βήμα.

Επιτρέψτε μου να μιλήσω ένα λεπτό για τις τροπολογίες και τις νομοτεχνικές βελτιώσεις οι οποίες έρχονται. Υπάρχουν κάποιες φραστικές νομοτεχνικές βελτιώσεις και δύο τροπολογίες, τις οποίες αξίζει να σημειώσουμε.

Η πρώτη, την οποία προσθέτουμε σε συνεννόηση με το Υπουργείο Αμύνης, αφορά τη συμμετοχή και εκπροσώπου του Υπουργείου Αμύνης στο διοικητικό συμβούλιο του Ελληνικού Διαστημικού Οργανισμού, όταν συζητούνται θέματα τα οποία άπτονται της άμυνας.

Η δεύτερη έχει να κάνει με την εισαγωγή ορίου στις κάρτες ταυτοτήτων συνδρομητή -δηλαδή στις κάρτες SIM- κανείς να κατέχει που μπορεί ανά πάροχο, οι οποίες ορίζονται στις είκοσι. Δεν υπήρχε όριο μέχρι τώρα και αντιλαμβάνεστε ότι αυτό μπορεί να αποτελέσει μια δυνατότητα για μια χαραμάδα για δραστηριότητες άλλου τύπου, όχι αγγελικές.

Τις καταθέτω στα Πρακτικά.

(Στο σημείο αυτό ο Υπουργός κ. Νικόλαος Παππάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 127 και 128)

(ΑΛΛΑΓΗ ΣΕΛΙΔΑΣ)

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Άκουσα με πολύ μεγάλη προσοχή την κριτική όλων των κομμάτων. Η Χρυσή Αυγή είπε ότι πρέπει να έχουμε διαστημικό οργανισμό, αλλά δεν μας έχει εμπιστοσύνη. Είναι προφανές ότι δεν θα είχε εμπιστοσύνη η Χρυσή Αυγή σε μία Κυβέρνηση η οποία έχει κορμό την Αριστερά. Είναι προφανέστατο. Δεν μας απασχολεί η εμπιστοσύνη της Χρυσής Αυγής, μας απασχολεί η εμπιστοσύνη του ελληνικού λαού και την Κυβέρνηση η εμπιστοσύνη του Κοινοβουλίου.

Το ΚΚΕ ανέφερε ότι βεβαίως υπάρχουν πολύ μεγάλες δυνατότητες στο Διάστημα, βεβαίως πρέπει να τις αξιοποιήσουμε, αλλά εφόσον αυτό γίνεται στο πλαίσιο του καπιταλιστικού συστήματος, θα έπρεπε να το αποφύγουμε, διότι αν το κάνουμε, θα εξυπηρετήσουμε καπιταλιστικά μονοπώλια. Εδώ νομίζω ότι βλέπουμε την κόκκινη γραμμή η οποία διέπει όλα τα θέματα, αλλά και μια κεντρική ιδεολογική διαφωνία, η οποία υπάρχει μέσα στους κόλπους της Αριστεράς για πάρα πολλές δεκαετίες, για το αν μπορούν να εξυπηρετηθούν λαϊκά συμφέροντα μέσω της συγκρότησης προοδευτικών αριστερών κυβερνήσεων ή αν μπορεί να γίνει αυτό μόνο δια της εξ εφόδου, θα έλεγα, κατάληψης της κυβερνητικής εξουσίας και της συγκρότησης κυβέρνησης σοβιετικού τύπου.

Από την Ένωση Κεντρώων θέλω να υπογραμμίσω ότι είναι πάρα πολύ θετικό το γεγονός ότι τοποθετήθηκε κατ’ αρχάς θετικά για το νομοσχέδιο και να πω για άλλη μία φορά ότι γίνεται δεκτή η πρόταση η οποία κατατέθηκε από κοινού αν δεν κάνω λάθος μαζί με τους Ανεξάρτητους Έλληνες για τη συμμετοχή εκπροσώπου του Υπουργείου Αμύνης στο διοικητικό συμβούλιο του οργανισμού.

Ακούσαμε κριτική και από τον εκπρόσωπο του Ποταμιού, τον κ. Αμυρά. Αναφέρθηκε πάρα πολύ σε ζητήματα που δεν άπτονται του νομοσχεδίου, αλλά σε ένα θέμα που άπτεται των αρμοδιοτήτων του Υπουργείου -όχι του συγκεκριμένου νομοσχεδίου, σε σχέση με τη ψηφιοποίηση- θέλω να ενημερώσω το Σώμα ότι προχωράμε ταχύτατα και ολοκληρώνουμε στο Υπουργείο Ψηφιακής Πολιτικής, την ηλεκτρονική διακίνηση εγγράφων και την ηλεκτρονική υπογραφή -την εξ αποστάσεως ηλεκτρονική υπογραφή- και στις αρχές του χρόνου, μαζί με την Όλγα Γεροβασίλη θα προκηρυχθεί το έργο το οποίο γενικεύει αυτή την εφαρμογή στο δημόσιο. Θα είναι μια πάρα πολύ ριζική μεταρρύθμιση και αλλαγή, η οποία με βάση τη μελέτη του ΙΟΒΕ θα εξοικονομήσει στο δημόσιο 400 εκατομμύρια ευρώ.

Προσωπικά θεωρώ ότι αυτή η εκτίμηση είναι υποτιμημένη, διότι δεν μπορεί κανείς να αποτιμήσει το τι ακριβώς εξοικονομούμε, εάν μπορούμε να έχουμε ανά πάσα στιγμή την εικόνα για το πού βρίσκονται τα έγγραφά μας και ποιος και εάν καθυστερεί.

Ακούστηκε ότι χρειάζονται τσαχπίνικες μέθοδοι διοίκησης. Θα σας εκπλήξω. Είναι ΔΕΚΟ, βεβαίως, αλλά υπάρχουν οι εξαιρέσεις οι οποίες ακριβώς επιτρέπουν την ευελιξία και την αποτελεσματικότητα την οποία πρέπει να έχει ένας τέτοιου τύπου οργανισμός, ο οποίος είναι στην αιχμή της τεχνολογίας και βεβαίως οφείλει να ανταποκρίνεται στις ανάγκες οι οποίες προκύπτουν.

Όσον αφορά τον κ. Μανιάτη από τη Δημοκρατική Συμπαράταξη, είναι προφανές ότι δεν θέλετε να αγιάσετε, κύριε Μανιάτη. Διότι έρχεστε εδώ για ένα νομοσχέδιο και λέτε ότι κατ’ αρχήν θα έπρεπε βεβαίως να κατέβει, αλλά δαπανάτε, σπαταλάτε και καταναλώνετε τη μισή και πέραν της ομιλίας σας, απλώς για να μας κάνετε μια κριτική, η οποία είναι ακραία, όχι πολιτικά, απλά είναι παράδοξη.

Και αυτό διότι έχετε κάνει Υπουργός του κ. Σαμαρά και εδώ ομιλείτε λες και είστε εκπρόσωπος εξωκοινοβουλευτικής Αριστεράς. Πρέπει να αντιληφθείτε ότι αυτό είναι λίγο οξύμωρο και στα μάτια του κόσμου. Το βλέπει, δηλαδή, αυτό ο κόσμος. Παίρνετε θέσεις ultra επαναστατικοαριστερές και μας κάνετε κριτική από τα αριστερά εσείς!

**ΙΩΑΝΝΗΣ ΜΑΝΙΑΤΗΣ:** Είναι σοσιαλδημοκρατικές, μην μπερδεύεστε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Εάν είναι σοσιαλδημοκρατικές, θα σας συνιστούσα, αντί να φαντασιώνεστε ότι θα βγείτε πρώτο ή δεύτερο κόμμα στις επόμενες εκλογές, να κοιτάξετε να δείτε τι λένε οι σύντροφοί σας σοσιαλιστές για την πορεία του ΣΥΡΙΖΑ όλα αυτά τα χρόνια.

Είναι μία πάρα πολύ απλή συνταγή. Περνά μια σοβαρή δομική κρίση η σοσιαλδημοκρατία και τρέμει σύσσωμη μην πάθει στην Ευρώπη αυτό που πάθατε εσείς. Μερικοί το παθαίνουν και το παθαίνουν ακριβώς διότι είχαν σφιχταγκαλιάσει συντηρητικά κόμματα και εφάρμοζαν αυτό που εμείς εδώ και δύο δεκαετίες λέμε νεοφιλελεύθερες επιλογές, αλλά αυτό είναι μία μεγάλη συζήτηση, η οποία δεν μας αφορά.

Προφανώς, προφανέστατα και για το παραγωγικό μοντέλο φαίνεται ότι δεν υπάρχει άλλη παράταξη και άλλη κυβερνητική πλειοψηφία απ’ αυτή, η οποία κάτι έχει να κομίσει στον ελληνικό λαό και για τη διεθνή στρατηγική της χώρας, για τον ρόλο της ως κόμβο τηλεπικοινωνιών, μεταφορών και εμπορίου, για την ισχυροποίηση των δικτύων σε όλα τα επίπεδα, όλων των τύπων των δικτύων, για την παραγωγική ανασυγκρότηση και βεβαίως, για την κοινωνική δικαιοσύνη.

Ερχόμαστε απ’ αυτό το Βήμα και κάνουμε κριτική για τις «λευκές περιοχές». Πραγματικά εκπλήσσομαι για άλλη μία φορά. Δεν είναι όλα στον βωμό των εντυπώσεων, κύριες και κύριοι Βουλευτές. Δεν είναι και θα έπρεπε κανονικά εδώ πέρα άλλοι να είναι στη θέση του απολογούμενου.

Τι θα πούμε, δηλαδή, σε τετρακόσιες χιλιάδες συμπολίτες μας, οι οποίοι με τις ρυθμίσεις που επιλέξατε δεν μπορούν αυτή τη στιγμή να δουν τηλεόραση; Ότι θα υλοποιούσαμε ένα ΕΣΠΑ το οποίο κατατέθηκε την ημέρα που έκανε ο κ. Σαμαράς την προεκλογική του συγκέντρωση, τον Γενάρη του 2015 και θα είχατε χρόνο να κάνετε και τη μετάβαση; Και θα καλύψουμε μάλιστα το κόστος, το οποίο έπρεπε οι ιδιοκτησίες των καναλιών να καλύψουν, από ευρωπαϊκούς πόρους. Δεν νομίζω ότι αυτή μπορεί και πρέπει να είναι η απάντηση. Ο αριθμός των αδειών έχει απαντηθεί ξανά και ξανά.

Θέλω να σας καλέσω πραγματικά να συνειδητοποιήσετε ότι δεν είμαστε στον Αύγουστο του 2016, αλλά στον Δεκέμβριο του 2017. Υπάρχει Εθνικό Συμβούλιο Ραδιοτηλεόρασης, έχει βγάλει ομόφωνες αποφάσεις, έχει δημοσιευθεί η προκήρυξη και μην γίνεστε και εσείς συνήγοροι κάποιων, οι οποίοι τη μια στιγμή καταθέτουν προσφυγή για να μην καταθέτουν «πόθεν έσχες» ποτέ και την άλλη καταθέτουν προσφυγή για να καταθέτουν «πόθεν έσχες» όλοι, ίσως εκτός των ιδίων, πριν τον διαγωνισμό.

Και επειδή υπάρχει πολλή σπέκουλα, επαναλαμβάνω: Γίνεται απόλυτος έλεγχος των οικονομικών για τα 3,5 εκατομμύρια της τιμής εκκίνησης και τα 8 εκατομμύρια, τα οποία πρέπει να υπάρχουν ως καταβληθέν κεφάλαιο στις εταιρείες οι οποίες συμμετέχουν.

Μετά το πέρας του διαγωνισμού, γίνεται πλήρης έλεγχος της προέλευσης των οικονομικών για την τιμή του τιμήματος. Δεν μπορεί να γίνει αυτό εκ των προτέρων, χωρίς να γνωρίζει δηλαδή το Εθνικό Συμβούλιο Ραδιοτηλεόρασης, το οποίο διεξάγει και τον διαγωνισμό, για ποιο οικονομικό μέγεθος θα πρέπει ο συμμετέχων να ελεγχθεί. Εάν ένας συμμετέχων πάρει μία άδεια με 35 εκατομμύρια, θα ελεγχθεί για 35 εκατομμύρια. Εάν πάρει μία άδεια με 40 εκατομμύρια, θα ελεγχθεί για 40 εκατομμύρια. Αυτό δεν μπορεί να γίνει εκ των προτέρων.

Να μην σας εκπλήσσει και νομίζω ότι δεν είναι και πολιτικά λειτουργικό αυτό το πράγμα να συμβαίνει, αλλά, εν πάση περιπτώσει, καθένας έχει βγάλει και τα συμπεράσματά του και σας καλώ τη νέα πραγματικότητα να την αντιμετωπίσετε με ψυχραιμία. Πολύ σύντομα θα έχει κλείσει και αυτό το κεφάλαιο και θα δούμε ποιος μπορεί εδώ πέρα να περιφέρεται και να το παίζει και δικαιωμένος.

Πάω τώρα στη Νέα Δημοκρατία. Η κ. Ασημακοπούλου ήταν απολύτως συνεπής προς τη στρατηγική πολιτική επιλογή της ηγεσίας της Νέας Δημοκρατίας και της απόλυτης ταύτισης και του καθαγιασμού της προτεραίας διακυβέρνησης Σαμαρά. Δηλαδή, σε τίποτα δεν υπάρχει περίπτωση από τώρα μέχρι τον Σεπτέμβριο του 2019, που θα πάμε σε εκλογές, να κάνετε την αυτοκριτική σας για τα πεπραγμένα αυτής της διακυβέρνησης. Αυτό, βεβαίως, αφορά εσάς.

Φθάνετε δε στο σημείο, να λέτε ότι εμείς πάμε στην πεπατημένη του Σαμαρά, ο οποίος είχε τάξει ελεύθερο Wi-Fi παντού. Δεν ξέρω ποιος του το εισηγήθηκε του ανθρώπου, αλλά όποιος του το εισηγήθηκε να το πει δημοσίως, τον εξέθεσε.

Πραγματικά αναρωτιέμαι ποια ήταν η εκκίνηση για να πει αυτό το πράγμα. Τα διαθέσιμα προγράμματα είναι πάρα πολύ γνωστά, το εξής ένα, το «Wi-Fi for you», ένα πρόγραμμα 120 εκατομμυρίων ανταγωνιστικό της Ευρωπαϊκής Ένωσης, το οποίο αφορά περίπου έξι χιλιάδες δήμους σε όλη την Ένωση και αφορά την παροχή ασύρματης σύνδεσης και Wi-Fi σε κοινόχρηστους χώρους.

Άρα νομίζω ότι οι μεγαλοστομίες περισσεύουν. Ούτε νομίζω ότι πρέπει να ανεβαίνουμε σε αυτό το Βήμα και να κάνουμε αναπαραγωγή των fake news ή των fake αποφθεγμάτων -δεν σας βγήκε σε καλό ο Αϊνστάιν!- και να διαβάζουμε κάτι στο Twitter και να ερχόμαστε εδώ πέρα να το λέμε από το Βήμα της Βουλής. Ε, δεν είναι επίπεδο αντιπαράθεσης αυτό, επιτρέψτε μου να πω.

Για την γενική οικονομική στρατηγική το μόνο που έχω να πω είναι ότι η πραγματικότητα πλέον μιλάει μόνη της. Τα στοιχεία από την «ΕΡΓΑΝΗ» είναι θετικά έως εντυπωσιακά, διότι η μεγάλη εικόνα της κρίσης, κυρίες και κύριοι συνάδελφοι, κυρίες και κύριοι Βουλευτές, είναι ότι η Ελλάδα έχασε ένα εκατομμύριο θέσεις εργασίας μέσα στην κρίση. Από τα τεσσεράμισι εκατομμύρια πήγε στα τριάμισι εκατομμύρια θέσεις απασχόλησης. Και αυτή τη στιγμή έχει κερδίσει τριακόσιες χιλιάδες θέσεις εργασίας από την κορύφωση της κρίσης, η οποία ήταν στο υποτιθέμενο success story του Σαμαρά, με 27% ανεργία και σχεδόν ενάμισι εκατομμύριο ανέργους.

Η μεγάλη εικόνα, λοιπόν, είναι η εικόνα μιας χώρας η οποία επανακάμπτει και με μεταρρυθμίσεις στο δημόσιο συνολικά και με αύξηση της απασχόλησης και με δυναμική επιστροφή πάρα πολύ συγκεκριμένων τομέων της οικονομίας.

Είναι προφανές, προφανέστατο ότι δεν είχαμε καμμία απολύτως διαστημική πολιτική για την Ελλάδα. Και μην αναφέρετε τα ποσοστά απορροφητικότητας, τα οποία ήταν της τάξης του επιπέδου των 2 και 3 εκατομμυρίων ευρώ. Η Ευρωπαϊκή Υπηρεσία Διαστήματος υποχρεούται να μας τα επιστρέψει. Πείτε μου εσείς, λοιπόν, σε ποια έργα και σε ποια εθνική στρατηγική καταφέραμε να κάνουμε απορρόφηση και πότε δεν καταβάλαμε και τις συνδρομές μας. Μην γελιόμαστε, λοιπόν, εδώ πέρα. Εκτός εάν κάτι ξέρετε εσείς και δεν το ξέρουμε ούτε εμείς ούτε και κανένας, βεβαίως, από τους φορείς τους οποίους καλέσαμε κατά τη συνεδρίαση των επιτροπών.

Είναι προφανές ότι κάθε άλλο παρά εμποδίζονται οι νεοφυείς επιχειρήσεις να ξεκινήσουν. Δεν ισχύει κάτι τέτοιο και βεβαίως θέλω να πω ότι προσωπικά εγώ και όλη η κοινοβουλευτική Πλειοψηφία είμαστε πάρα πολύ περήφανοι που καταφέραμε μέσα σε πολύ λίγο χρονικό διάστημα να συμφωνήσουμε με την Ευρωπαϊκή Υπηρεσία Διαστήματος να ιδρυθεί και στην Ελλάδα το Κέντρο Νεοφυούς Επιχειρηματικότητας για τις Διαστημικές Εφαρμογές. Αντίστοιχα κέντρα υπάρχουν σε δεκαοκτώ άλλες χώρες της Ευρωπαϊκής Ένωσης. Οι εταιρείες οι οποίες μπαίνουν σε αυτό το κέντρο θα έχουν τη δυνατότητα πρόσβασης σε όλη τη δικτύωση σε όλη την πληροφορία, σε όλες τις ιδέες οι οποίες φιλοξενούνται, κυοφορούνται, γεννιούνται, δυναμώνουν και μεγαλώνουν μέσα σε αυτό το δίκτυο νεοφυών επιχειρήσεων.

Όπως βεβαίως είμαστε και περήφανοι για το ότι καταφέραμε να φέρουμε και μια σοβαρή επένδυση στην Ελλάδα. Η ΟΗΒ είναι μια από τις τρεις μεγαλύτερες εταιρείες κατασκευής μικροδορυφόρων και δορυφόρων και ανακοίνωσε -υπογράψαμε το σχετικό μνημόνιο προχθές στο Υπουργείο Ψηφιακής Πολιτικής- ότι θα κάνει εδώ μια μεγάλη επένδυση για την εγκατάσταση μονάδας κατασκευής μικροδορυφόρων και δορυφόρων. Δεν είναι μικρά πράγματα αυτά.

Προσέξτε, εγώ δεν είμαι από αυτούς που θα ανέβουν σε αυτό το Βήμα και θα υποστηρίξουν ότι αυτή η επένδυση θα φέρει χιλιάδες θέσεις εργασίας. Θα φέρει εκατοντάδες θέσεις εργασίας, πολλές εκατοντάδες. Προσέξτε, η μεγαλύτερη επίδραση στην απασχόληση γίνεται και συμβαίνει όταν αυτές τις τεχνολογίες τις κατεβάζουμε και τις κάνουμε κομμάτι της καθημερινής ζωής των ανθρώπων, όταν ψάχνουμε να απασχολήσουμε ανθρώπους οι οποίοι θα ενημερώσουν, θα εκπαιδεύσουν, θα εξηγήσουν στον παραγωγό, στον πολίτη το τι και πώς μπορεί αυτές τις τεχνολογίες να τις αξιοποιήσει.

Νομίζω, όμως, ότι είναι πάρα πολύ σημαντικό -και θα ήθελα από όλες τις πτέρυγες να αναγνωριστεί- ότι αυτά τα βήματα είναι ένα κίνητρο για ανθρώπους, οι οποίοι έχουν ξενιτευτεί, να γυρίσουν στην Ελλάδα. Θα ανοίξουν τέτοιου τύπου θέσεις εργασίας. Είναι αρνητικό αυτό; Δεν μπορεί να χαρακτηριστεί νομίζω από καμμία πτέρυγα της Βουλής ως αρνητικό.

Για τις «λευκές περιοχές» σάς απάντησα.

Τώρα, για το φάσμα και την εκμετάλλευσή του νομίζω ότι «στο σπίτι του κρεμασμένου δεν μιλάνε για σκοινί». Υπήρχε αναμεταδότης στον «Hellas Sat 2» ο οποίος ήταν απολύτως ανεκμετάλλευτος και τώρα πάμε σε μια κατάσταση στην οποία έχουμε υπερτριπλασιάσει τις δυνατότητές μας και θα μπορούμε βεβαίως να το αξιοποιήσουμε καταπώς εμείς νομίζουμε.

Η ΕΡΤ δεν έχει σταματήσει να μετριέται. Η ΕΡΤ είναι σε διαπραγμάτευση με τη μοναδική, δυστυχώς, εταιρεία η οποία κάνει τις μετρήσεις και από ό,τι γνωρίζω απαιτεί να μετριέται και η ψηφιακή της διείσδυση.

Κατ’ αρχάς, η ΕΡΤ είναι το πρώτο κανάλι το οποίο πέρασε στην υβριδική τηλεόραση, η οποία χρησιμοποιεί και τη σύνδεση στο διαδίκτυο και τη λήψη του σήματος από την κεραία και δίνει αυτό που λέμε «on demand υπηρεσίες» στον τηλεθεατή. Ακόμη, έχει πάρα πολύ πλούσιο ψηφιακό περιεχόμενο, όπως είναι τα αθλητικά γεγονότα, σπορ όπως το βόλεϊ, το χάντμπολ, που φτιάχνονται εκεί κοινότητες και ακροατήρια, τα οποία βεβαίως διαδικτυακά απολαμβάνουν αυτό το προϊόν. Θα σας έλεγα, επίσης, ότι με αυτές τις κινήσεις στηρίζονται και τα συγκεκριμένα αθλήματα σε καιρούς πάρα πολύ δύσκολους. Νομίζω ότι δεν πρέπει να τα υποτιμούμε αυτά.

Δεν θα τον αποφύγω τον πειρασμό. Δεν μπορεί να καταπίνουμε αμάσητα τα γεγονότα έλλειψης πλήρους κατάθεσης «πόθεν έσχες» και να πετάμε υπονοούμενα για κανονικές εταιρείες οι οποίες έχουν ιδρυθεί στην Ελλάδα. Το ερώτημα θα παραμείνει ζωντανό και κάποια στιγμή η Νέα Δημοκρατία θα το απαντήσει, όταν μας επιτίθεται λέγοντας ότι εμείς κάνουμε επιθέσεις στη δικαιοσύνη.

Πρέπει όσοι έχουμε πολιτικές ευθύνες, όσοι έχουμε εκλεγεί στο Κοινοβούλιο και ασκούμε κυβερνητικές ευθύνες να καταθέτουμε «πόθεν έσχες» επί της αρχής; Αφήστε τι θα πουν τα δικαστήρια και τι θα νομοθετήσει η Κυβέρνηση. Οφείλουμε να έχουμε την περιουσιακή μας κατάσταση διαφανώς αναρτημένη; Αυτό είναι μία θέση αρχής κι από αυτό δεν μπορεί να ξεφύγει κανείς ούτε να κρυφτεί πίσω από μια αίτηση ακύρωσης, η οποία πολλές φορές γίνεται πάρα πολύ γρήγορα αποδεκτή, με ταχύτητες διαστημικές -για να είμαστε και επίκαιροι.

Εδώ, λοιπόν, να συζητήσουμε πολιτικά και να μην υπάρχει ούτε ψήγμα υποκρισίας. Ή είμαστε υπέρ της πλήρους διαφάνειας ή δεν είμαστε. Όσον αφορά τα περιουσιακά μας στοιχεία, η θέση αυτής της Κυβέρνησης και αυτής της παράταξης είναι ότι οφείλουμε εμείς οι οποίοι έχουμε ευθύνες, να είμαστε κρύσταλλο σε σχέση με το τι έχουμε, τι δεν έχουμε και τι αποκτούμε. Δεν γίνεται αλλιώς. Αλλιώς, το πέπλο της δυσπιστίας θα γενικευθεί πάνω στην πολιτική και αυτό θα είναι ένα πάρα πολύ κακό μήνυμα από τον λαό.

Ακούστηκε κριτική σε σχέση με τις αρμοδιότητες. Νομίζω ότι ειπώθηκε από μία αντιπολιτευτική φωνή -ζητώ συγγνώμη που δεν μπορώ να θυμηθώ αυτή τη στιγμή ποιος ακριβώς το είπε- πως ο νόμος γράφτηκε επάνω στις ράγες τις οποίες έχει χαράξει η Ειδική Επιτροπή του Οργανισμού Ηνωμένων Εθνών για τις ειρηνικές χρήσεις του Διαστήματος.

Κυρίες και κύριοι Βουλευτές, νομίζω ότι αυτή τη στιγμή το ελληνικό Κοινοβούλιο κάνει ένα πάρα πολύ σημαντικό βήμα: ανοίγει μια πόρτα προς το μέλλον, μια δυνατότητα απασχόλησης για τους νέους ανθρώπους, η οποία μπορεί να κάνει και τη ζωή των πολιτών και τη συναλλαγή τους με το κράτος πιο αποτελεσματική και την εργασία των παραγωγών πολύ πιο αποτελεσματική και συνολικά τη ζωή καλύτερη και να δείξει σε όλον τον κόσμο ότι από την Ελλάδα δεν λείπει τίποτα, ούτε το επιστημονικό δυναμικό ούτε το επιχειρηματικό πνεύμα ούτε η πολιτική ωριμότητα και αποφασιστικότητα. Μπορούμε και θα τα καταφέρουμε.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Θα προχωρήσουμε με τους εγγεγραμμένους ομιλητές, οι οποίοι στο σύνολό τους είναι δεκαεπτά. Θα μιλήσουν δύο ομιλητές, μετά θα μιλήσει ο κ. Λοβέρδος και θα συνεχίσουμε με τον κατάλογο των ομιλητών.

Τον λόγο έχει ο κ. Κωνσταντινέας από τον ΣΥΡΙΖΑ.

**ΠΕΤΡΟΣ ΚΩΝΣΤΑΝΤΙΝΕΑΣ:** Ευχαριστώ, κύριε Πρόεδρε.

Θα ήθελα να κάνω μια θλιβερή διαπίστωση εδώ επί του νομοσχεδίου που συζητάμε σήμερα: Οι περισσότεροι εισηγητές δεν αναφέρθηκαν στο νομοσχέδιο. Στο 20% της ομιλίας τους αναφέρονταν επί του νομοσχεδίου και στο 80% έκαναν πολιτική σπέκουλα, ενώ συζητήθηκε και ψηφίστηκε ο προϋπολογισμός εχθές.

Αγαπητοί συνάδελφοι, με την ψήφιση του συγκεκριμένου νομοσχεδίου η χώρα μας γίνεται πλέον ένας σοβαρός συμμέτοχος στον παγκόσμιο χάρτη σε θέματα διαστημικής βιομηχανίας, μιας βιομηχανίας η οποία στα πρώτα χρόνια της ανάπτυξής της έχει αγγίξει τα 200 δισεκατομμύρια δολάρια σε ετήσιο κύκλο εργασιών.

Το ανθρώπινο δυναμικό της χώρας μας κάθε άλλο παρά αδιάφορους μπορεί να μας αφήνει. Όταν η διεθνής κοινότητα εγκωμιάζει την ικανότητα των Ελλήνων επιστημόνων σε θέματα αεροδιαστημικής, θα ήταν άκομψο από πλευράς μας να μην προχωρήσουμε στην ίδρυση του Διαστημικού Οργανισμού, βάζοντας τις βάσεις για την περαιτέρω ανάπτυξη οργανισμών κατασκευής μικροδορυφόρων, πράγμα που το κάναμε εμείς.

Ήδη δεκάδες επιχειρήσεις στη χώρα μας δραστηριοποιούνται στη διαστημική βιομηχανία. Αυτό που έλειπε και κατορθώνεται με το νομοσχέδιο είναι μια εθνική στρατηγική, ώστε αυτό το δίκτυο ερευνητικών προσπαθειών και επιχειρήσεων να μείνει στην Ελλάδα και να προσφέρει αυτά που μπορεί στην οικονομία και στην κοινωνία.

Κύριε Υπουργέ, η υπογραφή συμφωνίας με την Ευρωπαϊκή Διαστημική Υπηρεσία, η οποία αφορά στην ίδρυση θερμοκοιτίδας επιχειρήσεων στην Ελλάδα, που θα είναι συνδεμένη με την Ευρωπαϊκή Υπηρεσία Διαστήματος, δίνει νέα προοπτική στο σχέδιό σας. Δηλαδή νέοι άνθρωποι, αυτό που αναφέρατε πιο πριν, θα μπορούν να εντάξουν τις εταιρείες τους σε αυτή τη δομή -είναι μια πολύ σημαντική δομή, η οποία υπάρχει σε δεκαοκτώ χώρες στην Ευρωπαϊκή Ένωση, όπως προαναφέρατε- και την ίδια στιγμή θα έχουν πρόσβαση στο δίκτυο της πληροφόρησης που έχουν όλες οι νεοφυείς επιχειρήσεις που έχουν μπει στη διαδικασία της συνεργασίας με την ESA.

Σας προτείνω, λοιπόν, κύριε Υπουργέ, τη δημιουργία δύο διοικήσεων: μία διοίκηση στη νότια Ελλάδα, με θεματολογία τη διάχυση των εφαρμογών της αεροδιαστημικής στο ευρύτερο κοινό και στην άμυνα και μια διοίκηση στη βόρειο Ελλάδα, με θεματολογία τη δημιουργία και ανάπτυξη διεθνών διασυνδέσεων. Με αυτόν τον τρόπο θα δοθεί προοπτική να δημιουργηθούν πολλαπλασιαστικά οφέλη για τις περιφέρειες της χώρας, καθώς αυτό που κάνουμε είναι πλήρως εναρμονισμένο με την πολιτική της Ευρωπαϊκής Ένωσης για αποκέντρωση και ενδοπεριφερειακή σύγκλιση των περιφερειών της Ευρωπαϊκής Ένωσης.

Ως έδρα της διοίκησης στη νότια Ελλάδα ως Μεσσήνιος προτείνω και θα ήθελα να εξετάσετε τον Δήμο Καλαμάτας ή Μεσσήνης για τους εξής λόγους: λόγω της μοναδικής στρατηγικής τοποθεσίας της περιοχής σε πανευρωπαϊκό επίπεδο στη Νοτιοανατολική Μεσόγειο, της προτροπής της Περιφέρειας Πελοποννήσου προς την Κυβέρνηση να παρέχει κτηριακές υποδομές και την εγκατάστασή της στη νότιο Πελοπόννησο…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Συμφωνεί ο Σαμαράς;

**ΠΕΤΡΟΣ ΚΩΝΣΤΑΝΤΙΝΕΑΣ:** Χαίρομαι που με ακούτε. Πάει να πει ότι έχουν ενδιαφέρον αυτά που λέω. Σας ευχαριστώ.

…της δραστηριοποίησης στην Πελοπόννησο προγραμμάτων ΑΕΙ με εξειδίκευση στην αεροδιαστημική στο Πανεπιστήμιο Πελοποννήσου και στο Πανεπιστήμιο Πατρών. Το λέω για σας, κύριε Μανιάτη, που προαναφέρατε για τα εκπαιδευτικά ιδρύματα. Όμως εσείς μιλάτε τώρα με τον κ. Σκρέκα. Έχει μάλλον περισσότερο ενδιαφέρον.

Επίσης, προτείνω τη Μεσσηνία λόγω των διαθέσιμων χώρων για ανάπτυξη που προσφέρονται στην ευρύτερη περιοχή της Καλαμάτας. Η Καλαμάτα έχει εγγύτητα μόλις δύο ώρες από τη μητροπολιτική Αθήνα, κάτι που την καθιστά κατ’ ουσίαν προάστιο της Αθήνας, με εξαιρετικό αναπτυξιακό δυναμικό που μπορεί επιτυχώς να απορροφήσει αρκετή δραστηριότητα που διεξάγεται στο κέντρο.

**ΑΝΔΡΕΑΣ ΛΟΒΕΡΔΟΣ:** Έγινε δύο ώρες;

**ΠΕΤΡΟΣ ΚΩΝΣΤΑΝΤΙΝΕΑΣ:** Είναι δύο ώρες με τον δρόμο που φτιάξαμε, κύριε Λοβέρδο. Να έρθετε. Τον εγκαινίασε ο κ. Τσίπρας.

Υπάρχει, λοιπόν, η δυνατότητα γρήγορης πρόσβασης και άμεσης διασύνδεσης της περιοχής με τη διεθνή κοινότητα, μέσω του διεθνούς αερολιμένα της Καλαμάτας, του αυτοκινητόδρομου που φτιάξαμε, κύριε Λοβέρδο, και του λιμανιού μας, που μπαίνει στο business plan, όταν εσείς το είχατε αφήσει.

Υπάρχει η δυνατότητα της διττής λειτουργίας του αεροδρομίου της Καλαμάτας και συγκεκριμένα της 120 Πτέρυγας Εκπαίδευσης Αεροπορίας, που το αξιοποιούμε και αυτό τώρα –ελπίζω να το ακούσετε- σε περιφερειακό επίπεδο, με πολιτικό και στρατιωτικό χαρακτήρα. Αυτό το καθιστά ιδανικό σημείο για την ανάπτυξη των διαστημικών εφαρμογών, που αφορούν την άμυνα της χώρας.

Για τους παραπάνω λόγους, αγαπητέ μου Υπουργέ, σας εφιστώ την προσοχή για τα πολλαπλασιαστικά οφέλη που θα προκύψουν από τη συγκεκριμένη δομή του οργανισμού. Άλλωστε παρόμοιες δομές συναντάμε στην πλειονότητα των διαστημικών οργανισμών άλλων κρατών, με επιτυχή αποτελέσματα.

Έρχομαι τώρα στην Αντιπολίτευση: Η Αντιπολίτευση μπορεί να λάβει ως απάντηση την απογοήτευση των επιστημονικών φορέων, που είχαν έρθει εδώ, για την αδιαφορία που επέδειξε το 2013, κυρία Ασημακοπούλου, όταν μικροκομματικά στεγανά της Νέας Δημοκρατίας έβαλαν στο συρτάρι τον φάκελο που λέγεται «Εθνικός Διαστημικός Οργανισμός».

Θα ήθελα, λοιπόν, να επισημάνω την αντιφατικότητά σας -λείπει ο κ. Δένδιας αυτή τη στιγμή- όπως προανέφερε κι ο κ. Κάτσης στην ομιλία του αναφερόμενος στον κ. Δένδια. Ο λόγος που είχατε κλειδαμπαρωμένο τόσα χρόνια τον φάκελο στα συρτάρια σας, κυρία Ασημακοπούλου, θα μπορούσα να πω ότι ίσως να οφείλεται σε τυχόν εμπόδια που σας έβαζε ο εξωγήινος του Υμηττού, που είχε δει ο Πρόεδρός σας!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Τι είναι αυτό τώρα; Είμαστε σοβαροί;

**ΠΡΟΕΔΡΕΥΩΝ (Δημήτριος Καμμένος):** Σας παρακαλώ, κύριε Κωνταντινέα. Τελείωσε και ο χρόνος σας!

**ΠΕΤΡΟΣ ΚΩΝΣΤΑΝΤΙΝΕΑΣ:** Δεν θέλω να πιστεύω ότι έγιναν ύποπτες χρηματοδοτήσεις μελετών και εργολαβιών.

Επικαλεστήκατε φορείς από την Καλαμάτα. Να πάρετε τον κ. Παπαδόπουλο να σας πει τι κάνει η Κυβέρνησή μας και τι ζητούσε η κυβέρνησή σας από το 2012 έως το 2015.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Πρόεδρε, θα ήθελα τον λόγο επί προσωπικού!

**ΠΡΟΕΔΡΕΥΩΝ (Δημήτριος Καμμένος):** Έχετε τον λόγο, κυρία Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Είθισται να απευθύνεται ο ομιλητής στο Προεδρείο, αλλά εφόσον ο συνάδελφος επέλεξε να μου απευθύνει τον λόγο πέντε φορές επί ενός συγκεκριμένου θέματος, θα ήθελα να του πω το εξής, απευθυνόμενη και σε εσάς, κύριε Πρόεδρε και στον κύριο Υπουργό: Καλωσορίζω την πρόταση του συναδέλφου, η οποία είναι ακριβώς η πρόταση επί κυβερνήσεως Σαμαρά.

**ΠΕΤΡΟΣ ΚΩΝΣΤΑΝΤΙΝΕΑΣ:** Ο κ. Παπαδόπουλος το είπε. Τρία ραντεβού έκανε. Και επικαλούνταν αυτά που σας είπα! Ρωτήστε τον κ. Παπαδόπουλο!

**ΠΡΟΕΔΡΕΥΩΝ (Δημήτριος Καμμένος):** Κύριε Κωνσταντινέα, το είπατε ήδη αυτό. Έχει καταγραφεί η θέση σας. Ας ακούσουμε την απάντηση.

Συνεχίστε, κυρία Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Υπουργέ, βλέπετε ότι δεν είμαι μόνο εγώ συνεπής στην επιλογή της ηγεσίας του κόμματός μου να στηρίζει το πολύ σημαντικό έργο της κυβέρνησης Σαμαρά. Από ό,τι φαίνεται έχετε και εσείς στελέχη στη Συμπολίτευση, που στηρίζουν τις επιλογές της κυβέρνησης Σαμαρά.

**ΠΕΤΡΟΣ ΚΩΝΣΤΑΝΤΙΝΕΑΣ:** Μόνο που δεν το κάνατε!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Αυτό ήθελα να πω, γιατί εν όψει εορτών εγώ θα προσπεράσω και τις προσβολές και τις μικρότητες και το επίπεδο του κοινοβουλευτικού διαλόγου του συναδέλφου και θα πω, λόγω Χριστουγέννων, ας ενωθούμε, λοιπόν, γύρω από την κυβερνητική πολιτική Σαμαρά!

Ευχαριστώ πολύ.

**ΠΕΤΡΟΣ ΚΩΝΣΤΑΝΤΙΝΕΑΣ:** Ψηφίστε το νομοσχέδιο τότε!

**ΠΡΟΕΔΡΕΥΩΝ (Δημήτριος Καμμένος):** Παρακαλώ, κύριε Κωνσταντινέα!

Ο επόμενος ομιλητής είναι ο κ. Βαρβιτσιώτης, που δεν τον βλέπω στην Αίθουσα. Ακολουθεί ο κ. Γρέγος από τη Χρυσή Αυγή, που επίσης δεν τον βλέπω στην Αίθουσα.

Τον λόγο έχει ο κ. Γεώργιος – Δημήτριος Καρράς, Ανεξάρτητος Βουλευτής, για επτά λεπτά. Θα ακολουθήσει ο κ. Λοβέρδος.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, το νομοσχέδιο, όπως κατετέθη, εκτόξευε την Ελλάδα στο διάστημα! Την καθιστούσε συμμέτοχο της διαστημικής βιομηχανίας! Στη διαδρομή, όμως, όταν είχε βγει πια από την ατμόσφαιρα, άρχισε να επιστρέφει με μια καταιγίδα διαττόντων αστεροειδών. Ποια ήταν αυτά; Οι τροπολογίες, οι οποίες με την ποσότητα και την ποιότητα με την οποία ήρθαν, ακυρώνουν ουσιαστικά τη συζήτηση στο νομοσχέδιο για τον λόγο ότι αναγκαζόμαστε όλοι, έστω και αν δεν έχουν ακόμα αναπτυχθεί από τους Υπουργούς, να συζητήσουμε πάνω σε αυτό το επίπεδο.

Εμένα θα μου επιτρέψετε, λοιπόν, παρ’ όλο που οι Υπουργοί δεν έχουν αναπτύξει ακόμα τις θέσεις τους -θεωρώ δεδομένο ότι οι υπουργικές τροπολογίες θα γίνουν δεκτές- να πω τις δικές μου θέσεις. Χθες συζητήθηκε ο προϋπολογισμός στη Βουλή. Επομένως συζητήθηκαν ζητήματα οικονομικού ενδιαφέροντος και σήμερα βλέπουμε τροπολογίες, οι οποίες έρχονται και δίνουν μια σειρά παρατάσεων σε εκκρεμή ζητήματα, τα οποία θα μπορούσαν να έχουν επιλυθεί ήδη προηγουμένως από πολλού χρόνου. Γιατί το λέω αυτό;

Να φέρω δυο-τρία παραδείγματα, κύριε Υπουργέ. Παρ’ όλο που δεν είναι της αρμοδιότητάς σας, εγώ είμαι αναγκασμένος να αναφερθώ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Συλλογική ευθύνη, κατά το Σύνταγμα, κύριε Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Όσον αφορά τα ΕΑΣ, λέει, λοιπόν, ότι πρέπει να δώσουμε στα Ελληνικά Αμυντικά Συστήματα χρόνο –δεν θα τον κλέψω, κύριε Παπαδόπουλε, τον χρόνο και δεν κατανοώ την ανησυχία σας για αυτό- εξάμηνη παράταση για χορήγηση αποδεικτικών φορολογικής και ασφαλιστικής ενημερότητας. Εξακολουθεί, δηλαδή, μια αβεβαιότητα όσον αφορά την τύχη αυτής της εταιρείας, η οποία –κατά τη δική μου τουλάχιστον άποψη- είναι χρήσιμη.

Ποια είναι αυτή η αβεβαιότητα; Θα αναφέρω τα στοιχεία τα οποία έχω. Είχε ήδη ανακοινωθεί από τον Απρίλη του 2017 ότι ολοκληρώθηκε με επιτυχία η πώληση του οικοπέδου της Ελευσίνας, πράγμα που σήμαινε δύο πράγματα. Πρώτον, την οικονομική ενίσχυση της εταιρείας, την ενίσχυση των οικονομικών και, δεύτερον, ότι είχε αναλάβει το κράτος την ευθύνη να κεφαλαιοποιήσει τις οφειλές που είχε η εταιρεία προς το κράτος, για να μην τη θέσει υπό ειδική εκκαθάριση. Και έρχεται σήμερα και -διαβάζοντας τις διατάξεις- μας λέει: «Θα δώσουμε έξι μήνες παράταση, μήπως τυχόν επιτευχθεί η ολοκλήρωση της πώλησης». Ερωτηματικό, λοιπόν: Έπρεπε να είχε επιτευχθεί ή έχει προβλήματα, τα οποία δεν αποκαλύπτονται μέσω της τροπολογίας;

Προχωρώ παραπέρα, γιατί ο χρόνος πράγματι είναι ελάχιστος.

Όσον αφορά εκείνη την τροπολογία που δίνει παράταση στην ενιαία άδεια λειτουργίας των μονάδων της ΔΕΗ, εκεί οφείλω να καυτηριάσω και να πω το εξής: Η ΔΕΗ έχει και περιβαλλοντική διάσταση. Στις μονάδες της ΔΕΗ υπάρχει μια σειρά ζητημάτων -είναι πάρα πολλά- τα οποία πρέπει να αντιμετωπισθούν. Δεν μπορούμε, λοιπόν, να μιλάμε για ενιαία άδεια λειτουργίας των μονάδων της ΔΕΗ, διότι μονάδες της ΔΕΗ δεν είναι μόνο οι μονάδες ηλεκτροπαραγωγής, είναι τα ορυχεία, είναι πάρα πολλά πράγματα. Είναι γνωστά τα προβλήματα. Και αυτό το ζήτημα, λοιπόν, δεν λύθηκε.

Και αν θέλετε τη δική μου άποψη, αυτό οδηγεί σε διαιώνιση του ίδιου προβλήματος. Και αν θέλετε να προχωρήσω παραπέρα, η ΔΕΗ είναι ήδη απαξιωμένη από κακές διαχειρίσεις, από κακές νομοθετικές πρωτοβουλίες που την έχουν επιβαρύνει πάρα πολύ.

Ένα βήμα περαιτέρω απαξίωσης είναι η έλλειψη ατομικών αδειών της κάθε εγκατάστασης ξεχωριστά. Γιατί το λέω αυτό; Αν αποφασίσει η Κυβέρνηση να ιδιωτικοποιήσει μονάδες της ΔΕΗ, το πρώτο ερώτημα που θα κάνει οποιοσδήποτε επενδυτής ποιο είναι; Θα εξετάσει σε ποιον βαθμό οι περιβαλλοντικοί όροι έχουν τηρηθεί; Δεν το ξέρουμε καν. Εκείνο που μας λέει σήμερα η τροπολογία είναι ότι δεν χρειάζεται βεβαίωση τήρησης των περιβαλλοντικών όρων. Είναι το ερώτημά μου αυτό.

Επόμενο ερώτημα, το οποίο τίθεται πια σε σχέση με τις τροπολογίες: Ενώ χθες ψηφίζαμε τον προϋπολογισμό, βλέπω σήμερα παράταση τριών μηνών για έκδοση ΚΥΑ για καταβολή επιδομάτων αναπηρίας και κινδύνου στο προσωπικό των Ενόπλων Δυνάμεων και των Σωμάτων Ασφαλείας και τον καθορισμό της αποζημίωσης του εκπαιδευτικού προσωπικού. Πόσα είναι αυτά τα λεφτά; Πόσα είναι, για να μην μπορεί η Κυβέρνηση να ασκήσει αυτή την πολιτική και να εκπληρώσει τις υποχρεώσεις της προς μια κατηγορία προσωπικού Ενόπλων Δυνάμεων και Σωμάτων Ασφαλείας, που αφορούν επιδόματα αναπηρίας, δηλαδή εκείνων των στελεχών που έχουν την ευθύνη και περιθάλπουν συγγενείς τους αναπήρους; Για όνομα του θεού!

Νομίζω ότι αυτό έπρεπε ήδη να έχει λυθεί εδώ και πολύ καιρό και να μη μιλάμε για περαιτέρω παρατάσεις. Είναι μηδαμινά αυτά τα κόστη. Παρ’ όλα αυτά, φαίνεται ότι η Κυβέρνηση δεν τα έλαβε υπ’ όψιν της, της ξέφυγαν. Δεν θέλω να κατηγορήσω για σκοπιμότητα, δεν έχω τέτοια πρόθεση. Της ξέφυγε; Δεν το είδε; Ας το ρυθμίσει σήμερα και όχι με παρατάσεις μη πληρωμής των επιδομάτων.

Εκείνο το οποίο με έχει απασχολήσει πάρα πολύ, αν θέλετε, είναι η τελευταία τροπολογία, η οποία ήρθε εχθές το βράδυ ή σήμερα το πρωί –δεν είμαι σίγουρος- για την παράταση της λειτουργίας των λατομείων για έναν χρόνο.

Είναι επανειλημμένη παράταση. Έχει ξεκινήσει από την περίοδο του κ. Μανιάτη, o οποίος έδωσε τότε μία προσωρινή λύση στο ζήτημα της συνέχισης της λειτουργίας υφισταμένων επιχειρήσεων. Σήμερα έχουμε φτάσει στα επτά έτη και βαίνουμε στο όγδοο, με μονοετείς ή διετείς παρατάσεις. Εάν η πολιτική είναι να κάνουμε ενέσεις παυσίπονες σε επιχειρήσεις, να δοθεί αυτή η παράταση. Εάν η πολιτική είναι να ενισχύσουμε έναν κλάδο και δη τον κλάδο του ορυκτού πλούτου, ο οποίος, αν θέλετε την άποψή μου, είναι ο μοναδικός υγιής. Αν ανατρέξουμε στα οικονομικά του στοιχεία είναι κατά 90% εξαγωγικός -ιδιαίτερα ο τομέας των βιομηχανικών ορυκτών και των μαρμάρων- συνεισφέρει σε συνάλλαγμα, δεν έχει ανάγκη τραπεζικού δανεισμού και έχει την ικανότητα, αν χρειάζεται δάνεια, να δανείζεται από ξένες τράπεζες, διότι όλες οι συναλλαγές γίνονται σε εξαγωγές και με τιμολόγια εξαγωγών. Και ερχόμαστε τώρα και τον θέτουμε πάλι υπό ομηρία.

Προ μηνών είχε τεθεί υπό διαβούλευση ένα λατομικό, λεγόμενο, νομοσχέδιο, το οποίο θα έλυνε τα προβλήματα.

Εγώ το μελέτησα, αγαπητοί συνάδελφοι. Πρέπει να σας πω ότι με απασχόλησε πάρα πολύ. Είδα και θετικά και αρνητικά σημεία. Εκείνο όμως το οποίο θέλω να σχολιάσω σήμερα είναι ότι θα συζητήσουμε και σε επόμενες συνεδριάσεις της Βουλής παρατάσεις λατομικών μονάδων; Θα τους λέμε «είσαστε καλοί και σας θέλουμε, πάρτε έναν χρόνο παράταση, ένα δωράκι» Πώς, όμως, θα επενδύσουν; Πώς θα προσδιορίσουν επενδυτικά εξαγωγικά προγράμματα, προγράμματα απασχόλησης προσωπικού;

Τα ημίμετρα τουλάχιστον σε κλάδους της οικονομίας, οι οποίοι είναι υγιείς πρέπει να σταματήσουν και να έρθει ένα ενιαίο νομοσχέδιο να εξασφαλίσει άδειες εκμετάλλευσης στις μονάδες που έχουν τις προϋποθέσεις -εγώ δεν είμαι εξ εκείνων που θα πω ότι πρέπει να δοθούν άδειες και εκεί που υπάρχουν περιβαλλοντικές παραβάσεις ή παραβάσεις άλλης μορφής, εργατικής νομοθεσίας- για να συνεχιστεί η προσπάθεια του κλάδου των ορυκτών.

Τελειώνοντας, επειδή πράγματι, κύριε Πρόεδρε, ο χρόνος είναι ελάχιστος για τη συζήτηση ενός τέτοιου νομοσχεδίου και δη από την πλευρά της καταιγίδας των διαττόντων που επέπεσε εις τας κεφαλάς ημών σήμερα, των είκοσι μίας τροπολογιών, θα επιχειρήσω μία αποτίμηση.

Όλες αυτές οι παρατάσεις, οι οποίες καταμετρημένες στις είκοσι μία τροπολογίες είναι είκοσι τέσσερις –εξάμηνες, τρίμηνες, ετήσιες- παρατάσεις, είναι αρνητικού περιεχομένου, διότι η αβεβαιότητα την οποία δίδουν, αντανακλά στην οικονομία. Στην κρίση που βρισκόμαστε και δεδομένου ότι δεν φαίνεται διέξοδος ή και αν υπάρχει ένα μικρό φως είναι ελάχιστο και δεν μπορεί να δημιουργήσει προϋποθέσεις πραγματικής, σταθερής και μακροχρόνιας ανάπτυξης, τι μας λένε; Μας λένε ότι δίνουμε παρατάσεις, ότι δίνουμε «ασπιρίνες». Η χώρα κάνει προσπάθεια. Και δεν εννοώ την Κυβέρνηση, εννοώ ότι σήμερα προσπαθούν οι πάντες λόγω της ανεργίας, προσπαθούν οι οικογένειες, προσπαθούν οι μικρές μονάδες, προσπαθούν όλοι. Τουςτο στερούμε σήμερα με τα τρίμηνα και τα δίμηνα. Και σε λίγο καιρό θα έχουμε όχι μόνο τους οκταμηνίτες, εκείνους τους ταλαίπωρους για τους οποίους δεν βρίσκουμε ποτέ λύση, ώστε να εξασφαλίσουν τις θέσεις εργασίας τους, αλλά και διμηνίτες, φοβάμαι αργότερα. Και εκεί πλέον θα είναι μία ομηρία, η οποία θα έχει διάρκεια και αβεβαιότητα.

Αυτά ήθελα να πω, αγαπητοί συνάδελφοι. Δεν έχω χρόνο για περισσότερα. Να ευχηθώ καλές γιορτές σε όλους.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Καρρά.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Δημήτριος Καμμένος):** Παρακαλώ.

**ΙΩΑΝΝΗΣ ΜΑΝΙΑΤΗΣ:** Απλώς επειδή νωρίτερα έγινε συζήτηση για το θέμα της Περιφέρειας Πελοποννήσου –και θέλω να με ακούσει ο κύριος Υπουργός παρακαλώ- έχετε παραλάβει και εσείς το έγγραφο της Περιφέρειας Πελοποννήσου για την πρότασή της να είναι η Πελοπόννησος έδρα του Οργανισμού Διαστήματος. Θα θέλαμε την απάντησή σας. Εμείς στηρίζουμε απολύτως τη συγκεκριμένη πρόταση, πολύ περισσότερο που είναι σε στενή συνεργασία με το Πανεπιστήμιο Πελοποννήσου.

Κατά συνέπεια υπάρχει και η τεκμηρίωση, περιφέρεια και πανεπιστήμιο μαζί με τις τοπικές δυνάμεις να στηρίξουν μια τέτοια πολύ σημαντική πρωτοβουλία.

Εμείς θα θέλαμε να ακούσουμε τη θετική σας απάντηση, κύριε Υπουργέ.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Μανιάτη. Θα το μελετήσει ο Υπουργός και θα απαντήσει αργότερα.

Παρακαλώ, κύριε Λοβέρδο, έχετε τον λόγο για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κυρίες και κύριοι Βουλευτές, όσο και αν μου φαίνεται περίεργο που ως Ολομέλεια λειτουργούμε εδώ, θέλω να κάνω την ομιλία μου, να είμαι μέσα στο πλαίσιο του χρόνου και να πω στους συναδέλφους μου ότι δεν είναι σπάνιες οι φορές που την ομιλία ενός Κοινοβουλευτικού Εκπρόσωπου δεν την καθορίζει η ιεράρχηση των θεμάτων που προκύπτει από μια νομοθετική πρωτοβουλία ή από κάποια γεγονότα, αλλά και αυτά τα οποία ζει ο ίδιος, ερχόμενος στο Κοινοβούλιο ή μέσα στον χώρο του Κοινοβουλίου.

Σήμερα, λοιπόν, το πρωί, επειδή οι εργαζόμενοι με ειδικά μισθολόγια παρέλαβαν τη μισθοδοσία τους, όχι τα χρήματα, αλλά τα σχετικά έγγραφα που καταγράφουν ποια θα είναι ακριβώς η μισθοδοσία τους για τον μήνα Ιανουάριο -από τους αστυνομικούς, κατ’ αρχάς, που εργάζονται εδώ κοντά μας- έμαθα για μειώσεις των 20 ευρώ, των 61 ευρώ, των 100 ευρώ.

Έμαθα, επίσης, από καθηγητή πανεπιστημίου στα Ιωάννινα, κύριε Μαντά, ότι στα ειδικά τους μισθολόγια έχουν την κατάργηση του αφορολόγητου του επιδόματος βιβλιοθήκης και τη μείωση κατά 4% με 10% στις καθαρές τους αποδοχές, αναδρομικά από 1-1-2017 συν κατάργηση επιδομάτων τέκνων για όσους έχουν εισόδημα άνω των 20.000 ευρώ, αύξηση εισφοράς στον ΕΦΚΑ.

Άρα ένας καθηγητής πανεπιστημίου, όχι από τους άνω των εξήντα αλλά τους ευρισκομένους στην ηλικία των σαράντα, σαράντα πέντε ετών ή και λίγο μεγαλύτερους, έχει μια συνολική μείωση των καθαρών αποδοχών του 15% με 22%.

Τρίτον, θα σας πω δύο παραδείγματα και μιλώ όπως τα έζησα σήμερα το πρωί. Εδώ, στον δρόμο, ένας κύριος που κρατούσε στο χέρι του ένα σκεύος από αυτά που μεταφέρουν καφέδες, μου είπε ότι η μητέρα του με 140 ευρώ ΕΚΑΣ, πήρε σήμερα το σημείωμα Ιανουαρίου μέσω του οποίου ενημερώθηκε ότι θα πάρει 40 ευρώ. Μια άλλη συνταξιούχος με 125 ευρώ ΕΚΑΣ πήρε σημείωμα ότι θα πάρει 35 ευρώ. Τη δε Δευτέρα μου είπε ότι πήγε να πάρει και αυτό το επίδομα των 400 ευρώ που δώσατε, αλλά, επειδή έχει κάνει γονική παροχή στα παιδιά της, θεωρείται ότι τα φιλοξενεί και στερείται και αυτού του επιδόματος που δώσατε.

Είναι ένα απάνθισμα εμπειριών της σημερινής μέρας που, έχοντας ακούσει και επί εξήντα περίπου λεπτά τον Πρωθυπουργό χθες να παρουσιάζει μια άλλη εικόνα από την πραγματική -γιατί είναι η πρώτη μας συνεδρίαση μετά τη χθεσινή του προϋπολογισμού- με κάνει να σας πω ότι αυτός ο Πρωθυπουργός αναρριχήθηκε με ψέματα, κυβέρνησε με αποτυχίες και θα αποχωρήσει εν μέσω περιφρόνησης. Διότι όλοι όσοι μου μίλησαν δεν μου μίλησαν, όπως καταλαβαίνετε, με θετικό τρόπο.

Έκανε αναφορά ο κ. Μανιάτης και θέλω και εγώ, κύριε Παππά, να αξιοποιήσω την ευκαιρία που είστε εδώ και να σας ζητήσω μέχρι να τελειώσει η συνεδρίαση, να δώσετε την κυβερνητική θέση σχετικά με το τι θα συμβεί στους εκατόν είκοσι εργαζομένους στον ραδιοφωνικό σταθμό «ΑΘΗΝΑ 9.84». Το ανέφερα δύο φορές, απευθυνόμενος προς τον κ. Τζανακόπουλο χθες και προχθές, τι θα γίνει που ανάμεσα στους λογαριασμούς του «ΑΘΗΝΑ 9.84» που δέσμευσε η εφορία είναι και αυτός που αφορά τη μισθοδοσία του προσωπικού.

Φθάνουμε στα Χριστούγεννα και πρέπει σήμερα να πείτε αν έχετε σκοπό ως Κυβέρνηση να κάνετε κάτι. Μαθαίνω ότι μια αντιπροσωπεία τους έχει επισκεφθεί τον Υπουργό Οικονομικών, αλλά πρέπει να πείτε. Ο κ. Τζανακόπουλος τη Δευτέρα, που του έθεσα το θέμα, μου απαντούσε θέτοντας ζητήματα του Κανονισμού της Βουλής. Ο Κανονισμός της Βουλής είναι ευρύχωρος.

Κυρίες και κύριοι Βουλευτές, είδατε και εχθές ότι είχαμε και χρόνο και δυνατότητες να αναπτυχθεί ένας κοινοβουλευτικός διάλογος, ο οποίος αναπτύχθηκε σε ορισμένες περιπτώσεις. Δυσφορούσε, λοιπόν, για το ερώτημά μου και μου είπε ότι είναι «δίπλα» στους εργαζομένους. Ωραία! Πώς είναι δίπλα; Είστε φίλοι του λαού, εν ευρεία εννοία, επειδή το δηλώνετε; Εδώ! Έχουμε Χριστούγεννα. Είναι εκατόν είκοσι άνθρωποι. Μία απάντηση θα πάρουν -πρέπει να πάρουν- από την Κυβέρνηση. Εχθές, ο κ. Τζανακόπουλος είχε δέκα λεπτά ομιλία. Μίλησε δεκαεπτά, δεκαοκτώ λεπτά και μία αναφορά σ’ αυτό το θέμα δεν έκανε. Κάντε εσείς. Δεν ξέρω, βέβαια, ποιος είναι απολύτως αρμόδιος -ίσως υπάρχει και ένα θέμα με τις αρμοδιότητές σας- αλλά πρέπει να μας πείτε τι θα γίνει μ’ αυτό το θέμα.

Εμείς έχουμε εκφραστεί για το σχέδιο νόμου με τις τοποθετήσεις του κ. Μανιάτη και σήμερα αλλά και στην επιτροπή.

Εδώ, κύριε Υπουργέ, χρειαζόμαστε ορισμένες αποσαφηνίσεις, όχι γιατί θα κάνετε κάποιες αλλαγές. Δεν θα κάνετε. Αν είχατε σκοπό να κάνετε, θα είχατε ακούσει και την Αντιπολίτευση και θα είχατε δει κάπως αλλιώς τα επιχειρήματά σας. Εμείς εδώ ως Βουλή, με Βουλευτές υποψιασμένους σχετικά με το τι συμβαίνει ακριβώς στην ελληνική διοίκηση –κι εσείς τώρα είστε τρία χρόνια Κυβέρνηση, ξέρετε πια- ξέρουμε όλοι, και οι τριακόσιοι, ότι δεν υπάρχει δόκιμη απάντηση σε πρόβλημα που έχει εκδηλωθεί με την ίδρυση κράτους. Παλαιότερα, αυτό ακουγόταν ως «Γενική Γραμματεία Καταναλωτή», για να προστατεύσει τα προβλήματα των καταναλωτών. Γιατί, τα προστάτευσε;

Τώρα, με τα μέτρα που ακούσαμε σήμερα από την Κυβέρνηση για τη μη αγορά προϊόντων ή για την απόσυρση προϊόντων, για τα οποία υπάρχει η φήμη ή κάποιοι λένε ότι τα έχουν δηλητηριάσει, είδαμε, νιώσαμε, ζήσαμε τη Γενική Γραμματεία Καταναλωτή; Το παράδειγμα είναι τυχαίο. Προκύπτει από την επικαιρότητα. Νιώσαμε τον Υπουργό, νιώσαμε την Κυβέρνηση, άλλον Υπουργό, αυτόν της Αγροτικής Ανάπτυξης, νιώσαμε τους δημοσιογράφους. Την αρμόδια διοίκηση γιατί δεν μας απασχολεί ότι δεν τη νιώθουμε;

Ο συνάδελφος της Πλειοψηφίας που εισηγήθηκε, επειδή τον άκουσα, λέει ότι πρέπει να μπούμε στην παγκόσμια βιομηχανία στα θέματα του διαστήματος και θα μπούμε επειδή ιδρύουμε έναν φορέα. Γιατί θα μπούμε; Δεν έχει ήδη δημιουργηθεί ένας χώρος; Έχει δημιουργηθεί. Το πρόβλημα της Βουλής των υποψιασμένων Βουλευτών -που οφείλουν να είναι υποψιασμένοι- είναι να πει ότι εγκρίνει αυτήν την πρωτοβουλία του Υπουργού, γιατί της έχει αποδείξει –και ο εισηγητής της Πλειοψηφίας βοηθά την Κυβέρνηση να κατανοήσει η Βουλή ότι έχει καταλάβει η Κυβέρνηση και γι’ αυτό φέρνει μία σωστή ρύθμιση- ότι πράγματι δι’ αυτών των υπηρεσιών που θα δομηθούν, θα μπούμε και στη συγκεκριμένη αγορά πιο διεισδυτικά -γιατί είμαστε- αλλά και θα βοηθήσουμε στην επίλυση μίας σειράς προβλημάτων.

Αυτό πρέπει να αποδεικνύεται. Δεν είναι διακήρυξη. Καλή θέληση μπορεί να έχετε. Εγώ γιατί να την αμφισβητήσω γι’ αυτό το θέμα; Ο κ. Μανιάτης και ο κ. Αμυράς είπαν ότι εμείς θα είμαστε θετικοί, αλλά είναι ανεπαρκείς οι διατάξεις εκείνες οι οποίες δεν δίνουν στο Σώμα τη δυνατότητα να καταλάβει ό,τι η Κυβέρνηση κατάλαβε. Κάνεις έναν φορέα. Κατά την εμπειρία, το πιο πιθανό είναι να σου πει ότι θέλει δεκάδες προϋποθέσεις για να λειτουργήσει και εν τω μεταξύ τις αρμοδιότητες που θα αναλάβει να τις ασκεί με πλημμελή τρόπο και να ταλαιπωρεί τον οικείο κοινωνικό χώρο και την αγορά, αφού θέλετε.

Αυτή είναι η εμπειρία των Ελληνίδων και των Ελλήνων, όλων μας. Εσείς τώρα τρία χρόνια ξέρετε πόσο δύσκολο είναι να εποπτεύεις αυτό το δημόσιο και πόσα εμπόδια έχουν όσοι έχουν υπουργικά καθήκοντα.

Άρα, λοιπόν, δεν προκύπτει από τις ρυθμίσεις του νόμου που σήμερα εισηγείστε ότι έχετε επίγνωση αυτών των θεμάτων που γεννά η διοίκηση και ήρθατε εδώ με τρόπο ώριμο για να τα ξεπεράσετε. Λόγια! Ευχαριστούμε, αλλά τα λόγια δεν αρκούν! Χρειάζονται οι διεισδυτικές διατάξεις.

Είναι επιχείρημα ότι δεν έχουμε οργανισμό και τι θα γίνουμε χωρίς οργανισμό; Δεν είναι επιχείρημα πια. Χρειαζόμαστε αυτόν τον κατάλληλο οργανισμό, για να απαντήσουμε στα προβλήματα.

Εδώ, η δική μας θέση είναι υπογραμμισμένη: Όχι περισσότερο κράτος, αν αυτό δεν έχει νόημα και όχι περισσότερο Παππά στο κράτος.

Εδώ έχουμε είκοσι τέσσερις υπουργικές αποφάσεις. Η Διεύθυνση Επιστημονικών Μελετών…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Βάλε δεσπότη!

**ΑΝΔΡΕΑΣ ΛΟΒΕΡΔΟΣ:** Όχι άλλο Παππά, αυτό είναι το επιχείρημά μας.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Βάλε δεσπότη!

**ΑΝΔΡΕΑΣ ΛΟΒΕΡΔΟΣ:** Όχι άλλο κάρβουνο.

**ΜΑΡΙΟΣ ΚΑΤΣΗΣ:** Το προσωποποιεί, δηλαδή, η υπηρεσία;

**ΑΝΔΡΕΑΣ ΛΟΒΕΡΔΟΣ:** Άρθρο 4 παράγραφοι 2 και 3.

Ξέρετε, κυρίες και κύριοι Βουλευτές -οι νομικοί το ξέρουν αυτό- ότι αμφισβητείται η ορθότητα της συνταγματικής διάταξης που ρυθμίζει τις εξουσιοδοτήσεις προς την κανονιστικώς δρώσα διοίκηση. Το Σύνταγμα επιτρέπει εμείς να λέμε γι’ αυτό το θέμα που είναι λεπτομερές και ειδικό ότι δεν θα το λύσουμε εμείς, δίνουμε τις κατευθυντήριες γραμμές και θα το λύσει η διοίκηση. Και η διοίκηση θα το λύσει είτε με διάταγμα είτε με υπουργικές αποφάσεις.

Το Συμβούλιο της Επικρατείας επί δεκαετίες τώρα τι σου λέει; Είναι ειδικό το θέμα και λεπτομερειακό; Έχει δώσει ο νόμος τις κατευθύνσεις; Και ακυρώνει όταν ο νόμος δεν είναι επαρκής, δεν είναι καλά χτισμένος. Αμφισβητείται και από την επιστήμη, αλλά και από τους δικαστές τους ίδιους: Ωραία, τόση προσπάθεια, να πηγαίνουν πίσω τα πράγματα και ξαναέρχονται και χρόνος χαμένος και υποθέσεις στο Συμβούλιο Επικρατείας, καθυστερήσεις στο Διοικητικό Εφετείο. Είναι σωστό το άρθρο αυτό του Συντάγματος που δίνει τις εξουσιοδοτήσεις; Είναι μια κατάσταση που θέλει μελέτη. Αλήθεια είναι.

Ωστόσο έρχονται στιγμές που λες, να, μα, έχει νόημα. Παρ’ ότι είναι υπερβολική η διάταξη, έχει νόημα. Έρχεται ένας Υπουργός και αναλαμβάνει κανονιστικές αρμοδιότητες ο ίδιος είκοσι τέσσερις φορές. Γιατί να του το εγκρίνεις αυτό; Δεν πρέπει να του το εγκρίνεις αυτό. Είναι πολύ μεγάλη η ελευθερία που αποκτά.

Εγώ δεν θέλω να κάνω κριτική μόνο στη συγκεκριμένη Κυβέρνηση. Γενικώς η κανονιστικώς δρώσα διοίκηση λειτουργεί επεκτατικά πολλές φορές, λειτουργεί λες και δεν υπάρχει νομοθέτηση. Γι’ αυτό, λοιπόν, θα έλεγα ότι χρειάζεται τη διάταξη αυτή, που σας το επισημαίνει και η Διεύθυνση Επιστημονικών Μελετών, να τη δείτε. Ίσως έχουμε προβλήματα, αν υπάρχουν άνθρωποι οι οποίοι έχουν έννομο συμφέρον και θα θελήσουν να την προσβάλλουν. Υπάρχει και πολιτικό θέμα εδώ, αλλά υπάρχει και νομικό θέμα εδώ. Εμείς τα υπογραμμίζουμε και σας καλούμε να τα δείτε.

Κλείνω με μια φράση μόνο για ένα θέμα της σημερινής πολιτικής και ενδιαφέρουσας επικαιρότητας. Για έναν χαρακτηρισμό που έκανε ο κ. Γιούνκερ για την ακροδεξιά στην Ευρώπη. Θυμάμαι, όχι μόνο τώρα, να έχουμε πολλές αντιδράσεις για τα αυστριακά πολιτικά θέματα, για το πολιτικό σύστημα της Αυστρίας, αλλά και προ δύο δεκαετιών είχαμε αντίστοιχα και έντονο προβληματισμό και πολύ αυστηρή στάση των Ευρωπαίων και ημών των Ελλήνων απέναντι στους Αυστριακούς. Τώρα έχουμε μια νέα κυβέρνηση στην Αυστρία, τρία Υπουργεία της οποίας έχει αναλάβει η ακροδεξιά.

Στην κριτική που ασκείται ο Πρόεδρος Γιούνκερ είπε: Γιατί και στην Ελλάδα ο Τσίπρας δεν έχει τον Καμμένο; Όχι, τον Παπαχριστόπουλο. Έτσι; Έχει διαφορά. Άρα το ξέρουμε το φαινόμενο αυτό.

Κοιτάξτε, είναι ένα θέμα πώς βλέπουμε εμείς τον εαυτό μας ως Έλληνες και Ελληνίδες εδώ. Είναι και ένα θέμα που πρέπει να είναι κοντινό στο πρώτο, πώς μας βλέπουν και οι άλλοι. Οι άλλοι μας βλέπουν περισσότερο όπως αυτό που είμαστε και λιγότερο παίζει να κάνουν νόημα οι δικές μας αρχές και οι διακηρύξεις και αυτά που λέμε.

Η Αντιπολίτευση σας το λέει ότι ήταν στρατηγικό λάθος και είναι λάθος σας να ταυτίζεστε με την ακροδεξιά, η οποία κρατάει και την μπαγκέτα. Εσείς ορχήστρα είστε. Δεν είσαστε ο μαέστρος. Όταν σας το λένε και οι απ’ έξω, είναι μια επιβεβαίωση για τα κριτικά μας επιχειρήματα.

Και εσείς, λοιπόν, κυρίες και κύριοι του ΣΥΡΙΖΑ, που θέλετε να δείτε την Κεντροαριστερά και το Κέντρο και την Αριστερά με ένα ενδιαφέρον, να ξέρετε ότι έχετε ήδη αυτοαποκλειστεί.

Ευχαριστώ.

(Χειροκροτήματα)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Λοβέρδο.

Θα μου επιτρέψει ο κ. Λοβέρδος να κάνω ένα σχόλιο.

**ΜΑΡΙΟΣ ΚΑΤΣΗΣ:** Κύριε Πρόεδρε, να πάρω τον λόγο για ένα λεπτό;

**ΑΝΔΡΕΑΣ ΛΟΒΕΡΔΟΣ:** Ξέρετε ότι δεν αναφέρθηκα ούτε σε εσάς.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Είπε «Καμμένος».

**ΠΡΟΕΔΡΕΥΩΝ (Δημήτριος Καμμένος):** Απλώς νομίζω ότι είναι αδόκιμο το σχόλιο. Ως προεδρεύων, ως Έλληνας πολίτης, αλλά και ως μέλος των Ανεξαρτήτων Ελλήνων και Αντιπρόεδρος στον Κοινοβούλιο θα διαφωνήσω με τον κ. Γιούνκερ.

Αν μου δινόταν η δυνατότητα, σήμερα θα του έκανα μια επιστολή να μου δώσει τον ορισμό του, όπως το λέει, «extreme right coalition», δηλαδή της άκρας Δεξιάς η -πώς το λένε το coalition;- σύμπλευση, η συγκυβέρνηση; Θα ήθελα τον ορισμό.

Το να πείτε, κύριε Λοβέρδο, «δεν εννοώ τον κ. Παπαχριστόπουλο» και να εννοείτε και εμένα ή πιθανόν και κάποιον άλλον, αυτό επίσης, δεν είναι σωστό. Και δεν ξέρω εάν ο κ. Παπαχριστόπουλος αισθάνεται άνετα ότι αυτός δεν ανήκει στην ακροδεξιά, ενώ κάποιοι άλλοι μπορεί να ανήκουν. Θα ήθελα ένα σχόλιο και από τον κ. Παπαχριστόπουλο, αλλά μέχρι αυτού του σημείου, διότι σας ανέφερε προσωπικά και θα ήθελα να απαντήσετε, κύριε Παπαχριστόπουλε.

Από εκεί και πέρα, δεν θα επιτρέψω σε κανένα κ. Γιούνγκερ να κριτικάρει τώρα την ελληνική Κυβέρνηση. Διότι θυμόμαστε το 2015 ότι ήθελε τον κ. Σουλτς. Και θυμόμαστε τις επεμβάσεις που έγιναν στην Ελληνική Δημοκρατία προεκλογικά δύο φορές. Δεν μπορούμε εμείς σήμερα να δώσουμε βήμα στον κ. Γιούνγκερ να χαρακτηρίσει Έλληνες Βουλευτές, κόμματα, Έλληνες ψηφοφόρους ακροδεξιούς, χωρίς να μας δώσει και τον ορισμό του ακροδεξιού. Διότι εάν νομίζει ότι εμείς έχουμε κάποια σχέση με τους Αυστριακούς ή τις χώρες του Βίζεγκραντ, έχει να κάνει μεγάλο λάθος ο κ. Γιούνγκερ. Και νομίζω ότι το πρωί δεν ήπιε καφέ.

Συνεχίζουμε με τον κ. Βαρβιτσιώτη.

Μετά τον κ. Βαρβιτσιώτη, θα είναι ο κ. Γρέγος. Αλλά επειδή καθυστερήσαμε, έχει ζητήσει τον λόγο ο κ. Δανέλλης. Νομίζω ότι θα είναι ο κ. Γρέγος και μετά ο κ. Δανέλλης. Και παρακαλώ την επόμενη φορά να μην καθυστερήσουμε, γιατί χαλάει λίγο η σειρά και θα έχουμε παράπονα από τους συναδέλφους.

Σας ευχαριστώ.

Ορίστε, κύριε Βαρβιτσιώτη, έχετε τον λόγο για επτά λεπτά.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κυρίες και κύριοι συνάδελφοι, είναι παράδειγμα κακής νομοθέτησης η σημερινή διαδικασία στη Βουλή, άθλιας νομοθέτησης, μιας άθλιας συγκυβέρνησης και μιας άθλιας Κυβέρνησης. Γιατί όταν έχουμε είκοσι τροπολογίες, που η καθεμία θα μπορούσε να είναι αντικείμενο ενός καινούργιου νομοσχεδίου, να έρχονται την τελευταία στιγμή, να συζητηθούν και μάλιστα είναι 14.00΄ η ώρα και ακόμα να μην έχει εμφανισθεί ούτε ένας Υπουργός να υποστηρίξει την υπουργική του τροπολογία, καταλαβαίνετε ότι όχι νομοθετούμε στο πόδι αλλά, τελικά, νομοθετούμε κρυφά. Έχετε καταργήσει, κύριε Υπουργέ, έχει καταργήσει η Κυβέρνησή σας, τη διαφάνεια που πρέπει να επικρατεί στην παραγωγή νομοθετικού έργου.

Και απορώ πότε θα έρθει ο κ. Μουζάλας εδώ, πότε θα βρει τον χρόνο να υποστηρίξει μια τροπολογία, που ακυρώνει όλο το εγχείρημά του για τη δημιουργία ενός νέου Υπουργείου Μετανάστευσης. Πέρυσι τον Νοέμβριο φτιάχτηκε το Υπουργείο Μετανάστευσης και πήρε εξαίρεση για όλο το 2017 από το δημόσιο λογιστικό, από όλες τις διαδικασίες του ελληνικού δημοσίου για τις προμήθειες, για τις δαπάνες, για το προσωπικό. Και έναν χρόνο ολόκληρο δεν κατάφερε να οργανώσει Υπουργείο. Και ξαναφέρνει τροπολογία με την οποία ζητά παράταση για άλλον έναν χρόνο της απόλυτης εξαίρεσής του από όλες τις διαδικασίες του ελληνικού κράτους, από όλες, είτε αφορά τις μετακινήσεις προσωπικού είτε αφορά τις προσλήψεις είτε αφορά τις πληρωμές είτε αφορά τις προμήθειες υλικών είτε αφορά τη διανομή του δημοσίου χρήματος. Και αν ο κ. Μουζάλας είχε κάνει τόσο καλό έργο, να έλεγα ότι άντε αυτή η εξαίρεση να δοθεί, γιατί έχει κάνει καταπληκτικό έργο.

Εχθές γίναμε μάρτυρες για εικοστή φορά σε επεισόδια μεταξύ μεταναστών στον προσφυγικό καταυλισμό, γιατί πλέον hot spot δεν θυμίζει, στη Λέσβο. Η κατάσταση αυτή, για την οποία έχουμε προειδοποιήσει πάρα πολλές φορές, έχει μια υπογραφή και αυτή είναι η Κυβέρνηση ΣΥΡΙΖΑ - ΑΝΕΛ και Γιάννης Μουζάλας.

Γι’ αυτή την κατάσταση της ανεξέλεγκτης ανομίας, την κατάσταση των άθλιων συνθηκών διαβίωσης, την κατάσταση που έχει να κάνει με τη προστασία των ανθρωπίνων δικαιωμάτων της ζωής, τα οποία δεν προστατεύονται μέσα στη Μόρια και σε κανένα άλλο hot spot του Αιγαίου, για την κατάσταση αυτή φέρει αποκλειστικά ευθύνη η Κυβέρνηση.

Κανένας άλλος. Ούτε οι δήμαρχοι ούτε οι περιφερειάρχες ούτε η Ευρώπη. Για τα θύματα των βιαιοτήτων μεταξύ μεταναστών υπεύθυνοι είναι οι ίδιοι οι κυβερνήτες. Και απορώ, γιατί ενώ έχει προειδοποιηθεί τόσο έντονα και τόσο πολύ -όχι μόνο από την Αντιπολίτευση αλλά και από τον παγκόσμιο Τύπο- δεν έχει κάνει τίποτα.

Σήμερα ερχόσαστε και δίνετε φιλοδώρημα στα νησιά του Αιγαίου, αντί να λύσετε τα προβλήματα. Με μια πρόχειρη διαδικασία εξαιρείτε για έξι μήνες από την αύξηση του ΦΠΑ τα νησιά που φιλοξενούν πρόσφυγες, λες και σε έξι μήνες θα λύσετε το θέμα και θα έχετε αποκαταστήσει την κανονικότητα. Και δίνετε και στα υπόλοιπα μικρονήσια του Αιγαίου φιλοδώρημα και ελεημοσύνη, αντί να χρηματοδοτήσετε μια γενναία νησιωτική πολιτική που χρειάζεται.

Φίλες και φίλοι, εγώ θέλω να θέσω ορισμένα ερωτήματα. Και περιμένω, όταν δεήσει η ηγεσία του Υπουργείου Μεταναστευτικής Πολιτικής, ο Υπουργός και ο Αναπληρωτής του, να εμφανιστούν, επιτέλους, στη Βουλή, να μας απαντήσουν τι θα γίνει με αυτούς που προκάλεσαν χθες τα επεισόδια. Θα τους απαγγελθούν κατηγορίες; Θα συνεχίσουμε να εξετάζουμε τις αιτήσεις ασύλου τους; Θα είναι και αυτοί ανάμεσα σε αυτούς στους οποίους θα δίνουμε προστασία, ενώ δεν μπορούν να προστατεύσουν την ανθρώπινη ζωή μέσα στο hot spot ή θα τους απελάσουμε άμεσα; Πιο σκληρό μήνυμα από την άμεση απέλαση όσων προκαλούν επεισόδια δεν υπάρχει. Δεν έχω καταλάβει γιατί ταλανίζεστε ακόμα στην Κυβέρνηση για το τι θα κάνετε με τους παραβατικούς μετανάστες. Έχετε κλειστά κέντρα. Ενεργοποιήστε τα. Μήπως ακόμα σας στοιχειώνουν τα όσα λέγατε για τις «Αμυγδαλέζες»;

Αύριο θα πάει ο κ. Μουζάλας στην Τουρκία. Τι θα πάει να πει; Ότι μέσα σε μια χρονιά κατάφερε να στείλει μόνο επτακόσιους τριάντα πίσω, γιατί αντιδράτε εσείς, οι ιδεοληψίες σας; Οι ιδεοληψίες σας αντιδρούν…

(Θόρυβος από την πτέρυγα του ΣΥΡΙΖΑ)

**ΦΩΤΕΙΝΗ ΒΑΚΗ:** Εσείς που τους είχατε κλεισμένους σαν τα ζώα, μας λέτε για ανθρώπινα δικαιώματα; Δεν ντρέπεστε;

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Τώρα περνάνε καλά!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Σας παρακαλώ, κύριοι συνάδελφοι!

**ΦΩΤΕΙΝΗ ΒΑΚΗ:** Μας κάνει μάθημα η Νέα Δημοκρατία!

**ΚΩΝΣΤΑΝΤΙΝΟΣ ΣΚΡΕΚΑΣ:** Στη Λάρισα θα τους στείλουμε! Και στην Κέρκυρα!

**ΠΡΟΕΔΡΕΥΩΝ (Δημήτριος Καμμένος):** Σας παρακαλώ, συνάδελφοι! Δεν κερδίζει κανείς κάτι από αυτό.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** …που δεν θέλετε να κάνετε καμμία επαναπροώθηση και είστε διαρκώς στην προμετωπίδα καταγγελίας της συμφωνίας της κοινής δήλωσης Ευρώπης - Τουρκίας.

Για πείτε μου, ποια είναι η επιτυχημένη άσκηση πολιτικής; Ήλθε εδώ ο κ. Ερντογάν. Τι καταφέρατε; Ουσιαστικά, υποχωρήσατε, με τις δηλώσεις Γαβρόγλου, σε όλες τις τουρκικές διεκδικήσεις.

(Θόρυβος στην Αίθουσα)

Κύριε Πρόεδρε, αν θέλει η συνάδελφος, ας ανέβει στο Βήμα να πει τον αντίλογο, να μας πει για τις ιδεοληψίες του ΣΥΡΙΖΑ, που σήμερα καταδυναστεύουν τα νησιά. Ας μας πουν οι συνάδελφοι για τις ιδεοληψίες του ΣΥΡΙΖΑ που εκθέτουν τη χώρα, ας μας πουν για τις ιδεοληψίες του ΣΥΡΙΖΑ, που σήμερα θέτουν σε κίνδυνο ανθρώπινες ζωές. Γιατί αυτή είναι η πραγματικότητα!

**ΚΩΝΣΤΑΝΤΙΝΟΣ ΣΚΡΕΚΑΣ:** Στην Κέρκυρα θα τους στείλουμε όλους!

**ΦΩΤΕΙΝΗ ΒΑΚΗ:** Δεν ντρέπεστε!

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ήλθε ο Ερντογάν εδώ. Τι έγινε για το προσφυγικό; Συμφώνησε να δέχεται περισσότερους ή δεν στέλνετε εσείς; Και ο κ. Μουζάλας αύριο -τον προκαλώ και τον προσκαλώ- που θα μιλήσει στα τουρκικά μέσα, θα πει στα τουρκικά μέσα, έτσι ώστε να το ακούσουν ηχηρά από τον Έλληνα Υπουργό Μετανάστευσης, ότι τα τρία εκατομμύρια προσφύγων που ζουν στην Τουρκία δεν είναι καλοδεχούμενα στη χώρα μας;

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ό,τι θέλεις λες τώρα;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Θα το πει; Γιατί αυτό είναι πολιτική αποτροπής.

Φίλες και φίλοι, κυρίες και κύριοι συνάδελφοι, εγώ νομίζω ότι αυτό το οποίο ζήσαμε εχθές το βράδυ, δεν θα είναι το τελευταίο επεισόδιο μιας πολύ κακής πολιτικής. Και αν είχατε το θάρρος -γιατί εγώ πηγαίνω τακτικά στα νησιά και πηγαίνω σε όλα τα hot spot- να πάτε να τα δείτε, θα καταλαβαίνατε ότι η πολιτική, με την οποία έχετε εγκλωβίσει χιλιάδες ανθρώπους σε άθλιες συνθήκες διαβίωσης και η πολιτική με την οποία καθυστερείτε στις διαδικασίες ασύλου, ουσιαστικά θα οδηγήσει στο να θρηνήσουμε πολύ περισσότερα θύματα.

Και ο χειμώνας ήρθε και ακόμα καμμία κίνηση προετοιμασίας, σωστής φιλοξενίας, ανθρώπινης, μέσα σε μια ευρωπαϊκή χώρα, δεν έχει πραγματοποιηθεί.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

**ΚΩΝΣΤΑΝΤΙΝΟΣ ΣΚΡΕΚΑΣ:** Στη Λάρισα και στην Κέρκυρα θα τους στείλουμε όλους!

**ΦΩΤΕΙΝΗ ΒΑΚΗ:** Στην Κέρκυρα είναι ευπρόσδεκτοι.

**ΠΡΟΕΔΡΕΥΩΝ (Δημήτριος Καμμένος):** Τον λόγο έχει ο κ. Γρέγος από τη Χρυσή Αυγή.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Είναι ένα ακόμα νομοσχέδιο με πάρα πολλές τροπολογίες -άσχετες φυσικά τροπολογίες- που θα μπορούσε να χαρακτηριστεί ακόμα και σαν πολυνομοσχέδιο. Δεν έχω πολύ χρόνο φυσικά. Θα αναφερθώ μόνο σε τέσσερις ή πέντε από αυτές.

Θα ξεκινήσω από την πρώτη και πιο σημαντική, την 1382 που φυσικά καταψηφίζουμε. Εδώ πρόκειται για την επιτομή της πολιτικής απάτης της Κυβέρνησης ΣΥΡΙΖΑ - ΑΝΕΛ. Σε νομοσχέδιο για την ίδρυση Διαστημικού Οργανισμού εισάγουν άσχετη διάταξη για τη διευκόλυνση της εγκατάστασης των λαθρομεταναστών, οι οποίοι, με τον μανδύα του πρόσφυγα, απολαμβάνουν σίτιση, στέγαση και όλα τα υπόλοιπα.

Εδώ, λοιπόν, επιτρέπεται, με καταστρατήγηση της κείμενης νομοθεσίας, η σύναψη δημοσίων συμβάσεων για την κάλυψη αναγκών προσφύγων και λαθρομεταναστών, στέγαση, σίτιση, ιατρική περίθαλψη, επιδόματα κ.λπ..

Συνεχίζετε ακάθεκτοι να προωθείτε τα εισερχόμενα κύματα των λαθρομεταναστών εντός της ελληνικής επικράτειας, με αποτέλεσμα οι λαθρομετανάστες να διαχέονται εντός του κοινωνικού κορμού. Παραβλέπετε τις σφοδρές αντιδράσεις των κατοίκων της Λέσβου, οι οποίοι –όπως λένε- πνίγονται από τα κύματα των αλλογενών, ενώ το νησί κοντεύει στην κυριολεξία να βουλιάξει.

Επίσης, συνεχίζει να υφίσταται ο υπερβάλλων ζήλος σας να εντάξετε εντός της ελληνικής κοινωνίας «πρόσφυγες», εφόσον έχει λήξει ο πόλεμος στη Συρία. Δεν βάζετε μυαλό, όταν στη Μόρια επικρατεί κλίμα πολέμου. Χθες εκτυλίχθηκαν σοβαρά επεισόδια μεταξύ Αράβων και Αφγανών. Συγκεκριμένα, σοβαρά επεισόδια ξέσπασαν αργά τη νύχτα στο hot spot της πολύπαθης Μόριας. Όμως, αυτά γίνονται παντού, όχι μόνο εκεί. Ακολούθησε επέμβαση των ΜΑΤ, αλλά και μεγάλης δύναμης της Πυροσβεστικής Υπηρεσίας, καθώς οι λεγόμενοι «πρόσφυγες» έβαζαν φωτιές και έκαιγαν ό,τι έβρισκαν μπροστά τους, με αποτέλεσμα να καούν γραφεία και η φωτιά να επεκταθεί στις σκηνές.

Ωστόσο, οι Αφγανοί λαθρομετανάστες εμπόδισαν την είσοδο των οχημάτων της Πυροσβεστικής στον χώρο, πετώντας ακόμα και πέτρες. Κατά τις ρατσιστικές συμπλοκές τραυματίστηκαν δέκα περίπου άτομα, τα οποία μεταφέρθηκαν στο νοσοκομείο της Μυτιλήνης, ανάμεσά τους δύο έγκυες γυναίκες και ένα παιδί.

Η Χρυσή Αυγή, λοιπόν, λέει «όχι» στη λαθρομετανάστευση, η οποία προωθείται εις βάρος της πατρίδας μέσω του προσφυγικού μανδύα και προπαντός αντιτίθεται στα ρατσιστικά νομοθετήματα-τερατουργήματα, σύμφωνα με τα οποία παρέχονται αφειδώς αγαθά και προνόμια σε παράνομους εισελθόντες εισβολείς, δηλαδή -όπως είπα και παραπάνω- σίτιση, στέγαση και ιατροφαρμακευτική περίθαλψη. Ο Μουζάλας, φυσικά, για να κάνω και έναν σχολιασμό είναι προφανώς άχρηστος, ανίκανος και επικίνδυνος.

Όσον αφορά την τροπολογία 1385 ψηφίζουμε «όχι». Εδώ πρόκειται για τον ορισμό του εμπαιγμού και του πολιτικού θράσους. Δηλώνουμε «όχι» για λόγους τιμής και αξιοπρέπειας, διότι η στήριξη και το εφάπαξ ειδικό βοήθημα καταναλωτών που δεν μπορούν να ανταποκριθούν στις ληξιπρόθεσμες οφειλές τους είναι περίπου 66 ευρώ. Αυτό προκύπτει από τη διαίρεση του διατιθέμενου ποσού με τις εκατόν πενήντα χιλιάδες οικογένειες που τους έχει διακοπεί η παροχή ηλεκτρικού ρεύματος. Αυτό το ευτελές ποσό, που προκύπτει, αποκάλεσε «στήριξη» η εισηγήτρια του ΣΥΡΙΖΑ το πρωί, ανεβάζοντας τεχνηέντως τους τόνους σε μια αποτυχημένη προσπάθεια να κερδίσει εντυπώσεις.

Αυτό είναι το πολιτικό θράσος που χαρακτηρίζει την Κυβέρνηση ΣΥΡΙΖΑ - ΑΝΕΛ, η οποία συνεχίζει να εξαπατά τον ελληνικό λαό: Πετούν επικοινωνιακά πυροτεχνήματα, ενώ στην ουσία αφαιμάζουν την ελληνική κοινωνία και απομυζούν τις ελληνικές οικογένειας και τα ελληνικά νοικοκυριά.

Επίσης, καταψηφίζουμε την τροπολογία 1395. Εδώ μετατίθεται εκ νέου για την 1-1-2019 από 1-1-2018 που ισχύει μέχρι σήμερα, η ημερομηνία έναρξης λειτουργίας της Εθνικής Σχολής Δημόσιας Υγείας με πλήρη διοικητική και οικονομική αυτοτέλεια.

Μέχρι την ανωτέρω ημερομηνία οι δαπάνες μισθοδοσίας του προσωπικού, καθώς και οι κάθε φύσης δαπάνες, εξακολουθούν να βαρύνουν τον προϋπολογισμό του Υπουργείου Υγείας και να εκκαθαρίζονται από τις αρμόδιες υπηρεσίες του.

Επίσης, παρατείνεται ως τις 31-12-2018 ο προσωρινός διορισμός των μελών του Διοικητικού Συμβουλίου της Εθνικής Κεντρικής Αρχής Προμηθειών Υγείας.

Ακόμη, παρατείνεται η υποχρέωση παραίτησης των υπηρετούντων σε θέσεις ειδικευμένων γιατρών ΕΣΥ που επιθυμούν να θέσουν υποψηφιότητα σε άλλες θέσεις ειδικευόμενων γιατρών του ΕΣΥ, που προκηρύσσονται μέχρι την ως άνω ημερομηνία, εκ νέου ως 30-6-2018 από 31-12-2017 που ισχύει σήμερα.

Η προβλεπόμενη στην παράγραφο 7 του άρθρου 90 του ν.4368/2016 εξαίρεση από τη διαδικασία εκκαθάρισης για τα νοσοκομεία του ΕΣΥ τα στρατιωτικά νοσοκομεία, τα νοσοκομεία ειδικού καθεστώτος, τα λοιπά νομικά πρόσωπα δημοσίου δικαίου, τις λοιπές δημόσιες δομές παροχής υπηρεσιών υγείας και τα ιδιωτικά φαρμακεία. Επίσης, παρατείνεται, εκ νέου, ως 31-12-2018 -από 31-12-2017 που ισχύει σήμερα- η μεταβατική περίοδος για την τροποποίηση του λογαριασμού του Εθνικού Κέντρου Άμεσης Βοήθειας. Εδώ να δώσουμε και πολλά συγχαρητήρια σε όσους υπηρετούν στο ΕΚΑΒ. Πραγματικά κάνουν ένα τεράστιο έργο και οφείλω να το πω και από το Βήμα της Βουλής.

Με το δεύτερο προτεινόμενο άρθρο επαναπροσδιορίζεται η διαδικασία απόσπασης για χρονικό διάστημα τριών ετών και τα κριτήρια ανανέωσης αυτής για μια ή περισσότερες φορές των επιθεωρητών και βοηθών επιθεωρητών του Σώματος Επιθεωρητών Υπηρεσιών Υγείας και Πρόνοιας. Δεν θα ψηφίσουμε αυτές τις διατάξεις και τις επιδιώξεις Πολάκη και Ξανθού, που έχουν κατακερματίσει τον τομέα της υγείας και έχουν παραδώσει τις παροχές της ιατροφαρμακευτικής περίθαλψης στους κάθε είδους αλλογενείς επενδυτές, αδιαφορούν για τον σημαντικότατο φορέα της υγείας και πασχίζουν μόνο για την εκπλήρωση των αντεθνικών τους εμμονών.

Φυσικά, να καταγγείλουμε για άλλη μια φορά τους δύο Υπουργούς, που δεν απαντούν στον κοινοβουλευτικό έλεγχο της Χρυσής Αυγής.

Υπερψηφίζουμε την τροπολογία 1396: «Ρυθμίσεις θεμάτων προσωπικού Πυροσβεστικού Σώματος». Επανακαθορίζεται το προσωπικό του Πυροσβεστικού Σώματος ως «προσωπικό ειδικό καθηκόντων», στο οποίο παρέχεται η δυνατότητα παραμονής στην ενεργό υπηρεσία ως δύο επιπλέον έτη, εφόσον έχει συμπληρώσει το όριο ηλικίας των πενήντα πέντε ετών. Παρέχεται, επίσης, η δυνατότητα στους πυρονόμους και αρχιπυροσβέστες του Πυροσβεστικού Σώματος, που καταλαμβάνονται από το προαναφερόμενο όριο ηλικίας, να παραμείνουν στην ενεργό υπηρεσία για ένα έτος, μέχρι τη συμπλήρωση του εξηκοστού έτους της ηλικίας τους. Οι ανωτέρω κατά την αποστρατεία τους ή την απόλυση, οποτεδήποτε κρίνεται, σύμφωνα με τις διατάξεις της κείμενης σχετικής νομοθεσίας, εκπληρώνουν υπηρεσιακές ανάγκες.

Πολλά συγχαρητήρια να δώσω και στο προσωπικό της Πυροσβεστικής Υπηρεσίας και να ευχηθώ χρόνια πολλά και για την εορτή που ήταν πριν από μερικές μέρες.

Θα καταψηφίσουμε την τροπολογία 1397.

Δηλώνουμε «παρών» στην τροπολογία με γενικό αριθμό 1409. Εδώ αναπροσαρμόζονται από 1-1-2018 οι μοναδικές χρεώσεις για τον υπολογισμό του ανταλλάγματος υπηρεσιών κοινής ωφέλειας που είχαν καθιερωθεί το 2012. Πράγματι, τσιμπημένοι έρχονται οι εκκαθαριστικοί λογαριασμοί της ΔΕΗ το τελευταίο τετράμηνο. Αιτία φυσικά είναι η αυξημένη χρέωση στις υπηρεσίας κοινωνικής ωφέλειας. Όσοι έκαιγαν παραπάνω ρεύμα για να ζεσταθούν τον χειμώνα, πληρώνουν και αυξημένες τις ρυθμιζόμενες χρεώσεις. Δημιουργήθηκαν συνθήκες ανορθολογικής επιβάρυνσης και στρεβλώσεις. Όσο και να είναι θεμιτή και να ελαφρύνει τους καταναλωτές, εμφανώς αποτελεί άλλο ένα επικοινωνιακό πυροτέχνημα, δεδομένου ότι επίκειται το ξεπούλημα της ΔΕΗ, άρα και η δημιουργία ενός διαφορετικού καθεστώτος.

Με τα χθεσινά ψέματα του Πρωθυπουργού, ειδικά όσον αφορά στο θέμα της ανεργίας, αλλά και με το σημερινό νομοσχέδιο, φαίνεται ότι είστε ανίκανοι και να κυβερνήσετε και να νομοθετήσετε.

Να πω, τέλος, ότι εθνικιστικός άνεμος ευτυχώς πνέει και στην Ευρώπη και στην Αυστρία και σύντομα και στην πατρίδα μας.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο Κοινοβουλευτικός Εκπρόσωπος του Ποταμιού κ. Δανέλλης.

Θα ακολουθήσουν η κ. Τζάκρη, η κ. Αντωνίου και ο κ. Παναγιώταρος.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πρόσφατη έρευνα της «MRB», που αφορά τις εξαμηνιαίες τάσεις, καταγράφει την απαισιοδοξία των πολιτών για το μέλλον, όπως επίσης και την τάση φυγής των νέων. Διάχυτα αισθήματα φόβου και ανασφάλειας κυριαρχούν στις εκτιμήσεις των πολιτών.

Η συντριπτική πλειοψηφία, σε ποσοστό 87,2%, πιστεύει ότι τα πράγματα θα πάνε στη χώρα αρκετά ή πολύ άσχημα. Τα τρία βασικότερα προβλήματα θεωρούνται η ανεργία, 65,3%, οι φορολογικές επιβαρύνσεις, 47,3%, και το σύστημα υγείας και περίθαλψης, 35,2%. Έξι στους δέκα πολίτες, 61,2%, δεν πείθονται από τις κυβερνητικές δεσμεύσεις και θεωρούν σε ποσοστό 38,1% αρκετά πιθανόν να ληφθούν νέα οικονομικά μέτρα.

Κοινώς οι πολίτες δεν πείθονται ούτε από το αφήγημα του τέλους των μνημονίων, ούτε από παλιές ή νεότερες διακηρύξεις «success stories», όπως φυσικά ούτε και από τις μεγαλοστομίες και της παλαιάς κοπής υποσχέσεις προς οποιονδήποτε των κομματικών συνεδρίων. Αν κάτι μας έχει δείξει σταθερά η οκταετής κρίση, αυτό είναι η μόνιμη αντίθεση στις εκτιμήσεις μεταξύ κομματικών κονκλαβίων και πολιτών και η διεύρυνση της έλλειψης εμπιστοσύνης μεταξύ πολιτών και πολιτικού συστήματος.

Δεν είναι τυχαίο έτσι -σύμφωνα με την ίδια έρευνα- ότι ακόμα περισσότεροι νέοι επιλέγουν τον δρόμο της φυγής. Νέοι άνθρωποι, που είναι και στις πιο παραγωγικές ηλικίες, δεν βλέπουν προοπτική στη χώρα και αν τους δινόταν η ευκαιρία να φύγουν από την Ελλάδα, θα έφευγαν σε ποσοστό 34,3%.

Βεβαίως, κύριοι Υπουργοί, οι θέσεις υψηλών απαιτήσεων και εξειδίκευσης, που θα δημιουργηθούν ως απόρροια του σημερινού νομοθετήματος είναι ούτως ή άλλως ένα θετικό μήνυμα. Ανοίγει κάποιες προοπτικές -λίγες αλλά ποιότητας- για κάποιους νέους που θα είναι τυχεροί. Όμως, είναι λογικό να υπάρχει αυτός ο φόβος, αυτή η αβεβαιότητα, αυτή η ανασφάλεια των νέων και, βεβαίως, αυτή η τάση φυγής, γιατί πώς να χωρέσεις τα όνειρά σου, τα όνειρα μιας ζωής, σε φιλοδωρήματα των 300 ευρώ.

Οι νέοι θέλουν σταθερές θέσεις εργασίας, θέλουν αξιοπρεπείς μισθούς. Εμείς φωνάζουμε εδώ χρόνια -και νομίζω ότι δεν υπάρχει κανείς που να μη συμμερίζεται αυτή την αγωνία και αυτή την αντίληψη- ότι το μεγαλύτερο πρόβλημα της χώρας είναι η νεανική ανεργία και η νεανική φτώχεια. Είμαστε στη χειρότερη θέση της Ευρωπαϊκής Ένωσης. Ένας στους τέσσερις νέους είναι στα όρια της απόλυτης φτώχειας και εξαρτάται απόλυτα από τους γονείς ή από το οικογενειακό περιβάλλον.

Έχω από αυτό το Βήμα πολύ πρόσφατα ξαναπεί ότι η παραγωγή εθνικού πλούτου και στέρεων θέσεων εργασίας, θα καθιστούσε αχρείαστα τα όποια πυροτεχνήματα φιλανθρωπίας. Η επιδοματική πολιτική είναι διαχείριση της φτώχειας. Και στην παρούσα φάση της ελληνικής οικονομίας μπορεί μεν σε κάποιες περιπτώσεις να φαίνεται απαραίτητη, αλλά δεν δημιουργεί καμμία προοπτική. Νομίζω ότι όλοι αντιλαμβανόμαστε πως η επιθυμητή αναδιανομή πλούτου δεν μπορεί να γίνει με τέτοιες μεθοδολογίες, γιατί μόνον ο σοβαρός σχεδιασμός μπορεί να χτίσει ένα σοβαρό κράτος αξιώσεων για όλους τους πολίτες.

Είναι ευρύτερα γνωστό ότι όσο πιο προηγμένη και πειθαρχημένη είναι μια οικονομία, τόσο πιο σοβαρό και αποτελεσματικό κοινωνικό κράτος μπορεί να προσφέρει και να υποστηρίξει.

Αν θέλουμε κι εδώ να μιλήσουμε για τις προϋποθέσεις του εν λόγω, θα πρέπει να θέσουμε ως προτεραιότητα τη διατηρήσιμη ανάπτυξη που μόλις αχνοφαίνεται. Ας μη χάσουμε και αυτό το momentum που φαίνεται να ανοίγεται μπροστά μας.

Το έχουμε ξαναπεί και δυστυχώς το ξαναλέμε. Με τους «Ρουβίκωνες» ισχύει απολύτως το «δώσε θάρρος στον χωριάτη»! Έτσι ως γνήσιοι, όπως νομίζουν, «Ρομπέν του λαού», άρχισαν τώρα τις επιδρομές και στα σουπερμάρκετ. Όποιος νομίζει ότι οι άθλιες εργασιακές συνθήκες που επικρατούν στην αγορά εργασίας -και στον συγκεκριμένο χώρο ειδικά- βελτιώνονται με τέτοιες πράξεις, προφανώς πλανάται. Υπάρχει η Επιθεώρηση Εργασίας που πρέπει να κάνει τη δουλειά της. Και, βέβαια, οι αυτόκλητοι τιμωροί δεν έχουν θέση σε μία ευνομούμενη δημοκρατία, όπως βεβαίως θέση δεν έχουν και οι εικόνες εξαθλίωσης στα ΑΕΙ, που συνεχώς πληθαίνουν.

Μόλις πριν λίγες μέρες σημειώθηκε εισβολή στο Πανεπιστήμιο Μακεδονίας από ομάδα περίπου δέκα-δεκαπέντε κουκουλοφόρων. Πόσοι από αυτούς ανήκουν στην ενδοπανεπιστημιακή κοινότητα και πόσοι όχι, κανείς δεν μπορεί να ξέρει. Έσπασαν με λοστούς και με καδρόνια ό,τι έβρισκαν μπροστά τους, ενώ επιτέθηκαν σε φοιτητές και καθηγητές που εκείνη την ώρα βρίσκονταν στο ίδρυμα. Από τη μανία τους δεν γλίτωσε καν το χριστουγεννιάτικο δέντρο.

Εδώ στην Αθήνα, στο ΕΚΠΑ, το βράδυ του Σαββάτου κρανιοφόροι εισέβαλαν στην εκδήλωση του Τμήματος Θεατρικών Σπουδών. Οι δράστες χτύπησαν φοιτητές, με αποτέλεσμα τέσσερις από αυτούς να πάνε και στο νοσοκομείο.

Τι άλλο πρέπει να συμβεί για να απομακρυνθούμε, επιτέλους, από τις αντιλήψεις που το 1970 ήταν αναγκαίες και βέβαια εξυπηρετούσαν κάποιους σκοπούς, που έπρεπε να στηριχθούν, αλλά σήμερα αποτελούν ιδεοληπτικά κακέκτυπα που φέρνουν το αντίθετο αποτέλεσμα;

Το πανεπιστημιακό άσυλο λειτουργεί ως κάλυψη ατιμωρησίας στην ανομία και στην εγκληματικότητα. Εάν δεν το δούμε αυτό γρήγορα, νομίζω ότι θα αφήσουμε αυτά τα έκτροπα να πολλαπλασιάζονται, που βεβαίως δεν χαροποιούν κανέναν και δεν παρέχουν καμμία υπηρεσία στην προστασία του λόγου. Αυτό ήταν το νόημα του ασύλου όταν αυτό ήταν απαραίτητο να υπάρχει.

Είναι αδιανόητο πια, με αυτά που συμβαίνουν και που κλιμακώνονται τόσο αρνητικά στα πανεπιστήμια, να μην προχωρήσουμε άμεσα στην αλλαγή του νόμου για το πανεπιστημιακό άσυλο, εντοπίζοντας ακριβώς αυτό που πρέπει να εξυπηρετεί.

Κυρίες και κύριοι συνάδελφοι, επί του νομοσχεδίου δεν θα κάνω κανένα σχόλιο. Εξάλλου, το υπερψηφίζω επί της αρχής.

Θα κάνω μερικά σχόλια σε κάποιες από τις τροπολογίες. Οι δεκαεννιά αυτές τροπολογίες στο σύνολό τους σχεδόν αφορούν παρατάσεις που σε άλλες περιπτώσεις κρίνονται αναγκαίες και σε άλλες απλώς καταδεικνύουν την αποσπασματικότητα και το βραχύβιο της νομοθεσίας, έτσι όπως την προωθούμε και την υποστηρίζουμε. Βεβαίως, κάποιες δείχνουν και τις μόνιμα αργόσυρτες διαδικασίες της κρατικής μηχανής, τις ανεπάρκειες, καθώς και την ενδημική γραφειοκρατία.

Θα αναφερθώ στην τροπολογία για τη μετάθεση του χρόνου έναρξης εφαρμογής του ηλεκτρονικού εισιτηρίου στα γήπεδα και της κάρτας φιλάθλου. Μεταθέτουμε ξανά και ξανά ένα τέτοιο μέτρο, ένα μέτρο που θα εξυγίαινε τον αθλητισμό και κυρίως το ποδόσφαιρο από τον χουλιγκανισμό. Ωστόσο, είναι μέτρα προτεραιότητας αυτά, όσες δυσκολίες τεχνικές και αν έχουν για την υποστήριξή τους. Και, βεβαίως, θα έπρεπε οι αρμόδιες υπηρεσίες να είχαν φροντιστεί εγκαίρως για να είναι έτοιμες στον χρόνο που είχε οριστεί.

Για την τροπολογία του Υπουργείου Μεταναστευτικής Πολιτικής, όπου παρατείνουμε για έναν ακόμη χρόνο τη δυνατότητα κατά παρέκκλιση, πρώτον, σύναψης δημοσιών συμβάσεων από όλους τους εμπλεκόμενους φορείς, Υπουργεία, ΝΠΔΔ, ΟΤΑ, κ.λπ., για κάλυψη αναγκών των προσφύγων και μεταναστών και, δεύτερον, την απόσπαση προσωπικού, τη διάθεση ή την πρόσληψη προσωπικού με συμβάσεις εργασίας πολιτών κρατών-μελών της Ευρωπαϊκής Ένωσης, καθώς και όσων εργάζονται σε διεθνείς οργανισμούς, αλλά και σε πολλές άλλες παρατάσεις, ένα έχω να πω: πάλι μεταθέσεις; Το μεταναστευτικό δεν μας χτύπησε ως εποχική ασθένεια. Αυτό το ξέρουμε. Το έχουμε εμπεδώσει πια. Ήρθε για να μείνει. Δεν είναι δυνατόν οι δομές που χτίσαμε, η οργάνωση που σχεδιάσαμε, να χαρακτηρίζονται από το εφήμερο.

Μην ξεχνάμε ότι η Τουρκία, ο Λίβανος, η Ιορδανία, παρά τα τεράστια προβλήματα που αντιμετωπίζουν, καταφέρνουν να φιλοξενούν εκατομμύρια προσφύγων. Εμείς καταφέραμε να πνιγόμαστε σε μια κουταλιά νερό, αδυνατώντας να αξιοποιήσουμε τους πόρους που είναι στη διάθεσή μας. Αναφέρομαι στους ευρωπαϊκούς πόρους. Επαρκής διαχείριση διά παρατάσεων δεν νοείται.

Προχωράω στην τροπολογία που αφορά την έναρξη εφαρμογής του ειδικού τέλους ταφής απορριμμάτων. Η τέταρτη αναβολή της επιβολής τέλους ταφής απορριμμάτων είναι αδιανόητη και υποσκάπτει την εφαρμογή της πρόσφατα ψηφισθείσας πολιτικής διαχείρισης των απορριμμάτων. Για ποια αναβάθμιση της ανακύκλωσης, δια της διαλογής στην πηγή, μιλάμε; Για ποιο πέρασμα στην μεθοδολογία «Πληρώνω όσο πετάω», που θα έπρεπε χρόνια τώρα να έχουμε υιοθετήσει, μιλάμε;

Εκτιθέμεθα για πολλοστή φορά σε σχέση με τις ευρωπαϊκές μας υποχρεώσεις παράλληλα και ας προβλέπεται αυστηρά στην οδηγία - πλαίσιο της Ευρωπαϊκής Ένωσης 2008/98 η πυραμίδα διαχείρισης, πρόληψης, επαναχρησιμοποίησης, ανακύκλωσης, άλλου είδους ανάκτησης και τέλος η ασφαλής τελική διάθεση των υπολειμμάτων που δεν μπορούσαμε να διαχειριστούμε διαφορετικά στους χώρους υγειονομικής ταφής υπολειμμάτων.

Το αντικίνητρο του τέλους είναι καθοριστικό για την ελαχιστοποίηση των απορριμμάτων τα οποία οδηγούνται στους ΧΥΤΥ, όπου υπάρχουν ΧΥΤΥ, που είναι ελάχιστοι στη χώρα. Γιατί για ΧΥΤΑ μιλάμε και ΧΥΤΑ ξαναχτίζουμε, που θα έπρεπε να έχουμε απομακρυνθεί από αυτήν τη μεθοδολογία εδώ και τουλάχιστον μια δεκαετία.

Η αναβολή του, λοιπόν, για τέταρτη φορά συνιστά μια μεγάλη ήττα στη σχέση μας με το περιβάλλον και με την ποιότητα ζωής. Μπορεί αυτό να είναι αίτημα της μεγάλης πλειοψηφίας των ΟΤΑ της χώρας, αλλά είναι και η απόδειξη της ανωριμότητας της αυτοδιοίκησης να διαχειριστεί ένα από τα κομβικά, από τα βασικά ζητήματα που οφείλει να διαχειρίζεται. Δεν τους βοηθάμε, λοιπόν.

Θα αναφερθώ τώρα στην τροπολογία για την έκδοση ηλεκτρονικών εγγράφων από το σύνολο του δημόσιου και ευρύτερα δημόσιου τομέα. Για άλλη μια φορά το όνειρο μετάβασής μας στην ηλεκτρονική διακυβέρνηση, όπου θα συναντούσαμε όχι μονάχα τους παλιούς μας εταίρους στην ευρωπαϊκή οικογένεια αλλά και πολύ νεότερους, όπως η Εσθονία, που είναι υπόδειγμα στην ηλεκτρονική διακυβέρνηση, παρατείνεται για ένα χρόνο ακόμη.

Βεβαίως, κυρίες και κύριοι συνάδελφοι, δεν θα ήθελα να προβλέψω ότι του χρόνου τέτοια μέρα θα καλούμαστε να το παρατείνουμε για άλλον έναν χρόνο.

Σε σχέση με την τροπολογία των ΕΦΚΑ, με το άρθρο 1 παρατείνεται η απόσπαση προσωπικού που είχε διατεθεί από το τέως ΙΚΑ – ΕΤΑΜ και το τέως ΤΑΥΤΕΚΩ. Ένα σχόλιο μονάχα θα κάνω. Από τις παρατάσεις που έχουν δοθεί και στο παρελθόν είναι προφανές ότι το προσωπικό καλύπτει πάγιες και διαρκείς ανάγκες, ότι το προσωπικό αυτό είναι αναγκαίο για τη λειτουργία του ΕΦΚΑ. Γιατί οι αποσπάσεις δεν μετατρέπονται σε μετατάξεις;

Με το άρθρο 2 δίνεται δυνατότητα παράτασης των συμβάσεων συντήρησης του εξοπλισμού και του λογισμικού του ΕΦΚΑ, έως ότου ολοκληρωθούν οι νέες διαγωνιστικές διαδικασίες. Εδώ έχουμε ένα γνωστό ευρύτερο πρόβλημα, λήγουν οι συμβάσεις συντήρησης χωρίς να έχει βγει νέος ανάδοχος και προφανώς για να μην μείνει χωρίς συντήρηση ο εξοπλισμός παρατείνεται η υφιστάμενη σύμβαση.

Το θέμα των διαγωνιστικών διαδικασιών στο δημόσιο είναι προβληματικό, εξαιρετικά χρονοβόρο και εξαιρετικά πολύπλοκο. Είναι απαραίτητο, λοιπόν, η νομοθεσία περί της διαγωνιστικής διαδικασίας να απλοποιηθεί, να γίνει σαφέστερη και ξεκάθαρη, έτσι ώστε να μην έχουμε φαινόμενα όπου τυπικοί διαγωνισμοί χρειάζονται χρόνια για να διενεργηθούν ή να μην αφήνουμε περιθώρια να δημιουργούνται διαφόρων τύπων παθογένειες.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κ. Δανέλλη.

Τον λόγο έχει η κ. Τζάκρη.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο που συζητάμε σήμερα αποτελεί μια σημαντική ευκαιρία -θα έλεγα- για την εκπόνηση εθνικής στρατηγικής και γενικότερα πολιτικής στον τομέα του Διαστήματος και μια ακόμα ευκαιρία για την ανάπτυξη της οικονομίας, για την ανακοπή της διαρροής ανθρώπινου δυναμικού στο εξωτερικό και για την αξιοποίηση με τον καλύτερο δυνατό τρόπο των δυνατοτήτων που δίνουν οι τεχνολογίες του Διαστήματος και τη βελτίωση της καθημερινότητας των πολιτών από τομείς που έχουν σχέση με τις τηλεπικοινωνίες, το εμπόριο, τις μεταφορές, την προστασία του φυσικού περιβάλλοντος μέχρι και την γεωργία.

Από τα τέλη της δεκαετίας του ’80, αγαπητοί συνάδελφοι, οι ελληνικές κυβερνήσεις συγκροτούσαν επιτροπές οι οποίες ανελλιπώς εισηγούνταν την ανάγκη ίδρυσης ελληνικής διαστημικής υπηρεσίας, πλην όμως οι σχετικές εισηγήσεις ουδέποτε εισακούστηκαν. Παρά το γεγονός, επομένως, ότι όλες οι ευρωπαϊκές χώρες έχουν δημιουργήσει υπηρεσίες Διαστήματος για τον καλύτερο συντονισμό της συμμετοχής τους στις διαστημικές δραστηριότητες της Ευρώπης, η Ελλάδα είναι το μοναδικό κράτος – μέλος που, ενώ συμμετέχει στην ESA από το 2005, δεν έχει συντονιστικό φορέα για τις διαστημικές δραστηριότητές της με αποτέλεσμα τον κατακερματισμό των προσπαθειών της σε διάφορους τομείς, την υστέρηση στην ανταπόδοση των σημαντικών εισφορών της σε διαστημικούς οργανισμούς και προγράμματα, καθώς και την έλλειψη σχεδιασμού και υλοποίησης εθνικών υπηρεσιών που να βασίζονται στον τομέα του Διαστήματος.

Εν τω μεταξύ οι καταγεγραμμένες επενδύσεις της πολιτείας μέχρι το 2016 στην ESA από το 2005, στον Ευρωπαϊκό Οργανισμό Μετεωρολογικών Δορυφόρων από το 1988 και στο στρατιωτικό πρόγραμμα «HELIOS II» από το 2007 πλησιάζουν συνολικά τα 300 εκατομμύρια. Επιπλέον, η επένδυση του ΟΤΕ και της ΕΑΒ στον τηλεπικοινωνιακό δορυφόρο «HELLAS SAT» πλησιάζει τα 150 εκατομμύρια, χωρίς να υπάρχει μέχρι πρόσφατα ολοκληρωμένη επιχείρηση των δύο ονοματοδοτών που διέθετε η πολιτεία, με αποτέλεσμα να χαθούν σημαντικές πηγές και εσόδων αλλά και κάλυψης εθνικών οδηγών στις τηλεπικοινωνίες και στην τηλεϊατρική στα απομακρυσμένα νησιά και λοιπά.

Ενδεικτικά μόνο αναφέρω ότι μόνο το έτος 2016 για τη συμμετοχή μας στους διαστημικούς οργανισμούς «HELIOS» η χώρα μας επένδυσε 23 εκατομμύρια ευρώ περίπου. Ήδη η Ελληνική Βιομηχανία έχει αναπτύξει συνεργασίες με βασικούς Ευρωπαίους κατασκευαστές δορυφορικών συστημάτων, όπως είναι η «AIRBUS» όπως είναι η «THALES ALENIA», όπως είναι ο «HOB», η «SAFRAN» και οι ερευνητικές μονάδες με το κοινό κέντρο ερευνών, τον Ευρωπαϊκό Οργανισμό Περιβάλλοντος, και δημόσιους ερευνητικούς φορείς άλλων χωρών.

Ενώ, λοιπόν, υφίσταται σημαντικό ανθρώπινο δυναμικό στα ΑΕΙ, στα ερευνητικά κέντρα, στη βιομηχανία, απαραίτητη προϋπόθεση για την περαιτέρω υποστήριξη και ανάπτυξη της αντίστοιχης οικονομίας είναι η δημιουργία ενός συντονιστικού φορέα, δηλαδή του Ελληνικού Διαστημικού Οργανισμού ΕΛΔΟ -από τώρα και στο εξής θα τον αναφέρω- μέσω του οποίου θα πραγματοποιείται πρωτίστως ο απαραίτητος διαστημικός προγραμματισμός και συντονισμός για την εκπόνηση αυτής της εθνικής διαστημικής στρατηγικής και για την οργανωμένη είσοδο της χώρας μας και στους δύο τομείς της διαστημικής οικονομίας και στον upstream τομέα και στον downstream τομέα.

Δηλαδή, και στις τεχνολογίες του διαστήματος, αλλά και στις εφαρμογές, τις υπηρεσίες και τα προϊόντα της διαστημικής τεχνολογίας που χρησιμοποιούνται σε επίγειες δραστηριότητες.

Επομένως, κυρίες και κύριοι συνάδελφοι, η πολιτική ηγεσία του Υπουργείου Ψηφιακής Πολιτικής αντιλαμβάνεται πλέον τις διαστημικές τεχνολογίες ως μια νέα μεγάλη και ταχύτατα αναπτυσσόμενη αγορά, κρίσιμη για την ανάπτυξη της οικονομίας μας.

Η δυναμική της χώρας μας στον τομέα των υπηρεσιών πληροφορικής και επικοινωνιών είναι γνωστή. Καταλαμβάνει ένα πολύ σημαντικό μέρος και της διεθνούς και της εθνικής διαστημικής δραστηριότητας.

Εκτός από τον βασικό αυτό τομέα των επικοινωνιών, το Υπουργείο έχει και την ευθύνη της εθνικής ψηφιακής πολιτικής και του αντίστοιχου επιχειρησιακού προγράμματος και βρίσκεται σε συνεργασία μέσω προγραμμάτων εδώ και πολύ καιρό και με τη βιομηχανία των τεχνολογιών πληροφορικής και επικοινωνιών και με ερευνητικές μονάδες των ΑΕΙ και των ΤΕΙ, από την ίδρυση ακόμα του Προγράμματος Ψηφιακής Σύγκλισης.

Επομένως, η ίδρυση και λειτουργία του ΕΛΔΟ αποσκοπεί στην εξυπηρέτηση του δημοσίου συμφέροντος στο διάστημα, σε συνεργασία με φορείς και του ευρύτερου δημόσιου τομέα, αλλά και του ιδιωτικού τομέα.

Κατ’ ουσία, με την ΕΛΔΟ επιχειρείται η λυσιτελής συνένωση των προσπαθειών των επιστημονικών, ερευνητικών και τεχνολογικών φορέων του ευρύτερου δημόσιου τομέα, αλλά και του ιδιωτικού τομέα, που φορολογείται, μάλιστα, στη χώρα μας για την δραστηριότητά του στο Διάστημα.

Τι κερδίζει, όμως, η χώρα μας από τη δημιουργία αυτού του οργανισμού; Νομίζω ότι τα οφέλη είναι πολλά και συγκεκριμένα.

Πρώτα απ’ όλα, αποκτούμε συντονισμένη διαχείριση των διαστημικών δραστηριοτήτων της χώρας. Έχουμε πλέον τη δυνατότητα να αξιοποιούμε δορυφορικές εφαρμογές και υπηρεσίες στην εξωτερική δραστηριότητα, την πλοήγηση και τις τηλεπικοινωνίες. Πετυχαίνουμε τη διευρυμένη συμμετοχή ελληνικών φορέων και της βιομηχανίας στην ανάπτυξη υποσυστημάτων χρήσιμων διαστημικών αποστολών και θα έχουμε πια τη δυνατότητα ανταποδοτικότητας και συμπαραγωγής σε διαστημικά προγράμματα διεθνών οργανισμών, όπου η χώρα μας μετέχει συνδρομητικά.

Όλα αυτά τα χρόνια κυρίως πληρώναμε, δηλαδή επενδύαμε σε χρήματα και δεν είχαμε τα ανταποδοτικά οφέλη που θα μπορούσαμε να έχουμε. Αξιοποιούμε τη θέση της χώρας μας στη γεωστατική τροχιά και δημιουργούνται πλέον σταθερές και συνεχώς αυξανόμενες θέσεις εργασίας σε νέους επιστήμονες, μηχανικούς, τεχνικούς, που αντιστοιχούν κατ’ ελάχιστο στις γεωγραφικές επιστροφές που δικαιούται η χώρα μας.

Θα έχουμε πλέον αρωγή στην πρόληψη και αντιμετώπιση των φυσικών καταστροφών, στον έλεγχο της αυθαίρετης δόμησης, στην προστασία του φυσικού περιβάλλοντος και του θαλάσσιου περιβάλλοντος, αλλά βεβαίως και καλύτερη επιτήρηση των εθνικών μας συνόρων, με οτιδήποτε αυτό μπορεί να σημαίνει για το προσφυγικό ζήτημα και τον έλεγχο των μεταναστευτικών ροών.

Ακόμα και στη γεωργία μπορούν να έχουν χρηστικότητα οι δορυφορικές εφαρμογές και ξέρουμε πολύ καλά τι έχει συμβεί με το Ισραήλ που αξιοποιεί στο έπακρο αυτές τις δυνατότητες. Φυσικά, δημιουργούνται νέες δυνατότητες εξαγωγής ελληνικών προϊόντων υψηλής τεχνολογίας, που παρέχουν μια υψηλή προστιθέμενη αξία στην ίδια τη χώρα.

Επομένως, αναγνωρίζοντας αυτή την αναπτυξιακή σημασία για την οικονομία και τις δυνατότητες που δημιουργούνται για τα ελληνικά πανεπιστήμια, τα ερευνητικά κέντρα και τη βιομηχανία και ύστερα από συστηματική διαβούλευση και ανάλογες ενημερωτικές ημερίδες και συναντήσεις με τους αντίστοιχους φορείς, όπου διαφάνηκε το υψηλό και ουσιώδες ενδιαφέρον αυτών των φορέων, ακριβώς γι’ αυτόν τον λόγο η ηγεσία του Υπουργείου Ψηφιακής Πολιτικής αποφάσισε τη δημιουργία αυτού του σημαντικού οργανισμού και είναι αλήθεια ότι η προσπάθεια στην αρχή της λοιδορήθηκε από την Αντιπολίτευση. Όσα, όμως, ειπώθηκαν στις επιτροπές, οι παρεμβάσεις των φορέων και των καταξιωμένων επιστημόνων σε αυτόν τον τομέα, κατέστησαν σαφές πόσο σημαντικό είναι αυτό που αρχίζει τώρα.

Ο Ελληνικός Διαστημικός Οργανισμός μπορεί να αποτελέσει πυλώνα για την ανάπτυξη νέων τεχνολογιών, για να διεκδικήσουμε και να πετύχουμε ερευνητικούς πόρους και να διασυνδεθούμε με διεθνή κέντρα καινοτομίας. Βεβαίως, αυτά έχουν έναν κοινό παρονομαστή. Αποβλέπουν στη βελτίωση της ποιότητας ζωής των πολιτών.

Αγαπητοί συνάδελφοι, με τη δημιουργία του εν λόγω οργανισμού η Ελλάδα μπαίνει στον χάρτη των χωρών που αναπτύσσουν διαστημικές τεχνολογίες και θα μπορεί πλέον να χρησιμοποιεί τις ερευνητικές και επιστημονικές εφαρμογές της ESA, στα προαιρετικά προγράμματα της οποίας, μετά από απουσία οκτώ ετών, θα επανέλθει η χώρα μας με απόφαση του Υπουργού, με το ποσό των 8,2 εκατομμυρίων ευρώ για την επόμενη τριετία.

Η πραγματικότητα είναι ότι μέχρι τώρα έχουμε επενδύσει πολλά χρήματα για τη συμμετοχή μας σε ευρωπαϊκά προγράμματα, όπως το «COPERNICUS» και το «GALILEO», αλλά ακριβώς επειδή δεν είχαμε μια συγκεκριμένη υπηρεσία, δεν παίρναμε το 100% της αξιοποίησης.

Δηλαδή, παρά τις επενδύσεις στον χώρο του Διαστήματος, στην Ελλάδα μέχρι σήμερα δεν υπήρξε ούτε εθνικός συντονισμός για το διάστημα ούτε, βέβαια, διαστημική πολιτική, η οποία να βοηθάει στη μεγιστοποίηση της ανταπόδοσης από τη συμμετοχή μας στους ευρωπαϊκούς οργανισμούς του Διαστήματος.

Σήμερα, με την ψήφιση αυτού του νομοσχεδίου τα πράγματα αλλάζουν. Μπαίνουμε πλέον σε μια εποχή όπου θα έχουμε την ευκαιρία να αποκτήσουμε ένα ακόμα εργαλείο υπεράσπισης και προώθησης των ελληνικών συμφερόντων.

Ουσιαστικά, με τη λειτουργία του οργανισμού αυτού θα επιστραφούν, υπό μία έννοια, χρήματα που τώρα πληρώνουμε για υπηρεσίες και διεθνείς οργανισμούς.

Φυσικά, είναι πολύ σημαντική η δημιουργία αυτού του οργανισμού για έναν ακόμη λόγο. Γιατί συμβάλλει στην ανακοπή αυτού του μεγάλου κοινωνικού φαινομένου, του brain drain, και μ’ αυτόν τον τρόπο μπορεί ένα μέρος του καλά εκπαιδευμένου ανθρώπινου δυναμικού, των νέων ανθρώπων, που έχουν μεταναστεύσει στο εξωτερικό τα προηγούμενα χρόνια γιατί δεν έβρισκαν στην πατρίδα μας δουλειά, να επιστρέψει και να απασχοληθεί σε θέσεις υψηλής εξειδίκευσης, με αντίστοιχα υψηλούς μισθούς.

Κυρίες και κύριοι συνάδελφοι, λέμε ο καθένας από τη δική του ιδεολογική αφετηρία ότι πρέπει να δημιουργήσουμε την Ελλάδα του αύριο, μια Ελλάδα αυτοδύναμη, μια Ελλάδα πρωταγωνίστρια κι όχι ουραγό των εξελίξεων, μια Ελλάδα που αξιοποιεί τις δυνατότητές της και θα είναι στην πρωτοπορία στα θέματα αιχμής των νέων τεχνολογιών και της καινοτομίας.

Αυτό το νομοσχέδιο που συζητάμε σήμερα βρίσκεται ακριβώς στην κατεύθυνση αυτή. Έτσι, πλέον, μπορούμε να έχουμε και κεντρικό σχεδιασμό και κεντρικό συντονισμό όλων των απαιτούμενων δράσεων. Και με αυτό το νομοσχέδιο μπορούμε να αποκτήσουμε, επιτέλους και εθνική στρατηγική στον πολύ κρίσιμο τομέα του Διαστήματος, γι’ αυτό και σας καλώ να το ψηφίσουμε.

Θα ήθελα να αναφερθώ μόνο, κύριε Πρόεδρε, σε κάποιες παρατηρήσεις που έγιναν στις τροπολογίες.

**ΠΡΟΕΔΡΕΥΩΝ (Δημήτριος Καμμένος):** Κυρία Τζάκρη, μιλάτε ήδη εννιάμισι λεπτά.

**ΘΕΟΔΩΡΑ ΤΖΑΚΡΗ:** Δυο κουβέντες θα πω μόνο, κύριε Πρόεδρε.

Δεν μπορώ να μην απαντήσω στο οργίλο ύφος του κ. Βαρβιτσιώτη, που ήρθε στην Αίθουσα αυτή να μας εγκαλέσει για τη διαχείριση του προσφυγικού. Να θυμίσω μόνο ότι επί των ημερών της Νέας Δημοκρατίας ο ρυθμός αναγνώρισης των αιτημάτων ασύλου ήταν της τάξεως του 0,02% σε κάποιες περιπτώσεις.

Το 2017 στη χώρα μας υποβλήθηκαν πενήντα πέντε χιλιάδες, περίπου, αιτήσεις ασύλου. Εξ αυτών, η αναγνώριση είναι στο ποσοστό του 45,5%. Αντιλαμβανόμαστε όλοι ότι αυτό θα πρέπει να πάει καλύτερα. Προς την κατεύθυνση αυτή κινούνται και οι τροπολογίες που κατατέθηκαν σήμερα. Είναι προς την κατεύθυνση, δηλαδή, της ταχύτατης διεκπεραίωσης των ζητημάτων του ασύλου για την αποσυμφόρηση ακριβώς των νησιών και θα έπρεπε, νομίζω, να τις ψηφίσουμε όλοι. Το πρώτο είναι αυτό.

Το δεύτερο στο οποίο θα ήθελα να απαντήσω είναι στην τοποθέτηση του κ. Λοβέρδου. Νομίζω ότι δεν χρειάζεται να είναι κάποιος καθηγητής του Δημοσίου Δικαίου για να γνωρίζει, αρκεί να είναι ένας συνεπής κοινοβουλευτικός. Η δυνατότητα που έχουμε, βάσει του Συντάγματος, να δημιουργούμε υπηρεσίες, οργανικές μονάδες υπηρεσιακές είναι, όπως αντιλαμβάνεστε, επ’ ουδενί απευθείας με νόμο. Τότε θα υπήρχε αντισυνταγματικότητα. Εφόσον υπάρχει εξουσιοδοτική διάταξη, μπορούμε είτε με υπουργική απόφαση είτε με προεδρικό διάταγμα.

Η μία δυνατότητα δεν υστερεί έναντι της άλλης, εκτός αν ο ίδιος ο νόμος ορίζει ότι πρέπει να γίνει με προεδρικό διάταγμα. Προεδρικό διάταγμα σημαίνει, όμως, ότι προσθέτω κι έναν ακόμα βαθμό ελέγχου στο επίπεδο του Συμβουλίου της Επικρατείας, άρα σημαίνει πρόσθετη καθυστέρηση.

Επομένως, ο κ. Παππάς μπορεί να είναι «παππάς», αλλά δεν είναι και Θεός, για να μας ιδρύσει μια καινούργια υπηρεσία απευθείας με τον νόμο, όπως θα επιχειρούσαν κάποιοι εδώ και θα ήθελαν σήμερα αυτό να συμβεί. Αυτό πρέπει να γίνει με υπουργικές αποφάσεις, όπως συνηθίζει να γίνεται όλα αυτά τα χρόνια, βάσει των συνταγματικών επιταγών.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε την κ. Τζάκρη.

Τον λόγο έχει ο κ. Μηταράκης από τη Νέα Δημοκρατία. Στη συνέχεια θα παρεμβληθεί ο κ. Παναγιώταρος, γιατί έχει ζητήσει τον λόγο ως Κοινοβουλευτικός Εκπρόσωπος, και μετά η κ. Βαγιωνάκη και η κ. Αντωνίου.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, παραφράζοντας το γνωστό ανέκδοτο με το σκουλήκι, υπάρχει το Διάστημα και κάτω από το Διάστημα υπάρχουν τα νησιά μας. Εξαιτίας της Κυβέρνησης Τσίπρα - Καμμένου, την 1-1-2018, τα προτελευταία είκοσι επτά από αυτά χάνουν τη μεγαλύτερη δημοσιονομική κατάκτηση που έχουν στη Μεταπολίτευση, τον θεσμό του νησιωτικού ΦΠΑ.

Η Νέα Δημοκρατία έχει καταθέσει σε αυτό το νομοσχέδιο -και γι’ αυτό, κύριε Πρόεδρε, ζήτησα τον λόγο σήμερα- την τροπολογία με γενικό αριθμό 1393 και ειδικό 17 -την υπογράφουμε οι συνάδελφοι της Λέσβου, των Κυκλάδων, του Έβρου, των Δωδεκανήσων, της Μαγνησίας κι εγώ- με την οποία ζητάμε από την Κυβέρνηση να παρατείνει για έναν χρόνο και για τα τριάντα δύο νησιά των ακριτικών Νομών Λέσβου, Έβρου, Χίου, Σάμου και Δωδεκανήσου το ειδικό καθεστώς.

Και τι έρχεται η Κυβέρνηση να κάνει; Το μάθαμε χθες. Το καταργεί οριστικά στα είκοσι επτά και δίνει μια μικρή παράταση πέντε μηνών…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Επτά μηνών.

**ΝΟΤΗΣ ΜΗΤΑΡΑΚΗΣ:** Επτά μηνών, που δεν καλύπτει την τουριστική περίοδο, τον κρίσιμο μήνα του Αυγούστου και ουσιαστικά καταργεί αυτήν τη μόνη ουσιαστική στήριξη που είχαν τα νησιά μας από δημοσιονομική πλευρά.

Κυρίες και κύριοι συνάδελφοι, το νησιωτικό ΦΠΑ αποτελεί τμήμα του κοινοτικού κεκτημένου, από την αρχή της θέσπισης του φόρου προστιθέμενης αξίας. Ήταν ο πλέον ξεκάθαρος τρόπος ενίσχυσης και στήριξης της νησιωτικότητας και αναγνωρίζει τα ιδιαίτερα χαρακτηριστικά και τις ιδιαίτερες ανάγκες που έχουν αυτές οι περιοχές, όπως την απόσταση από το κέντρο, τις δυσκολίες στην πρόσβαση σε αγαθά και υπηρεσίες, το κόστος παραγωγής, αλλά και την εθνική ανάγκη να διατηρήσουμε τον πληθυσμό στην ακριτική Ελλάδα.

Λέτε, κυρίες και κύριοι συνάδελφοι, ότι ήταν απαίτηση των θεσμών. Σοβαρά; Δεν ήταν απαίτηση των θεσμών και την προηγούμενη περίοδο διακυβέρνησης Σαμαρά; Την περίοδο 2012-2015; Ήταν. Αλλά για εμάς αποτέλεσε στην πράξη κόκκινη γραμμή, μέχρι το τέλος. Και στο email Χαρδούβελη, όταν δεχθήκαμε ελάχιστες αλλαγές στο ΦΠΑ, δεν συμπεριλάβαμε το ΦΠΑ στα νησιά. Αντίθετα, στη σελίδα 27 του email Χαρδούβελη τονίσαμε ότι το ειδικό νησιωτικό ΦΠΑ αποτελεί κοινοτικό κεκτημένο και η Ελλάδα δεν θα το συζητήσει στο πλαίσιο του Προγράμματος Δημοσιονομικής Προσαρμογής, αλλά όταν όλη η Ευρώπη, μετά από πέντε, δέκα, δεκαπέντε χρόνια κάνει μια αναθεώρηση όλου του ευρωπαϊκού καθεστώτος ΦΠΑ για όλα τα νησιά της Ευρώπης, τότε θα συζητηθεί και η ελληνική εμπειρία. Αυτή είναι η αλήθεια.

Στον αντίποδα; Όταν γινόταν, κύριε Παππά, η υπεύθυνη διαπραγμάτευση, πριν από το δημοψήφισμα του 2015, θα θυμάστε ως Υπουργός Επικρατείας τότε, ότι στην πρόταση της ελληνικής Κυβέρνησης προς τους θεσμούς, στον κ. Γιούνκερ, για να αποφύγουμε το πλήρες πακέτο μέτρων που ερχόταν, δεχτήκαμε κάποια μέτρα. Ένα από τα μέτρα που είχαμε εμείς ως χώρα προτείνει τότε ήταν η κατάργηση του νησιωτικού ΦΠΑ, το οποίο το φέρατε τελικά, το ψηφίσατε στη Βουλή και το καταργείτε σταδιακά και ολοκληρώνουμε τώρα, και γι’ αυτά τα είκοσι επτά νησιά και σε λίγους μήνες για άλλα πέντε, το ειδικό καθεστώς. Αυτή είναι η δική σας ευθύνη.

Αποδείξατε ακόμα και στα λόγια ότι δεν πιστεύετε στην στήριξη της νησιωτικότητας, γιατί ούτε στα 6 δισεκατομμύρια ευρώ, αν θυμάμαι το νούμερο, αντίμετρα συμπεριλάβατε την επαναφορά του θεσμού για τα νησιά, ούτε πριν από λίγες μέρες όταν ψηφίσαμε το κοινωνικό μέρισμα, όταν σύμφωνα με την Κυβέρνηση υπήρχε επαρκής δημοσιονομικός χώρος, δεν συμπεριλάβατε αυτό το μέτρο.

Καταθέσαμε μια τροπολογία πριν από μία εβδομάδα. Η Κυβέρνηση δεν την έβαλε στη συζήτηση. Ελπίζω σήμερα ότι η Κυβέρνηση θα δώσει την ευκαιρία στους Βουλευτές να συζητήσουμε και να ψηφίσουμε την τροπολογία για τη διατήρηση του νησιωτικού ΦΠΑ. Δεν είναι λύση, κύριε Υπουργέ, που παραμένει μόνο σε πέντε νησιά και για πολύ λίγους μήνες. Είναι μια μεταβατική διάθεση, που, σύμφωνα με όλους τους νησιώτες, σύμφωνα με όλα τα δημοσιεύματα όλων των εφημερίδων, σύμφωνα με όλους τους τοπικούς παράγοντες, απλώς επιβεβαιώνει την οριστική απόφαση της Κυβέρνησης, να καταργήσει αυτό το καθεστώς.

Βέβαια, θα μου πείτε ότι δίνετε ένα εφάπαξ επίδομα, στη λογική των προεκλογικών επιδομάτων. Αυτό βέβαια μου θυμίζει ότι δίνετε καθρεφτάκι στους ιθαγενείς. Τους δίνετε μερικούς μήνες τον ΦΠΑ προκαταβολή, για να χαρεί ο κόσμος εν όψει Χριστουγέννων αλλά μετά, σε λίγους μήνες τα ποσά που δώσατε θα ισορροπήσουν με το αυξημένο ΦΠΑ που αυτοί οι κάτοικοι θα πληρώνουν για τα βασικά είδη διαβίωσης και στο μέλλον το κόστος ζωής θα γίνει ακριβότερο.

Μιλάτε εναλλακτικά για ένα μεταφορικό ισοδύναμο, το οποίο δεν έχετε ορίσει, δεν έχει πει πώς θα λειτουργήσει, δεν είναι σίγουρο ότι συμβάλλει στην ανάπτυξη της τοπικής οικονομίας, γιατί πιθανότατα θα αφορά συγκεκριμένα πράγματα. Δεν θα αφορά παραδείγματος χάριν το τουριστικό προϊόν, που τα δικά μας ακριτικά νησιά ανταγωνίζονται όμορες χώρες με πολύ χαμηλό καθεστώς. Ανταγωνίζονται και από 1η Ιανουαρίου θα πληρώνουν και τη φορολογία στα ξενοδοχεία, στα καταλύματα. Άρα είναι μια διπλή αύξηση στο κόστος. Ξεχνάτε στο φιλοδώρημά σας να συμπεριλάβετε τις επιχειρήσεις, ξεχνάτε ότι έχουμε πραγματικά ακριτικά νησιά, μικρά νησιά, όπως τα Ψαρρά, οι Οινούσες, οι Αρκοί, το Καστελόριζο, το Φαρμακονήσι, που πλήττονται από αυτά τα μέτρα.

Για παράδειγμα, κύριε Υπουργέ, για να πας από τη Χίο στα Ψαρρά και να γυρίσεις θες οκτώ ώρες με το καράβι. Είναι πραγματικά ακριτική η Ελλάδα. Και γι’ αυτήν την ακριτική Ελλάδα έρχεστε από 1η Ιανουαρίου και αυξάνετε το κόστος διαβίωσης, το κόστος παραγωγής και μειώνετε την ανταγωνιστικότητα του τουριστικού τους προϊόντος.

Κύριε Υπουργέ, καλούμε την Κυβέρνηση την ύστατη αυτή στιγμή να δεχθεί αυτήν την τροπολογία, να δώσουμε μια δωδεκάμηνη παράταση για να μας δώσει χρόνο να συνομιλήσουμε με τους θεσμούς και να βρούμε μια βιώσιμη λύση που να στηρίζει τη νησιωτικότητα.

Η άποψη των πολιτών είναι ξεκάθαρη. Τους εγκαταλείψατε. Και όπως χαρακτηριστικά λέει και η εφημερίδα «ΠΟΛΙΤΗΣ ΤΗΣ ΧΙΟΥ» –θα καταθέσω το πρωτοσέλιδο- παραδώσατε τα όπλα.

Σας ευχαριστώ πολύ.

(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ τον κ. Μηταράκη.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Παναγιώταρος. Θα ακολουθήσουν η κ. Βαγιωνάκη, η κ. Αντωνίου, ο Κοινοβουλευτικός Εκπρόσωπος της Ένωσης Κεντρώων κ. Μεγαλομύστακας, ο κ. Κόνσολας και ο κ. Καραναστάσης και μετά είναι η κ. Αραμπατζή η οποία είναι ενδέκατη.

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ πολύ, κύριε Πρόεδρε.

Πριν ξεκινήσω, θα ήθελα να κάνω ένα πολύ μικρό σχόλιο και εγώ για τον πόνο που έπιασε τον Πρόεδρο της Βουλής χθες σχετικά με το κατοχικό δάνειο και την προσπάθεια να χρυσώσει το χάπι των αποτυχιών της Κυβέρνησής του. Ενώ παλαιότερα είχαν στην ατζέντα τους το ζήτημα του κατοχικού δανείου και των γερμανικών αποζημιώσεων, τώρα πλέον το έχουν κάνει γαργάρα, το έχουν ξεχάσει επιμελώς και φυσικά δεν έχουν καμμία απολύτως πρόθεση να διεκδικήσουν ούτε τις γερμανικές αποζημιώσεις ούτε το κατοχικό δάνειο.

Για όσους δεν γνωρίζουν, μπορούν να δουν τα Πρακτικά της συγκεκριμένης επιτροπής που είχε συσταθεί στο ελληνικό Κοινοβούλιο. Ήμουν και εγώ μέλος αυτής της επιτροπής. Είχαμε πει ότι δεν πρόκειται να κάνετε τίποτα απολύτως, ότι όλο αυτό είναι στάχτη στα μάτια του κόσμου.

Η διαφορά κύριοι είναι ότι το κατοχικό δάνειο μπορεί να διεκδικηθεί άμεσα γιατί είναι συγκεκριμένο, με συγκεκριμένα χαρτιά, ενώ οι γερμανικές αποζημιώσεις είναι κάτι πολύ δύσκολο, τόσο δύσκολο που ούτε η ίδια η επιτροπή μπόρεσε να βγάλει ένα πόρισμα για το πόσες είναι, ποιες είναι, πώς και γιατί πρέπει να τις διεκδικήσουμε.

Αυτός και μόνο είναι ο λόγος για τον οποίο έχουμε ζητήσει να γίνει διαχωρισμός αυτών και να γίνουν δύο διαφορετικές υποεπιτροπές, μία για το κατοχικό δάνειο και μία για τη διεκδίκηση των γερμανικών αποζημιώσεων. Αυτά τα λέω για να υπενθυμίζουμε ποιοι είναι οι σύγχρονοι γερμανοτσολιάδες –δικές σας εκφράσεις είναι που χρησιμοποιούσατε στο Κοινοβούλιο- και ποιοι μιλούν και βάζουν πάνω απ’ όλα την πατρίδα τους.

Κύριε Παππά, πραγματικά είναι πολύ σημαντικό το νομοσχέδιό σας. Με τις είκοσι μία τροπολογίες που φέρατε, όμως, πέρασε μάλλον σε δεύτερη μοίρα. Όπως έχετε διαπιστώσει και εσείς, όλοι οι ομιλητές αναφέρονται ως επί το πλείστον στις τροπολογίες και ελάχιστα στο φιλόδοξο σχέδιο διαστημικού προγράμματος και τη σύσταση φορέα από την Κυβέρνησή σας.

Εδώ θα θέλαμε να κάνουμε ένα επιπλέον σχόλιο. Είναι πολύ ωραίο να έχετε μεγαλεπήβολα σχέδια και οράματα, όπως το συγκεκριμένο. Αλλά ο απλός Έλληνας πολίτης θα έχει πολλές αμφιβολίες για την επιτυχία της προσπάθειάς σας, του οράματός σας, απλά και μόνο όταν θα σκέφτεται ότι σίγουρα θα υπάρχουν κάποιοι «Καρανίκες» σε αυτόν τον φορέα, ο οποίος έχει να κάνει με διάστημα, με δορυφόρους και με οτιδήποτε άλλο.

Βέβαια όπως είπαμε, πέρασε σε τρίτη μοίρα, ούτε καν σε δεύτερη, λόγω των υπερβολικά πολλών τροπολογιών. Αυτές οι τροπολογίες σύμφωνα και με τη Διάσκεψη των Προέδρων δεν θα έπρεπε να έρθουν. Αλλά τελικά ήρθαν. Και αυτό δείχνει ότι και η Διάσκεψη των Προέδρων, ο σχεδιασμός και ο προγραμματισμός σας, είναι γραμμένα στα παλαιότερα των υποδημάτων σας.

Ακούσαμε τις έντονες αντιρρήσεις της Νέας Δημοκρατίας σχετικά με τις πολλές τροπολογίες. Αλλά ποιος μπορεί να ξεχάσει, κύριοι της Νέας Δημοκρατίας, που φέρνατε σε νομοσχέδια που είχε τελειώσει η ψήφισή τους, τροπολογίες όπως εκείνη η περίφημη που έδινε ασυλία στους τραπεζίτες που έδιναν τα θαλασσοδάνεια στα κόμματά σας; Μάλιστα ήταν βουλευτική και είχε γίνει δεκτή. Δεν ήταν ούτε καν υπουργική.

Ποιος θα ξεχάσει την τροπολογία που είχε φέρει ο κ. Αθανασίου, που έβγαζε λάδι όλους όσους είχαν φάει, είχαν καταχραστεί και διάφορες άλλες τροπολογίες άκρως επιζήμιες για το ελληνικό δημόσιο; Πάντοτε οι τροπολογίες είπαμε ότι έρχονται λέγοντας «αλλάζει η διάταξη» τάδε, «του κώδικα» τάδε, «του νόμου» τάδε, νούμερα και αριθμοί και δεν καταλαβαίνει απολύτως κανένας περί τίνος πρόκειται. Έτσι περνάνε όλα όσα θέλουν οι διάφοροι μεγαλοεργολάβοι και όλοι όσοι επιβουλεύονται και εκμεταλλεύονται την πατρίδα μας. Και φυσικά μετά από έναν-ενάμιση μήνα ο κ. Αθανασίου την πήρε πίσω την τροπολογία, την κατήργησε με άλλη τροπολογία, αλλά η δουλειά είχε γίνει. Γιατί, όπως γνωρίζουν όλοι, στο δικαστήριο όταν θα πάει κάποιος ισχύει ο νόμος που έχει την ελαφρύτερη ποινή.

Ας πάμε να σχολιάσουμε μερικές από τις τροπολογίες γιατί δεν είναι δυνατό να σχολιαστούν όλες μαζί, θέλουμε πάρα πολλή ώρα.

Σχετικά με την τροπολογία με γενικό αριθμό 1382 και ειδικό 27, η οποία έχει να κάνει με ζητήματα του Υπουργείου Μεταναστευτικής Πολιτικής, κοινώς για τους λαθρομετανάστες, επαναλαμβάνω και εγώ αυτό που είπε και χθες ο Αρχηγός της Χρυσής Αυγής ότι ο πόλεμος στο Ιράκ τελείωσε, ο πόλεμος στη Συρία τελείωσε και γενικώς παντού έχει τελειώσει ο πόλεμος. Οπότε, και αυτοί οι οποίοι λογίζονται ως πρόσφυγες δεν είναι πρόσφυγες πλέον και καλά θα κάνουν να πάνε πίσω στις πατρίδες τους, όπως κάνουν πάρα πολλοί Σύροι, που πηγαίνουν απ’ όλον τον κόσμο ή από διάφορες άλλες χώρες που λειτουργούσαν πραγματικά ως πρόσφυγες και όχι, όπως εδώ στην Ελλάδα, ως κάποιοι οι οποίοι κάνουν στην κυριολεξία ό,τι θέλουν.

Στην εν λόγω τροπολογία μάλλον βλέπουμε για μια ακόμα φορά τον ψευτοανθρωπισμό σας, τον ψευτοανθρωπισμό όλων υμών, οι οποίοι διαρρηγνύετε τα ιμάτιά σας για τους πρόσφυγες, για τους μετανάστες, όπως τους λέτε ή όπως αλλιώς θέλετε να τους πείτε, αλλά τους έχετε στοιβαγμένους και μένουν σε κάποιους χώρους, όπως στη Μόρια, όπου δεν θα έμεναν ούτε τρωκτικά ούτε αρουραίοι. Και προσπαθείτε συνεχώς, γιατί δεν μπορείτε ούτε αυτό να διαχειριστείτε. Για αυτούς που στηρίζετε και υποστηρίζετε, παρότι έχετε εισπράξει τεράστια ποσά και κονδύλια από την Ευρωπαϊκή Ένωση, από τον κρατικό προϋπολογισμό και αλλού, δεν μπορείτε να κάνετε τίποτα απολύτως. Αυτό δείχνει το μέγεθος της ανικανότητάς σας.

Δεν μπορώ να μην σχολιάσω και όσα είπε ο κ. Βαρβιτσιώτης από τη Νέα Δημοκρατία σχετικά με την πολιτική αποτροπής. Πολιτική αποτροπής, κύριοι της Νέας Δημοκρατίας, του ΣΥΡΙΖΑ και των λοιπών κομμάτων, χωρίς να υπάρχει ένα ισχυρό νομοθετικό πλαίσιο όπου να είναι ιδιώνυμο αδίκημα η παράνομη είσοδος στη χώρα, όπως έχουν άλλες χώρες, η Ουγγαρία, η Βουλγαρία και αλλού; Γι’ αυτό και δεν πατάει ούτε ένας, ούτε για αστείο ούτε για δείγμα και έρχονται εδώ και παίρνουν χαρτιά, ταυτότητες, prepaid cards, τηλέφωνα κινητά και έχουν τα πάντα. Και φυσικά στέλνουν στις πατρίδες τους πίσω και λένε «ελάτε, εδώ είναι τα κορόιδα, που μας τα πληρώνουν όλα», κλέβουν, σκοτώνουν, βιάζουν και παραμένουν ατιμώρητοι.

Σχετικά με την τροπολογία με γενικό αριθμό 1384, που έχει να κάνει με τα μέσα μαζικής ενημέρωσης, βλέπουμε επιπλέον δωράκια προς τα μέσα μαζικής ενημέρωσης στην προσπάθεια χειραγώγησής τους από την Κυβέρνησή σας, όπως και με προηγούμενο νόμο, που τους ελάφρυνε τη φορολογία. Είδαμε ποιο ήταν και το deal, όπου φαίνεται σε πάρα πολλές εφημερίδες, ραδιόφωνα, τηλεοπτικούς σταθμούς ακόμα και μη φιλικά διακείμενους προς την Κυβέρνηση όπου υπάρχει η συγκεκριμένη ατζέντα με το τι θα πρέπει να στηλιτεύεται και με το τι όχι.

Την ίδια ώρα, φυσικά, βλέπουμε να μην έχει γίνει τίποτα απολύτως επί της ουσίας σχετικά με αυτά τα οποία λέγατε για τους μεγαλοκαναλάρχες, οι οποίοι είχαν φάει λεφτά κ.λπ.. Και είδαμε και τα παραθυράκια του κ. Μπόμπολα που ενώ του είχαν κατασχεθεί μετοχές και άλλα διάφορα περιουσιακά στοιχεία, είχε αφεθεί ένα μεγάλο, ένα σημαντικό τμήμα μετοχών από το «MEGA», το οποίο με τη σειρά του το πούλησε και ήταν ακατάσχετο και κανείς δεν ξέρει το γιατί.

Για την τροπολογία -και εδώ γελάμε- με γενικό αριθμό 1385 σχετικά με τη ΔΕΗ, με τα εκατοντάδες χιλιάδες νοικοκυριά, τα οποία έχουν κομμένο ρεύμα, λέτε ότι προϋπολογίζετε 10 εκατομμύρια ευρώ να δώσετε ως βοήθημα σε αυτούς που δεν έχουν πλέον ρεύμα. Και κάνοντας μια απλή διαίρεση τα 10 εκατομμύρια -είναι παραπάνω, αλλά εμείς θα δεχτούμε ότι είναι εκατόν πενήντα χιλιάδες τα νοικοκυριά χωρίς ρεύμα- με τα εκατόν πενήντα χιλιάδες νοικοκυριά, βλέπουμε ότι βγαίνουν να πάρει περίπου 66 ευρώ κάθε νοικοκυριό για να αποπληρώσει ή δεν ξέρω τι άλλο να κάνει, έτσι λέτε εσείς, το κομμένο του ρεύμα.

Μάλλον τα 66 ευρώ τους τα δίνετε για να πάρουν κανένα κερί να έχουν για να μπορέσουν να περάσουν τον χειμώνα είτε να βλέπουν είτε να ζεσταίνονται ή δεν ξέρω εγώ τι άλλο, γιατί μάλλον εμπαίζετε, κοροϊδεύετε και επί της ουσίας δεν κάνετε τίποτα απολύτως.

Όσον αφορά την τροπολογία που αφορά το ηλεκτρονικό εισιτήριο, την τροπολογία 1387, είμαστε κάθετα αντίθετοι, γιατί θεωρούμε ότι όλα αυτά τα ηλεκτρονικά εισιτήρια πάσης φύσεως και μορφής είναι μια επιπλέον ενέργεια ολοκληρωτικού ελέγχου του ατόμου από το κράτος ή από οποιονδήποτε άλλον μπορεί να ελέγξει τα διάφορα ηλεκτρονικά μέσα.

Επίσης, ο λόγος για τον οποίο έχει θεσπιστεί το ηλεκτρονικό εισιτήριο είναι και για την καταπολέμηση της βίας στα γήπεδα. Φυσικά και δεν πρόκειται επ’ ουδενί να ισχύσει όσο και αν προσπαθήσετε να μας πείσετε για το αντίθετο.

Όσον αφορά την τροπολογία 1388, για το ειδικό τέλος ταφής, αυτό θα έπρεπε να είναι στο προηγούμενο νομοσχέδιο για την ανακύκλωση. Εδώ βλέπουμε τις παλινωδίες σας και την καθ’ όλα μη συγκεκριμένη πολιτική σας στο ζήτημα της ανακύκλωσης. Ωραία τα λέγατε στα λόγια προεκλογικά, αλλά στην πράξη έχετε αποδειχθεί ίδιοι και εφάμιλλοι με τους προηγούμενους.

Όσον αφορά την τροπολογία 1390, η οποία έχει πέντε άρθρα, σκοπεύουμε να ψηφίσουμε «παρών» σε ένα από τα άρθρα που αφορά τη μετακίνηση των μαθητών και τα κονδύλια που θα δοθούν για τους οδηγούς λεωφορείων, ταξί. Και αυτό για να διορθωθεί αυτό το σοβαρό πρόβλημα, αυτή η αμέλεια, που ενώ έχει ξεκινήσει η χρονιά, τελειώνουμε, τώρα μπαίνουμε στα Χριστούγεννα, ήδη οι γονείς πολλών μαθητών πληρώνουν ταξί ή λεωφορεία σε νησιά του Αιγαίου και σε άλλες περιοχές της ηπειρωτικής χώρας για να μεταφέρουν τα παιδιά τους.

Θα θέλαμε, εάν μπορείτε, να ισχύσει και αναδρομικά από την έναρξη της σχολικής χρονιάς, ώστε να μπορέσουν να πάρουν πίσω τα ποσά που έχουν δώσει οι γονείς σε αυτούς τους χαλεπούς καιρούς για να πάνε τα παιδάκια τους από το χωριό –στο οποίο ηρωικά μένουν- σε ένα πλησιέστερο, μεγαλύτερο χωριό ή μια πόλη.

Κύριε Υπουργέ, παρά τα διαστημικά προγράμματα που οραματίζεστε –και τα οποία είναι πολύ ωραία, πραγματικά είναι ωραία-, χωρίς Θράκη και χωρίς Μακεδονία δεν θα έχει κανένα ενδιαφέρον το οποιοδήποτε διαστημικό πρόγραμμα.

Αναφέρομαι στα όσα συνέβησαν τις τελευταίες ημέρες στη Θράκη μας, τη διαιρεμένη Θράκη μας, γιατί η μισή κατέχεται από τους Τούρκους, όπως γνωρίζετε πολύ καλά, και στην πλήρη και ολοκληρωτική αφομοίωση της ατζέντας Ερντογάν από στελέχη της Κυβέρνησής σας με πρώτο και καλύτερο τον κ. Γαβρόγλου, αλλά δυστυχώς και από τον Πρωθυπουργό ο οποίος έκανε κάποιες ατυχείς δηλώσεις πάνω στο σοβαρότατο ζήτημα των μουφτήδων.

Επαναλαμβάνουμε και θα σας το λέμε συνεχώς ότι σε καμμία μουσουλμανική χώρα του κόσμου οι μουφτήδες δεν εκλέγονται, αλλά διορίζονται από το κράτος. Η Τουρκία, που σας κουνάει το δάκτυλο, στην πατρίδα της διορίζει τους μουφτήδες. Για να ξέρουμε τι λέμε και τι θα έπρεπε να απαντήσετε στον κ. Ερντογάν και στον κ. Γαβρόγλου, ο οποίος υιοθέτησε πλήρως την ατζέντα.

Μάλιστα, είδαμε και το ατυχέστατο περιστατικό, για να μην πω κάτι άλλο, όπου ενώ η κρατική ασφάλεια κινήθηκε για να δει στο Πανεπιστήμιο της Θράκης ποιοι αναφέρουν τη μουσουλμανική μειονότητα παρανόμως ως τουρκική, μετά από επέμβαση του κ. Γαβρόγλου -όλως τυχαίως!- ανακλήθηκε αυτή η απόφαση και να διώχθηκαν και οι αστυνομικοί που ήταν στην Υποδιεύθυνση Ασφαλείας στη Θράκη.

Επίσης, τελειώνοντας, θα ήθελα να αναφερθώ στο σοβαρότατο ζήτημα που έχει ανακύψει και υποτίθεται ότι πάτε να το λύσετε -έτσι λέτε, θέλετε να βγάλετε την καυτή πατάτα, να τη διώξετε μια και καλή- και το οποίο έχει να κάνει με την ονομασία των Σκοπίων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε. Δώστε μου ένα λεπτό.

Η τελευταία επίσημη θέση του ελληνικού κράτους ήταν από τη διάσκεψη των πολιτικών Αρχηγών το 1993, που είχε αναφέρει «κανένα παράγωγο με τον όρο «Μακεδονία» στην ονομασία των Σκοπίων».

Αυτό είναι κάτι που δεν μπορούμε να καταλάβουμε και μάλιστα τη στιγμή που διαλύονται τα Σκόπια και ικετεύουν από κάπου να κρατηθούν. Θα μπορούσατε να τελειώσετε το θέμα μέσα σε μία εβδομάδα, διότι ό,τι όνομα τους προτείνατε θα το δεχόντουσαν, αρκεί να έλυναν τα προβλήματά τους. Όμως, δέχεστε και προτείνετε το όνομα «Νέα Μακεδονία». Είναι η προδοσία που όμοιά της δεν έχει υπάρξει και όποιος τολμήσει να υπογράψει αυτή την προδοτική ονομασία, θα είναι υπόλογος απέναντι στον ελληνικό λαό και αυτό να το θυμάστε.

Για το ζήτημα της Μακεδονίας, για την ονομασία της Μακεδονίας, για την ελευθερία της Μακεδονίας πολεμούσαν για πάρα πολλά χρόνια όλοι οι Έλληνες πολίτες, όταν ήταν ακόμη υπό οθωμανική κατοχή. Πολεμούσαν στους Βαλκανικούς Πολέμους, πολεμούσαν τους Βούλγαρους, πολεμούσαν τους πάντες για να μπορέσει να είναι αναπόσπαστο κομμάτι της ελληνικής επικράτειας, όπως θα έπρεπε να είναι. Οτιδήποτε άλλο είναι προδοσία.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Παναγιώταρο.

Θα ακολουθήσει η κ. Βαγιωνάκη από τον ΣΥΡΙΖΑ και με την ανοχή όλων θα ζητήσουμε διάλειμμα για δεκαπέντε λεπτά, το οποίο επιβάλλεται και για τον κύριο Υπουργό που είναι παρών. Πρέπει να σηκωθεί.

**ΜΑΡΙΑ ΑΝΤΩΝΙΟΥ:** Κύριε Πρόεδρε, είμαι από το πρωί εδώ. Έχουμε επιτροπή στις 15.00΄. Σας παρακαλώ να μου δώσετε τον λόγο.

**ΠΡΟΕΔΡΕΥΩΝ (Δημήτριος Καμμένος):** Ας κάνουμε ένα διάλειμμα έστω δέκα λεπτών.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Ναι, μα θέλω να πάω και εγώ στην επιτροπή, κύριε Πρόεδρε.

**ΜΑΡΙΑ ΑΝΤΩΝΙΟΥ:** Θα μιλήσω κι εγώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Εντάξει, θα μιλήσει και η κ. Αντωνίου και μετά.

Ορίστε, κυρία Βαγιωνάκη, έχετε τον λόγο.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Μετά το κήρυγμα μισαλλοδοξίας του κ. Βαρβιτσιώτη, ο οποίος σε αγαστή συνεργασία, θα έλεγα, με τη Χρυσή Αυγή, μας δήλωσαν ότι οι πρόσφυγες πρέπει να είναι ανεπιθύμητοι -η Χρυσή Αυγή μίλησε για αποτροπή-, λες και δεν βρεθήκαμε στο παρελθόν σε μια πρωτοφανή μεταναστευτική κρίση που ο ελληνικός λαός παρά τα κλειστά σύνορα, την αντιμετώπιζε και την αντιμετωπίζει με αλληλεγγύη και αξιοπρέπεια, θα ήθελα να μιλήσω για το νομοσχέδιο και να κάνω μια παρατήρηση.

Η συντριπτική πλειοψηφία των συναδέλφων της Αντιπολίτευσης μίλησαν για ό,τι άλλο εκτός από το νομοσχέδιο. Προφανώς γιατί αυτό, κύριε Υπουργέ, βρίσκεται σε θετική κατεύθυνση.

Βλέποντας τώρα τον τίτλο του σημερινού νομοσχεδίου, μπορεί κάποιος να αναρωτηθεί: Ενδιαφέρει την Ελλάδα ένα νομοσχέδιο για τις διαστημικές δραστηριότητες; Δεν πάει εξάλλου καιρός όταν οι σχετικές εξαγγελίες από τον κύριο Υπουργό έτυχαν ειρωνικών σχολίων κυρίως από την πλευρά της Αξιωματικής Αντιπολίτευσης.

Κυρίες και κύριοι συνάδελφοι, η χώρα μας είναι από τις ελάχιστες χώρες της Ευρωπαϊκής Ένωσης που δεν διαθέτει μέχρι σήμερα ούτε διαστημικό οργανισμό ούτε και τη σχετική ειδική νομοθεσία αδειοδότησης διαστημικών δραστηριοτήτων και καταχώρησης διαστημικών αντικειμένων.

Θα χρησιμοποιήσω τα λόγια του κ. Κριμιζή, καθηγητή και ομότιμο διευθυντή διαστημικών προγραμμάτων του Πανεπιστημίου «Τζων Χόπκινς», ο οποίος τόνισε στην αρμόδια επιτροπή της Βουλής ότι αποτελεί για τη χώρα εθνική ανάγκη η ίδρυση του Ελληνικού Διαστημικού Οργανισμού και ότι αυτή η ανάγκη υπήρχε τουλάχιστον τα τελευταία τριάντα χρόνια, καθώς η χώρα χάνει συνεχώς επενδύσεις, τεχνολογία και χρήματα από κρίση υπηρεσιών.

Επιτρέψτε μου να συμπληρώσω ότι η Ελλάδα παρά το ότι από το 2003 είναι μέλος του Ευρωπαϊκού Οργανισμού Διαστήματος και παρά το γεγονός ότι έχει δαπανήσει περισσότερα από 300 εκατομμύρια ευρώ τις τελευταίες δεκαετίες, δεν παρήγαγε ικανοποιητικό αποτέλεσμα, καθώς δεν υπήρχε ούτε η θέληση ούτε ο απαραίτητος συντονισμός των φορέων που συμμετείχαν στις διαστημικές προσπάθειες της χώρας, δηλαδή του Υπουργείου Εθνικής Άμυνας, της Μετεωρολογικής Υπηρεσίας και της Γενικής Γραμματείας Έρευνας και Τεχνολογίας.

Αποτέλεσμα αυτής της ανυπαρξίας είναι η αδυναμία της χώρας να αξιοποιήσει τα δικαιώματα στον τομέα του διαστήματος, καθώς και η μηδενική εμπορική, επιστημονική και ερευνητική χρήση, μη αξιοποιώντας το πλήθος των εφαρμογών και των πόρων που διαθέτει η Ευρωπαϊκή Διαστημική Υπηρεσία, καθώς και το αξιόλογο επιστημονικό δυναμικό που διαθέτει η χώρα μας, το οποίο είναι ικανό να στηρίξει τέτοια εγχειρήματα. Και η ίδρυση και η λειτουργία του οργανισμού πρώτα από όλα θα δώσει την ευκαιρία σε αυτούς τους ανθρώπους να παραμείνουν στην Ελλάδα, αλλά και σε όσους έχουν φύγει θα δώσει τη δυνατότητα να επιστρέψουν ή να συνεργαστούν με αυτήν.

Θα επιστρέψω όμως, στο αρχικό ερώτημα που έθεσα, για να καταλάβει ο κόσμος που μας παρακολουθεί γιατί μιλάμε για αναγκαιότητα. Όταν μιλάμε για διαστημικές εφαρμογές σε μια χώρα, όπως η Ελλάδα, δεν είναι κάτι μακρινό όσο ακούγεται, αλλά αφορά την καθημερινότητα, τις τηλεπικοινωνίες, τη ραδιοπλοήγηση, την πρόληψη και αντιμετώπιση φυσικών καταστροφών, τον έλεγχο της αυθαίρετης δόμησης, τη γεωργία ακριβείας, την επικοινωνία απομακρυσμένων περιοχών, την επικοινωνία στη ναυτιλία μεταξύ απομακρυσμένων πλοίων στην ανοικτή θάλασσα, την αλληλοκάλυψη δικτύων ηλεκτρονικών επικοινωνιών, όπως επίσης στρατιωτικές εφαρμογές, ζητήματα εθνικής ασφάλειας, τις λύσεις προβλημάτων στις διεθνείς σχέσεις, καθώς και τις καινοτόμες υπηρεσίες και τα προϊόντα που θα παραχθούν μέσω της ερευνητικής διαδικασίας και θα τύχουν αξιοποίησης σε διεθνές επίπεδο.

Για αυτόν τον λόγο να σημειώσω ότι για θέματα εθνικής ασφάλειας προβλέπεται η διατήρηση διοικητικής και επιχειρησιακής αυτονομίας του Υπουργείου Εθνικής Άμυνας, όσον αφορά τα διαστημικά προγράμματα και εφαρμογές που εξυπηρετούν την τεχνική άμυνα.

Να συμπληρώσω επίσης ότι σήμερα υπάρχουν στην Ελλάδα δεκάδες επιχειρήσεις που δραστηριοποιούνται πολύπλευρα στον χώρο του διαστήματος με περίπου δύο χιλιάδες επιστήμονες και με τον κύκλο των εργασιών να προσεγγίζει τα 170 εκατομμύρια ευρώ πέρυσι.

Σύμφωνα μάλιστα με τον Πρόεδρο του Διοικητικού Συμβουλίου της Ένωσης Ελληνικών Βιομηχανιών Διαστημικής Τεχνολογίας και Εφαρμογών, τον κ. Πότση, η χώρα μας έχει τη δυναμική να διπλασιάσει αυτά τα χρήματα στα επόμενα χρόνια.

Με τη θέσπιση ενιαίων κανόνων, αλλά και με την ίδρυση του Διαστημικού Οργανισμού επιδιώκουμε να δώσουμε σ’ αυτές τις εταιρείες ένα σταθερό περιβάλλον, ώστε να αναπτυχθούν και να προσφέρουν αυτά που έχουν τη δυνατότητα να προσφέρουν στην κοινωνία και την οικονομία μας. Παράλληλα, όμως, καθιερώνεται και ο συστηματικός αυστηρός έλεγχος και οι ανάλογες ποινές στις διαστημικές δραστηριότητες με τον ορισμό εμπειρογνωμόνων, επιφορτισμένων με τη διενέργεια ελέγχων και επιθεωρήσεων ανά πάσα στιγμή σε οτιδήποτε σχετίζεται άμεσα ή έμμεσα με την εκάστοτε δραστηριότητα.

Το νομοσχέδιο, λοιπόν, έχει δύο σκέλη. Αρχικά, έχουμε για πρώτη φορά την κατάρτιση εθνικής νομοθεσίας για την άσκηση και την εποπτεία των διαστημικών δραστηριοτήτων, στοχεύοντας στην καθιέρωση και ενίσχυση της παρουσίας της χώρας μας σε διεθνές επίπεδο, καθώς και τη συμμόρφωσή της με διεθνείς κανόνες και αρχές που διέπουν τη χρήση του εξωατμοσφαιρικού διαστήματος, εφόσον μάλιστα χρησιμοποιεί διαστημικούς πόρους, όπως το ραδιοφάσμα.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Στο δεύτερο σκέλος του εν λόγω νομοσχεδίου έχουμε την ίδρυση του Ελληνικού Διαστημικού Οργανισμού. Η ίδρυση καθίσταται απαραίτητη τόσο για την αποδοτικότερη αξιοποίηση των ευκαιριών που διαμορφώνονται στον διαστημικό τομέα όσο και για τον συντονισμό φορέων και επιχειρήσεων που δραστηριοποιούνται στο διάστημα, καθώς και για την εκπροσώπηση σε επιτροπές της Ευρωπαϊκής Ένωσης και του ΟΗΕ.

(Στο σημείο κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα να αναφερθώ και σε ορισμένα άλλα ζητήματα τα οποία αφορούν το νομοσχέδιο αλλά δεν επαρκεί ο χρόνος. Γι’ αυτόν τον λόγο, θα ήθελα να πω μια κουβέντα για το θέμα των τροπολογιών.

Κατ’ αρχάς, νομίζω ότι οι συνάδελφοι της Αντιπολίτευσης καλό είναι να θυμούνται λίγο και το παρελθόν. Εγώ δεν ήμουν Βουλευτής κατά την περίοδο που ήταν η Νέα Δημοκρατία και το ΠΑΣΟΚ, αλλά έχω διαβάσει κατ’ επανάληψη και μου έκανε εντύπωση ότι ιδιαίτερα το τελευταίο διάστημα είχαν έρθει τροπολογίες σε πολύ μεγάλο βαθμό.

Θα ήθελα, επίσης, να πω ότι πρέπει να λάβετε υπ’ όψιν σας, συνάδελφοι, ότι είναι το τέλος του χρόνου και λογικά θα υπάρχουν παρατάσεις. Εσείς που είστε πιο έμπειροι, εν πάση περιπτώσει, ξέρετε ότι θα υπάρχουν παρατάσεις, προκειμένου να λειτουργήσουν κάποιοι θεσμοί και οργανισμοί, για τους οποίους δεν μπορεί να γίνει διαφορετικά.

Θα ήθελα, επίσης, να πω ότι είναι κάποια από τα θέματα τα οποία μπαίνουν εδώ, που αφορούν νομοσχέδια τα οποία βρίσκονται ήδη στη διαβούλευση, όπως παραδείγματος χάριν αυτό που αφορά τις περιοχές «NATURA» ή βρίσκονται σε πορεία υλοποίησης, όπως είναι οι ΦΟΣΔΑ, για τους οποίους μίλησε προηγουμένως και άλλος συνάδελφος.

Τέλος, αυτό που ήθελα να πω είναι ότι αυτές οι τροπολογίες είναι σε θετική κατεύθυνση και αναρωτιέμαι τι θα κάνετε, σχετικά με τις τροπολογίες που αφορούν την ενεργειακή φτώχεια, παραδείγματος χάριν, ή τη μείωση του οικιακού τιμολογίου της ΔΕΗ μέσα από την τροπολογία για τις υπηρεσίες κοινής ωφέλειας κ.λπ.. Νομίζω ότι όταν συζητάμε κάποια πράγματα, πρέπει να είμαστε πιο κοντά στην πραγματικότητα.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Βαγιωνάκη.

Τον λόγο έχει η κ. Αντωνίου από την Κοινοβουλευτική Ομάδα της Νέας Δημοκρατίας και αμέσως μετά, όπως έχει ήδη ανακοινωθεί, θα προχωρήσουμε σε ένα διάλειμμα δέκα-δεκαπέντε λεπτών.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, μπορείτε να ανακοινώσετε τη σειρά των ομιλητών;

**ΠΡΟΕΔΡΕΥΩΝ (Μάριος Γεωργιάδης):** Μόλις τελειώσει η κ. Αντωνίου, θα ανακοινώσω τη λίστα και μετά θα προχωρήσουμε σε διάλειμμα.

Κυρία Αντωνίου, έχετε τον λόγο για επτά λεπτά.

**ΜΑΡΙΑ ΑΝΤΩΝΙΟΥ:** Ευχαριστώ πολύ, κύριε Πρόεδρε.

Εγώ, κυρίες και κύριοι συνάδελφοι, θα μιλήσω για το νομοσχέδιο. Θα μιλήσω, λοιπόν, για το πολυδιαφημιζόμενο νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης και όχι για τις είκοσι -και δύο βουλευτικές, αν δεν απατώμαι- τροπολογίες.

Τι προβλέπεται, λοιπόν; Η σύσταση της ανώνυμης εταιρείας Ελληνικός Διαστημικός Οργανισμός «ΕΛΔΟ Α.Ε.», ένα νομοσχέδιο το οποίο, υποτίθεται, σύμφωνα -λέει- με την αιτιολογική έκθεση, αποσκοπεί στον σχεδιασμό της εθνικής διαστημικής πολιτικής για τη χώρα μας και την αξιοποίηση των διαστημικών εφαρμογών. Στην πραγματικότητα, όμως, αποτελεί μια ακόμη μεγάλη χαμένη ευκαιρία για την Κυβέρνηση.

Γιατί, αγαπητοί κύριοι συνάδελφοι, εσείς τώρα ανακαλύψατε το διάστημα. Πρόκειται για ένα κλασσικό νομοσχέδιο της συγκυβέρνησης ΣΥΡΙΖΑ – ΑΝΕΛ, όπως τόσα και τόσα, που μοναδικό σκοπό έχει να ελέγξει τα πάντα και να βολέψει ημετέρους με την επίφαση του δήθεν όψιμου ενδιαφέροντος για το διάστημα.

Ως Τομεάρχης Έρευνας και Τεχνολογίας της Νέας Δημοκρατίας, σας δηλώνω απερίφραστα ότι η Νέα Δημοκρατία υποστήριξε και υποστηρίζει ξεκάθαρα την προώθηση της έρευνας και της καινοτομίας σε όλους τους τομείς, συμπεριλαμβανομένου και του τομέα του Διαστήματος. Εξάλλου, το 2015 εμείς φροντίσαμε να είμαστε πλήρες μέλος στον Ευρωπαϊκό Οργανισμό Διαστήματος, στην ESA.

Πιστεύουμε, λοιπόν, ότι μπορεί να αποτελέσει, όντως, στοιχείο ανάπτυξης για τη χώρα μας και σε οικονομικό και σε κοινωνικό και σε επιστημονικό και σε τεχνολογικό επίπεδο. Είμαστε ξεκάθαρα υπέρ της στήριξης της έρευνας των διαστημικών εφαρμογών και της διασύνδεσής της με την παραγωγή και τις επιχειρήσεις που δραστηριοποιούνται στον τομέα αυτό. Θεωρούμε ότι η πρακτική αξιοποίηση των διαστημικών εφαρμογών μπορεί να επιφέρει, όντως, ευεργετικά αποτελέσματα σε πολλούς τομείς, στην καθημερινότητα των πολιτών, στην πολιτική προστασία, σε θέματα εθνικής ασφάλειας, ακόμα και στην ανάπτυξη της έξυπνης γεωργίας.

Δυστυχώς, όμως, τίποτα από τα παραπάνω δεν επιτυγχάνεται και δεν προωθείται με το παρόν νομοσχέδιο και εξηγώ αμέσως το γιατί. Διαβάζοντας το νομοσχέδιο και ιδιαίτερα τα δύο πρώτα κεφάλαια, κύριε Υπουργέ, πραγματικά απορεί κάποιος αν πρόκειται για νομοσχέδιο μιας κυβέρνησης σε μια σύγχρονη δημοκρατική χώρα ή αν θα ταίριαζε καλύτερα σε άλλα καθεστώτα, αν πρόκειται δηλαδή για νομοσχέδιο του Υπουργού της Βόρειας Κορέας.

Ο αρμόδιος Υπουργός, ο κ. Παππάς, επιφυλάσσοντας για τον εαυτό του τον τίτλο του «σερίφη του Διαστήματος» αποφασίζει για τα πάντα, κυριολεκτικά για τα πάντα! Δεν ξανάγινε ποτέ σε κανένα νομοσχέδιο να προβλέπονται τριάντα έξι αρμοδιότητες του Υπουργού σε είκοσι οκτώ άρθρα και να υπάρχουν συνολικά πενήντα αναφορές στον Υπουργό στα δύο πρώτα κεφάλαια. Το καταφέρατε κι αυτό, κύριε Υπουργέ.

Ο Υπουργός, λοιπόν, χορηγεί τις άδειες για την άσκηση διαστημικών δραστηριοτήτων, επιβάλλει πρόσθετους όρους, τους μεταβάλλει, ελέγχει την αίτηση, ορίζει εμπειρογνώμονες, αποφασίζει για την τύχη της αίτησης. Η μεταβίβαση των διαστημικών δραστηριοτήτων γίνεται μόνο με την έγκρισή του και ο κατάλογος δεν έχει τελειωμό. Όλες αυτές οι αρμοδιότητες συγκεντρώνονται σε ένα πρόσωπο. Αυτή είναι η διαφάνεια που ευαγγελίζεται η σημερινή Κυβέρνηση!

Πώς θα προσελκύσετε, λοιπόν, επενδύσεις, κύριε Υπουργέ; Πώς θα διευκολύνετε την επιχειρηματικότητα σε ένα τέτοιο υπουργοκεντρικό σύστημα, στο οποίο θα αποφασίζετε για τα πάντα εσείς; Ποιος σοβαρός επιχειρηματίας θα επενδύσει κάτω από αυτές τις συνθήκες;

Πάμε τώρα στον Ελληνικό Διαστημικό Οργανισμό «ΕΛΔΟ Α.Ε.», τον νέο φορέα που δημιουργείτε, κομμένο και ραμμένο στα μέτρα σας.

Πρώτη παρατήρηση: Ποια είναι, πραγματικά, η αναγκαιότητα δημιουργίας ενός τέτοιου φορέα; Διαστημική Υπηρεσία διαθέτουν οι ΗΠΑ, η Γαλλία, η Γερμανία, η European Space Agency, ESA, ως διεθνής οργανισμός.

Η Ελλάδα έχει ενταχθεί από το 2005 στην ESA, ως μέλος μεταξύ ίσων κρατών. Άρα, εμείς είχαμε ανακαλύψει το διάστημα πολύ πριν από εσάς. Κράτη όπως η Ελλάδα διαθέτουν ως επί το πλείστον ένα γραφείο, μια Διεύθυνση Διαστήματος, που ανήκουν είτε στον δημόσιο τομέα, σε κάποιο Υπουργείο, είτε λογοδοτούν απευθείας στον Πρωθυπουργό.

Ακόμη και στις ελάχιστες περιπτώσεις που δημιουργήθηκε κάτι ανάλογο σαν αυτό που σήμερα εσείς φέρνετε, στην Τσεχία παραδείγματος χάριν, χαρακτηρίστηκε πολύ γρήγορα από διαφθορά και ουσιαστικά αυτοακυρώθηκε. Ποια λοιπόν η πραγματική ανάγκη λειτουργίας ενός τέτοιου φορέα;

Η δεύτερη παρατήρηση αφορά τη νομική φύση που δίνετε σε αυτόν τον φορέα, που είναι ένα ιδιότυπο νομικό μόρφωμα. Μιλάμε για μια ανώνυμη εταιρεία «Ελληνικός Διαστημικός Οργανισμός Α.Ε.» η οποία θα διέπεται από διατάξεις περί ΔΕΚΟ, αλλά ταυτόχρονα και από διατάξεις περί ανωνύμων εταιρειών.

Ο λόγος για το νομικό αυτό μόρφωμα είναι προφανής. Θέλετε να μπορείτε να προσλαμβάνετε τους δικούς σας κατά παρέκκλιση των διατάξεων του ΑΣΕΠ και να έχετε το απόλυτο κουμάντο. Το παρελθόν σας στο νομοσχέδιο για τις τηλεοπτικές άδειες είναι ένα κακό παράδειγμα.

Τρίτη παρατήρηση: Ο νέος αυτός φορέας, ο οποίος ισορροπεί μεταξύ δημόσιου και ιδιωτικού τομέα καλείται να επιτελέσει δραστηριότητες που είναι ασύμβατες μεταξύ τους. Υπάρχει ξεκάθαρα σε αυτό σύγκρουση συμφερόντων. Κύριε Υπουργέ, αυτό λέγεται «conflict of interest».

Πώς είναι δυνατόν λοιπόν μια ανώνυμη εταιρεία από τη μία να παίζει τον ρόλο του αντιπροσώπου της χώρας στον Ευρωπαϊκό Διαστημικό Οργανισμό, την ίδια ώρα που προβλέπει να έχει πόρους από χρηματοδοτήσεις από διεθνείς οργανισμούς, συμπεριλαμβανομένης και της ESA; Και δεν είναι μόνο η χρηματοδότηση από τους διεθνείς οργανισμούς, αλλά είναι και οι πόροι από τη μεταβίβαση και την εμπορική αξιοποίηση των δικαιωμάτων χρήσης του ελληνικού δημοσίου.

Θα μπορεί, λοιπόν, ο νέος φορέας, ο οποίος θα ελέγχεται απόλυτα από τον Υπουργό, να μοιράζει τους πόρους κατά το δοκούν, σε όποιους αυτός θέλει, σε όποιους αδειοδοτεί κ.ο.κ.. Και τα δικά σας, πάλι δικά μας.

Ξέρετε, κύριε Υπουργέ, ο φορέας αυτός που δημιουργείτε σήμερα μου θυμίζει το δημιούργημα του κ. Φωτάκη, το περίφημο ΕΛΙΔΕΚ. Και εκεί, ο κ. Φωτάκης δημιούργησε ένα ανάλογο νομικό μόρφωμα, ένα ίδρυμα πλήρως ελεγχόμενο και κατευθυνόμενο από τον ίδιο για να προσλαμβάνει ημετέρους, να κατευθύνει τη χρηματοδότηση εκεί που θέλει, καλή ώρα όπως αυτό που κάνετε σήμερα.

Πρέπει, όμως, να αναγνωρίσω σε εσάς πως υπάρχει μια διαφορά: Οι προσλήψεις κατά παρέκκλιση των διατάξεων του ΑΣΕΠ προβλέπονται στον Διαστημικό Οργανισμό εξαρχής. Δεν θα χρειαστεί να κάνετε πολιτική κυβίστηση, όπως έκανε ο συνάδελφός σας, που μιλούσε στην αρχή για αξιοκρατία στις προσλήψεις και μετά έφερε νομοθετική ρύθμιση που τα άλλαξε για να βολεύει.

Κλείνοντας, θα αρκεστώ μόνο σε αυτό: Είμαστε μία μέρα μετά την ψήφιση του προϋπολογισμού του 2018, που οδηγεί στην περαιτέρω οικονομική αφαίμαξη εκατοντάδων χιλιάδων συνταξιούχων, μισθωτών και ελεύθερων επαγγελματιών, που αυξάνει τους φόρους και τις ασφαλιστικές εισφορές και περικόπτει κοινωνικά επιδόματα. Και ακούσαμε και τον Πρωθυπουργό να λέει ότι αυξήθηκαν τα κονδύλια για την έρευνα. Η προηγούμενη κυβέρνηση είχε φροντίσει να εξασφαλίσει πόρους 1,2 δισεκατομμυρίου από το ΕΣΠΑ. Σε αυτό δεν έχετε κάνει το παραμικρό. Αυτό δεν το είπατε φυσικά. Το ξεχάσατε.

Φέρνετε, λοιπόν, ένα νομοσχέδιο βαθιά ιδεοληπτικό, με σκανδαλώδεις υπερεξουσίες στον Υπουργό και ιδρύετε έναν νέο φορέα με μοναδικό σκοπό, ουσιαστικά, την εξυπηρέτηση των μικροκομματικών σας συμφερόντων και την τακτοποίηση ημετέρων.

Ακόμα, λοιπόν, μια αναπτυξιακή ευκαιρία για τη χώρα χάνεται με το παρόν νομοσχέδιο. Άλλωστε, η Κυβέρνηση ΣΥΡΙΖΑ - ΑΝΕΛ –επιτρέψτε μου λόγω του νομοσχεδίου- εξακολουθεί να παραμένει εδώ και καιρό χαμένη στο Διάστημα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Αντωνίου.

Θα ήθελα να προτείνω κάτι. Ήρθαμε σε συνεννόηση με τον Υπουργό και αν συμφωνεί το Σώμα, δεν έχει αντίρρηση να συνεχίσουμε τη διαδικασία. Απλώς, δεν θα είναι παρών ο Υπουργός. Και αυτό το λέω γιατί πολλοί από τους συναδέλφους θέλουμε να είναι ο Υπουργός εδώ.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Δεν πειράζει. Ας φύγει ο Υπουργός για δέκα λεπτά.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Τυπικά το λέω, γιατί πρέπει να υπάρχει Κυβέρνηση παρούσα. Γι’ αυτό ζήτησα δέκα λεπτά διακοπή.

**ΠΡΟΕΔΡΕΥΩΝ (Μάριος Γεωργιάδης):** Εντάξει, ωραία.

Απομένουν εννέα ομιλητές από τον κατάλογο και άλλοι τέσσερις Κοινοβουλευτικοί Εκπρόσωποι. Μετά θα προχωρήσουμε με τις δευτερολογίες και τις ομιλίες των Υπουργών.

Συνεχίζουμε με τον Κοινοβουλευτικό Εκπρόσωπο της Ένωσης Κεντρώων κ. Αναστάσιο Μεγαλομύστακα.

Κύριε Μεγαλομύστακα, έχετε τον λόγο για δώδεκα λεπτά.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα είμαι περιεκτικός. Ενδεχομένως, να μη χρησιμοποιήσω και όλα τα λεπτά που μου δίνετε. Θα τα χρησιμοποιήσω για τις τροπολογίες, οι οποίες είναι πάρα πολλές στο σημερινό νομοσχέδιο.

Θα ξεκινήσω, λέγοντας ότι η Ένωση Κεντρώων ήταν πάντα υπέρ της χάραξης μιας εθνικής νομοθεσίας και στρατηγικής για την άσκηση διαστημικών δραστηριοτήτων, με στόχο πάντοτε την ενίσχυση της παρουσίας της χώρας μας τόσο σε ευρωπαϊκό όσο και σε διεθνές επίπεδο.

Όπως επισημάνθηκε και από την ακρόαση των φορέων, η Ελλάδα είναι από τις λίγες χώρες στον κόσμο που έχει επιστήμονες, τόσο στον τομέα του διαστήματος όσο και σε εταιρείες που σχεδιάζουν και κατασκευάζουν δορυφόρους.

Η ίδρυση, λοιπόν, του Ελληνικού Διαστημικού Οργανισμού θα δώσει μια δυνατότητα σε Έλληνες του εξωτερικού να επιστρέψουν επιτέλους πίσω, σε Έλληνες επιστήμονες να βρίσκονται στη χώρα τους για να ενισχύσουν έναν τόσο σοβαρό τομέα και να βοηθήσουν γενικότερα τη χώρα.

Η Ελλάδα χρειάζεται τεχνολογία αιχμής, η Ελλάδα χρειάζεται ενίσχυση των τομέων υψηλής τεχνολογίας και μέχρι τώρα, δεν έχει συμβεί αυτό και ελπίζουμε άμεσα να οδηγηθούμε προς αυτή την κατεύθυνση. Υπάρχουν μάλιστα, ένα σωρό εφαρμογές, που σχετίζονται με τη διαστημική πολιτική, όπως η γεωργία ακριβείας και οι οποίες ενισχύουν την οικονομική ανάπτυξη της χώρας, ενισχύουν την παραγωγικότητα. Επομένως, απαιτείται αυτή η δημιουργία ενός τέτοιου θεσμικού πλαισίου.

Ωστόσο, μια τέτοια προσπάθεια χρειάζεται εθνική στρατηγική, χρειάζεται διακομματική συναίνεση. Εσείς τα αποφεύγετε όλα αυτά και βάζετε πάνω από όλα τα κομματικά συμφέροντα και όλα αυτά, για να ικανοποιήσετε τις επιθυμίες του Υπουργού, ο οποίος με πενήντα διατάξεις αυτού του νομοσχεδίου παίρνει εξουσίες, που δεν θα έπρεπε να έχει ο ίδιος, αλλά κάποια άλλη ανεξάρτητη αρχή.

Έκτοτε δεν ξεχνάμε το τι είχε συμβεί με τη διαδικασία αδειοδότησης των καναλιών, που κρίθηκε αντισυνταγματική και είδαμε ότι ήταν ένα μεγάλο φάουλ της Κυβέρνησής σας. Δεν θέλουμε το ίδιο που έγινε τότε να συμβεί και σήμερα με αυτόν τον νέο φορέα. Ωστόσο, αν δεν αλλάξετε τα όσα σας προτείνουμε και εμείς και οι υπόλοιποι φορείς της Αντιπολίτευσης, κάτι τέτοιο θα δούμε να συμβαίνει.

Για να σας εξηγήσω και να αιτιολογήσω γιατί λέω όσα λέω, στο πρώτο κεφάλαιο, το οποίο πραγματεύεται την αδειοδότηση των διαστημικών δραστηριοτήτων και καταχωρείται στην ουσία το Εθνικό Μητρώο Διαστημικών Αντικειμένων, αναφέρετε και μας εξηγείτε πώς γίνονται οι διαδικασίες για την αδειοδότηση και τον έλεγχο των δραστηριοτήτων αυτών των αντικειμένων, πώς γίνεται η ανάκληση ή η αναστολή της άδειας ενός φορέα, η μεταβίβαση των δραστηριοτήτων, ποιες είναι οι διεθνείς ευθύνες για τις ζημιές, πώς καλύπτονται τα έξοδα και πώς δημιουργείται το Εθνικό Μητρώο Διαστημικών Αντικειμένων.

Πάνω σε όλα αυτά, εμείς αυτό που βλέπουμε παράλογο -και το επαναλαμβάνω- είναι ότι η αδειοδότηση δεν πρέπει να γίνεται, σε καμμία περίπτωση, από τον Υπουργό. Θα έπρεπε να υπάρχει μια ανεξάρτητη αρχή, όπως ακριβώς τελικά αποφασίστηκε και για τα κανάλια με το ΕΣΡ.

Ο Υπουργός στο συγκεκριμένο μόνο κεφάλαιο, στο πρώτο κεφάλαιο, σε δεκαεπτά άρθρα, αναφέρεται τριάντα έξι φορές. Φαίνεται ότι θέλουμε να χτίσουμε έναν μονοκράτορα και όχι έναν σοβαρό φορέα σε αυτό το σχέδιο νόμου. Επίσης, οι υπερεξουσίες στον Υπουργό, οι οποίες μάλιστα δεν εξειδικεύονται ούτε είναι σαφείς, βγάζουν μάτι.

Συγκεκριμένα γράφει: «Ο Υπουργός μπορεί να μεταβάλει τους ειδικούς όρους για την αδειοδότηση. Ο Υπουργός μπορεί να καθορίζει επιπλέον ειδικούς όρους για την αδειοδότηση. Ο Υπουργός μπορεί να ζητήσει από τον φορέα οποιαδήποτε συμπληρωματική πληροφορία κρίνει αναγκαία για την εξέταση της αίτησης. Ο Υπουργός αποφασίζει για την μη παροχή αυτών». Είναι ξεκάθαρο ότι οι αρμοδιότητες στον Υπουργό θα ταίριαζαν σε ένα αρχηγό ολοκληρωτικού καθεστώτος.

Επίσης, ο υποψήφιος επενδυτής, με αυτό το σχέδιο νόμου, υποχρεώνεται σε μια σειρά από απαιτήσεις, προκειμένου να χορηγηθεί η άδεια. Πρέπει δηλαδή να έχουν εφαρμοστεί ήδη κάποιες από τις προϋποθέσεις για να λειτουργήσει. Αυτό αποκλείει αμέσως-αμέσως νέες επιχειρήσεις, που θέλουν να ασχοληθούν με αυτό τον τομέα.

Η αναφορά, επίσης, για μεταβίβαση αδειοδοτημένων διαστημικών δραστηριοτήτων μπορεί να δημιουργήσει εμπόριο διαστημικών δραστηριοτήτων στη χώρα και να μην φέρει την ανάπτυξη, που όλοι επιζητούμε. Ενώ το γεγονός ότι ο Υπουργός μπορεί να ζητήσει γνωμοδότηση από εμπειρογνώμονες, πολύ μας φοβίζει ότι θα γυρίσουμε σε όλα αυτά, που μέχρι πριν λίγο και εσείς κατηγορούσατε, ότι θα προσπαθήσουμε να βολέψουμε και να ζητήσουμε τη γνώμη από τους «ημετέρους». Ποιος θα ορίσει αυτούς τους εμπειρογνώμονες; Μήπως βαφτίζετε τους δικούς σας εμπειρογνώμονες;

Πάμε τώρα στο δεύτερο κεφάλαιο, που αφορά τη σύσταση του Ελληνικού Διαστημικού Οργανισμού και συγκεκριμένα, γίνεται αναφορά στον σκοπό, στις θυγατρικές, στο μετοχικό κεφάλαιο, στους πόρους, στα όργανα της εταιρείας και στο προσωπικό. Εδώ οι ενστάσεις μας, πρώτα απ’ όλα, έγκεινται στη νομική μορφή και στον καθορισμό των αρμοδιοτήτων.

Πρώτη φορά η Κυβέρνηση αποφασίζει να συστήσει μια ιδιωτική επιχείρηση, αλλά διάλεξε το λάθος πεδίο, διότι στη συγκεκριμένη περίπτωση, δεν γίνεται ο φορέας αυτός να είναι ιδιωτικός. Πρέπει να είναι δημόσιος. Σε όλη την Ευρώπη αυτό γίνεται.

Δυστυχώς, υπάρχει κίνδυνος να τεθεί ζήτημα νόθευσης του φορέα, αλλά παράλληλα, θα μπορεί και η ίδια η Κυβέρνηση να αναλαμβάνει αρμοδιότητες, που δεν θα έπρεπε να έχει. Νομίζω ότι γίνεται ανταγωνισμός με άνισους όρους σε αυτό το επίπεδο, ενώ σχετικά με το προσωπικό, παντού οι αποσπάσεις, κατά παρέκκλιση των κειμένων διατάξεων, μας προβληματίζουν ως Ένωση Κεντρώων.

Περαιτέρω μετακίνηση υπαλλήλων σε ένα νομικό πρόσωπο ιδιωτικού δικαίου, δεν νοείται. Εξάλλου, παράλληλη άσκηση καθηκόντων δημοσίου υπαλλήλου σε ένα νομικό πρόσωπο ιδιωτικού δικαίου δεν προβλέπεται από κανένα νομοθετικό κείμενο.

Κάτι άλλο, που μας προβληματίζει, είναι και η βιωσιμότητα του εγχειρήματος αυτού, καθώς βλέπουμε πάρα πολλές προβληματικές καταστάσεις, ενώ στα απαιτούμενα προσόντα για τη θέση του προέδρου και του διευθύνοντος συμβούλου αναφέρεται ότι προαιρετικά ή κατά προτίμηση θέλουμε να έχει μεταπτυχιακό, ανάλογο με τον φορέα αυτό, ενώ ζητάμε και διεθνή εμπειρία. Μήπως αυτή η διάταξη είναι φωτογραφική; Θα θέλαμε επιπλέον διευκρινίσεις γι’ αυτό.

Επίσης, υπάρχουν και ζητήματα σύγκρουσης συμφερόντων και κίνδυνος διαπλοκής, καθώς τα μέλη στου διοικητικού συμβουλίου θα έχουν δικαίωμα συμμετοχής σε εταιρείες, που θα λαμβάνουν μέρος στην αδειοδότηση για τις διαστημικές αυτές δραστηριότητες. Επίσης, προβλέπονται και χορηγίες από ιδιωτικές επιχειρήσεις, που θα μπορούν να αιτηθούν και αυτές αδειοδότηση.

Εσείς το θεωρείτε σωστό αυτό; Σε καμμία περίπτωση εμείς δεν βλέπουμε ότι είναι αυτό που χρειάζεται αυτή τη στιγμή η χώρα και μπαίνουν πάλι σύννεφα αδιαφάνειας, όπως σε προηγούμενες εποχές, οι οποίες μας οδήγησαν σε αυτή την κατάσταση.

Πάμε τώρα στο Τρίτο Κεφάλαιο, το οποίο αφορά στα τελευταία άρθρα, 25 έως 28, που περιέχουν διατάξεις περί ηλεκτρονικών επικοινωνιών. Σε αυτό το Κεφάλαιο είμαστε αντίθετοι με τη μη συμμετοχή επιστημόνων εγνωσμένου κύρους, όπως λέγαμε σε όλες τις επιτροπές. Δεν υπάρχουν ερευνητές, εκτός από εκπροσώπους των Υπουργείων. Το Συμβούλιο Διαστημικής Πολιτικής, λοιπόν, δεν μπορεί να είναι άλλη μία γραφειοκρατική υπηρεσία. Αυτό είναι λάθος.

Επίσης, η ΕΕΤ καθορίζει με απόφασή της, τον αριθμό των απασχολούμενων φοιτητών και μάλιστα, ποιο είναι το ύψος των αμοιβών του και ποια είναι η χρονική διάρκεια της απασχόλησής τους. Δεν θα έπρεπε αυτό να καθορίζεται από εμάς; Δυστυχώς, δεν κάνουμε έτσι ένα σωστό νομοθέτημα.

Επίσης, όσον αφορά στην ταυτοποίηση των συνδρομητών κινητών τηλεφώνων, διορθώνεται η τροπολογία του καλοκαιριού, για την οποία σας είχαμε πει ότι ήταν λάθος, σχετικά με την ταυτοποίηση των συνδρομητών των κινητών τηλεφωνικών γραμμών.

Υπάρχουν επιπλέον διατάξεις, που πραγματεύονται σε αυτό το τρίτο μέρος του νομοσχεδίου περί των ταχυδρομείων. Σε αυτή τη διάταξη, λοιπόν, προβλέπεται ότι τύπος των ειδικών μηχανημάτων διενέργειας ελέγχων περιεχομένου των προς αποστολή με το ταχυδρομείο αντικειμένων και η σχετική διαδικασία θα καθορίζεται και πάλι από ΚΥΑ.

Αυτό είναι μία γνωστή δική σας στρατηγική, ΚΥΑ παντού, την οποία δεν μπορούμε να τη δεχθούμε. Με ΚΥΑ θα καθορίζονται και άλλες πτυχές αυτού του νομοσχεδίου, όπως ο τρόπος του επιμερισμού του μέρους του καθαρού κόστους, που επιβαρύνει τους φορείς παροχής ταχυδρομικής υπηρεσίας, ενώ και οι κυρώσεις που θα επιβάλλονται καθορίζονται πάλι από τους Υπουργούς. Είναι λάθος αυτό! Σας έχουμε μιλήσει πάρα πολλές φορές σε πολλά νομοσχέδια, αλλά δυστυχώς έχουμε δει ότι αυτή είναι μία πάγια πολιτική σας.

Πριν κλείσω, θα ήθελα να σας θέσω και ένα σχετικό ερώτημα, εάν η ΕΡΤ μπορεί να λειτουργήσει ως έμπορος και μάλιστα, να της εκχωρήσει το κράτος δορυφορικό φάσμα, χωρίς κανέναν απολύτως διαγωνισμό. Δεν ξέρω εάν αυτό είναι ηθικό και σωστό. Η ιστορία θα δείξει. Εμείς πάντως, δεν είμαστε σύμφωνοι σε καμμία περίπτωση ούτε με αυτή την επιλογή σας.

Και όταν λέτε «εύλογο αντάλλαγμα», αυτό τι σημαίνει; Γιατί δεν το καθορίζετε; Προβλέπεται μάλιστα, ότι η καταβολή και η διαχείριση κάθε είδους εισφορών ή συνδρομών στα υποχρεωτικά και προαιρετικά προγράμματα της ESA αποτελεί πλέον αρμοδιότητα του Υπουργού. Άλλη μία φορά ο Υπουργός έρχεται να αποφασίσει για τα πάντα.

Γενικότερα, έχουμε δει ότι σε όλα τα νομοσχέδια που μας φέρνετε υπάρχουν ΚΥΑ, υπάρχουν προεδρικά διατάγματα, υπάρχουν σοβαρά θέματα, τα οποία ρυθμίζονται από τον Υπουργό και μόνο. Αυτό δεν είναι από αυτά που υποσχόσασταν στους Έλληνες, πριν έρθετε στην Κυβέρνηση. Αυτός είναι ένας λανθασμένος τρόπος νομοθέτησης, ένας λανθασμένος τρόπος άσκησης της εξουσίας. Ελπίζουμε να διορθωθείτε. Για τις τροπολογίες θα τοποθετηθούμε στη δευτερολογία μας.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μεγαλομύστακα.

Θα κάνω τώρα μια ανάγνωση της λίστας των ομιλητών, γιατί πολλοί από εσάς δεν την έχετε στα χέρια σας και δεν γνωρίζετε τη σειρά. Είναι δέκα τελικά οι ομιλητές, γιατί η κ. Καφαντάρη, ναι μεν είχε πει ότι πιθανότατα να μην μπορούσε να μιλήσει λόγω προεδρίας της στην επιτροπή, αλλά τελικά θα πάρει τον λόγο.

Άρα, θα ξεκινήσουμε με την κ. Καφαντάρη. Θα ακολουθήσουν ο κ. Κόνσολας, ο κ. Καραναστάσης, η κ. Αραμπατζή, ο κ. Αθανασίου, ο κ. Μιχελογιαννάκης, ο κ. Λάππας, ο κ. Γεωργαντάς, ο κ. Μπουκώρος και η κ. Βαγενά. Αυτοί είναι οι ομιλητές, που έχουν δηλώσει ότι θα μιλήσουν. Επίσης, θα μιλήσουν και όσοι Κοινοβουλευτικοί Εκπρόσωποι έρθουν κατά τη διάρκεια της διαδικασίας.

Ορίστε, κυρία Καφαντάρη, έχετε τον λόγο για επτά λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ πολύ, κύριε Πρόεδρε και ευχαριστώ και τους συναδέλφους, που μου έδωσαν τη σειρά τους.

Κατ’ αρχάς, συζητάμε σήμερα ένα πολύ σημαντικό νομοσχέδιο, με το οποίο ουσιαστικά ιδρύεται ο Ελληνικός Διαστημικός Οργανισμός, με έργο την ανάπτυξη δραστηριοτήτων για ειρηνικούς σκοπούς. Η χώρα μας ήταν από τις ελάχιστες χώρες στην Ευρωπαϊκή Ένωση που δεν είχε μέχρι σήμερα τέτοιον οργανισμό.

Είναι, λοιπόν, ο Ελληνικός Διαστημικός Οργανισμός ένα νομικό πρόσωπο ιδιωτικού δικαίου, με τη μορφή ΔΕΚΟ και εποπτεύεται από το κράτος. Η ίδρυσή του καθίσταται απαραίτητη για την αποδοτικότερη αξιοποίηση ευκαιριών που διαμορφώνονται στον διαστημικό τομέα, αλλά και για τον συντονισμό του κυβερνητικού έργου, των φορέων, των επιχειρήσεων, καθώς και την εκπροσώπηση σε επιτροπές της Ευρωπαϊκής Ένωσης και του Οργανισμού Ηνωμένων Εθνών.

Η στελέχωσή του θα γίνει από εξειδικευμένο προσωπικό υψηλού επιπέδου. Είναι δε απαραίτητη, αφού ο οργανισμός παρέχει την απαραίτητη δορυφορική και διαστημική τεχνογνωσία στην Κεντρική Διοίκηση. Θα χειρίζεται ευαίσθητα θέματα, τα οποία θα αφορούν και την ασφάλεια και την εθνική άμυνα της χώρας. Έτσι, λοιπόν, δημιουργείται ένα ευέλικτο –θα έλεγα- νομικό πρόσωπο, το οποίο θα εποπτεύεται από το ελληνικό δημόσιο.

Το εξειδικευμένο προσωπικό από την παγκόσμια αγορά και την παγκόσμια επιστημονική κοινότητα, το οποίο θα στελεχώσει αυτόν τον οργανισμό με ανταγωνιστικούς όρους εργασίας, θα συντονίσει και τη συμμετοχή της χώρας μας σε διεθνείς οργανισμούς και προγράμματα.

Έχουμε έναν οργανισμό, ο οποίος ιδρύεται με τεχνοοικονομικά κριτήρια και απαιτείται να διαφοροποιείται από ορισμένες διατάξεις του δημόσιου τομέα. Πρέπει να έχουμε υπ’ όψιν μας ότι υπάρχουν ιδιαιτερότητες, που αφορούν την άσκηση, τη διαχείριση και εκμετάλλευση δικαιωμάτων επί διαστημικών αντικειμένων και τροχιακών δορυφορικών θέσεων, υπάρχουν ζητήματα εθνικής ασφάλειας και στρατιωτικών εφαρμογών.

Επίσης, υπάρχει ανάγκη για εξειδίκευση προσωπικού και προσλήψεις εξειδικευμένου προσωπικού. Είναι ένα ζήτημα, το οποίο έχει να κάνει και με το λεγόμενο «brain drain» που αντιμετωπίζει η χώρα μας, εδώ και χρόνια. Από το 2010 με τις μνημονιακές πολιτικές οι νέοι εξειδικευμένοι επιστήμονες φεύγουν από την Ελλάδα και πάνε στο εξωτερικό για αναζήτηση εργασίας. Θα δοθεί ένας τρόπος να επιστρέψουν στην πατρίδα τους και να συμβάλουν πραγματικά στην παραγωγική ανασυγκρότηση της χώρας.

Για να μπορέσει, λοιπόν, το ελληνικό δημόσιο να αναπτύξει εθνική διαστημική πολιτική και για να μπορέσει να συμμετάσχει ενεργά, μαζί με άλλα έθνη της Ευρωπαϊκής Ένωσης, που έχουν διαστημικές υπηρεσίες στις προκλήσεις, που δημιουργούνται από την αξιοποίηση των διαστημικών εφαρμογών, θα πρέπει να συστήσει τη διαστημική του υπηρεσία με όλα τα απαραίτητα μέτρα και σε όλο το επίπεδο της οργανωτικής δομής, του προσωπικού, του τεχνολογικού εξοπλισμού και τα λοιπά.

Είναι γεγονός -φάνηκε και από τη διαβούλευση που έγινε στην επιτροπή μας, όπου είχαν κληθεί φορείς- ότι αγκαλιάστηκε το εν λόγω νομοσχέδιο από την επιστημονική κοινότητα ευρέως. Και αυτό είναι πολύ σημαντικό. Φάνηκε ότι πολλοί φορείς ασχολούνται με τη διαστημική τεχνολογία.

Η διαμόρφωση διαστημικής πολιτικής ανοίγει εξαιρετικές προοπτικές στη χώρα για την έρευνα και την ανάπτυξη σε έναν δυναμικό πραγματικά κλάδο. Επίσης, ωφελημένοι σε αυτή την κατεύθυνση θα είναι και πολλές μικρές επιχειρήσεις, καθώς και μεμονωμένοι ερευνητές, που μπορούν να συμμετέχουν από κοινού σε προγράμματα εταιρειών.

Επανέρχομαι και λέω ότι το επιστημονικό δυναμικό της χώρας μας πραγματικά, είναι πολύ υψηλού επιπέδου και μπορεί να βοηθήσει και σε αυτήν την κατεύθυνση.

Κάτι πάλι σημαντικό που θα ήθελα να πω, είναι το εξής: Όταν πριν από κάποιους μήνες ξεκίνησε η διαβούλευση και η συζήτηση γι’ αυτόν τον διαστημικό οργανισμό από το Υπουργείο Ψηφιακής Πολιτικής, η αντιμετώπιση είχε και έναν χαρακτήρα, θα έλεγα, όχι και πολύ σοβαρό.

Σήμερα, όμως, και μετά τη διαβούλευση που έγινε και βέβαια, μετά τη συνάντηση που είχε η Επιτροπή Παραγωγής και Εμπορίου με άλλες τρεις επιτροπές της Βουλής τη Δευτέρα με τον κ. Βέρνερ, πραγματικά, φάνηκε η μεγάλη σημασία και αντιμετωπίζεται πλέον το συγκεκριμένο θέμα με πολύ μεγάλη σοβαρότητα και βλέπω ότι αντιμετωπίζεται έτσι από το μεγάλο κομμάτι της Αντιπολίτευσης.

Ο κόσμος, λοιπόν, πρέπει να καταλάβει ότι όταν μιλάμε για διαστημικές εφαρμογές, δεν είναι κάτι μακρινό, ότι η χώρα μας μπορεί να αξιοποιήσει τη δορυφορική τεχνολογία και να βάλει κανόνες και συγκεκριμένες προϋποθέσεις. Οι νέες αυτές τεχνολογίες θα έχουν σημαντικό αποτέλεσμα και σημαντική βελτίωση στην καθημερινότητα, στις τηλεπικοινωνίες, στην αγροτική ανάπτυξη, στην εθνική ασφάλεια και γενικότερα, στην πολιτική προστασία, στην πρόληψη και αντιμετώπιση πυρκαγιών και ακραίων φυσικών φαινομένων, τα οποία λίγο πολύ οξύνονται το τελευταίο χρονικό διάστημα, οπότε καταλαβαίνουμε τη μεγάλη σημασία της διαστημικής τεχνολογίας στα ζητήματα της πολιτικής προστασίας.

Επίσης, πέραν του περιβάλλοντος, μιλάμε για παρακολούθηση των συνόρων, για έλεγχο της αυθαίρετης δόμησης, επικοινωνία απομακρυσμένων περιοχών, ζητήματα που αφορούν τη ναυτιλία και τις θαλάσσιες μεταφορές, τις ηλεκτρονικές επικοινωνίες κ.λπ. και βέβαια, ζητήματα αστυνομικής ασφάλειας και στρατιωτικών εφαρμογών.

Βέβαια, δεν είναι τυχαίο ότι πρόσφατα, έγινε η επιτυχής ανανέωση της σύμβασης του ελληνικού δημοσίου με την εταιρεία «ΕΛΛΑΣ SAT», η οποία μεγιστοποίησε τα οφέλη για το ελληνικό δημόσιο και κυρίως, διασφάλισε τα δικαιώματά μας στο διάστημα, στη γεωστρατηγική τροχιά και στις 39ο ανατολικά του Γκρίνουιτς.

Πιστεύω, λοιπόν, ότι πρόκειται για ένα πολύ σημαντικό νομοσχέδιο, το οποίο επαναλαμβάνω ότι αφορά και τις μικρομεσαίες επιχειρήσεις, τους ερευνητές κ.λπ.. Είναι και ένα εργαλείο, το οποίο έλειπε από τη χώρα μας και μπορεί να βοηθήσει σημαντικά στην επιστροφή και εξειδικευμένων επιστημόνων, των παιδιών μας, των ελληνόπουλων που βρίσκονται στο εξωτερικό τα δύσκολα χρόνια της κρίσης.

Κύριε Πρόεδρε, θα ήθελα να ρωτήσω εάν δόθηκαν οι τροπολογίες.

**ΠΡΟΕΔΡΕΥΩΝ (Μάριος Γεωργιάδης):** Αναμένουμε να ανακοινωθούν.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ωραία. Θα τα πει ο κ. Σταθάκης.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Καφαντάρη.

Τον λόγο έχει ο κ. Κόνσολας για επτά λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δυστυχώς, για άλλη μία φορά διαπιστώνουμε ότι η κοινοβουλευτική νομιμότητα παραβιάζεται σήμερα με τη διαδικασία συζήτησης του νομοσχεδίου, που αφορά την αδειοδότηση διαστημικών δραστηριοτήτων.

Η κ. Ασημακοπούλου, η εισηγήτρια της Νέας Δημοκρατίας, κάλυψε με απόλυτο τρόπο τη θέση της Νέας Δημοκρατίας, τις δικές μας ενστάσεις και παράλληλα κάλυψε και τα ζητήματα, που αφορούν τα επιμέρους άρθρα, αλλά και τη φιλοσοφία του νομοσχεδίου.

Μαζί με αυτήν τη συζήτηση έχουμε την υποτιθέμενη δυνατότητα να συζητήσουμε είκοσι διαφορετικές τροπολογίες, που αποτελούν είκοσι διαφορετικά νομοσχέδια.

Τι δεν ακούσαμε από την Κυβέρνηση, κύριε Πρόεδρε; Αν αποδέχεται να συζητήσει μια πολύ σημαντική τροπολογία για τα νησιά, που αφορά την αναστολή συντελεστών ΦΠΑ στον νησιωτικό χώρο, δηλαδή νησιά που είναι η ίδια η Ελλάδα. Αυτή η νοοτροπία της Κυβέρνησης, με ασφυκτικό, απόλυτο έλεγχο, που εκφράζεται με αυτό το νομοσχέδιο, αποτελεί κατά την άποψή μας μια συνταγματική και κοινοβουλευτική διαδικασία που αγγίζει τα όρια της έννομης τάξης. Διότι δεν υπάρχει διαβούλευση. Υπάρχει μονομερής ενέργεια και ιδίως, σε τροπολογίες και σε ζητήματα, που αφορούν την ίδια τη ζωή των νησιωτών, την ίδια τη ζωή των ανθρώπων της περιοχής, που είναι πολύ σημαντική για τον εθνικό χώρο.

Σε ό,τι αφορά το συγκεκριμένο νομοσχέδιο για την αδειοδότηση διαστημικών δραστηριοτήτων, περιέχει ρυθμίσεις που δημιουργούν ένα ασφυκτικό καθεστώς ελέγχου σε κάθε δραστηριότητα, που σχετίζεται με τις διαστημικές εφαρμογές. Η ίδρυση, μάλιστα, Ελληνικού Διαστημικού Οργανισμού μεταφράζεται περισσότερο ως προσπάθεια της Κυβέρνησης να δημιουργήσει ακόμα ένα φυτώριο προσλήψεων και ακόμα ένα πελατειακό δίκτυο.

Αν η Κυβέρνηση, ωστόσο, ήθελε να λειτουργήσει εποικοδομητικά και συνθετικά, θα έπρεπε να επιδιώξει τη συνεργασία των πανεπιστημίων και των ερευνητικών κέντρων. Δεν μας έχει πείσει ο κύριος Υπουργός ότι υπήρχε ουσιαστική συνεργασία, συζήτηση με τα ανώτατα εκπαιδευτικά ιδρύματα, με τα τεχνολογικά ιδρύματα και με τα ερευνητικά κέντρα. Θα έπρεπε να υπάρχει, επιπρόσθετα, ένας δεδομένος και συγκεκριμένος στρατηγικός σχεδιασμός. Δεν τον είδαμε.

Αυτό το νομοσχέδιο αποτελεί, σε βάθος χρόνου, ένα μακρόπνοο σχέδιο για τη χώρα. Στην πραγματικότητα, ο μόνος στρατηγικός σχεδιασμός, που υπηρετείται είναι ο απόλυτος έλεγχος από τον Υπουργό όλων των δραστηριοτήτων, που σχετίζονται με τις διαστημικές εφαρμογές.

Με αυτόν τον τρόπο, υπονομεύεται και ναρκοθετείται η προοπτική ανάπτυξης πάνω από σαράντα εταιρειών στην Ελλάδα, που δραστηριοποιούνται στον τομέα της διαστημικής έρευνας και των εφαρμογών και διαθέτουν έναν ουσιαστικά πολύ μεγάλο πλούτο και εξαιρετικά καταρτισμένο ανθρώπινο δυναμικό, που μένει αναξιοποίητο, με αυτή την προσπάθεια που προσπαθεί η Κυβέρνηση σήμερα να νομοθετήσει.

Είναι άλλο ένα στοιχείο, άλλος ένας μεταβλητός παράγοντας, όπως φαίνεται, γιατί η πορεία του χρόνου θα υποχρεωθεί να αλλάξει τα πράγματα, δηλαδή αυτό το νομοσχέδιο. Είναι άλλος ο συντονισμός και άλλο ο έλεγχος των δραστηριοτήτων, πρέπει να πω από αυτή τη θέση, σε αυτό το Βήμα και η τοποθέτηση αυτή τεκμηριώνει τις επιφυλάξεις, αλλά και τις ενστάσεις που κατέθεσε η κ. Ασημακοπούλου, αλλά και εμείς.

Επιτρέψτε μου, κύριε Πρόεδρε, με αφορμή αυτή την τροπολογία, που καταθέσαμε μαζί με άλλους πέντε Βουλευτές, να μπω λίγο πιο βαθιά στη φιλοσοφία της. Είναι εδώ ο κ. Αθανασίου, ο κ. Μηταράκης, ο κ. Μπουκώρος, ο κ. Βρούτσης. Καταθέσαμε μια δεύτερη προσπάθεια με αυτή την τροπολογία, αφού είδαμε την ανάλγητη συμπεριφορά της Κυβέρνησης και στο νομοσχέδιο του Υπουργείου Αιγαίου να την απορρίπτει και να μη δέχεται να συζητήσει. Και σήμερα φέρνει η Κυβέρνηση είκοσι τροπολογίες προς συζήτηση και μόνο αφήνει -με υφέρπουσες φημολογίες- από τα μέσα μαζικής ενημέρωσης, να πληροφορούμαστε, για τα ζητήματα, που αφορούν τους συντελεστές και από αυτό το Βήμα να μην υπάρχει ουσιαστική ενημέρωση.

Η Κυβέρνηση αρνήθηκε για δεύτερη φορά να συζητήσει αυτή την τροπολογία, να τη φέρει προς συζήτηση και ψήφιση και αυτό αποδεικνύει ότι ήταν και δική της επιλογή η κατάργηση των μειωμένων συντελεστών ΦΠΑ στα νησιά. Να σταματήσουν, λοιπόν, το παραμύθι η Κυβέρνηση και οι κυβερνητικοί παράγοντες, ότι είναι επιλογές που σας επιβάλλονται.

Επιτρέψτε μου, κύριε Πρόεδρε, να καταθέσω στα Πρακτικά σήμερα την απάντηση του κ. Γιούνκερ στον Δήμαρχο Κω, που τι λέει; Επιτρέψτε μου να διαβάσω: «Η φορολογική πολιτική εμπίπτει στην αρμοδιότητα των κρατών-μελών της Ευρωπαϊκής Ένωσης» και άλλα πολλά «και τόσο η εφαρμογή όσο και τα μέσα εφαρμογής μιας ευρείας φορολογικής δέσμευσης, στο πλαίσιο του προγράμματος στήριξης της σταθερότητας σχεδιάστηκε» -ακούστε το- «από τις ελληνικές αρχές».

Αναφέρει, επίσης, αυτή η επιστολή ότι δεν υπήρχε καμμία πρόταση από την Ελλάδα στα θεσμικά όργανα της Ευρωπαϊκής Ένωσης για τη διατήρηση των μειωμένων συντελεστών ΦΠΑ στα νησιά. Έχει μιλήσει ο κ. Βεσυρόπουλος από το οικονομικό επιτελείο της Νέας Δημοκρατίας γι’ αυτά στην Ολομέλεια.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιτρέψτε μου, όμως, να πω ότι η Κυβέρνηση πράγματι, δεν είχε μιλήσει. Μίλησε, όμως, κάπως διαφορετικά. Ανακοίνωσε, αν θυμάστε, γύρω στις 4-6-2015, πάλι με δημοσιεύματα προς τον Τύπο, μεταξύ των οποίων την κατάργηση των συντελεστών ΦΠΑ στα νησιά, που ήταν πρόταση της Κυβέρνησης. Και επειδή το αμφισβητούν οι συνάδελφοι της κυβερνητικής Πλειοψηφίας, το καταθέτω στα Πρακτικά.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν δημοσίευμα, το οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω επίσης το αγγλικό κείμενο, όπου αναφέρεται ρητά η αναφορά του κυρίου Πρωθυπουργού και της Κυβέρνησης ότι είναι πρότασή τους να καταργηθεί αυτό, όχι το προνόμιο, αλλά η προϋπόθεση επιβίωσης των νησιωτών, που είχε θεσμοθετηθεί προηγούμενες δεκαετίες.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, κυρίες και κύριοι συνάδελφοι, για να συνεννοηθούμε, είναι επιλογή της Κυβέρνησης Τσίπρα-Καμμένου η κατάργηση των μειωμένων συντελεστών ΦΠΑ στα νησιά. Αν θέλατε να φέρετε την τροπολογία, που καταθέσαμε να τη συζητήσουμε εδώ, πολύ ωραία, θα ήμασταν συνεπίκουροι σ’ αυτήν την προσπάθεια. Δεν συμφωνούμε μονομερώς να φέρνετε αποσπασματικά μέτρα, γιατί πρέπει πρόσθετα να σας θυμίσω ότι η Κυβέρνηση ΣΥΡΙΖΑ-ΑΝΕΛ ήταν αυτή που κρατούσε ανοικτό το θέμα επί μακρόν και τελικά το καταργεί.

Η κατάργηση των μειωμένων συντελεστών ΦΠΑ στα νησιά συμπεριλαμβάνεται, όπως είπαμε, στην πρόταση Τσίπρα, αλλά υπάρχει και κάτι άλλο. Είναι μία προσπάθεια, που έχει ξεκινήσει από το 2015 και συνεχίζεται σήμερα. Η Κυβέρνηση, έστω και τώρα, δεν δείχνει ευαισθησίες, αλλά τώρα αποσπασματικά και μόνο θέλει να μπαλώσει αυτήν την αδιέξοδη πολιτική και, δυστυχώς, θεσμοθετεί μέτρα που είναι μέτρα ανταπόδοσης ως τροφή, ως μέρος μόνο του συνολικού σχεδίου, που τότε η Εθνική Αντιπροσωπεία είχε θεσμοθετήσει.

Θέλω, επίσης, κύριε Πρόεδρε, να καταθέσω ότι αυτή η επιμονή της Κυβέρνησης να παρατείνει τους συντελεστές με τις δημοσιοποιήσεις από τα μέσα μαζικής ενημέρωσης μόνο στα πέντε προσφυγικά νησιά, αποτελεί μία απαράδεκτη πρόσθετη θεσμική αλλαγή που επιχειρεί, γιατί δεν έχει αντιληφθεί ότι η θεσμοθέτηση των μειωμένων συντελεστών ΦΠΑ στα νησιά είναι μία οριζόντια πολιτική και όχι μία πολιτική, που έχει μόνο αποσπασματικό χαρακτήρα.

Το δεύτερο στοιχείο είναι ότι για άλλη μία φορά η Κυβέρνηση εμπαίζει τους νησιώτες, γιατί, αλήθεια, αν ήθελε να συζητήσει, έπρεπε να συζητήσει επί τη βάσει της τροπολογίας μας.

Επιτρέψτε μου να πω και κάτι άλλο, κύριε Πρόεδρε, στο οποίο η Κυβέρνηση δεν έχει απαντήσει, μια και λέει ότι θα παρατείνει τους συντελεστές για ένα εξάμηνο στα νησιά, που έχουν πληγεί από το προσφυγικό.

Αλήθεια, μετά από έξι μήνες, κυρίες και κύριοι συνάδελφοι, το προσφυγικό θα πάψει να υπάρχει σ’ αυτά τα νησιά, στα πέντε προσφυγονήσια; Ας μας πει εδώ ο κ. Μουζάλας και η Κυβέρνηση.

Επίσης, ποιον κοροϊδεύετε, όταν δεν έχετε μεταφέρει πρόσφυγες στην επικράτεια, όπως έχετε δεσμευτεί και δεν έχει τηρηθεί η αναλογική κατανομή στην Ευρώπη ή όταν έχετε επιβάλει αύξηση συντελεστών ΦΠΑ στο τουριστικό προϊόν συνολικά, κάνοντάς το μη ανταγωνιστικό, καθώς μάλιστα, επιπρόσθετα αναμένεται από την πρώτη του Γενάρη η νέα αποσπασματική ρύθμιση της επιβολής του φόρου διανυκτέρευσης;

Άρα, κυρίες και κύριοι της Κυβέρνησης, δεν είναι αντιστάθμισμα αυτό που επιχειρείτε. Είναι ένας εμπαιγμός και ένα «φιλοδώρημα». Ξέρετε, αυτή η πολιτική του «φιλοδωρήματος» είναι πολιτική της δεκάρας. Αυτό να κρατήσετε σήμερα, γιατί γι’ αυτό που υπόσχεστε επιπρόσθετα ότι πάτε να καλύψετε, το μεταφορικό ισοδύναμο, να μας πείτε εδώ ποια μελέτη ακολουθείτε, πόσο κοστίζει, από ποια πανεπιστήμια υιοθετείτε μία πρόταση για να το αντιμετωπίσετε, από ποιους πόρους και ποια είναι τα ευρωπαϊκά κονδύλια.

Κλείνοντας, κύριε Πρόεδρε, θέλω να σας ευχαριστήσω ειλικρινά για την ευκαιρία που μου δίνετε να συζητήσω σήμερα εδώ, αλλά θέλω να σας πω ότι κανένας από την Κυβέρνηση δεν στέκεται αξιοπρεπώς απέναντι σ’ αυτά στα οποία έχει δεσμευτεί. Μιλώ και για τον κ. Τσίπρα και για τον κ. Καμμένο. Θυμάστε τον κ. Τσίπρα από τη Ρόδο που έλεγε «Ιδού η Ρόδος, ιδού και το πήδημα». Θυμάστε και τον κ. Καμμένο, που έλεγε ότι αν καταργηθούν οι μειωμένοι συντελεστές ΦΠΑ, θα πάψει να είναι Υπουργός και Βουλευτής.

Κυρίως, όμως, θέλω να σας θυμίσω τη θεσμοθέτηση μέτρων που εξαγγέλλατε από την Νίσυρο. Μιλάτε για «Συμβούλιο Νησιωτικής Πολιτικής», όταν δεν έχει συνεδριάσει μία φορά και δεν έχει αποφασίσει απολύτως τίποτα. Δεν έχετε δώσει ούτε ένα φράγκο στον νησιώτη επιχειρηματία, που του υποσχεθήκατε 60 εκατομμύρια ευρώ για τον τουρισμό και για άλλα ζητήματα.

Θέλω, επίσης, να σας θυμίσω ότι στο πλαίσιο αυτής της συζήτησης αγνοήσατε πλήθος παραγόντων της αυτοδιοίκησης και των επιμελητηρίων της αγοράς των νησιωτών. Από το βόρειο Αιγαίο μέχρι το Καστελόριζο υπάρχουν αποφάσεις δημοτικών συμβουλίων, ενώσεων επαγγελματιών, επιστημονικών φορέων -τα καταθέτω στα Πρακτικά- και εσείς δεν έχετε υιοθετήσει καμμία από τις προτάσεις τους γι’ αυτά τα ζητήματα.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, η σημερινή θα μείνει στην ιστορία ως η μαύρη ημέρα που καταργείτε τους μειωμένους συντελεστές ΦΠΑ στα νησιά, όταν τη δεκαετία του 1980 η θεσμοθέτησή τους ήταν προϋπόθεση επιβίωσης. Σήμερα, με την πολιτική σας επιβαρύνετε ακόμα περισσότερο τους νησιώτες, τους πολίτες.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα μπορούσα να έχω τον λόγο για τριάντα δευτερόλεπτα, να μιλήσω για κάτι δυσάρεστο, για το οποίο μόλις ενημερώθηκα;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ενημερώθηκα τώρα από φίλο του κοινοβουλευτικού ρεπορτάζ ότι απεβίωσε ο δημοσιογράφος Δημήτρης Αλειφερόπουλος, ο οποίος καλύπτει τη Βουλή επί πάρα πολλά χρόνια.

Ο Δημήτρης, κύριε Πρόεδρε, ήταν χρόνια στον «ALPHA». Τα τελευταία χρόνια ήταν στην εφημερίδα «ΔΗΜΟΚΡΑΤΙΑ». Χτυπήθηκε από την κακιά ασθένεια, με τρόπο ξαφνικό και ύπουλο και μέσα σε λίγες ημέρες χάθηκε, σε λίγες ημέρες πραγματικά. Είμαι συγκλονισμένος. Δεν το ήξερα ότι ο Δημήτρης Αλειφερόπουλος ήταν ασθενής. Έμαθα ταυτόχρονα και ότι ήταν ασθενής και ότι απεβίωσε. Θεώρησα υποχρέωσή μου, για τα χρόνια που τον γνώριζα εδώ στη Βουλή να κάνω αυτή την αναφορά.

**ΠΡΟΕΔΡΕΥΩΝ (Μάριος Γεωργιάδης):** Πολύ καλά κάνατε. Εκφράζει όλο το Σώμα.

**ΦΩΤΕΙΝΗ ΒΑΚΗ:** Κύριε Πρόεδρε, θέλω ένα λεπτό, για να κάνω μια παρέμβαση σε κάτι που είπε προηγουμένως ο κύριος συνάδελφος.

**ΠΡΟΕΔΡΕΥΩΝ (Μάριος Γεωργιάδης):** Να ολοκληρώσω λίγο.

Εκ μέρους του Προεδρείου και όλου του Σώματος εκφράζουμε τα θερμά μας συλλυπητήρια στα αγαπημένα πρόσωπα του εκλιπόντος.

Όντως αυτές είναι άσχημες στιγμές. Και εγώ, όπως βλέπετε, ντυμένος στα μαύρα είμαι, καθώς έρχομαι από τη κηδεία του Βασίλη του Μπεσκένη, όπου πραγματικά οι στιγμές εκεί ήταν συγκλονιστικές. Διότι δεν μπορεί τη μία μέρα να βαπτίζεις το παιδί σου και την άλλη μέρα να «φεύγεις» χωρίς καμμία ειδοποίηση, γιατί αν ξέρεις τι σου συμβαίνει, ίσως και να μπορέσεις να έχεις και μια πρόληψη. Αυτά είναι αναπάντεχα. Επειδή είμαι και σε κοντινή ηλικία και έχω και παιδιά, πραγματικά δεν μπορώ να διανοηθώ τις στιγμές, που βιώνουν τα κοντινά του πρόσωπα. Συλλυπητήρια και για τους δύο βεβαίως.

Ελάτε, κυρία Βάκη, πείτε μου τι θα θέλατε, για να έρθει στο Βήμα ο κ. Καραναστάσης και να συνεχίσουμε τη διαδικασία.

**ΦΩΤΕΙΝΗ ΒΑΚΗ:** Κύριε Πρόεδρε, ευχαριστώ πολύ.

Να εκφράσω και εγώ τη θλίψη μου και τα ειλικρινή μου συλλυπητήρια για το τραγικό συμβάν. Ήταν ένας εξαίρετος δημοσιογράφος.

Απλώς θα ήθελα να κάνω μια παρατήρηση σε κάτι που είπε ο συνάδελφος της Νέας Δημοκρατίας.

Κύριε Κόνσολα, ανακοινώθηκε σήμερα ότι θα παραμείνει μειωμένος ο συντελεστής ΦΠΑ σε πέντε νησιά, που πλήττονται από την προσφυγική κρίση. Ένα το κρατούμενο. Προς αποφυγή παρεξηγήσεων και παρερμηνειών το λέω αυτό.

Εξαγγέλθηκε, επίσης, ότι από το δεύτερο εξάμηνο του 2018 θα αρχίσει να εφαρμόζεται κάτι, το οποίο ήταν πάγιο αίτημά μας, των νησιωτών, πέραν κομμάτων, πιστεύω: το μεταφορικό ισοδύναμο. Ας το κρατήσουμε αυτό. Είναι ένα σημαντικό εργαλείο πολιτικής. Απλώς, σας το λέω προς αποφυγήν παρερμηνειών, με βάση τα όσα είπατε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κυρία Βάκη.

**ΕΜΜΑΝΟΥΗΛ ΚΟΝΣΟΛΑΣ:** Για ένα λεπτό θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Μην αρχίσουμε το ντιμπέιτ τώρα. Σας παρακαλώ πάρα πολύ.

**ΕΜΜΑΝΟΥΗΛ ΚΟΝΣΟΛΑΣ:** Απευθύνθηκε σε εμένα η κ. Βάκη, κύριε Πρόεδρε. Επιτρέψτε μου.

**ΜΑΡΙΟΣ ΚΑΤΣΗΣ:** Τι προσωπικό είναι αυτό; Μία παρέμβαση έγινε.

**ΠΡΟΕΔΡΕΥΩΝ (Μάριος Γεωργιάδης):** Ήταν μια διευκρίνιση.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, θα μας πει η κ. Βάκη αν μετά από το εξάμηνο θα πάψουν να πλήττονται τα νησιά από τη προσφυγική κρίση;

**ΠΡΟΕΔΡΕΥΩΝ (Μάριος Γεωργιάδης):** Κύριε Κόνσολα, δεν οδηγεί πουθενά, αν ξεκινήσουμε αυτή τη διαδικασία. Σας παρακαλώ πολύ.

**ΕΜΜΑΝΟΥΗΛ ΚΟΝΣΟΛΑΣ:** Δεύτερο θέμα. Από ποιους πόρους θα εξασφαλιστούν αυτά τα κονδύλια, που αφορούν το μεταφορικό ισοδύναμο;

**ΦΩΤΕΙΝΗ ΒΑΚΗ:** Έναν χρόνο ισχύει. Έναν χρόνο έχουμε μειωμένο συντελεστή στα νησιά.

**ΕΜΜΑΝΟΥΗΛ ΚΟΝΣΟΛΑΣ:** Τρίτον, γιατί δεν συζητούμετην τροπολογία της Νέας Δημοκρατίας, που είναι ρεαλιστική πρόταση και αποσπασματικά μαθαίνουμε εδώ, στη Βουλή ότι εξαγγέλλονται μέτρα, τα οποία δεν έχουμε δει στη Βουλή;

Επιτρέψτε μου να σας πω και ένα τέταρτο, κύριε Πρόεδρε.

Κυρία Βάκη, με τα άλλα νησιά τι θα γίνει; Με την Τήλο, τη Χάλκη, το Καστελόριζο;

**ΠΡΟΕΔΡΕΥΩΝ (Μάριος Γεωργιάδης):** Δεν θα σας απαντήσει η κ. Βάκη. Οπότε απλά κάνετε κάποια ερωτήματα, για να ακουστούν.

**ΕΜΜΑΝΟΥΗΛ ΚΟΝΣΟΛΑΣ:** Θα μας απαντήσει η Κυβέρνηση; Δεσμεύεται ότι θα είναι και στα άλλα νησιά η ίδια εφαρμογή;

**ΠΡΟΕΔΡΕΥΩΝ (Μάριος Γεωργιάδης):** Καλό θα είναι και ο Κοινοβουλευτικός σας Εκπρόσωπος, αλλά και η εισηγήτρια που έχετε, η κ. Ασημακοπούλου, όταν θα έρθει ο Υπουργός, να θέσουν αυτά τα ερωτήματα και στις δευτερολογίες, πολύ ευχαρίστως. Σίγουρα, θα μπορέσει να απαντήσει ο Υπουργός.

Κύριε Καραναστάση, έχετε τον λόγο για επτά λεπτά.

**ΑΠΟΣΤΟΛΟΣ ΚΑΡΑΝΑΣΤΑΣΗΣ:** Κύριε Πρόεδρε, κυρίες και κύριοι συνάδελφοι, νομίζω ότι στο θέμα που ηγέρθη αυτή τη στιγμή από τους συναδέλφους της Νέας Δημοκρατίας η Κυβέρνηση έχει απαντήσει και νομίζω ότι μέσα στον επόμενο χρόνο, θα βρεθεί εκείνη η διαδικασία, όσον αφορά την ανακούφιση και των άλλων νησιών, στα οποία δεν διαφοροποιείται ο ΦΠΑ. Είναι όλα αυτά τα νησιά, τα οποία αυτή τη στιγμή φιλοξενούν τους πρόσφυγες.

Όσον αφορά το υπό συζήτηση νομοσχέδιο, είναι ένα καινοτόμο νομοσχέδιο, την αναγκαιότητα του οποίου αναγνώρισαν στη σχετική συνεδρίαση της αρμόδιας επιτροπής όλοι οι αρμόδιοι φορείς που κλήθηκαν, ακριβώς επειδή είναι απόρροια της διεθνούς διαμορφωμένης πραγματικότητας και απότοκο μιας ενδελεχούς διαβούλευσης.

Το νομοσχέδιο έχει συγκροτηθεί, με βάση τον πρότυπο νόμο, ο οποίος συζητήθηκε και κυρώθηκε στην Επιτροπή Ειρηνικής Χρήσης Διαστήματος του Οργανισμού Ηνωμένων Εθνών. Η χώρα έχει έναν πάρα πολύ κρίσιμο διεθνή ρόλο, γεωπολιτικό και γεωστρατηγικό, οπότε η ανάπτυξη του διαστημικού κλάδου, της έρευνας, της καινοτομίας, της βιομηχανίας και των προϊόντων αυτών έχει τεράστια σημασία.

Πέρα απ’ αυτό, η Ελλάδα, μέσω της συμμετοχής της στον προϋπολογισμό της Ευρωπαϊκής Ένωσης έχει δαπανήσει εκατομμύρια ευρώ τις δύο τελευταίες δεκαετίες για τη συμμετοχή της σε ευρωπαϊκά προγράμματα, όπως το «Galileo”, η ευρωπαϊκή version του GPS, και «Copernicus», τα οποία αξιοποιεί μόνο μερικώς.

Σήμερα, η ελληνική διοίκηση προβαίνει για πρώτη φορά στην κατάρτιση εθνικής νομοθεσίας για την άσκηση διαστημικών δραστηριοτήτων, ενισχύοντας με τον τρόπο αυτό τον ρόλο και την παρουσία της σε ευρωπαϊκό και διεθνές επίπεδο μεταξύ των διαστημικών εθνών, ενώ ταυτόχρονα δίνονται τα κατάλληλα εργαλεία και μέσα για την ολοκληρωμένη άσκηση δορυφορικής και διαστημικής πολιτικής, μέσω του νεοσύστατου οργανισμού.

Εξάλλου, η χρήση και η εξερεύνηση του εξωατμοσφαιρικού διαστήματος υπόκειται σε διεθνείς κανόνες και αρχές, με τους οποίους υποχρεούται να συμμορφώνεται και η Ελλάδα, εφόσον χρησιμοποιεί διαστημικούς πόρους, μεταξύ των οποίων συγκαταλέγονται το ραδιοφάσμα και συγκεκριμένες ζώνες συχνοτήτων, εν προκειμένω για δημόσιους σκοπούς.

Συνεπώς, η αδειοδότηση διαστημικών δραστηριοτήτων, με τις οποίες χρησιμοποιούνται διαστημικοί πόροι, επιβάλλεται και για λόγους έμπρακτης τήρησης της νομιμότητας σε διεθνές επίπεδο, πέραν της τυπικής υπογραφής και επικύρωσης των διεθνών συμβάσεων και συνθηκών.

Επιπρόσθετα, το διαχρονικά υφιστάμενο νομοθετικό κενό -όλα αυτά τα χρόνια υπήρχε νομοθετικό κενό- όσον αφορά το πλαίσιο αδειοδότησης διαστημικών δραστηριοτήτων, μπορεί να δημιουργήσει διαφορετικής κλίμακας ζητήματα στην κρατική διοίκηση, δεδομένου ότι η Ελλάδα μπορεί να είναι κράτος εκτόξευσης και επομένως υπέχει διεθνή ευθύνη για τα διαστημικά αντικείμενα, που ήταν καταχωρημένα στο Εθνικό Μητρώο Διαστημικών Αντικειμένων της, βάσει του Διεθνούς Δικαίου. Οι επισήμως θεσμοθετημένοι κανόνες για την άσκηση διαστημικών δραστηριοτήτων καθίστανται συνεπώς απαραίτητοι και με την προτεινόμενη νομοθετική ρύθμιση επιτυγχάνεται η ευρύτερη και πληρέστερη δυνατή πληροφόρηση της διοίκησης, όσον αφορά τα διαστημικά αντικείμενα, που χρησιμοποιούνται σε κάθε αδειοδοτημένη από αυτή διαστημική δραστηριότητα.

Παράλληλα, ιδρύεται ο Ελληνικός Διαστημικός Οργανισμός με τη μορφή ΔΕΚΟ. Γιατί ΔΕΚΟ; Διότι απαιτείται η στελέχωσή του από εξειδικευμένο προσωπικό υψηλού επιπέδου και άμεσης ανταπόκρισης και επομένως, η ίδρυση ενός ευέλικτου νομικού προσώπου, που θα ανήκει και θα εποπτεύεται από το ελληνικό δημόσιο –και πώς θα γινόταν αλλιώς;- το οποίο θα μπορεί να αναλάβει να συντονίσει και να διεκπεραιώνει το σύνολο αυτών των δραστηριοτήτων.

Εδώ πρέπει να επισημανθεί ότι η Ελλάδα είναι από τις ελάχιστες χώρες της Ευρωπαϊκής Ένωσης, που δεν διαθέτει έναν αντίστοιχο οργανισμό. Φυσικά, ποτέ η χώρα μας μέχρι σήμερα δεν είχε μία εθνική στρατηγική για το Διάστημα. Και δεν το λέω εγώ.Το ανέφερε ένας έγκριτος επιστήμονας γνωστός σε όλο τον κόσμο, ο κ. Κριμιζής, στην επιτροπή. Ήταν ξεκάθαρο και είναι βέβαιο ότι το βάρος των λόγων αυτού είναι πάρα πολύ σημαντικό. Η ίδρυση αυτού του οργανισμού θα γίνει, προκειμένου να αξιοποιεί εμπορικά, επιστημονικά και ερευνητικά τα δικαιώματα και την πληθώρα ερευνητικών και επιστημονικών εφαρμογών και πόρων, που διαθέτει η Ευρωπαϊκή Διαστημική Υπηρεσία.

Στο σημείο αυτό πρέπει να τονίσουμε με έμφαση ότι η συμμετοχή της χώρας για τον νεοσύστατο οργανισμό στον Ευρωπαϊκό Οργανισμό Διαστήματος γίνεται για αποκλειστικά ειρηνικούς σκοπούς -γιατί ακούστηκαν και άλλα- όπως άλλωστε αποσαφηνίστηκε και στην συνάντηση που είχε την περασμένη Δευτέρα ο Γενικός Διευθυντής του Ευρωπαϊκού Οργανισμού Διαστήματος ESA κ. Βέρνερ, για τις συναρμόδιες επιτροπές της Βουλής για την παρουσίαση της νέας στρατηγικής στο «Space 4.0».

Με τη συμμετοχή μας αυτή προωθούμε την ενεργό συμμετοχή Ελλήνων επιστημόνων και εταιρειών στον σχεδιασμό κατασκευών, συσκευών και λογισμικού, που θα χρησιμοποιηθούν σε διαστημικές αποστολές. Η ενδυνάμωση των προσπαθειών στον τομέα αυτό, πέρα από την εξασφάλιση θέσεων υψηλής εξειδίκευσης, επιτυγχάνοντας έτσι την αντιστροφή του «brain drain», που πλήττει τη χώρα μας τα τελευταία χρόνια της κρίσης, είναι ιδιαίτερα αποδοτική για την ελληνική κοινωνία, αφού τα παραγόμενα προϊόντα έχουν έντονο εξαγωγικό χαρακτήρα, ενώ είναι πολύ ανταγωνιστικά και σε επίγειες εφαρμογές, λόγω των αυστηρών προδιαγραφών κατασκευής τους.

Ο υπό σύσταση οργανισμός θα αναλάβει επιπλέον την εμπορική, πειραματική αξιοποίηση των διαθέσιμων πόρων του δημοσίου με ιδιωτικοοικονομικά κριτήρια. Είναι επίσης σημαντικό να αξιοποιηθούν από το ελληνικό δημόσιο οι ερευνητικές και επιστημονικές εφαρμογές, που προκύπτουν από τις πολιτικές του Διαστήματος, όπως εφαρμογές πολιτικής προστασίας, παρακολούθησης Γης –τα έχουμε ακούσει από πάρα πολλούς- πρόληψης και αντιμετώπισης πυρκαγιών, αντιμετώπισης της αυθαίρετης δόμησης και φύλαξης και επιτήρησης των συνόρων.

Με την ίδρυση του Ελληνικού Διαστημικού Οργανισμού επιτυγχάνεται συνεπώς, η ανάπτυξη της χώρας στον διαστημικό τομέα, μέσω της διασύνδεσης επιστήμης, έρευνας και παραγωγής, ενώ θα ενισχυθούν ιδιαίτερα οι ερευνητικές και επιστημονικές εφαρμογές των ελληνικών επιχειρήσεων, που προκύπτουν από τις πολιτικές για το Διάστημα -δεν είναι λίγες αυτές- και όπου εργάζονται περίπου δύο χιλιάδες άτομα.

Επίσης, η ανάπτυξη δορυφορικών υποδομών επιτρέπει την εύκολη και οικονομική πρόσβαση σε καινοτόμες υπηρεσίες, όπως κοινωνικές υπηρεσίες, υπηρεσίες υγείας, τηλεργασία, τηλεκπαίδευση.

Από την άσκηση των δικαιωμάτων της χώρας στο διαστημικό φάσμα δημιουργείται πληθώρα εμπορικών ευκαιριών, που πρέπει να αξιοποιηθούν από έναν αντίστοιχο με τα ευρωπαϊκά δεδομένα οργανισμό συντονισμού και διαμόρφωσης διαστημικής πολιτικής.

Συνεπώς, με τα αποτελέσματα αυτά, τα οποία διαχέονται σε ποικίλους τομείς της καθημερινής ζωής πολιτών και επιχειρήσεων, τηλεπικοινωνίες, πλοήγηση κλπ. οι προκείμενες νομοθετικές ρυθμίσεις, με την ενίσχυση της επιχειρηματικότητας στον διαστημικό και δορυφορικό τομέα αναμένεται να συμβάλουν στη δημιουργία ευνοϊκότερου πλαισίου για την τόνωση της αγοράς, γεγονός που επιφέρει θετικές συνέπειες για την εθνική οικονομία.

Πριν κλείσω, κυρίες και κύριοι συνάδελφοι, θα ήθελα να αναφερθώ στις λοιπές διατάξεις που αναφέρονται στην Εθνική Επιτροπή Τηλεπικοινωνιών και Ταχυδρομείων και την ΕΡΤ. Προσπαθούμε με τις διατάξεις αυτές να καλύψουμε τα κενά που άφησε ο ιδιοκτήτης της αναδόχου εταιρείας για την ανάπτυξη των δικτύων της τηλεόρασης –είναι γνωστή η υπόθεση με τον χάρτη συχνοτήτων- να δώσουμε τηλεόραση στις «λευκές» περιοχές, αυτές που η ανάδοχος εταιρεία με τους εκατόν πενήντα εγκατεστημένους αναμεταδότες, αντί των διακοσίων πενήντα έξι που είχε υποχρέωση -και ανέφερε η μελέτη- άφησε εκτός ελεύθερης και δωρεάν ενημέρωσης και ψυχαγωγίας, με την ανοχή των προηγούμενων κυβερνήσεων.

Κλείνοντας, κύριε Πρόεδρε, κυρίες και κύριοι συνάδελφοι, θέλω να υπενθυμίσω ότι οι αρχικές κατευθυντήριες γραμμές της πολιτικής του νεοσύστατου τότε Υπουργείου Ψηφιακής Πολιτικής στον τομέα του διαστήματος λοιδορήθηκαν με σκαιό πολλές φορές τρόπο, τόσο μέσα στη Βουλή, όσο και από συγκεκριμένη μερίδα των μέσων μαζικής ενημέρωσης.

Η σημερινή συζήτηση, λοιπόν, και η συζήτηση που προηγήθηκε στις επιτροπές και η συμφωνία των αρμόδιων φορέων για την αναγκαιότητα της ίδρυσης του Ελληνικού Οργανισμού Διαστήματος πιστεύω ότι πρέπει να μας οδηγήσει όλους σε μια διαδικασία να το ψηφίσουμε, ώστε να μπορέσουμε επιτέλους σαν χώρα να έχουμε έναν σύγχρονο Ελληνικό Διαστημικό Οργανισμό, ο οποίος θα είναι προς το συμφέρον της πατρίδας μας.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καραναστάση.

Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος, για δώδεκα λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Όταν πριν από πενήντα χρόνια περίπου ο Βιντ Σερφ, ένας Αμερικανός, ένωνε οκτώ ογκώδεις υπολογιστές στο Μέριλαντ και λίγο αργότερα ο αείμνηστος Μιχάλης Δερτούζος από την Άνδρο και έπειτα ο Νικ Νεγρεπόντε, που ζει ακόμα και πάει στην Πάτμο και αυτός κάθε χρόνο, εξασφάλιζαν τον δημόσιο χαρακτήρα του διαδικτύου και έβαζαν τις βάσεις για την ηλεκτρονική, την ψηφιακή εποχή, κάποιοι χλεύαζαν. Δεν καταλάβαιναν τι ακριβώς γινόταν.

Χρειάστηκε να περάσουν κάποιες δεκαετίες, για να καταλάβουμε όλοι εμείς ότι έγινε μια επανάσταση. Με όλον τον σεβασμό σε όλες τις επαναστάσεις, -διότι όλες οι επαναστάσεις είχαν κάποιο νόημα- πιστεύω ότι η επανάσταση της τεχνολογίας και κυρίως η πληροφορική επανάσταση έκανε τις υπόλοιπες να φαίνονται σαν παιδικά παιχνίδια.

Μάλιστα, θέλω να θυμίσω στους πιο παλιούς -ο Υπουργός κ. Μπαλάφας είμαι σίγουρος ότι θα το ξέρει αυτό- ότι στην αρχή της Βιομηχανικής Επανάστασης, στις αρχές του 20ου αιώνα, κάποιοι «προοδευτικοί» έμπαιναν μέσα στα εργοστάσια και έσπαγαν τα μηχανήματα. Ήταν οι Λουδίτες, για όσους θυμούνται, που πραγματικά νόμιζαν ότι θα χάσουν θέσεις εργασίας και κατέστρεφαν τα μηχανήματα με πάθος. Ανησυχούσαν για το τι γινόταν και για το αν θα έχαναν τις δουλειές τους. Αυτά πέρασαν, βέβαια.

Η Βιομηχανική Επανάσταση έφυγε και είμαστε τώρα σε ένα άλλο στάδιο, που η τεχνολογία έχει κάνει απίστευτα άλματα. Εγώ δεν έχω να πω πολλά γι’ αυτό το νομοσχέδιο. Πιστεύω ότι δεν εμπόδιζε κανείς τους προηγούμενους, και Υπουργείο να ιδρύσουν, και ό,τι έχει σχέση με τις νέες τεχνολογίες να το έχουν προωθήσει. Οι άλλοι έχουν ξεκινήσει εδώ και τρεις δεκαετίες.

Έχω ζήσει στη Δανία και στην Ολλανδία, όπου αυτές οι χώρες έκαναν εδώ και είκοσι-εικοσιπέντε χρόνια αυτά που εμείς φέρνουμε τώρα.

Εδώ γεννιέται ένα ερώτημα, γιατί ακούω σκληρή κριτική από κάποιες παρατάξεις -και δεν αναφέρομαι στο ΚΚΕ, που το σέβομαι πάντα- που υποτίθεται ότι είναι Ευρωπαίοι, προηγμένοι: Ποιος τους εμπόδιζε; Αυτά που σήμερα φέρνει εδώ ο Υπουργός είναι κατακτήσεις δεκαετιών για κάποιους άλλους στην Ευρώπη. Να μην ξύνουμε πληγές. Πιστεύω ότι είναι το λιγότερο που μπορούμε να κάνουμε. Νομίζω ότι όποιος είναι καλοπροαίρετος σε αυτήν την Αίθουσα, δεν έχει κανέναν λόγο να έχει καμμία αντίρρηση γι’ αυτό το συγκεκριμένο νομοσχέδιο. Λυπάμαι που το λέω, αλλά κάποιοι ίσως δεν καταλαβαίνουν τι ακριβώς είναι αυτό. Δεν το έχουν καταλάβει.

Κλείνω αυτήν την παρένθεση. Νομίζω ότι δεν μπαίνει θέμα ότι εμείς, ως Ανεξάρτητοι Έλληνες, είμαστε αναφανδόν υπέρ αυτής της προόδου. Γιατί περί αυτού πρόκειται, είναι πρόοδος και τίποτα περισσότερο, τίποτα λιγότερο.

Θέλω, όμως, να κάνω δυο σχόλια, άσχετα με το νομοσχέδιο. Άκουσα, σχεδόν οργίλο τον κ. Βαρβιτσιώτη εδώ με οργισμένο ύφος να αναφέρεται στο μεταναστευτικό και να υποδεικνύει και να κάνει και να φτιάνει. Άκουσα, επίσης, απόψεις ότι η Κυβέρνηση δεν θα έπρεπε να μιλήσει με τον Ερντογάν, αλλά να τον πετάξει έξω, να του απαγορεύσει και την είσοδο. Είναι μερικοί υπερπατριώτες, που κάνουν πολιτική από τα γραφεία τους. Θέλω να τους θυμίσω, με απλά ελληνικά, ότι κάποια στιγμή, έρχονταν γύρω στις έξι με επτά χιλιάδες πρόσφυγες και οικονομικοί μετανάστες. Στο έδαφός της η Τουρκία έχει πάνω από τριάμισι εκατομμύρια, πολλοί λένε ότι έχει αγγίξει και τα πέντε εκατομμύρια, το ίδιο και ο Λίβανος και η Ιορδανία. Για όσους δεν το ξέρουν και κάθονται στο γραφείο και το παίζουν υπερπατριώτες, εάν το σκεφτούν λίγο, αν η Τουρκία θέλει να «τινάξει την μπάνκα στον αέρα» –δεν θα το κάνει πιστεύουμε- μπορεί να το κάνει πολύ εύκολα και πολύ απλά.

Επειδή ακούω εύκολες κριτικές και για τον Πρωθυπουργό, που δέχτηκε να μιλήσει, και για τον αρμόδιο Υπουργό κ. Γιάννη Μουζάλα -που έχω την τύχη να τον γνωρίζω πάνω από τριάντα χρόνια, γιατί μαζί τρέχαμε σε αποστολές- θέλω να πω το εξής: Αυτήν τη στιγμή που μιλάμε, έρχονται διακόσιες με τριακόσιες ψυχές την ημέρα στα νησιά. Ακόμα και ένας, όμως, να ερχόταν, όχι διακόσιοι ή τριακόσιοι, είναι 97% πεσμένες οι ροές, γιατί πράγματι από τις πέντε, έξι και επτά χιλιάδες φτάσαμε στους διακόσιους, τριακόσιους. Όμως δεν παύει να είναι μια συνεχής πρόκληση, που θέλει σωφροσύνη, σύνεση και πάνω από όλα, ικανότητα.

Το να πετάς κουβέντες στον αέρα είναι εύκολο. Είναι άλλο όμως το να ξέρεις να χειρίζεσαι ένα τέτοιο θέμα, με έναν τέτοιον ηγέτη, όπως είναι ο Ερντογάν, που έχει κοντραριστεί με όλον τον πλανήτη σχεδόν -ακόμα και η Ρωσία και το Ιράν τον βλέπουν με μισό μάτι- που στη χώρα του από σαράντα εκατομμύρια τουρίστες έχουν μείνει δέκα, που η λίρα του πέφτει, που έχει πληθωρισμό, που η ανάπτυξή του από 6,5% έχει φτάσει στο 2%, και που αυτό σημαίνει ότι είναι απομονωμένος. Όχι μόνο μιλάς με αυτόν, έχεις υποχρέωση να μιλήσεις. Και κάνει αγώνα αυτήν τη στιγμή ο κ. Γιάννης Μουζάλας. Ο κ. Γιάννης Μουζάλας δεν κάνει προσωπική πολιτική, αλλά εφαρμόζει την πολιτική της Κυβέρνησης. Γιατί κάποιων τα μυαλά έχουν πάρει αέρα.

Και όποιος είναι μάγκας -συγχωρήστε μου την έκφραση- ας πάει να το κάνει αυτό που κάνει ο κ. Μουζάλας. Ας πάει να το κάνει! Είναι συνέχεια στην κόψη του ξυραφιού, μπροστά. Και καλά έκανε και πήγε στην Τουρκία και πιστεύω ότι κάτι καλό θα γίνει.

Στόχος μας είναι να μηδενιστούν οι ροές, να μην υπάρχει ούτε μισή ροή. Αν καταφέρουμε και αυτούς που θα στείλουμε στα ενδότερα -είναι εδώ ο αρμόδιος Υπουργός και μπορεί να μας τα πει και με λεπτομέρεια- τους στείλουμε μετά στην Τουρκία, θα είναι ένα μεγάλο κατόρθωμα. Το περιμένουμε να το δούμε. Το παλεύουμε, όμως. Κανείς δεν θριαμβολόγησε.

Θέλω να πω και κάτι άλλο και δεν θα καταχραστώ άλλο το χρόνο, κύριε Πρόεδρε. Διάβασα και εγώ τη δήλωση του Γιούνκερ. Κατ’ αρχήν, εγώ κουτσομπολιά δεν κάνω σε αυτήν την Αίθουσα και έχω μάθει να είμαι ψύχραιμος. Προσωπικές αντεγκλήσεις, και είπα, είπες, και αυτά που είπε και ο κ. Λοβέρδος απαξιώ να τα απαντήσω. Θα απαντήσω, όμως, στο σχόλιο που έκανε ο Πρόεδρος της Επιτροπής, ο Γιούνκερ.

Θέλω να θυμίσω -και δεν έχω τίποτα προσωπικά με τον Γιούνκερ, εγώ θα έλεγα ότι μας είναι συμπαθής και μας έχει βοηθήσει- τα εξής: Ο Πάνος Καμμένος, ο Υπουργός Εθνικής Άμυνας, έχει βοηθήσει τους πρόσφυγες και τους οικονομικούς μετανάστες, όσο κανένας άλλος. Πιστεύω ότι θα σας το επιβεβαιώσει και ο κ. Μπαλάφας, αν πάρει τον λόγο και ο ίδιος ο κ. Μουζάλας. Δεν έχει ξαναγίνει, το Υπουργείο Εθνικής Άμυνας να παίρνει στην πλάτη του το προσφυγικό θέμα. Είναι μπροστά και ο κ. Βίτσας. Τώρα σας είδα, δεν σας είχα δει, κύριε Υπουργέ, συγγνώμη. Πήρε στην πλάτη του το προσφυγικό θέμα.

Γράφτηκε παγκόσμια ότι ο πάπας επαίνεσε την ελληνική Κυβέρνηση. Είναι διάχυτη η ατμόσφαιρα σε όλους όσους παίζουν σήμερα ρόλο στην Ευρωπαϊκή Ένωση είτε λέγεται Σουλτς, είτε λέγεται Μακρόν, είτε λέγεται Αντόνιο Κόστα, είτε λέγεται Σεντένο, είτε λέγεται Τζεντιλόνι, όλοι αυτοί ξέρουν ότι η χώρα αυτή είναι δημοκρατία. Είναι δημοκρατία το τονίζω!

Ένα μικρό λιθαράκι, για να μην λέω υπερβολές, έβαλε και ο Πάνος Καμμένος. Ρωτήστε, να μάθετε. Εγώ ξέρω πού δίνουμε τα χρήματα, που παίρνουμε από τις δίκες. Όταν καταδικάστηκε η εφημερίδα « ΤΟ ΒΗΜΑ» και «ΤΑ ΝΕΑ», γιατί έλεγαν ότι είναι φασίστες και διάφορα τέτοια, τα χρήματα που επιδικάστηκαν τα μοιράζουμε. Εγώ τα μοιράζω.

Θα μπορούσα να πω πολλά, πώς βοηθήθηκαν τα hot spots, πώς κάποια στιγμή που δεν είχαν κλείσει τα σύνορα βοήθησε ο Πάνος Καμμένος. Ένα μεγάλο μπράβο γι’ αυτόν τον άνθρωπο και λυπάμαι που το λέω, αλλά ο κ. Γιούνκερ θα έπρεπε να τα είχε πληροφορηθεί αυτά πριν κάνει την δήλωσή του.

Δεν θέλω να πω περισσότερα. Ούτε θέλω να ρίξω λάδι στη φωτιά. Νομίζω, όμως, ότι πρέπει να είμαστε προσεκτικοί.

Τι σχέση έχει ο Πάνος Καμμένος και οι Ανεξάρτητοι Έλληνες με τον Κουρτς και τον φίλο του; Ήδη, αυτήν τη στιγμή οργανώνονται να κλείσουν τα σύνορα. Μιλάνε με την Τσεχία. Μιλάνε με την Πολωνία. Μιλάνε με τη Σλοβακία ή δεν ξέρω και εγώ με ποια άλλη χώρα, με όλες τις χώρες του Βίσεγκραντ να κλείσουν τα σύνορα να τελειώνει, γιατί είναι απαράδεκτη η δήλωση του Τουσκ. Τι σχέση έχει; Καμμία. Λυπάμαι. Ήταν μια ατυχής δήλωση του Γιούνκερ. Να μάθει, να πληροφορηθεί.

Σε ό,τι αφορά εμένα δε προσωπικά, είμαι Γραμματέας της Κοινοβουλευτικής Ομάδας των Ανεξαρτήτων Ελλήνων και Κοινοβουλευτικός Εκπρόσωπος. Δεν θα πω κουβέντα, γιατί δεν μπορώ να μιλάω εγώ για τα προσωπικά μου. Ας μπει στον κόπο κάποιος να κοιτάξει το βιογραφικό μου.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Παπαχριστόπουλο και για την οικονομία στο χρόνο.

Έχουν ζητήσει να αναπτύξουν τις τροπολογίες τους τέσσερις Υπουργοί. Αναφέρομαι στον κ. Τόσκα, στον κ. Μπαλάφα, στον κ. Βίτσα και στον κ. Σταθάκη.

Εάν δεν έχετε αντίρρηση, θα δώσουμε από τρία λεπτά στον καθένα, για να αναπτύξει τις τροπολογίες. Θα ξεκινήσουμε με τον κ. Τόσκα, τον Αναπληρωτή Υπουργό Εσωτερικών.

Ορίστε, κύριε Υπουργέ, έχετε τον λόγο για τρία λεπτά, για να αναπτύξετε την τροπολογία που έχετε καταθέσει.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ για την προτεραιότητα, κύριε Πρόεδρε.

Κυρίες και κύριοι συνάδελφοι, οι τροπολογίες τις οποίες υποστηρίζουμε σήμερα στο Σώμα αφορούν κάποιους εκσυγχρονισμούς, κάποιες εναρμονίσεις με το γενικότερο πλαίσιο που υπάρχει και το υπόλοιπο προσωπικό. Αναφέρομαι στην τροπολογία με γενικό αριθμό 1396 και ειδικό 40, που αφορά το προσωπικό ειδικών καθηκόντων του Πυροσβεστικού Σώματος. Με την τροπολογία δίνουμε τη δυνατότητα, εφόσον το επιθυμεί, να παραμείνει στην ενεργό υπηρεσία έως δύο επιπλέον έτη μετά τη συμπλήρωση του ορίου ηλικίας, όπως και το υπόλοιπο προσωπικό γενικών καθηκόντων του Πυροσβεστικού Σώματος. Όπως καταλαβαίνετε, υπήρχε μια όχι σωστή εναρμόνιση. Όταν λέμε «ειδικών καθηκόντων» εννοούμε γιατρούς, νομικούς, οικονομολόγους, μετεωρολόγους και άλλες τέτοιες ειδικότητες. Δίνουμε αυτή τη δυνατότητα σε αυτούς τους ανθρώπους, όπως ισχύει και για τα υπόλοιπα στελέχη γενικών καθηκόντων στο Πυροσβεστικό Σώμα.

Το ίδιο θα ισχύει για τους πυρονόμους και τους αρχιπυροσβέστες του Πυροσβεστικού Σώματος. Δίνουμε τη δυνατότητα παραμονής στην ενεργό υπηρεσία μέχρι το εξηκοστό έτος της ηλικίας τους, όπως γίνεται αντίστοιχα για τους ανθυπαστυνόμους και αρχιφύλακες της Ελληνικής Αστυνομίας. Νομίζω ότι είναι ένας απόλυτα λογικός εκσυγχρονισμός.

Η δεύτερη τροπολογία αφορά τη λειτουργία της Εθνικής Υπηρεσίας Πληροφοριών, όπου δίνεται η δυνατότητα στον διοικητική και στους υποδιοικητές υπηρεσίας να μεταβιβάζουν μέρος των αρμοδιοτήτων τους και να εξουσιοδοτούν ιεραρχικά υφιστάμενό τους όργανο να υπογράφει με εντολή τους πράξεις και άλλα θέματα της αρμοδιότητας τους, με έγκριση του Υπουργού Εσωτερικών. Το δεύτερο είναι ότι δίνεται η δυνατότητα σε υπαλλήλους που απολύθηκαν από 1-7-2017, αυτοδικαίως από την ΕΥΠ, να επανέλθουν, με αίτησή τους, στην υπηρεσία. Αυτό αφορά κυρίως τεχνικό προσωπικό, από το οποίο αποστερήθηκε η υπηρεσία και ξέρετε πόσο δύσκολο είναι να αναπληρωθεί.

Η τρίτη τροπολογία αφορά τη ΓΔΟΕΣ, τη Γενική Διεύθυνση Οικονομικών και Επιτελικού Σχεδιασμού του Υπουργείου Εσωτερικών, στην οποία ζητάμε μια παράταση. Με την τροπολογία προτείνουμε παράταση λειτουργίας ενός έτους, προκειμένου να εναρμονιστεί το νομικό πλαίσιο, να εναρμονιστούν οι υπάρχουσες δομές και να μπορέσει να γίνει πιο σωστή η λειτουργία της.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε το κύριο Υπουργό.

Τον λόγο έχει για τρία λεπτά ο Αναπληρωτής Υπουργός Εθνικής Άμυνας κ. Δημήτριος Βίτσας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Η τροπολογία με γενικό αριθμό 3389 και ειδικό αριθμό 33 αφορά το εξής ζήτημα: Αυτή τη στιγμή υπάρχουν τριάντα εννέα συμβασιούχοι στα στρατιωτικά νοσοκομεία. Οι συμβασιούχοι είναι εργοθεραπευτές, λογοθεραπευτές, ραδιολόγοι, ακτινολόγοι, ακτινοφυσικοί, τέτοιες ειδικότητες δηλαδή, οι οποίοι έχουν προσληφθεί με το ν.4211 του 2013 για έναν χρόνο που δεν ανανεώνεται. Και από αυτούς, με βάση τι μας έχουν στείλει τα γενικά επιτελεία και τα νοσοκομεία, θέλουμε να κάνουμε παράταση στους είκοσι τρεις. Διότι από τους τριάντα εννέα οι δεκαέξι θα ολοκληρώσουν, όταν είναι να ολοκληρώσουν, τη θητεία τους και θα προσληφθούν πάλι με σύμβαση -η δυνατότητα μας είναι- άλλοι είκοσι δύο. Όμως, θα είναι καινούργιοι κατά κύριο λόγο. Άρα, η τροπολογία αυτό κάνει, παρατείνει γι’ αυτούς τους είκοσι τρεις τη θητεία μέχρι 31-12-2018.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, μπορώ να κάνω μια ερώτηση;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, με συγχωρείτε. Επειδή εμείς θα στηρίξουμε την τροπολογία, θέλω να επιβεβαιώσουμε ότι δεν πρόκειται για φωτογραφική διάταξη, δηλαδή για ένα-δύο άτομα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι είναι είκοσι τρεις από τους τριάντα εννέα.

Και όσο για τους άλλους δεκαέξι, δεν θα ανανεωθεί -γιατί κάποιοι λήγουν εντός του 2016- γιατί έχουν αντικατασταθεί ήδη ή πρόκειται να αντικατασταθούν από μόνιμο προσωπικό, κατά κύριο λόγο των σχολών.

**ΙΩΑΝΝΗΣ ΜΑΝΙΑΤΗΣ:** Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κύριε Σταθάκη, συγγνώμη, αλλά θα δώσω τώρα τον λόγο στον Υφυπουργό Μεταναστευτικής Πολιτικήςκ. Μπαλάφα για τρία λεπτά.

**ΙΩΑΝΝΗΣ ΜΠΑΛΑΦΑΣ (Υφυπουργός Μεταναστευτικής Πολιτικής):** Ευχαριστώ, κύριε Πρόεδρε.

Κυρίες και κύριοι συνάδελφοι, υπάρχει ουσιαστικά μία προτεινόμενη τροπολογία, που έχει ορισμένες επιμέρους ρυθμίσεις, με την οποία αλλάζουν ορισμένες διατάξεις της ισχύουσας νομοθεσίας του Υπουργείου Μεταναστευτικής Πολιτικής. Κυρίως αφορά παρατάσεις προθεσμιών ισχύος διαφόρων επιμέρους ρυθμίσεων.

Επειδή πραγματικά, δεν είναι ό,τι το καλύτερο να φέρνεις τροπολογίες, θα ήθελα να πω δύο λόγια, γιατί ακριβώς είναι αναγκαίες αυτές οι τροπολογίες και γενικότερα ορισμένες φορές οι τροπολογίες.

Διαχειριζόμενοι και αντιμετωπίζοντας το προσφυγικό-μεταναστευτικό, τα χρόνια τούτα περάσαμε από διάφορες φάσεις: Από την πρώτη φάση των τεράστιων ροών, από την επόμενη φάση που κλείστηκαν τα βόρεια σύνορά μας και εξακολουθούν να είναι κλειστά και συνομολογήθηκε μεταξύ Ευρωπαϊκής Ένωσης και Τουρκίας η κοινή σχετική συμφωνία και από εκεί και πέρα, υπήρξε αδυναμία να φύγουν αυτοί οι άνθρωποι, που ήθελαν να πάνε στην Κεντρική ή τη Βόρεια Ευρώπη και εγκλωβίστηκαν ή παρέμειναν υποχρεωτικά στη χώρα μας. Και βρισκόμαστε, θα έλεγα σχηματικά, σε μία τρίτη φάση, με πολύ σημαντικά προβλήματα, με αυξομείωση των ροών. Τους προηγούμενους μήνες είχαμε πολύ μεγάλη και δύσκολα διαχειρίσιμη αύξηση των ροών.

Τα προβλήματα γενικώς, που αντιμετωπίζουμε αυτά τα χρόνια και σε αυτή τη φάση είναι προβλήματα δύσκολα και πρωτόγνωρα. Προσπαθούμε πάντα, αυτά τα προβλήματα να τα αντιμετωπίζουμε, κρατώντας μία ισορροπία ανάμεσα στα δεδομένα των Ελλήνων πολιτών, ανάμεσα στα συμφέροντά τους ή και τις δυσκολίες, που οι Έλληνες πολίτες περνούν, και φυσικά, σε μία υποχρέωση, που έχει η χώρα μας, με τη βοήθεια της Ευρωπαϊκής Ένωσης, με τη βοήθεια διεθνών οργανισμών, να αντιμετωπίζει με αλληλεγγύη και με τη λογική του ελληνικού πολιτισμού και τις παραδόσεις του ελληνικού λαού τα ζητήματα αυτά. Υπάρχει μία ισορροπία. Τη φροντίζουμε πάντα ανάμεσα στις δύο αυτές κατευθύνσεις.

Είπα για την τροπολογία και τις επιμέρους διατάξεις. Με αυτές τις διατάξεις, που αλλάζουν κάποια πράγματα, θα συνεχίσουν να λειτουργούν και να προσφέρονται οι παρεχόμενες προς τους αιτούντες διεθνούς προστασίας υπηρεσίες.

Με τις δύο πρώτες διατάξεις παρατείνεται η κατά παρέκκλιση της κείμενης νομοθεσίας δυνατότητα σύναψης δημοσίων συμβάσεων ανάμεσα στους εμπλεκόμενους φορείς, είτε αυτά είναι Υπουργεία -όχι μόνο το Υπουργείο Μεταναστευτικής Πολιτικής- είτε είναι νομικά πρόσωπα δημοσίου δικαίου, είτε είναι οι Οργανισμοί Τοπικής Αυτοδιοίκησης, για την κάλυψη επειγουσών και έκτακτων αναγκών που αφορούν τη στέγαση, τη σίτιση ή την ιατροφαρμακευτική περίθαλψη.

Επίσης, στη δεύτερη διάταξη από τις τέσσερις προβλέπεται, κατά παρέκκλιση της κείμενης νομοθεσίας, απόσπαση είτε προσωπικού του δημοσίου ή του ευρύτερου δημόσιου τομέα ή η πρόσληψη έκτακτου επί συμβάσει προσωπικού για την κάλυψη πάλι αναγκών που προκύπτουν από τη διαχείριση των προσφυγικών και μεταναστευτικών ροών.

Είναι σκόπιμο να έχουμε υπ’ όψιν μας ότι οι ανάγκες στο ζήτημα του προσφυγικού - μεταναστευτικού είναι ανάγκες μεταβαλλόμενες και πολλές φορές υπάρχει αδυναμία να τις προβλέψεις, δηλαδή το αν θα χαλάσουν αύριο οι σχέσεις Μέρκελ - Ερντογάν, αν θα πέσει σήμερα ή αύριο η Μοσούλη ή η Ράκα και θα έχει επιπτώσεις στα κύματα των προσφύγων ή αν θα προκύψουν προβλήματα στα στρατόπεδα με εκατοντάδες χιλιάδες, αν όχι εκατομμύρια, πρόσφυγες στον Λίβανο, την Ιορδανία ή την Τουρκία, αυτό επηρεάζει άμεσα και δύσκολα είναι προβλέψιμες αυτές οι αλλαγές.

Η τρίτη διάταξη είναι αυτή με την οποία παρατείνεται –ο Υπουργός Εσωτερικών μας βοηθά αποφασιστικά το διάστημα αυτό- ο χρόνος διοικητικής υποστήριξης από το Υπουργείο Εσωτερικών.

Γιατί καλό είναι να φτιάχνεις ένα Υπουργείο και καλώς το φτιάξαμε το καινούργιο Υπουργείο, αλλά από τη στιγμή της σύστασης στα χαρτιά, μέχρι την ουσιαστική συγκρότησή του είναι ένα διάστημα με τρομερές δυσκολίες. Αν, δε, σε αυτά προσθέσεις την υποστελέχωση και την έλλειψη ορισμένες φορές και της τεχνογνωσίας από το προσωπικό μας, καταλαβαίνετε ότι η βοήθεια ενός πεπειραμένου Υπουργείου, όπως είναι το Υπουργείο Εσωτερικών, χρειαζόταν το προηγούμενο διάστημα και χρειάζεται να επεκταθεί χρονικά και μέχρι τέλος του χρόνου που μας έρχεται, δηλαδή μέχρι το τέλος του 2018.

Τέλος, υπάρχει κάποια διόρθωση ως προς τις προμήθειες, που είναι άνευ ιδιαίτερης σημασίας.

Εν κατακλείδι να συμπληρώσω, ότι δεν προκαλείται απ’ όσα ανέφερα ουδεμία πρόσθετη δαπάνη είτε στον προϋπολογισμό είτε σε άλλο χρηματοδοτικό εργαλείο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Υπουργό.

Τον λόγο έχει ο Υπουργός Περιβάλλοντος και Ενέργειας κ. Σταθάκης, για τρία λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αγαπητές και αγαπητοί συνάδελφοι, είχαμε προαναγγείλει τρία θέματα που αφορούν την κοινωνική πολιτική στο θέμα της ενέργειας.

Το ένα ήταν η διόρθωση των ΥΚΩ. Υπενθυμίζω ότι πέρυσι τον χειμώνα αρκετοί καταναλωτές, ενώ δεν άλλαξε η τιμή του ρεύματος –δεν έχει αλλάξει από το 2015 έως το 2017 ποτέ- είδαν αυξημένους λογαριασμούς, κυρίως, εξαιτίας του γεγονότος ότι με τον τρόπο που υπολογίζονταν οι ΥΚΩ -που είναι μία σκάλα απότομη, έτσι υπολογίζονταν- άλλαζαν κλίμακα. Και αν είχατε κατανάλωση 1599 μονάδες πληρώνατε ΥΚΩ με μια συγκεκριμένη τιμή, εάν είχατε 1601 πληρώνατε όλες τις ΥΚΩ με τη νέα τιμή, που είναι στη νέα σκάλα.

Η πρώτη τροπολογία που φέρνουμε σήμερα, η οποία είναι προϊόν εισήγησης της ΡΑΕ και εκτενούς επεξεργασίας, εξομαλύνει αυτό το θέμα. Τι κάνει ουσιαστικά; Πρώτον, το νοικοκυριό που περνάει τις 1600 μονάδες, πλέον, θα πληρώνει το επιπρόσθετο 1600 έως 1700 με μία τιμή. Οι 1600 μονάδες θα μένουν με την τιμή που έχουν. Όταν περνάει τις 2000 έως και 2500, αλλάζει σκαλοπάτι. Θα έχουν τιμολογηθεί τα προηγούμενα σκαλοπάτια. Άρα γίνεται μία ευθεία ουσιαστικά, με μια κλίση. Εξομαλύνεται αυτό. Συνεπώς λύνεται αυτό το θέμα.

Ουσιαστικά, τι αλλαγές κάνουμε; Υπήρχαν τέσσερις κλίμακες και τις κάνουμε τρεις. Δεύτερον, σε κάθε κλίμακα η ενέργεια που καταναλώνεις τιμολογείται και μετά η επόμενη, η εξτρά, τιμολογείται με νέες χρεώσεις. Το μεγάλο όφελος θα είναι στα νοικοκυριά με μονάδες ανάμεσα στις 1600 έως 2500 kWh την τετραμηνία, που είναι η μεγάλη πλειοψηφία των νοικοκυριών. Εκεί θα υπάρξει όφελος πολύ ορατό και γι’ αυτό νομίζω ότι αυτή είναι μία αλλαγή που έπρεπε να γίνει και γίνεται με τον καλύτερο δυνατό τρόπο.

Επίσης, από φέτος, όσον αφορά τις ΥΚΩ, συμβάλλει ο προϋπολογισμός προκειμένου να αποφύγουμε οποιαδήποτε αύξηση στην τιμή του ρεύματος. Άρα ξεχρεώσαμε τα 360 εκατομμύρια από το παρελθόν, από το 2012 έως το 2016, πληρώσαμε το 2017 και ο προϋπολογισμός θα έχει έναν προγραμματισμό και το 2018 και το 2019 και το 2020, όταν και ελπίζουμε να αποκλιμακωθούν οι ΥΚΩ.

Δεύτερη διάσταση στη συγκεκριμένη τροπολογία είναι ότι ο ΔΕΔΔΗΕ καθίσταται μοναδικός διαχειριστής του λογαριασμού. Μέχρι τώρα ήταν ΑΔΜΗΕ-ΔΕΔΔΗΕ. Τώρα μεταφέρονται όλα σε έναν διαχειριστή, στο ΛΑΓΗΕ. Αυτή είναι η τροπολογία 1409/44/19-12-2017.

Η δεύτερη τροπολογία με κοινωνικό πρόσημο είναι η εξής: Έχουμε υποσχεθεί αλλαγή του κοινωνικού τιμολογίου για να εντοπίσουμε και να βοηθήσουμε ακόμα περισσότερο -αντί να έχουν, δηλαδή, 30% έκπτωση να έχουν 60%-70%- τα πολύ φτωχά νοικοκυριά, αυτά που παίρνουν επίδομα αλληλεγγύης. Αυτή η μεταρρύθμιση θέλει υπουργική απόφαση και θα βγει εντός των ημερών.

Εντούτοις, με βάση τα στοιχεία που παραλάβαμε πριν από λίγο καιρό, χίλια ενενήντα δύο νοικοκυριά στη χώρα έχασαν το κοινωνικό τιμολόγιο. Δεν μπορούν να το εξυπηρετούν. Αποκόπηκε το ρεύμα, ενώ ήταν δικαιούχοι ΚΟΤ. Αυτή η εξέλιξη μας αναγκάζει να φέρουμε μια δεύτερη τροπολογία. Ουσιαστικά από το πλεόνασμα που πάει για το κοινωνικό μέρισμα πήραμε 10 εκατομμύρια από τον προϋπολογισμό. Εντός του 2017 ανοίγουμε έναν λογαριασμό στον ΔΕΔΔΗΕ. Αυτά τα νοικοκυριά που έχασαν το ΚΟΤ θα προσφύγουν σε αυτό το ταμείο. Θα επανασυνδεθούν. Θα πληρώσει δηλαδή το δημόσιο το κόστος επανασύνδεσης και ό,τι άλλο χρειάζεται –μπορεί και ένα μέρος του λογαριασμού- για να ξαναμπούν στο κοινωνικό τιμολόγιο. Άρα με αυτόν τον τρόπο να αποκλειστεί οποιοδήποτε φαινόμενο, οποιαδήποτε περίπτωση ένα φτωχό νοικοκυριό να χάσει το ρεύμα και να βιώσει την κατάσταση με τα κεριά και οτιδήποτε άλλο.

Η δεύτερη τροπολογία, λοιπόν, με αριθμό 1385 -που είναι η σύσταση αυτού του ειδικού λογαριασμού του ΔΕΔΔΗΕ- θα βγει με υπουργική απόφαση για το πώς θα γίνει αυτό και ποια θα είναι η επιτροπή που θα αξιολογήσει τις αιτήσεις. Στόχος της είναι τα χίλια ενενήντα δύο νοικοκυριά, που βγήκαν από το ΚΟΤ, να μπορέσουν μέσα από μια διαδικασία να επανασυνδεθούν. Υπολογίζουμε ότι τα 10 εκατομμύρια –το χρέος αυτών των νοικοκυριών είναι 13 εκατομμύρια- είναι υπεραρκετά για να επανασυνδεθούν.

Θα περάσω πολύ γρήγορα τις άλλες τροπολογίες. Η τροπολογία με αριθμό 1388/32/15-12-2017 είναι το γνωστό θέμα με το τέλος ταφής. Το τέλος ταφής θα το πλήρωναν επιχειρήσεις που δεν ανακύκλωναν. Δεν έχουν δημιουργηθεί, όμως, και τα περιφερειακά και τοπικά σχέδια διαχείρισης των σκουπιδιών. Οπότε δίνεται μία ακόμα παράταση όπως γίνεται εδώ και δύο, τρία χρόνια.

Η τροπολογία 1394/38 είναι για τους είκοσι οκτώ υφιστάμενους Φορείς Διαχείρισης Προστατευμένων Περιοχών. Δίνεται δίμηνη παράταση για τους εργαζόμενους. Είναι έτοιμος ο νόμος. Θα έρθει ο νόμος για τους φορείς και για τους εργαζόμενους και για όλα μέσα στο επόμενο δίμηνο.

Και η τελευταία τροπολογία 1376/25 αφορά την παράταση προσωρινής άδειας λειτουργίας οριζόντια των μονάδων ηλεκτροπαραγωγής της ΔΕΗ. Δίνουμε παράταση για το σύνολο των μονάδων. Υπενθυμίζω ότι η ΔΕΗ έχει υποβάλει τους φακέλους. Άρα είναι καθυστέρηση που προκύπτει από τη δική μας πλευρά, για να μην αδικήσω τη ΔΕΗ. Και προτείνεται να υπάρξει διετής παράταση έως ότου αξιολογηθούν πλήρως και οι περιβαλλοντικές μελέτες και όλα τα άλλα που προβλέπονται από το νόμο.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, κύριε Υπουργέ, επί της διαδικασίας.

**ΠΡΟΕΔΡΕΥΩΝ (Μάριος Γεωργιάδης):** Εδώ είναι ο Υπουργός.

Τον λόγο έχει ο κ. Σκρέκας. Συγγνώμη, κύριε Μανιάτη, δεν σας είδα.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Πρόεδρε, εάν είναι εύκολο να έχουμε μία μονόλεπτη τοποθέτηση για να εκφράσουμε κάποια ερωτήματα. Αφού είναι εδώ ο Υπουργός, να μας απαντήσει για να αποφασίσουμε και πώς θα κινηθούμε σε ό,τι αφορά την ψήφο.

**ΠΡΟΕΔΡΕΥΩΝ (Μάριος Γεωργιάδης):** Ορίστε, έχετε τον λόγο για ένα λεπτό.

**ΚΩΝΣΤΑΝΤΙΝΟΣ ΣΚΡΕΚΑΣ:** Κύριε Υπουργέ, ακούσαμε αυτά που είπατε για τις ΥΚΩ, τις Υπηρεσίες Κοινής Ωφέλειας.

Τι θα θέλαμε για να μπορέσουμε πραγματικά να αποφασίσουμε εάν θα το στηρίξουμε ή όχι; Φαίνεται ότι είναι σε ένα καλό δρόμο, γιατί προσπαθείτε να ομαλοποιήσετε και να εξορθολογίσετε τον τρόπο με τον οποίο επιμερίζεται αυτή η επιβάρυνση των ΥΚΩ στους λογαριασμούς ηλεκτρικού ρεύματος.

Μέχρι τις 1600 kWh η χρέωση παραμένει η ίδια και την αυξάνετε λίγο. Από 11 ευρώ που θα πλήρωνε κάποιος ο οποίος θα κατανάλωνε ακριβώς 1600 kWh, θα πληρώσει 11,18 ευρώ, δηλαδή, 0,18 λεπτά παραπάνω.

Στις 1800 kWh θα πληρώσει λιγότερα. Στις 2000 kWh, όμως, προηγουμένως θα πλήρωνε –απ’ ότι υπολογίζουμε- 30 ευρώ, ενώ σήμερα θα πληρώσει 31 ευρώ.

Άρα θα σας πω τι θα θέλαμε εμείς για να μπορούμε να κρίνουμε και να αποφασίσουμε για την πρόθεση ψήφου.

Όσον αφορά συνολικά το ποσό των Υπηρεσιών Κοινής Ωφέλειας που θα συλλέξετε -ας θεωρήσουμε ότι την περσινή και τη φετινή χρονιά η κατανάλωση ηλεκτρικής ενέργειας θα είναι η ίδια και με τον ίδιο τρόπο, με το ίδιο pattern να το πω έτσι- εσείς ως λογαριασμός και ως κράτος θα έχετε τα ίδια χρήματα σε απόλυτο νούμερο, λιγότερα ή περισσότερα;

Γιατί; Διότι οι ΥΚΩ, όπως ξέρετε, είχαν προσδιοριστεί με τιμές πετρελαίου στο βαρέλι πολύ υψηλότερες απ’ ό,τι είναι σήμερα, και αυτό που θα περίμενε κανείς είναι μειωθούν σημαντικά οι ΥΚΩ ως επιβαρύνσεις στον λογαριασμό ηλεκτρικού ρεύματος.

Άρα θέλουμε μία ξεκάθαρη απάντηση για το αν τελικά την επόμενη χρονιά -αν έχουμε την ίδια κατανάλωση ηλεκτρικής ενέργειας και με τον ίδιο τρόπο- θα συλλέξετε περισσότερα ή λιγότερα χρήματα, για να μπορέσουμε να αποφασίσουμε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, να συνεχίσω επί της ίδιας τροπολογίας για να απαντήσει ο κύριος Υπουργός;

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Μανιάτη, έχετε κι εσείς τον λόγο για ένα λεπτό. Θα απαντήσει επί του συνόλου ο Υπουργός. Παρακαλώ, όμως, να μην παρεκκλίνουμε άλλο, γιατί περιμένει υπομονετικά η κ. Αραμπατζή και την ευχαριστώ πολύ για την υπομονή της.

Να σας ενημερώσω, όμως, πώς θα προχωρήσουμε. Θα προηγηθούν δύο ομιλητές από τη λίστα, γιατί περιμένουν υπομονετικά να μιλήσουν και έχουν παρεμβληθεί και οι Κοινοβουλευτικοί Εκπρόσωποι και οι Υπουργοί και αμέσως μετά όσοι Υπουργοί είναι εδώ, θα μπουν στη διαδικασία να αναπτύξουν τις τροπολογίες τους.

Παρακαλώ, κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, θέλω να ρωτήσω και για τα ΥΚΩ και για τη ΔΕΗ.

Κατ’ αρχάς για τη ΔΕΗ θέλω να γίνει απολύτως σαφές από την πλευρά σας και να γίνει κατανοητό και στο Σώμα, σε όλους τους συναδέλφους, το εξής: Αυτήν τη στιγμή μας προτείνετε με την τροπολογία σας να παραταθεί η άδεια λειτουργίας όλων των λιγνιτικών μονάδων της ΔΕΗ, διότι αν δεν παραταθεί -θέλω να με διορθώσετε όπου κάνω λάθος- αν κατάλαβα καλά την τροπολογία, θα πρέπει να κλείσουν γιατί θα λειτουργούν παράνομα.

Δεύτερον, αντιλαμβάνομαι ότι η ΔΕΗ έκανε σωστά τη δουλειά της και απλώς οι υπηρεσίες του Υπουργείου -που συμβαίνει πολλές φορές- δεν προχώρησαν στον κατάλληλο χρόνο.

Κάνω τις ερωτήσεις αυτές, γιατί δεν θα πρέπει η τροπολογία αυτή να αντιμετωπιστεί με τη γνωστή περιβαλλοντική διάσταση που όλοι θέλαμε. Όλοι θα θέλαμε να είμαστε σε μια χώρα που έχει πράσινη ενέργεια, φιλοπεριβαλλοντική ενέργεια κ.λπ.. Θεωρώ, λοιπόν, χρήσιμο για το Σώμα να τεκμηριώσετε εσείς από την πλευρά σας λίγο πιο εκτεταμένα το γιατί εάν δεν υπερψηφιστεί αυτή η τροπολογία, θα υπάρχει κάποιο μείζον θέμα, επειδή είναι θέματα περιβαλλοντικά κ.ο.κ..

Τώρα σε σχέση με τις ΥΚΩ, θέλω να ρωτήσω το εξής: Το 2015 η ΔΕΗ ανακοίνωσε ότι είχε εξοικονόμηση κονδυλίων 380 εκατομμύρια ευρώ λόγω της μειωμένης τιμής πετρελαίου. Κάνω, λοιπόν, τον εύλογο υπολογισμό 380 το 2015, 380 το 2016 και 380 το 2017 -πάντα με αναφορά τις τιμές πετρελαίου του 2014- και η ερώτησή μου είναι η εξής: Στο διάστημα αυτό, με αυτό το αθροιστικό όφελος της ΔΕΗ, δεν θα έπρεπε να έχουν μειωθεί τα ΥΚΩ; Και γιατί δεν έχουν μειωθεί;

**ΠΡΟΕΔΡΕΥΩΝ (Μάριος Γεωργιάδης):** Κύριε Μανιάτη, έχετε ξεφύγει του χρόνου. Ήδη μιλάτε δύο λεπτά. Τον έχω ανανεώσει. Παρακαλώ, ολοκληρώστε.

**ΙΩΑΝΝΗΣ ΜΑΝΙΑΤΗΣ:** Αν θέλετε, μπορώ να διακόψω, κύριε Πρόεδρε. Δεν έχω κανένα πρόβλημα. Απλώς θεωρώ ότι είναι χρήσιμο για τους πολίτες.

**ΠΡΟΕΔΡΕΥΩΝ (Μάριος Γεωργιάδης):** Το λέω, διότι έχουμε ξεφύγει της διαδικασίας. Το ξέρετε. Απλά, αν θέλετε, να συντομεύσετε για να το κλείσουμε.

**ΙΩΑΝΝΗΣ ΜΑΝΙΑΤΗΣ:** Το δεύτερο είναι το εξής: Η Ευρωπαϊκή Κεντρική Τράπεζα ανακοίνωσε μόλις χθες ότι οι τιμές πετρελαίου θα ανέβουν ξανά στο επόμενο χρονικό διάστημα. Αυτό έχει ληφθεί υπόψη στη γνωμοδότηση της ΡΑΕ;

Τρίτο -και τελευταίο- ερώτημα: Προφανώς κάποιος θα πληρώσει λιγότερα και κάποιος περισσότερα. Το ποιος θα πληρώσει λιγότερα και ποιος περισσότερα, το αντιλαμβανόμαστε. Θα πληρώσει λιγότερα αυτός που έχει τη χαμηλή κατανάλωση και περισσότερα αυτός που έχει την υψηλή κατανάλωση. Τα ποσά αυτά μπορείτε να μας τα δώσετε σε μία τάξη μεγέθους 50 ή 100 εκατομμυρίων; Γιατί φαντάζομαι ότι προφανώς η ΡΑΕ, έχουσα κάνει την εισήγηση, θα σας έχει πει και περίπου πόσα θα πληρώσει η κάθε κατηγορία και πόσα θα γλιτώσει η κάθε κατηγορία.

Ευχαριστώ πολύ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα να κάνω και εγώ μία ερώτηση.

**ΠΡΟΕΔΡΕΥΩΝ (Μάριος Γεωργιάδης):** Κύριε Καραθανασόπουλε, έχετε το δικαίωμα ως Κοινοβουλευτικός Εκπρόσωπος.

Ορίστε, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Να στηρίξετε τουλάχιστον μια τροπολογία!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Μέχρι τώρα, κύριοι Υπουργοί, ήταν διαφορετική η χρέωση στην ημερήσια και στη νυχτερινή κατανάλωση για τις ΥΚΩ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εξομοιώνεται.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** ...και από 1η Ιανουαρίου θα εξομοιωθεί;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εξομοιώνεται.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Άρα θα αυξηθεί για τη νυχτερινή κατανάλωση;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα μειωθεί η τιμή της νυχτερινής κατανάλωσης όσον αφορά τα ΥΚΩ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από τη στιγμή που υπάρχει εξομοίωση, εννοώ το πρωί μικρότερη; Ήταν μικρότερη η νυχτερινή χρέωση πριν.

**ΑΝΝΑ ΒΑΓΕΝΑ:** Κύριε Πρόεδρε, θα ήθελα να κάνω μια ερώτηση. Αφορά και τα επαγγελματικά τιμολόγια;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Μειώνεται. Πέφτει.

**ΑΝΝΑ ΒΑΓΕΝΑ:** Κύριε Υπουργέ, αυτό αφορά και τα επαγγελματικά τιμολόγια της ΔΕΗ ή μόνο τα οικιακά;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Το σύνολο των τιμολογίων.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, ας τελειώσουμε με τις ερωτήσεις.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Τα νοικοκυριά είναι.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, θέλετε να τοποθετηθείτε επί του συνόλου για δύο-τρία λεπτά;

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κατ’ αρχάς, θα απαντήσω για τα ΥΚΩ. Δεν είναι δουλειά κανενός να υπολογίζει τα ΥΚΩ. Τα ΥΚΩ τα υπολογίζει η ΡΑΕ. Και τα υπολογίζει, παίρνοντας υπ’ όψιν της την τιμή του πετρελαίου κ.λπ.. Αυτό τον υπολογισμό τον έκανε στο παρελθόν, για τα πέντε χρόνια, όπως είπαμε. Και εκεί που η ΔΕΗ ζητούσε ένα συγκεκριμένο ποσό, η ΡΑΕ είπε ένα άλλο ποσό, το οποίο αποδέχθηκε το Υπουργείο. Άρα ο τρόπος υπολογισμού των ΥΚΩ είναι δουλειά της ΡΑΕ. Πηγαίνει η ΔΕΗ και λέει: «Εμένα μου κόστισε τόσο η μονάδα στην Κρήτη, τόσο η μονάδα στις Κυκλάδες, στη Ρόδο…» κ.ο.κ. και η ΡΑΕ αποφαίνεται για το οριστικό ποσό των ΥΚΩ.

Εμείς επειδή -επαναλαμβάνω- από τώρα θεσμοθετήσαμε την παρέμβαση και τον προϋπολογισμό στο θέμα των ΥΚΩ, με βάση τις προβλέψεις της ΡΑΕ -δηλαδή κατά τις προβλέψεις της ΡΑΕ, τα ΥΚΩ είναι περίπου 700 εκατομμύρια το χρόνο, η ΡΑΕ έχει κάνει προβλέψεις για το 2018, για το 2019, για το 2020, παίρνοντας υπ’ όψιν τις προβλέψεις στις υποθέσεις εργασίας για τις τιμές πετρελαίου- συμφωνήσαμε τα εξής: Πρώτον, με βάση αυτά τα νούμερα και τις χρεώσεις των ΥΚΩ που υπάρχουν σήμερα, βγάζαμε ένα πλεόνασμα της τάξης των 30 εκατομμυρίων ευρώ για το 2018. Αυτό το πλεόνασμα για τα ΥΚΩ το μειώσαμε στα 10 εκατομμύρια. Πάλι έχουμε μια ασφάλεια, αλλά τα 20 εκατομμύρια είναι η βελτίωση που επιφέρουμε κυρίως στα νοικοκυριά 1.600 έως 2.500.

Να σας πω το παράδειγμα των 2.001. Πλήρωναν 80 ευρώ επί 40. Με το νέο σύστημα υπολογισμού 1.600 από 6,9 είναι κατά τι -οριακά- μικρότερο, 400 επί 50 κ.λπ., θα πληρώσει δηλαδή 31. Δηλαδή, το όφελος είναι περίπου 50 ευρώ από το νέο τρόπο υπολογισμού για ένα νοικοκυριό που είναι 2.001.

Για το νυχτερινό, όπως σας είπα, νομίζω ότι εξομοιώνεται προς τα κάτω.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Η κ. Αραμπατζή έχει τον λόγο για επτά λεπτά.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα να κάνω και εγώ μια ερώτηση στον Υπουργό.

**ΠΡΟΕΔΡΕΥΩΝ (Μάριος Γεωργιάδης):** Έγιναν οι ερωτήσεις στον Υπουργό, κύριε Αμυρά. Συγγνώμη, αλλά ξεφύγαμε της διαδικασίας πάρα πολύ.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, αν μπορείτε, ανακοινώστε τον κατάλογο των ομιλητών.

**ΠΡΟΕΔΡΕΥΩΝ (Μάριος Γεωργιάδης):** Θα μιλήσουν τώρα η κ. Αραμπατζή και ο κ. Αθανασίου. Μετά θα παρέμβουν οι υπόλοιποι Υπουργοί για τις τροπολογίες τους. Ακολουθεί ο κ. Μιχελογιαννάκης, ο κ. Λάππας, ο κ. Γεωργαντάς, ο κ. Μπουκώρος και η κ. Βαγενά. Αυτοί είναι στη λίστα των ομιλητών. Παράλληλα, πιθανότατα να ζητήσει τον λόγο και ο κ. Καραθανασόπουλος, ως Κοινοβουλευτικός, να παρέμβει.

**ΦΩΤΕΙΝΗ ΒΑΚΗ:** Κύριε Πρόεδρε, θέλω και εγώ τον λόγο ως Κοινοβουλευτικός.

**ΠΡΟΕΔΡΕΥΩΝ (Μάριος Γεωργιάδης):** Οι Κοινοβουλευτικοί στο τέλος. Θέλετε να μιλήσετε τώρα;

**ΦΩΤΕΙΝΗ ΒΑΚΗ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Εννοείται ότι όλοι οι Κοινοβουλευτικοί θα μιλήσουν. Απλά επειδή ζητήσετε να μιλήσετε τελευταία, γι’ αυτόν τον λόγο δεν έχω πει για σας, κυρία Βάκη.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, έχουμε εκτίμηση χρόνου ολοκλήρωσης της διαδικασίας;

**ΠΡΟΕΔΡΕΥΩΝ (Μάριος Γεωργιάδης):** Θα κάνουμε την εκτίμηση του χρόνου κατά τη διάρκεια της ομιλίας της κ. Αραμπατζή και θα σας πούμε αμέσως μετά.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριοι Υπουργοί, να υποθέσω ότι όταν προσγειώνατε τις τροπολογίες στο νομοσχέδιο του κ. Παππά, σας είχε διαφύγει, προφανώς, ότι η συνεδρίαση θα γίνει στην Αίθουσα της Γερουσίας και όχι στην Ολομέλεια. Και το λέω αυτό γιατί σε λίγο κινδυνεύετε να μην χωράτε στα έδρανα για να έρθετε να τις υποστηρίξετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Έχει θέσεις και από κάτω.

**ΦΩΤΕΙΝΗ ΑΡΑΜΠΑΤΖΗ:** Κυρίες και κύριοι συνάδελφοι, με αφορμή το έγγραφο που ενεχείρισε ο συνάδελφος της Νέας Δημοκρατίας, ο κ. Μάνος Κόνσολας, του Προέδρου της Ευρωπαϊκής Επιτροπής προς τον Δήμαρχο της Κω, όπου βεβαίως αποδεικνύεται ότι η επιλογή της αύξησης του ΦΠΑ στα τριάντα δυο νησιά της χώρας μας ήταν δική σας επιλογή, θα ήθελα να θυμίσω στους συναδέλφους της Συμπολίτευσης ότι δική σας επιλογή ήταν και η απόφασή σας να καταργήσετε τον Ειδικό Φόρο Κατανάλωσης στο αγροτικό πετρέλαιο στη μοναδική χώρα της Ευρωπαϊκής Ένωσης -δική σας επιλογή, σύμφωνα με τον κ. Πιέρ Μοσκοβισί, για να μην ξεχνιόμαστε- που την ίδια στιγμή οφείλετε ακόμα αυτή την τελευταία επιστροφή που θα έχουν τη δυνατότητα να πάρουν οι αγρότες της χώρας από το 2015.

Όπως επίσης και δική σας επιλογή ήταν, κυρίες και κύριοι της Συγκυβέρνησης, η επιβολή του Ειδικού Φόρου Κατανάλωσης στο κρασί. Ξέρετε, αυτή την οποία και ο Υπουργός Αγροτικής Ανάπτυξης, αλλά κυρίως ο Πρωθυπουργός ανά τα χωριά και τας ρύμας και βεβαίως και από το βήμα της Διεθνούς Εκθέσεως Θεσσαλονίκης δεσμεύτηκε ότι θα καταργήσει εντός του 2017 και χθες στον Προϋπολογισμό σας -τον οποίο περιχαρείς και χαμογελαστοί υπερψηφίσατε- ψηφίσατε αυτόν τον Ειδικό Φόρο Κατανάλωσης στο κρασί, δηλαδή να υπάρξουν 28 εκατομμύρια ευρώ προϋπολογισμένα στον Προϋπολογισμό του 2018.

Πηγαίνω τώρα στο νομοσχέδιο. Θέλω να πω ότι βεβαίως και αυτή η νομοθετική πρωτοβουλία είναι μία κλασική ΣΥΡΙΖΑ - ΑΝΕΛ νομοθετική πρωτοβουλία, γιατί βρίθει από βαθιές ιδεοληψίες, εμμονή σε πρακτικές ξεπερασμένες από το παρελθόν, ενώ θα έπρεπε να εμπνέει και να κινητοδοτεί μία νέα θεώρηση και στάση της χώρας απέναντι στον σύγχρονο κόσμο. Στάση και θεώρηση, που βεβαίως σε καμμία περίπτωση δεν μπορεί να γίνεται και να σχεδιάζεται με μικροκομματικές παρωπίδες και με όρους υπουργικού συγκεντρωτισμού. Γιατί, κυρίες και κύριοι συνάδελφοι, δεν είμαι, φαντάζομαι, η μόνη η οποία βαρέθηκε να διαβάζει κατά τη διάρκεια ανάγνωσης του νομοσχεδίου τη φράση: «ο Υπουργός μπορεί να…». Πάνω από πενήντα φορές στο σύνολο του νομοσχεδίου υπάρχουν τελείως παρεμβατικές και αδιαφανείς αναφορές, όπως «ο Υπουργός μπορεί να μεταβάλει τους ειδικούς όρους για την αδειοδότηση, ο Υπουργός μπορεί να απορρίπτει την αίτηση, ο Υπουργός μπορεί το τάδε, ο Υπουργός μπορεί το δείνα».

Είναι προφανές ότι στον κ. Παππά έχει μείνει ένα απωθημένο, αφού δεν κατάφερε να ελέγξει τους τηλεοπτικούς σταθμούς και τον τρόπο αδειοδότησής τους. Πώς, αλλιώς, να εξηγήσει κανείς ότι στο πρώτο κεφάλαιο, που αφορά στην αδειοδότηση των διαστημικών δραστηριοτήτων, αποπειράσθε βεβαίως απροκάλυπτα να ελέγξετε κάθε πτυχή του επιχειρηματικού πλαισίου των διαστημικών εφαρμογών; Κατά τα άλλα, υποτίθεται ότι στόχος της αδειοδότησης των διαστημικών δραστηριοτήτων είναι να ενθαρρύνετε την επιχειρηματικότητα, μέσω του επενδυτικού επιχειρηματικού ενδιαφέροντος στον τομέα του διαστήματος. Και αναρωτιέμαι, σε ποιο σύμπαν συμβαίνει αυτό, κύριε Υπουργέ; Πάλι καλά, βεβαίως, που δεν μας φέρατε καμία έκθεση της Φλωρεντίας και για αυτό το θέμα, όπου να επιβάλλονται μόνο τέσσερις άδειες για διαστημικές δραστηριότητες.

Η αδειοδότηση, λοιπόν, γίνεται από τον Υπουργό. Το πλαίσιο, όμως, όσον αφορά τις απαιτήσεις του κράτους από τον υποψήφιο επενδυτή δεν είναι καθόλου σαφές. Η αναφορά για μεταβίβαση αδειοδοτημένων διαστημικών δραστηριοτήτων είναι επικίνδυνη, γιατί μπορεί να οδηγήσει σε εμπόριο διαστημικών αδειών και φυσικά, δεν μπορώ παρά να επισημάνω το γεγονός ότι η προτεινόμενη αδειοδοτική διαδικασία αποκλείει οποιαδήποτε εταιρεία start-up που θα ήθελε να έχει ως έδρα την Ελλάδα και να επιχειρεί. Τόσο σας ενδιαφέρουν οι νέες καινοτομίες, τόσο ενδιαφέρεστε για τους νέους ανθρώπους, τόσο ενδιαφέρεστε να ανακόψετε το brain drain!

Στο δεύτερο κεφάλαιο συστήνετε μία ανώνυμη εταιρεία και προσπαθείτε να χωρέσετε σε αυτήν αρμοδιότητες, εξουσίες και αντικείμενα, που πρέπει να ασκούνται από διαφορετικούς oργανισμούς. Ξεχνάτε, προφανώς ή ακόμη χειρότερα, αποκρύπτετε ότι μία ανώνυμη εταιρεία, πρώτον, δεν μπορεί να συντονίζει φορείς δημοσίου τομέα ή να διαμορφώνει την εθνική στρατηγική και το σημαντικότερο, δεν μπορεί να εκπροσωπεί την Ελλάδα στην Ευρωπαϊκή Υπηρεσία Διαστήματος, καθώς εκεί εκπροσωπούνται τα κράτη-μέλη της Ευρωπαϊκής Ένωσης ή και άλλα κράτη-μέλη. Στη μοναδική περίπτωση στα χρονικά της διακυβέρνησής σας που προτάσσετε το ιδιωτικό πάνω από το δημόσιο –αποφάσισε η Κυβέρνηση να κάνει και κάτι ιδιωτικό- είναι δυστυχώς η φορά που δεν επιτρέπεται να το κάνετε, αφού ο φορέας πρέπει εκ των πραγμάτων να είναι δημόσιος.

Συγχαρητήρια, κυρίες και κύριοι συνάδελφοι της Κυβέρνησης, για να μην αναφέρω βέβαια, ανάμεσα στα άλλα ζητήματα, ότι υπάρχει το ζήτημα της νόθευσης του ανταγωνισμού, αφού κατά το κοινώς λεγόμενο: «Γιάννης κερνάει και Γιάννης πίνει»!

Κύριε Υπουργέ, επειδή σας άκουσα στη συνεδρίαση της επιτροπής τόσο για αυτό το νομοσχέδιο, όσο και για το προηγούμενο νομοσχέδιο αρμοδιότητάς σας, για τα οφέλη της διαστημικής πολιτικής στον αγροτικό τομέα, στον εκσυγχρονισμό και στη μείωση του κόστους παραγωγής, θέμα για το οποίο βερμπάλισαν και οι άλλοι Βουλευτές της Συγκυβέρνησης, ήθελα να σας ρωτήσω πολύ καλόπιστα εάν έχετε έρθει τελευταία σε επικοινωνία με τον Υπουργό Αγροτικής Ανάπτυξης, τον κ. Αποστόλου, για όλα αυτά. Σας ερωτώ, κύριε Υπουργέ, γιατί εάν είχατε έρθει, θα γνωρίζατε -φαντάζομαι- ότι το κατ’ εξοχήν πρόγραμμα για όλα αυτά που πομπωδώς εξαγγείλατε τόσο από το Βήμα της Επιτροπής όσο βεβαίως και από ένα συνέδριο που σας άκουσα στη Θεσσαλονίκη, δηλαδή τη γεωργία ακριβείας, την ευφυή γεωργία, είτε το πολύτιμο για τη γνώση και την καινοτομία μέτρο του προγράμματος αγροτικής ανάπτυξης, δυστυχώς σχολάζει στα αζήτητα, λόγω της ανικανότητας της Κυβέρνησής σας φυσικά τρία χρόνια από την έναρξη της προγραμματικής περιόδου να προκηρύξετε τα σχετικά προγράμματα και να εκμεταλλευτείτε τα αναγκαία ευρωπαϊκά κονδύλια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, ακόμα, κύριε Πρόεδρε.

Θυμίζω ότι σύμφωνα με τα τελευταία στοιχεία της Ευρωπαϊκής Επιτροπής, όσο πάμε και πέφτουμε κάτω από τον ευρωπαϊκό μέσο όρο και είμαστε πέντε μονάδες κάτω στο επίπεδο της απορρόφησης.

Θα έπρεπε να σας ενημερώσει, κύριε Υπουργέ, ο κ. Αποστόλου ότι ήμασταν εμείς στον σχεδιασμό της προηγούμενης Κοινής Αγροτικής Πολιτικής που για πρώτη φορά βάλαμε αυτό το μέτρο, για το οποίο εσείς κομπορρημονείτε, τη γνώση και την καινοτομία δηλαδή, με κονδύλια ύψους 292 εκατομμυρίων ευρώ. Γνωρίζοντας μάλιστα την πολυπαραγοντική διάσταση της καινοτομίας, ενθαρρύναμε και μια σειρά άλλων δραστηριοτήτων, όταν οι γεωργικές επιχειρήσεις ενσωμάτωναν μέσα στις δραστηριότητές τους γνώση και καινοτομία.

Και εσείς τι κάνατε, κυρίες και κύριοι της Κυβέρνησης; Αυτά τα 292 εκατομμύρια ευρώ ήρθατε και τα κάνατε στην πρώτη τροποποίηση του προγράμματος 255 εκατομμύρια ευρώ, τα οποία βεβαίως χρήματα παραμένουν παγωμένα. Τόσο πιστεύετε στη γνώση και στην καινοτομία, για να εξηγούμαστε, τόσο πιστεύετε στη δυναμική τους να εισφέρουν κεφάλαια και ανταγωνιστικότητα στην ελληνική αγροτική οικονομία και ειδικά στους νέους αγρότες!

Τέλος, θα έπρεπε να σας ενημερώσει ο κ. Αποστόλου ότι η γεωργία ακριβείας για τη μείωση της χρήσης των λιπασμάτων και φυτοφαρμάκων, την αποτελεσματικότητα της άρδευσης και την εξοικονόμηση του νερού, η ευφυής γεωργία που δεν στηρίζεται πλέον μόνο στην εμπειρική πρακτική, αλλά προκύπτει και από επιστημονικές μετρήσεις, με αισθητήρες, drones και δορυφόρους, για τη λελογισμένη και ορθή διαχείριση των πόρων, όπως και η ψηφιοποίηση του γεωργικού τομέα και του συστήματος διακυβέρνησης της Κοινής Αγροτικής Πολιτικής, για να εισαχθεί και να έχει αποτελέσματα, κύριε Υπουργέ -για να μη μας λέτε εδώ πέρα όλα τα φληναφήματα για την ψηφιακή πολιτική- πρέπει επιτέλους να προκηρύξετε το μέτρο 16 για τις ευρωπαϊκές συμπράξεις καινοτομίας και για τις συνέργειες των αγροτικών επιχειρήσεων με τα πανεπιστήμια και τα ερευνητικά ιδρύματα. Μηδέν εις το πηλίκον και εκεί, κυρίες και κύριοι συνάδελφοι!

**ΣΠΥΡΙΔΩΝΑΣ ΛΑΠΠΑΣ:** Εσείς γιατί δεν τα κάνατε;

**ΦΩΤΕΙΝΗ ΑΡΑΜΠΑΤΖΗ:** Εμείς τα κάναμε. Εσείς τα μειώσατε και τα έχετε παγωμένα. Αυτή είναι μια από τις ειδοποιούς διαφορές μας.

Αφήστε, λοιπόν, τα κούφια λόγια, κύριε Υπουργέ, και αντιμετωπίστε το όλο θέμα με σοβαρότητα. Αφήστε τα ευχολόγια, συντονιστείτε με τον μετεξεταστέο στις απορροφήσεις Υπουργό Αγροτικής Ανάπτυξης και μην προσπαθείτε να εμφανιστείτε ως πρόμαχοι της καινοτομίας και ως κατακτητές του διαστήματος. Γιατί, το μόνο που έχει όντως διαστημικές διαστάσεις είναι το ψέμα και η αβελτηρία σας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κ. Αραμπατζή.

Με βάση τους υπολογισμούς μας, περίπου στις 20.30΄αναμένεται να έχουμε ολοκληρώσει τη διαδικασία, εάν και εφόσον είσαστε συνεπείς στους χρόνους.

**ΣΠΥΡΙΔΩΝΑΣ ΛΑΠΠΑΣ:** Αργά δεν είναι;

**ΠΡΟΕΔΡΕΥΩΝ (Μάριος Γεωργιάδης):** Υπάρχουν δευτερολογίες. Είναι σίγουρο ότι για τις τροπολογίες θα θέλουν και οι εισηγητές και οι Κοινοβουλευτικοί Εκπρόσωποι να δευτερολογήσουν, σύμφωνα τουλάχιστον με την ενημέρωση που έχουμε στο Προεδρείο.

Κύριε Αθανασίου, έχετε τον λόγο για επτά λεπτά.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα αναφερθώ μόνο σε δύο τροπολογίες.

Η πρώτη είναι η με γενικό αριθμό 1382 του Υπουργείου Μεταναστευτικής Πολιτικής, με την οποία παρατείνεται ο χρόνος της κατ’ εξαίρεση σύναψης συμβάσεων χωρίς διαγωνισμούς μέχρι το τέλος του 2018. Αυτή τη διάταξη δεν τη ψήφισε η Νέα Δημοκρατία, διότι εκτός του ότι παραβιάζει το ενωσιακό δίκαιο, θέλαμε να υπάρχει και πλήρης διαφάνεια με προσυμβατικό έλεγχο, πράγμα που δεν έγινε. Η μέχρι τώρα πορεία δεν εγγυάται ότι θα υπάρξει από εδώ και πέρα διαφάνεια. Και αυτό το λέμε -μπορώ να σας το βεβαιώσω, προερχόμενος από νησί που έχει πολλούς μετανάστες- επειδή ξέρουμε τι παράπονα ακούγονται όσον αφορά τη σίτιση, τη φύλαξη και, βεβαίως, τη στέγαση των ανθρώπων αυτών.

Λείπει ο κ. Παπαχριστόπουλος, στον οποίο θα ήθελα να πω κάτι για τα προβλήματα αυτά. Δεν είναι επί του παρόντος να το συζητήσω, αλλά έχει υπόψη του ο κ. Παπαχριστόπουλος -ο Κοινοβουλευτικός Εκπρόσωπος των ΑΝΕΛ- τι κατάσταση επικρατεί σήμερα στα νησιά και ειδικά στη Λέσβο; Και χθες ακόμα μαχαιρώθηκαν δέκα άτομα. Μάλιστα, κινδυνεύει η ζωή ενός ή δύο ατόμων. Τώρα υπάρχει το πρόβλημα και δεν λύνεται; Το πρόβλημα ήταν σε ένταση και το 2014, όταν ήμασταν Κυβέρνηση. Κι, όμως, υπήρχε φύλαξη των συνόρων.

Δεν θέλω να επεκταθώ περισσότερο πάνω σε αυτό το θέμα, γιατί έχει εξαντληθεί. Τα έχουμε πει στη Βουλή σε ειδικές συνεδριάσεις, σε επίκαιρες ερωτήσεις μας. Ούτε, όμως, μπορεί να ειπωθεί ότι αυτή η λεγόμενη σύμβαση -στην ουσία δήλωση είναι, δεν είναι σύμβαση, είναι ανυπόγραφη, αφού από κανένα θεσμικό όργανο της Ευρωπαϊκής Ένωσης δεν έχει υπογραφή- έλυσε κανένα πρόβλημα. Το μόνο που πέτυχε αυτή η δήλωση ήταν να καταστήσει την Τουρκία θεσμικό εταίρο στη διαχείριση του Αιγαίου όσον αφορά το μεταναστευτικό και στη συνέχεια να αποδειχτεί ένας αναξιόπιστος εταίρος.

Αυτά, λοιπόν, για τον κ. Παπαχριστόπουλο.

Τώρα όσον αφορά την τροπολογία, την οποία καταθέσαμε μαζί με τον κ. Κόνσολα, τον κ. Μπουκώρο, τον κ. Βρούτση, τον κ. Μηταράκη, και τους άλλους νησιώτες Βουλευτές, που αφορά το ΦΠΑ των νησιών, θέλω να πω τα εξής: Ο συνταγματικός νομοθέτης, κυρίες και κύριοι συνάδελφοι, έγκαιρα διέβλεψε ότι θα υπάρξει μεγάλο πρόβλημα στα νησιά -ειδικά στα παραμεθόρια- και για λόγους οικονομικούς -το κόστος στα μεταφορικά είναι πάρα πολύ μεγάλο- αλλά και για λόγους εθνικούς. Σε εκτέλεση, λοιπόν, της ρήτρας νησιωτικότητας καθιέρωσε τους μειωμένους συντελεστές ΦΠΑ σε όλα τα νησιά μας, ειδικά του ανατολικού Αιγαίου, γιατί το κόστος παραγωγής και λειτουργίας των επιχειρήσεων είναι αυξημένο.

Κι ενώ λειτουργούσαν όλα κανονικά, χωρίς να υπάρχει κανένα πρόβλημα και υπήρχε μια τόνωση της οικονομίας -όση μπορούσε να υπάρχει στα νησιά- το 2015 ξαφνικά την καταργήσατε. Η κατάργηση των μειωμένων συντελεστών ΦΠΑ ζητήθηκε επίμονα από την τρόικα και επί της δικής μας κυβερνήσεως, της Νέας Δημοκρατίας, και το 2013 και το 2014. Ειδικά το 2014οι πέσεις ήταν έντονες. Κι, όμως, η κυβέρνηση μας τότε έβαλε κόκκινη γραμμή και δεν καταργήθηκαν.

Αυτό είναι ένα θέμα, το οποίο -προσέξτε- δεν το επιβάλει η Ευρωπαϊκή Ένωση. Η Ευρωπαϊκή Ένωση σου επιβάλει να μειώσεις τις δημόσιες δαπάνες με τον άλφα ή βήτα τρόπο. Τα φορολογικά θέματα τα αποφασίζει η ελληνική κυβέρνηση. Δεν σου βάζει τέτοιον όρο. Εάν τον συνομολογήσεις, όμως, επειδή είναι διεθνής η σύμβαση, πρέπει να τον τηρήσεις. Εγώ αυτή τη στιγμή αντιλαμβάνομαι ότι δεν μπορεί να καταργηθεί. Μπορούσε, όμως, να υπάρξει μια αναστολή, όπως έγινε για το 2017.

Τώρα θα ήθελα να σας πω το εξής: Όλο αυτό το διάστημα, ενώ είχαμε αυτές τις υποσχέσεις ότι μέσα στο 2017, αφού πήραμε την αναστολή, θα γίνονταν οπωσδήποτε συζητήσεις με τους θεσμούς και με τον Πρόεδρο της Κομισιόν, τον κ. Γιούνκερ, παρά ταύτα δεν έγινε καμία συζήτηση για να επανεξεταστεί το όλο θέμα, με αποτέλεσμα να έρθουμε στη σημερινή κατάσταση και να κάνετε μία αναστολή των μειωμένων συντελεστών ΦΠΑ μόνο για πέντε νησιά -προσέξτε, όχι για τους νομούς- και μέχρι τον Ιούνιο του 2018, δηλαδή για έξι μήνες μόνο. Και διερωτώμαι εγώ τώρα: Αυτό δεν αποτελεί εμπαιγμό και προσβολή για τους νησιώτες; Με την αιτιολογία την οποία έχετε κάνει λέτε «επειδή υπάρχει μεταναστευτική κρίση». Δηλαδή τον Ιούνιο θα σταματήσει η μεταναστευτική κρίση;

Έφυγε και ο κ. Μπαλάφας και θα ήθελα να μας το εξηγήσει. Δεν κατάλαβα. Δηλαδή είναι σίγουρος ότι θα γίνει μια αποσυμφόρηση των νησιών και θα υπάρξει μία ισομερής, αναλογική κατανομή με τις άλλες περιοχές της Ελλάδος; Έχετε υπ’ όψιν σας ότι σήμερα, παρ’ όλο που στη χώρα το 2017 είχε άνοδο ο τουρισμός –και ήταν πραγματικότητα αυτό- στη Λέσβο και στη Χίο υπήρχε μείωση του τουρισμού; Ξέρετε ότι αυτή τη στιγμή οι tour operators δεν έχουν κλείσει ούτε το 30% της δυναμικότητος στη Λέσβο; Πέρσι είχαμε πάει στο 68%. Ξέρετε ότι προσάραξαν μόνο δύο κρουαζιερόπλοια από τα πενήντα επτά; Ξέρετε ότι οι πτήσεις τσάρτερ μειώθηκαν κατά 48% τα χρόνια αυτά; Άρα λοιπόν αποτελεί, όπως είπα, εμπαιγμό.

Θα ήθελα να επανεξετάσει η Κυβέρνηση. Νομίζω θα καταθέσετε μια τροπολογία αυτές τις μέρες, οπότε μπορείτε να το δείτε, ούτως ώστε να γίνει επέκταση μέχρι τέλος του έτους και για όλους τους νομούς. Ας πούμε ένα παράδειγμα. Η Λέσβος εξαιρείται, δηλαδή αναστέλλεται το μέτρο. Γιατί να μην ανασταλεί στη Λήμνο ή στο μικρό νησί, τον Άγιο Στράτη, ή στην Ικαρία, στους Φούρνους; Εκεί υποφέρουν περισσότερο, είναι πιο φτωχός ο κόσμος. Αν δείτε τα εισοδήματα και το βιοτικό επίπεδο είναι πολύ πιο χαμηλό από τα άλλα νησιά.

Άρα λοιπόν, θα παρακαλούσα, μιας και είστε εδώ πολλοί Υπουργοί –δεν βλέπω βέβαια τον αρμόδιο Υπουργό για να το δει- να μεταφερθεί αυτό και ή να δεχθείτε την τροπολογία μας ή στη δική σας, η οποία μάλλον θα συζητηθεί αύριο και η οποία κατετέθη, να το δείτε αυτό το θέμα, ώστε να υπάρξει αυτό για τους νομούς –και όχι μόνο- και για ορισμένα νησιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, λέγοντας το εξής: Δεν έχει γίνει κατανοητό αυτό το οποίο ειπώθηκε. Λένε –δήθεν- ότι πλήττονται οι επιχειρήσεις και όλοι οι επιχειρηματίες, εν πάση περιπτώσει, και οι έμποροι. Αυτό είναι λάθος. Αυτοί που θα την πληρώσουν είναι οι καταναλωτές. Αυτό δεν έχετε καταλάβει. Ο επιχειρηματίας, το κόστος το παραπάνω από τα μεταφορικά κ.λπ., θα το βάλει στα προϊόντα. Θα πέσει, βέβαια, η πώληση των προϊόντων κ.λπ.. Αυτός που πληρώνει, όμως, είναι ο καταναλωτής. Γι’ αυτό, παρακαλώ πάρα πολύ, τους αρμόδιους Υπουργούς που είναι εδώ να επανεξετάσετε το θέμα αυτό, γιατί όπως είπα, αυτή η ρύθμιση η οποία έγινε για έξι μήνες και για ορισμένα νησιά είναι σκέτη κοροϊδία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αθανασίου.

Απομένουν έξι Υπουργοί για να τοποθετηθούν. Καθένας είναι από τρία λεπτά. Είναι και τέσσερις ομιλητές. Οπότε, θα μιλούσαν τρεις Υπουργοί και ενδιάμεσα, κύριε Λάππα και κύριε Μιχελογιαννάκη, θα μιλούσατε εσείς. Δεν επηρεάζει τους χρόνους για τους υπολοίπους. Εάν θέλετε, μπορούν να μιλήσουν όλοι οι Υπουργοί και μετά εσείς ή να μιλήσουν τρεις Υπουργοί, να μιλήσετε ενδιάμεσα εσείς και μετά άλλοι τρεις Υπουργοί.

**ΣΠΥΡΙΔΩΝΑΣ ΛΑΠΠΑΣ:** Ας μας πάρουν τη δόξα, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Απλώς, το λέω γιατί θα αποδεσμευτούν όλοι οι Υπουργοί. Θα έχετε ακούσει και όλοι για τις τροπολογίες και θα μπορείτε να τοποθετηθείτε, αν θέλετε, και επί των τροπολογιών.

**ΓΕΩΡΓΙΟΣ ΑΜΥΡΑΣ:** Εξάλλου, οι Υπουργοί φαντάζομαι θα έχουν και κάποια δουλειά στα Υπουργεία τους.

**ΠΡΟΕΔΡΕΥΩΝ (Μάριος Γεωργιάδης):** Όλοι έχουμε δουλειές, κύριε Αμυρά. Οι Υπουργοί δεν έχουν κάτι παραπάνω από εμάς, θεωρώ.

Κύριε Βασιλειάδη, έχετε τον λόγο για τρία λεπτά.

Θα ακολουθήσει ο κ. Σκουρλέτης, ο κ. Παπαδημητρίου, η κ. Παπανάτσιου, ο κ. Πετρόπουλος και κλείνουμε τη σειρά των Υπουργών με τον κ. Ξανθό.

Κύριε Υπουργέ, έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Κυρίες και κύριοι Βουλευτές, με τις τροπολογίες με γενικό αριθμό 1387 και ειδικό 31 εισάγονται δύο ρυθμίσεις. Η πρώτη αφορά συνοπτικά την παράταση για την εφαρμογή της κάρτας φιλάθλου.

Για όσους δεν παρακολουθούν τα θέματα τα αθλητικά, αναφέρω ότι και τον Ιούνιο, που δόθηκε η τελευταία παράταση, στο σχέδιο νόμου για την αδειοδότηση των αθλητικών εγκαταστάσεων είχα ενημερώσει το Σώμα ότι είμαστε σε διαβούλευση με το Συμβούλιο της Ευρώπης και την UEFA και μια επιτροπή που έχει συσταθεί με ειδικούς από τη Μεγάλη Βρετανία και από την Ελλάδα για την αναθεώρηση του όλου συστήματος, του όλου πλαισίου ασφαλείας.

Αναμέναμε την τελική έκθεση του Συμβουλίου της Ευρώπης και μετά από αυτό να πηγαίναμε σε περαιτέρω νομοθετικές ρυθμίσεις. Το χρονοδιάγραμμα γι’ αυτό, όπως το είχαμε υπολογίσει, ήταν τον Σεπτέμβρη και γι’ αυτό πιστεύαμε ότι μέχρι τον Δεκέμβρη θα ήμασταν έτοιμοι για ένα καινούργιο νομικό πλαίσιο.

Μολονότι η Διαρκής Επιτροπή του Συμβουλίου της Ευρώπης πραγματοποίησε έγκαιρα τη συμβουλευτική επίσκεψη στη χώρα μας και τον Σεπτέμβριο του 2017 εκπόνησε το προσχέδιο της έκθεσης, δυστυχώς αυτό εισήχθη προς ψήφιση στην Ολομέλεια που έγινε στις 6 και 7 Δεκεμβρίου. Πήγε πίσω. Για τον λόγο αυτό κρίνουμε απαραίτητο, για να μην νομοθετούμε και ξανανομοθετούμε και φέρνουμε και αλλάζουμε συνεχώς, να δοθεί μια παράταση για τον επόμενο χρόνο και μέσα σε αυτό το χρονικό διάστημα θα έχει έρθει όλο το συνολικό νέο πλαίσιο.

Το δεύτερο άρθρο, που αφορά αντικατάσταση του πρώτου εδαφίου της παραγράφου 1 του άρθρου 76Α του ν.2725, είναι η Επιτροπή Αποτίμησης Αθλητών από το 2005 και με δεδομένη την οικονομική δυσπραγία που είχε ξεκινήσει να διαφαίνεται στις αθλητικές ανώνυμες εταιρείες, δημιουργήθηκε αυτή η Επιτροπή Αποτίμησης Αθλητών που υπολογίζει την αξία των αθλητών ως περιουσιακό στοιχείο της Αθλητικής Ανωνύμου Εταιρείας και τον συνυπολόγισε στην αξία για να μπορούν να έχουν οικονομικά βιώσιμα στοιχεία.

Δίνουμε παράταση στην επιτροπή αυτή και φέρνουμε και μια αλλαγή στο πλαίσιο μέχρι τον Δεκέμβρη του 2019, εάν ξαναχρειαστεί παράταση, αυτό να μπορεί να γίνει με κοινή υπουργική απόφαση των Υπουργών Οικονομίας και Αθλητισμού.

Κρίνεται κι αυτή απαραίτητη με δεδομένο ότι οι οικονομικές συνθήκες δεν έχουν αλλάξει. Τα οικονομικά στοιχεία των ανωνύμων εταιρειών είναι αρκετά προβληματικά κι αυτό βοηθά. Είναι δίκαιο και γίνεται και σε άλλες περιπτώσεις, σε άλλες ανώνυμες εταιρείες. Πραγματικά η αξία των αθλητών δίνει μια υπεραξία στα ίδια οικονομικά στοιχεία των ομάδων. Αυτά είναι τα δύο άρθρα που έχουμε φέρει και ζητάμε την υπερψήφιση από το Κοινοβούλιο.

Σας ευχαριστώ πολύ.

**ΓΕΩΡΓΙΟΣ ΑΜΥΡΑΣ:** Μπορώ να έχω τον λόγο για μια ερώτηση;

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ορίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς και με όλη την καλή διάθεση θα πρέπει να αποφεύγετε να βάζετε στοιχήματα. Τον Ιούνιο του 2017 είχατε βάλει στοίχημα με τον συνάδελφό μου τον κ. Μαυρωτά ότι ως τις 31 Δεκεμβρίου του έτους, τώρα, θα είχε λήξει το θέμα με την κάρτα φιλάθλου. Είναι κάτι που όλοι το θέλουμε. Εμείς είχαμε υπερψηφίσει τότε τον νόμο, το 2015. Πρέπει κάθε φίλαθλος που πηγαίνει και κάθεται στην κερκίδα να ξέρουμε ποιος είναι ονομαστικά, μπας και συμμαζευτεί λίγο το θέμα του χουλιγκανισμού και της βίας στα γήπεδα.

Είναι η τέταρτη παράταση επί των ημερών σας. Για μένα δεν είναι αρκετή η αιτιολόγηση που είπατε ότι δυστυχώς μπήκε στην Ολομέλεια μετά τον Σεπτέμβριο το θέμα κ.λπ.. Η παράταση είναι για έναν χρόνο ακόμα σωστά;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ναι, ναι.

**ΓΕΩΡΓΙΟΣ ΑΜΥΡΑΣ:** Δηλαδή κάτι που δυστυχώς μας δυσκόλεψε, η Ολομέλεια που μπήκε τέλος Σεπτέμβρη, μας δίνει τη δυνατότητα ή σε εσάς την εκπεφρασμένη ανάγκη…

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Στις 6 Δεκέμβρη μπήκε. Δεν μπήκε τέλος Σεπτέμβρη, αυτό είναι το πρόβλημα.

**ΓΕΩΡΓΙΟΣ ΑΜΥΡΑΣ:** Ωραία. Και χρειαζόμαστε έναν ακόμη χρόνο; Πώς θα αντιμετωπίσουμε αυτό το ζήτημα;

Και στο δεύτερο θέμα για την παράταση για ίδια κεφάλαια, να το πούμε έτσι, των ΠΑΕ ως το τέλος του 2019, θέλω να σας πω να προσέξουμε όλοι τις φούσκες σε σχέση με την τιμολόγηση, να το πω έτσι, την αξία των παικτών, διότι είναι κάτι αντίστοιχο με τα κανάλια. Αν θυμόσαστε το «ALTER», που έκλεισε, παρουσίαζε αξία του τηλεοπτικού προγράμματος, πόσο; Οκτακόσια εκατομμύρια ευρώ; Έλεγε: «Θα βάλω το πρόγραμμα της Αννίτας Πάνια, θα το κοστολογήσω και θα θεωρώ εγώ ότι κοστίζει –λέω εγώ τώρα υποθετικά- 50 εκατομμύρια ευρώ». Υπάρχουν τέτοιες διασφαλίσεις; Αυτά.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Αμυρά.

Κύριε Υπουργέ, έχετε τον λόγο, αν θέλετε.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Για το πρώτο θέμα, για την κάρτα φιλάθλου, για να χαλαρώσω λίγο το κλίμα, τα παράπονα και στον κ. Μαυρωτά ως εκπρόσωπο του Συμβουλίου της Ευρώπης για την καθυστέρηση.

**ΓΕΩΡΓΙΟΣ ΑΜΥΡΑΣ:** Τι στοίχημα είχατε βάλει;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ο προγραμματισμός ήταν αυτός. Δεν θυμάμαι τι ήταν το στοίχημα, αλλά θα του κάνω το τραπέζι.

Σε κάθε περίπτωση, πρέπει να περιμένουμε να βγει η έκθεση του Συμβουλίου της Ευρώπης και στο ενδιάμεσο -και είναι κάτι που θα σκεφτούμε να λύσουμε το επόμενο διάστημα- θα λύσουμε το ζήτημα με την επίδειξη ταυτότητας. Θα το δούμε αυτό, γιατί δεν ξέρω για πόσο πρέπει να περιμένουμε. Γιατί θα έρθει η έκθεση, θα πρέπει να γίνει επεξεργασία και φοβάμαι το πόσο θα χάσουμε. Όμως είναι ένα ζήτημα.

Και μέσα στο επόμενο διάστημα, μέσα στον Ιανουάριο, που θα συζητηθούν όλα αυτά τα ζητήματα, θα πρέπει να δούμε το συνολικότερο πλαίσιο ασφαλείας.

Είναι θέμα της επιτροπής και η επιτροπή θα πρέπει να κάνει ορθά τη δουλειά της, για να μην έχουμε αυτά τα φαινόμενα. Η αλήθεια είναι ότι στο παρελθόν υπήρξε μια συζήτηση. Σκοπός μας είναι, εάν βέβαια η επιτροπή κρίνει με βάση τους κανόνες, να κάνει ορθά τη δουλειά της.

Αυτό που μπορώ να πω εγώ, ως εποπτεύων, είναι ότι δεν θα ανεχθώ να έχουμε φαινόμενα που έχουμε ξαναζήσει, στο μέτρο του εφικτού βέβαια, όπως καταλαβαίνετε, στο πλαίσιο της λειτουργίας μιας επιτροπής.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τον λόγο έχει ο Υπουργός Εσωτερικών κ. Σκουρλέτης, για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, παίρνω τον λόγο για να αναφερθώ στην τροπολογία με γενικό αριθμό 1390 και ειδικό 34 και ιδιαιτέρως στο άρθρο πρώτο της συγκεκριμένης τροπολογίας, το οποίο αναφέρεται στη δυνατότητα που είχαμε δώσει στους δήμους να προβούν σε ρυθμίσεις έως και εκατό δόσεων ληξιπρόθεσμων υποχρεώσεων των δημοτών προς αυτούς. Ήταν το άρθρο 52 του ν.4483.

Η προθεσμία αυτή τελείωσε τον Νοέμβριο, αλλά, όπως θυμάστε, εκείνους τους μήνες σε αρκετούς δήμους είχαμε έκτακτα καιρικά φαινόμενα, οπότε με τη συγκεκριμένη τροπολογία δίνουμε μία παράταση έως τις 28 Φεβρουαρίου σε εκείνους τους δήμους οι οποίοι είχαν πληγεί από θεομηνία.

Συγκεκριμένα, καταθέτω και τη νομοτεχνική βελτίωση στο συγκεκριμένο άρθρο, προκειμένου να περιληφθούν στο πεδίο εφαρμογής της τροπολογίας και περιοχές όπως για παράδειγμα η Σαμοθράκη, που μπορεί να μην παρέμεναν σε κατάσταση έκτακτης ανάγκης κατά τον χρόνο λήξης της προθεσμίας του άρθρου 52 παράγραφος 3, βρίσκονταν όμως σε κατάσταση έκτακτης ανάγκης όταν ξεκίνησε αυτή η προθεσμία και παρέμεναν για σημαντικό χρονικό διάστημα, ενώ μέχρι και σήμερα, παρά την τυπική άρση της κατάστασης έκτακτης ανάγκης, η οποία, ως γνωστόν, δεν μπορεί να διαρκέσει πάνω από δύο μήνες, αντιμετωπίζουν πολύ σοβαρά προβλήματα.

(Στο σημείο αυτό ο Υπουργός κ. Σκουρλέτης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 324)

(ΑΛΛΑΓΗ ΣΕΛΙΔΑΣ)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Θέλω να αναφερθώ στο τρίτο άρθρο της συγκεκριμένης τροπολογίας. Ίσως να έχετε υπ’ όψιν σας ότι επίκειται η ανάρτηση σε δημόσια διαβούλευση τις αμέσως επόμενες ημέρες του νέου σχεδίου νόμου για την αναδιάρθρωση των Φορέων Διαχείρισης Στερεών Αποβλήτων.

Δίδεται μία παράταση του μέχρι τώρα προηγούμενου καθεστώτος, μέχρι προφανώς να ολοκληρωθεί η διαβούλευση, να ψηφιστεί ο νόμος και να μπει σε εφαρμογή. Στο τέταρτο άρθρο της συγκεκριμένης τροπολογίας παρατείνεται το καθεστώς της διοικητικής υποστήριξης, όπως αυτό προβλέπεται από τον «ΚΑΛΛΙΚΡΑΤΗ». Αναφερόμαστε σε εκείνους τους δήμους οι οποίοι δεν έχουν επάρκεια σε υπηρεσίες, όπως πολεοδομίες κ.λπ. και τους παρέχεται η διοικητική υποστήριξη συνήθως από τις πρωτεύουσες των νομών που ανήκουν, που έχουν συγκροτημένες αντίστοιχες υπηρεσίες.

Βεβαίως, σας υπενθυμίζω ότι, ούτως ή άλλως, πάλι το επόμενο διάστημα θα μπούμε σε συζήτηση για την αναθεώρηση του «ΚΑΛΛΙΚΡΑΤΗ» και εκεί προβλέπονται διάφορα νέα σχήματα, πιο λειτουργικά, για να μπορέσουμε να ξεπεράσουμε τις συγκεκριμένες ανάγκες, τα οποία θα τα συζητήσουμε. Προφανώς, όμως, δεν μπορούσε να υπάρξει διοικητικό κενό, άρα δίδεται η συγκεκριμένη παράταση.

Στο άρθρο 5 της συγκεκριμένης τροπολογίας επεκτείνεται η δυνατότητα των αρμόδιων οικονομικών επιτροπών των περιφερειών που έχουν προκηρύξει διαγωνισμούς για τη μεταφορά των μαθητών να αποφασίζουν την ανάθεση της εκτέλεσης των δρομολογίων μέχρι να υπογραφούν οι τελικές συμβάσεις και αυτό επιβάλλεται ακριβώς επειδή βρισκόμαστε στη μέση της χρονιάς και προφανώς, από τη στιγμή που δεν έχουν υπογραφεί οι τελικές συμβάσεις, θα υπήρχε πρόβλημα στη μετακίνηση των μαθητών.

Τέλος, θέλω να αναφερθώ στην τροπολογία με γενικό αριθμό 1391 και ειδικό 35. Αφορά τους παλιννοστούντες ομογενείς της πρώην Σοβιετικής Ένωσης. Επιλύονται κάποια ζητήματα διοικητικής φύσης που προέκυψαν από τον χωρισμό του Υπουργείου Εσωτερικών με εκείνο της Μεταναστευτικής Πολιτικής, καθώς επίσης δεν αναζητείται η επιστροφή ενισχύσεων που τους είχαν δοθεί για ενοίκια σε ορισμένες περιπτώσεις που είχαν υπάρξει κάποια προβλήματα με τα ζητήματα της ιθαγένειάς τους. Αυτό ισχύει για ένα εξάμηνο και μέχρι να επανυποβάλουν τα αντίστοιχα δικαιολογητικά που χρειάζονται.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Ο Υπουργός Οικονομίας και Ανάπτυξης κ. Παπαδημητρίου έχει τον λόγο για τρία λεπτά και εκείνος.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Θα αναφερθώ στην τροπολογία με γενικό αριθμό 1377 και ειδικό 26, στην περίπτωση 1 της παραγράφου 2 του άρθρου 76 του αναπτυξιακού νόμου, του ν. 4399, που αφορά την παράταση της προθεσμίας ολοκλήρωσης των επενδυτικών σχεδίων που έχουν υπαχθεί στον επενδυτικό νόμο, τον ν. 3908/2011.

Η προβλεπόμενη προθεσμία ολοκλήρωσης είναι η 31η Δεκεμβρίου 2017 και με την τροποποίηση παρατείνεται για ένα ακόμα έτος, δηλαδή μέχρι τις 31 Δεκεμβρίου 2018.

Ο σκοπός της τροπολογίας είναι η διευκόλυνση των επενδυτών, καθώς υπάρχουν σοβαρές εκκρεμότητες στην ολοκλήρωση των επενδυτικών τους σχεδίων. Αυτό ήταν αποτέλεσμα τόσο των προβλημάτων της αγοράς όσο και της αδυναμίας της τραπεζικής χρηματοδότησης κατά τη χρονική περίοδο υλοποίησης των επενδύσεων, καταστάσεις οι οποίες οδήγησαν στην καθυστέρηση ολοκλήρωσής τους.

Συγκεκριμένα, από τα χίλια τριακόσια ενενήντα τρία επενδυτικά σχέδια συνολικής ενίσχυσης 2 δισεκατομμυρίων ευρώ του επενδυτικού νόμου του 2011 μέχρι σήμερα έχουν ολοκληρωθεί εξήντα έργα, ενώ πεντακόσια τριάντα τέσσερα επενδυτικά σχέδια ενίσχυσης 522 εκατομμυρίων ευρώ βρίσκονται σε ποικίλα στάδια ολοκλήρωσης.

Τα παραπάνω στοιχεία αποτυπώνουν την ανάγκη για την περαιτέρω παράταση της ημερομηνίας ολοκλήρωσης αυτών των επενδύσεων, ικανοποιώντας ταυτόχρονα τα σχετικά αιτήματα επενδυτών και παραγωγικών φορέων.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, μπορώ να ρωτήσω κάτι τον Υπουργό;

**ΠΡΟΕΔΡΕΥΩΝ (Μάριος Γεωργιάδης):** Ναι, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κύριε Υπουργέ, ήθελα να ρωτήσω αν υπάρχουν στην ουρά πίσω και επενδυτικά σχέδια του νόμου του 2004. Μας είπατε για το 2011. Υπάρχουν και του 2004, δηλαδή του ν.3299;

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Υπάρχουν.

**ΓΕΩΡΓΙΟΣ ΑΜΥΡΑΣ:** Και αν μου επιτρέπετε, αυτές οι παρατάσεις που δίνετε τώρα για την ολοκλήρωση αυτών των επενδυτικών σχεδίων εμποδίζουν σε έναν βαθμό το να τρέχει και ο παρών αναπτυξιακός νόμος; Και εννοώ τον νόμο του 2016, τον ν.4399. Προκαλούν καραμπόλα ή όχι;

Ευχαριστώ.

**ΔΗΜΟΣ ΠΑΠΑΔΗΜΗΤΡΙΟΥ (Υπουργός Οικονομίας και Ανάπτυξης):** Όσον αφορά το δεύτερο ερώτημα, η απάντηση είναι όχι. Και όσον αφορά το πρώτο ερώτημα, υπάρχουν ακόμα μερικά, αλλά νομίζω ότι δεν θα δοθούν παρατάσεις σε αυτά, γιατί έχουμε δώσει ήδη επτά παρατάσεις για το 2004.

**ΓΕΩΡΓΙΟΣ ΑΜΥΡΑΣ:** Μάλιστα, ευχαριστώ, κύριε Υπουργέ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Η Υφυπουργός Οικονομικών κ. Παπανάτσιου έχει τον λόγο για τρία λεπτά.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Με την προτεινόμενη τροπολογία παρατείνονται μέχρι την 30η Μαρτίου του έτους 2018 οι αποκλειστικές προθεσμίες διάρκειας ενός έτους που προβλέπονται στο άρθρο 127 του ν.4472/2017 και λήγουν την 31η Δεκεμβρίου του τρέχοντος έτους. Η παράταση την οποία ζητάμε είναι για τις 30 Μαρτίου του έτους 2018.

Τι αφορά τώρα η συγκεκριμένη κοινή υπουργική απόφαση;

Η κοινή υπουργική απόφαση αφορά τον καθορισμό του ύψους, των όρων και των προϋποθέσεων καταβολής των επιδομάτων αναπηρίας και κινδύνου των Ενόπλων Δυνάμεων και των Σωμάτων Ασφαλείας, καθώς και τον καθορισμό της αποζημίωσης του διδακτικού και εκπαιδευτικού προσωπικού των στρατιωτικών σχολών και των κέντρων εκπαίδευσης των Ενόπλων Δυνάμεων και των Σωμάτων Ασφαλείας αντίστοιχα. Κρίνεται απαραίτητη επειδή δεν επαρκεί το χρονικό διάστημα που προβλέπεται σήμερα για την έκδοση των σχετικών υπουργικών αποφάσεων.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε την κυρία Υπουργό και για την συντομία.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ πολύ, κύριε Πρόεδρε.

Είναι δύο διατάξεις πολύ απλές.

Η πρώτη αφορά την επί πολλά έτη απασχόληση εργαζομένων σε ΔΕΚΟ και τράπεζες που ασχολούνταν με τα ασφαλιστικά θέματα αυτών των επιχειρήσεων που είναι πολύ ειδικά. Παρατείνουμε την υπηρεσία τους αυτή.

Η δεύτερη διάταξη αφορά την υποστήριξη υπηρεσιών ασφαλείας των μηχανογραφικών συστημάτων του ΕΦΚΑ. Είναι αναγκαία και αυτή η παράταση. Πιστεύω ότι η διαδικασία θα ολοκληρωθεί στους πρώτους μήνες του 2018. Δεν μπορούσαμε, όμως, να αφήσουμε χωρίς την αναγκαία προστασία συστημάτων ασφαλείας το σύστημά μας.

Αυτές είναι οι δύο απλές διατάξεις.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Εδώ έχουμε απόσπαση προσωπικού που είχε διατεθεί από τον ΟΤΕ, τράπεζες και άλλους φορείς στο παλιό ΙΚΑ – ΕΤΑΜ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Και ΤΑΥΤΕΚΩ.

**ΓΕΩΡΓΙΟΣ ΑΜΥΡΑΣ:** Σωστά.

Παρατάθηκε για τρία χρόνια το 2014, για ένα επιπλέον έτος το 2016, έως τώρα δηλαδή, και παίρνουμε μία νέα παράταση έως το 2018. Θα ήθελα να ρωτήσω το εξής: Αφού αυτοί οι εργαζόμενοι απ’ ό,τι φαίνεται καλύπτουν πάγιες και διαρκείς ανάγκες –είναι πέντε χρόνια σε αυτές τις θέσεις-, γιατί δεν γίνεται μετάταξή τους, να συμπληρώσουν αυτά τα κενά και να μην πηγαίνουμε από παράταση σε παράταση; Αυτό είναι το ένα ερώτημα.

Το δεύτερο ερώτημά μου αφορά το λογισμικό του ΕΦΚΑ και την παράταση των συμβάσεων με τις εταιρείες που είχαν πάρει τους διαγωνισμούς για το λογισμικό.

Εδώ, λοιπόν, και πάλι έχουμε το γνωστό πρόβλημα ότι η διοίκηση –δεν ξέρω τι φταίει, ίσως η γραφειοκρατία, η έλλειψη τεχνογνωσίας- ενώ γνωρίζει πότε λήγουν οι συμβάσεις δεν είναι έτοιμη ποτέ στην ώρα της να προχωρήσει σε νέους διαγωνισμούς και δίνει απευθείας την ανάθεση, εν πάση περιπτώσει επεκτείνει –ας το πω έτσι- τις παρούσες συμβάσεις. Πότε επιτέλους η νομοθεσία για τη διαγωνιστική νομοθεσία θα απλοποιηθεί και δεν θα μας φέρνει σε αυτήν τη θέση, να έρχεστε και εσείς να μας λέτε για τις παρατάσεις και να πηγαίνουμε από παράταση σε παράταση.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Αμυρά, ήδη έχω συνεννοηθεί και έχει δοθεί βεβαίως και γνώμη από την Ανεξάρτητη Αρχή Δημοσίων Συμβάσεων. Δεν έγινε κάτι χωρίς τη συμφωνία της Αρχής αυτής. Πρόκειται για μια ολιγόμηνη καθυστέρηση λόγω της αλλαγής του νόμου για τις δημόσιες συμβάσεις. Υπήρξαν κάποιες επιτροπές που έληξε η θητεία τους και γι’ αυτό σημειώθηκε μία μικρή καθυστέρηση. Είναι βέβαιο και γι’ αυτό προβλέπουμε μέσα στη διάταξη ότι δεν θα ολοκληρωθεί το έτος 2018. Πολύ νωρίτερα, όταν θα έχει ολοκληρωθεί η διαγωνιστική διαδικασία γιατί ήδη έχει ξεκινήσει, θα λήξει αυτή η παράταση. Εκεί που θα κατακυρωθεί, θα ασκηθεί και η σχετική υπηρεσία. Ξέρετε, οι διεθνείς συμβάσεις έχουν αυτήν την καθυστέρηση. Ήμαστε πιο αισιόδοξοι απ’ ό,τι θα έπρεπε και είπαμε για ένα έτος μόνο. Εάν λέγαμε για δύο έτη, δεν θα συνέβαινε αυτό. Θα τελειώσουμε, όμως, πριν το τετράμηνο - πεντάμηνο. Στοίχημα!

**ΓΕΩΡΓΙΟΣ ΑΜΥΡΑΣ:** Το κρατάω αυτό.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πριν τον Ιούνιο του 2018. Τώρα ήταν μια πολύπλοκη διαδικασία. Την ξέρετε.

Όσον αφορά τους εργαζόμενους στις τράπεζες και στις ΔΕΚΟ – ΔΕΗ, ΟΤΕ κλπ..- είναι εξειδικευμένοι υπάλληλοι εκείνων των οργανισμών, δεν είναι δημόσιοι υπάλληλοι. Επειδή εξαρχής προβλέφθηκε παραχώρηση, διότι είναι εξειδικευμένα τα συστήματά τους και πρέπει να ολοκληρωθούν οι παλιές εκκρεμότητες, οι οποίες περαιώνονται -πολύ σύντομα θα τελειώσουν και αυτές- κρίθηκε αναγκαία αυτή η παράταση. Διαφορετικά δεν θα μπορούσαμε να τους απασχολούμε. Δεν είναι δημόσιοι υπάλληλοι. Απασχολούνται από το 2005 και έχετε δίκιο, είναι εξειδικευμένοι. Δεν μπορούμε όμως να τους κάνουμε δημοσίους υπαλλήλους. Αν μπορούσαμε, θα το κάναμε. Δεν γίνεται αυτό και δίνουμε αυτήν την παράταση για να αξιοποιήσουμε τις γνώσεις τους.

Ευχαριστώ πολύ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Τελευταίος εκ των Υπουργών για τις τροπολογίες είναι ο Υπουργός Υγείας κ. Ξανθός. Θα συνεχίσουμε μετά με τη λίστα των ομιλητών, με τον κ. Μιχελογιαννάκη.

Ορίστε, κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητοί συνάδελφοι, είναι μια τροπολογία του Υπουργείου με γενικό αριθμό 1395 και ειδικό 39. Στην ουσία, είναι δύο άρθρα. Το ένα άρθρο αφορά παρατάσεις προθεσμιών οι οποίες έληγαν στις 31-12-2017 και για διάφορους λόγους δεν έγινε εφικτή η ολοκλήρωση μιας διαδικασίας και ουσιαστικά παρατείνουμε για ένα έτος αυτές τις προθεσμίες.

Η πρώτη παράταση αφορά το καθεστώς διοικητικής και οικονομικής αυτοτέλειας της Εθνικής Σχολής Δημόσιας Υγείας. Είναι υπό έγκριση ο οργανισμός της σχολής και ουσιαστικά παρατείνουμε μέχρι το τέλος του 2018 το σημερινό καθεστώς, όπου η διοικητική και οικονομική υποστήριξη της σχολής γίνεται από τον προϋπολογισμό του Υπουργείου Υγείας.

Το δεύτερο είναι η παράταση της ρύθμισης που προβλέπει ότι η τροποποίηση των οργανισμών των νοσοκομείων και του ΕΚΑΒ μπορούν να γίνονται με κοινές υπουργικές αποφάσεις και όχι με προεδρικά διατάγματα. Αυτό μας δίνει την ευχέρεια με μια γρήγορη και ευέλικτη διαδικασία να προχωρήσουμε μέσα στο 2018 στην τροποποίηση όλων των οργανισμών του ΕΣΥ και των Υπουργείων -του Υπουργείου έχει γίνει- και σε ορισμένους εποπτευόμενους φορείς, όπως είναι το ΕΚΕΑ και το ΕΚΕΨΥΕ. Εκκρεμεί στα νοσοκομεία και στο ΕΚΑΒ και πιστεύουμε ότι μέχρι το τέλος του χρόνου θα έχει ολοκληρωθεί.

Υπάρχει, επίσης, μια παράταση θητείας που αφορά τα γεωγραφικά όρια των σημερινών υγειονομικών περιφερειών. Εκεί προετοιμάζουμε μια αλλαγή στη χωροταξία των επτά σημερινών ΥΠΕ. Θα φέρουμε νομοσχέδιο θεσμικής αναδιοργάνωσης του ΕΣΥ μέσα στο πρώτο δίμηνο, ελπίζουμε το αργότερο στο πρώτο τρίμηνο του 2018, όπου θα προβλέπουμε και μια αλλαγή σε αυτή τη χωροταξία και θα προβλέπεται εκεί και το νέο πλαίσιο των οργανισμών και των ΥΠΕ και των νοσοκομείων.

Επίσης, υπάρχει μια παράταση μέχρι το τέλος Μαΐου του 2018 της προσωρινής διοίκησης, του προσωρινού ΔΣ, της νέας Εθνικής Κεντρικής Αρχής Προμηθειών Υγείας σε ΚΑΠΗ. Μετά από αυτή την ημερομηνία, αυτό το διοικητικό συμβούλιο θα στελεχωθεί με τις προϋποθέσεις του ν.4369 από το μητρώο στελεχών του δημοσίου κλπ..

Επίσης, αφορά την υποχρέωση για προκηρύξεις μονίμων γιατρών του ΕΣΥ που γίνονται μέσα στο 2018. Παρατείνουμε την υποχρέωση για τους υπηρετούντες γιατρούς του ΕΣΥ για να διεκδικήσουν μια θέση από αυτές που προκηρύσσονται, εκτός αν αυτή η θέση αφορά διευθυντή. Αν αφορά άλλες βαθμίδες, υποχρεούνται να παραιτηθούν από τη θέση τους, αποφεύγοντας με αυτόν τον τρόπο μια εσωτερική μετακίνηση ιατρικού δυναμικού στο σύστημα, που δεν την θέλουμε αυτή την περίοδο. Θέλουμε να ενισχυθεί με πραγματικούς όρους το σύστημα από τις νέες προσλήψεις.

Επίσης, υπάρχει μια παράταση που αφορά την εκκαθάριση των υποβολών των νοσοκομείων προς τον ΕΟΠΥΥ. Είναι ένα νέο μοντέλο τώρα, όπου υπάρχει ένα σύστημα τυχαιοποιημένης δειγματοληψίας και εκκαθάρισης των υποβολών και των παραστατικών. Δεν είναι ακόμα οργανωμένα τα νοσοκομεία και τα πληροφοριακά τους συστήματα να το υποστηρίξουν και δίνουμε μια παράταση μέχρι τα μέσα του 2018.

Υπάρχει και το δεύτερο άρθρο. Αφορά τους επιθεωρητές και βοηθούς επιθεωρητές του ΣΕΥΥΠ, του Σώματος Επιθεωρητών Υπηρεσιών Υγείας και Πρόνοιας, όπου ουσιαστικά προβλέπουμε μια συγκεκριμένη διαδικασία που δεν υπήρχε μέχρι τώρα για την ανανέωση της απόσπασης αυτών των ανθρώπων, που είναι τριετούς διάρκειας.

Υπάρχει μία πρόσκληση που γίνεται με ευθύνη του γενικού διευθυντή του ΣΕΥΠ. Συγκροτείται μία τριμελής επιτροπή από το ΣΕΥΠ, τη γενική επιθεωρήτρια δημόσιας διοίκησης και έναν γενικό διευθυντή του Υπουργείου Υγείας. Αξιολογούνται οι αιτήσεις των υπαλλήλων από τον δημόσιο τομέα, επιλέγονται αυτοί οι υπάλληλοι και αποσπώνται για τρία χρόνια στο ΣΕΥΠ. Μέχρι τότε, επειδή αυτήν την περίοδο είναι σε εκκρεμότητα ελεγκτικό έργο, δικογραφίες, κλπ., παρατείνουμε αυτοδίκαια τη θητεία των σημερινών υπηρετούντων επιθεωρητών και βοηθών επιθεωρητών, μέχρι να λειτουργήσει η διαδικασία της πρόσκλησης που προβλέπεται σ’ αυτό το άρθρο.

Ουσιαστικά, αυτά τα δύο άρθρα είναι. Είναι λίγο διαδικαστικού χαρακτήρα, αλλά νομίζω ότι είναι σημαντικά για την εύρυθμη λειτουργία του συστήματος υγείας την επόμενη χρονιά.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριοι συνάδελφοι, ξεκινώ να σας ενημερώσω επί της διαδικασίας για το πώς θα συνεχίσουμε.

Τον λόγο θα λάβουν από τη λίστα των ομιλητών ο κ. Μιχελογιαννάκης και ο κ. Λάππας. Αμέσως μετά θα παρεμβληθεί με την τοποθέτησή του ο Κοινοβουλευτικός Εκπρόσωπος της Νέας Δημοκρατίας κ. Δένδιας. Θα ολοκληρώσουμε τη λίστα των ομιλητών με τον κ. Γεωργαντά και τον κ. Μπουκώρο. Θα μιλήσει η κ. Βάκη ως Κοινοβουλευτική Εκπρόσωπος του ΣΥΡΙΖΑ. Μετά θα τοποθετηθεί ο Υπουργός κ. Παππάς, για να προχωρήσουμε στις δευτερολογίες όσων συναδέλφων επιθυμούν.

Κυρίες και κύριοι συνάδελφοι, θα ήθελα να κάνω και μία ανακοίνωση προς το Σώμα.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Τροποποίηση του άρθρου 5 του ν.1920/1991 (Α΄11), με τον οποίο κυρώθηκε η Πράξη Νομοθετικού Περιεχομένου “Περί Μουσουλμάνων Θρησκευτικών Λειτουργών» (Α΄182)”».

Ορίστε, κύριε Μιχελογιαννάκη, έχετε τον λόγο για επτά λεπτά.

**ΙΩΑΝΝΗΣ ΜΙΧΕΛΟΓΙΑΝΝΑΚΗΣ:** Ευχαριστώ, κύριε Πρόεδρε.

Μετά τους Υπουργούς, ας μιλήσουμε και λίγο για το νομοσχέδιο. Το νομοσχέδιο ασχολείται με τρεις ενότητες. Πρώτον, θεσμοθετείται ένα πλαίσιο κανόνων για την αδειοδότηση και τον έλεγχο των διαστημικών δραστηριοτήτων. Δεύτερον, καθορίζεται η διαδικασία για την καταχώριση των διαστημικών αντικειμένων σε ειδικό μητρώο βάσει του διεθνούς δικαίου. Τρίτον, ιδρύεται ο οργανισμός ως ανώνυμη εταιρεία με ευέλικτη μορφή που θα αναλάβει υπό την εποπτεία της πολιτείας τον συντονισμό των δράσεων και την αξιοποίηση των δικαιωμάτων και πόρων του ελληνικού δημοσίου στο διάστημα.

Αυτό θα βοηθήσει σε νέα πράγματα, όπως, πρώτον στις εφαρμογές στο περιβάλλον, δεύτερον στην παρακολούθηση των συνόρων, τρίτον στην αυθαίρετη δόμηση, τέταρτον στη γεωργία ακριβείας, πέμπτον στην επικοινωνία απομακρυσμένων περιοχών, έκτον στην επικοινωνία στη ναυτιλία, έβδομον στην άμυνα της χώρας, όγδοον στην πρόβλεψη μετεωρολογικών φαινομένων και ένατον στην αλληλοκάλυψη δικτύων ηλεκτρονικών επικοινωνιών.

Ουσιαστικά, δηλαδή, θα υπάρξει μία παραγωγή καινοτόμων υπηρεσιών και προϊόντων. Επίσης, θα υπάρξει βοήθεια στις επιχειρήσεις που υπάρχουν στην Ελλάδα, μιας και εξασφαλίζει σταθερό περιβάλλον.

Η Ελλάδα συμμορφώνεται, επιτέλους, με τους διεθνείς κανόνες που διέπουν τη χρήση του εξωατμοσφαιρικού διαστήματος, εφ’ όσον μάλιστα χρησιμοποιεί ραδιόφασμα. Η Ελλάδα, ως κράτος εκτόξευσης, έχει ευθύνη για τυχόν ζημιές που προκαλούνται από διαστημικά αντικείμενα. Ο οργανισμός είναι ευέλικτος με τεχνοοικονομικά κριτήρια και διαφοροποιείται από ορισμένες διατάξεις του δημόσιου τομέα. Χρειάζεται πρόσληψη εξειδικευμένου προσωπικού από την παγκόσμια αγορά.

Καλύπτουμε, λοιπόν, μ’ αυτόν τον τρόπο ένα κενό πολλών χρόνων. Η Κυβέρνηση θα έχει, επιτέλους, τη δυνατότητα να εκπροσωπείται σε διεθνείς και ευρωπαϊκούς οργανισμούς. Θα βοηθήσει σε νέες θέσεις εργασίας, προκειμένου να επιστρέψουν επιστήμονες που έφυγαν στο εξωτερικό και στην ανάπτυξη του τόπου μας.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μιχελογιαννάκη και για την οικονομία στον χρόνο.

Ορίστε, κύριε Λάππα, έχετε τον λόγο για επτά λεπτά.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Ζήτησα τον λόγο σήμερα πιο πολύ για να κάνω μια ανακοίνωση στην Ολομέλεια του Κοινοβουλίου. Σήμερα δημοσιεύτηκε μια έξοχη απόφαση όχι μόνο με γενικό, αλλά με ευρωπαϊκό και διεθνές ενδιαφέρον.

Το Ανώτατο Δικαστήριο της Ευρωπαϊκής Ένωσης δημοσίευσε σήμερα μια απόφαση όπου λέει ότι η παροχή υπηρεσιών «UBER» δεν είναι παροχή υπηρεσιών διαδικτυακής εφαρμογής, αλλά παροχή υπηρεσιών μεταφορών. Δηλαδή λέει αυτό που ουσιαστικά έλεγε το προσχέδιο του Υπουργείου Μεταφορών στην Ελλάδα και ξεσηκώθηκαν τότε οι συνάδελφοι της Νέας Δημοκρατίας και έλεγαν ότι η «UBER» είναι μια πολύ καλή εταιρεία, η οποία πρέπει να δρα μέσα στα πλαίσια του υγιούς ανταγωνισμού.

Κύριοι, το δικαστήριο πλέον και με τη βούλα επιβεβαιώνει τις απόψεις μας, τις θέσεις του Υπουργείου και τις θέσεις της ελληνικής κοινωνίας που θέλει αυτός που εργάζεται στην Ελλάδα και παρέχει υπηρεσίες να φορολογείται, όπως κάθε Έλληνας πολίτης. Αυτή η απόφαση του Ανώτατου Δικαστηρίου ανοίγει πλέον τον δρόμο για να υπάγεται και η «UBER» στο ρυθμιστικό πλαίσιο που υπάγονται τα συμβατικά ταξί, δηλαδή οι οδηγοί.

Αν μας ακούν οι ταξιτζήδες σήμερα, να ακούσουν για μια ακόμη φορά ότι στο ρυθμιστικό πλαίσιο που ισχύει για τους ίδιους τους οδηγούς και τους ιδιοκτήτες ταξί θα υπάγεται υποχρεωτικά και η «UBER» αν θέλει να δρα στην Ελλάδα. Αυτό σημαίνει ισονομία, ισοπολιτεία, τήρηση αρχών δημοκρατίας μιας σύγχρονης χώρας που σέβεται τους ευρωπαϊκούς θεσμούς και όχι μια κοινωνία «μπανανία» και «Ψωροκώσταινα».

Άρα, στελέχη σας που έκλεισαν συμφωνίες στο παρελθόν, πριν λίγο καιρό, υπέρ της «UBER» θα πρέπει να αναστοχαστούν και να έρθουν να πουν αν καλώς ή κακώς το Ευρωπαϊκό Δικαστήριο αποφάσισε ό,τι αποφάσισε. Και εσείς που είστε του «μένουμε Ευρώπη», τηρείτε την απόφαση του δικαστηρίου; Συντάσσεστε μαζί της, με τη λογική της και την αιτιολογία της; Περιμένουμε την απάντησή σας. Το ένα είναι αυτό.

Δεύτερον, ασφαλώς η πλειοδοσία σε τροπολογίες της τελευταίας στιγμής δεν μπορεί να σημαίνει καλή νομοθέτηση.

Όμως, κύριοι συνάδελφοι όλων των πτερύγων της Βουλής, όταν πλέον κάθε χρόνο ερχόμαστε τις τελευταίες ημέρες νομοθέτησης να κλείσουμε τρύπες και να προλάβουμε ρυθμίσεις που προκύπτουν από μια, θα έλεγα, μη κανονική νομοθέτηση και μια μη πολιτική κανονικότητα που ισχύει στη χώρα εξαιτίας των μνημονίων και αν σε αυτά προσθέσετε και τις χρόνιες παθογένειες της ελληνικής δημόσιας διοίκησης, καθώς προκύπτουν απρόοπτα και επείγουσες ρυθμίσεις, τότε η πολιτεία δεν μπορεί να λέει: Ξέρετε, επειδή έχουμε έναν κυκλώνα, έναν μεγάλο αριθμό τροπολογιών, δεν τις κάναμε γιατί συνεπάγονται κακή νομοθέτηση.

Νομίζω ότι η κακή νομοθέτηση δεν εξαρτάται μόνο από τον αριθμό των τροπολογιών που κατατίθενται, αλλά πρέπει να δει κανείς και το περιεχόμενό τους. Πρέπει να δείτε αν επιλύουν ζητήματα, αν βοηθάνε κοινωνικές ομάδες, αν πράγματι τέμνουν κοινωνικές αδικίες. Τότε θα πείτε αν είναι καλή ή κακή η νομοθέτηση.

Μας ακούει η κοινωνία και περιμένει μέχρι τελευταία ώρα. Εγώ σας λέω ότι κακώς ερχόμαστε και ρυθμίζουμε τελευταία ώρα κάποιες λεπτομέρειες. Όμως, πρέπει να τις ρυθμίσουμε ή να αφήσουμε στην τύχη τους διάφορα μεγάλα κοινωνικά στρώματα, δομές, υπηρεσίες, φορείς, οργανισμούς; Αυτό είναι το ερώτημα. Το ότι είναι κακή η νομοθέτηση τροπολογιών το ξέρουν οι πάντες και το έχετε υλοποιήσει και εσείς στα χρόνια των μνημονίων.

Μιλάμε για μια χώρα που δεν έχει ούτε νομοθετική κανονικότητα. Αυτό απορρέει από το γεγονός ότι δεν έχουμε πολιτική κανονικότητα, κύριοι συνάδελφοι. Είμαστε σε καιρό μνημονίων. Και αν η δημόσια διοίκηση δεν αποκτήσει από που λέμε «η θεσμική της μνήμη να τιμά και την ίδια και τη χώρα», θα έχουμε αυτές τις παρενέργειες. Άρα, να τελειώνουμε με αυτό το πράγμα.

Άκουσα τον κ. Μανιάτη πριν να μας λέει ότι ο χθεσινός προϋπολογισμός είναι προϋπολογισμός της ντροπής. Πρέπει να του πω κάτι που είπε ο Βενιαμίν Φραγκλίνος: Να κρατήσει την ορμή και την οργή του για κάποια άλλα πράγματα, γιατί πολλές φορές ό,τι αρχίζει με οργή μπορεί να τελειώνει και με ντροπή. Και μάλλον τον αφορά άμεσα. Διότι θα του πω ότι εάν τείνει το ους και ανοίξει το βλέφαρο, πάψει να έχει τυφλότητα, πολιτική και ιδεολογική κώφωση, θα καταλάβει ότι οι σύντροφοι και οι συναγωνιστές του στην Ευρώπη και στον κόσμο ολόκληρο τιμούν και ομολογούν την Κυβέρνησή μας και τον Πρωθυπουργό. Δεν χύνουν δηλητήριο και χολή κάθε μέρα σε όλα τα επίπεδα κυβερνητικής και πολιτικής δράσης. Σε όλα τα επίπεδα!

Ακούει κανείς την Αρχηγό της Δημοκρατικής Συμπαράταξης και τρελαίνεται. Μόνο δηλητήριο εκτοξεύει. Δεν υπάρχει τίποτα το καλό, τίποτα το θετικό, τίποτα το παραγωγικό, τίποτα το κοινωνικό! Όλα είναι αρνητικά και κατάφωρα άδικα. Ποιοι; Αυτοί που κυβερνούσαν τη χώρα μαζί με εσάς σαράντα χρόνια. Και θέλετε να τα χρεώσετε σε εμάς που αγωνιζόμαστε να βγάλουμε τη χώρα από τη χρεωκοπία. Γιατί και πώς; Γιατί τη βάλατε εσείς. Δηλαδή οι δικαιωμένοι εσείς που χρεωκοπήσατε και αδικαίωτοι θα είμαστε εμείς που αγωνιζόμαστε να τη βγάλουμε από τη χρεωκοπία.

Εν πάση περιπτώσει, αυτά τα αφήνω για τον κ. Μανιάτη, γιατί πιστεύω ότι όταν θα πάει η κ. Γεννηματά στην Ευρώπη και στα συμβούλια, θα της τραβάνε και λίγο το αυτί.

Διότι, κύριε Υπουργέ, χθες πήγε -ακούστε!- σε έναν μεγάλο δημοσιογραφικό οργανισμό της Πορτογαλίας και έδωσε μια συνέντευξη. Ξέρετε τι δηλητήριο έχυσε εις βάρος της χώρας, εις βάρος του Πρωθυπουργού και της Κυβέρνησης μας; Πού; Στην Πορτογαλία που εδώ και τρία, τέσσερα χρόνια υλοποιεί μια μεγάλη συνεργασία του σοσιαλιστικού κόμματος με την Αριστερά. Τι άκουσε δηλαδή ο πορτογαλικός λαός να λέει η κ. Γεννηματά; Ότι αυτό που κάνουν εκεί είναι κάτι σαν μια κατάρα και όχι ευλογία. Εν πάση περιπτώσει, το αφήνουμε κι αυτό.

Θα ήθελα να πω και κάτι τελευταίο με το οποίο και θα τελειώσω. Δεν θέλω να πω πολλά πράγματα.

Κύριε Υπουργέ, σας έχω ξανακούσει -και εντυπωσιάστηκα κάποτε- να λέτε για το πώς είναι δυνατόν, πράγματι, διαστημικές υπηρεσίες να υλοποιηθούν στην αγροτική οικονομία. Διότι κατάγομαι από έναν αγροτικό νομό και πράγματι θα ήθελα πολύ και το κόστος παραγωγής και οι καιρικές συνθήκες και το σύνολο των παραγόντων και των κριτηρίων μιας πραγματικά αποδοτικής και περιβαλλοντικής πολιτικής να έχει ένα θετικό πρόσημο. Και απόρησα πώς είναι δυνατόν αυτό να εφαρμοστεί.

Προχθές που παρακολούθησα τον ευρωπαίο φιλοξενούμενό σας να το αποτυπώνει στην ωραία αυτή εμφάνιση που έκανε, πραγματικά εντυπωσιάστηκα δύο φορές. Το είχατε κάνει εσείς σε ανύποπτο χρόνο, εδώ και δύο μήνες, σε μια ΕΠΕΚΕ.

Άρα, λοιπόν, εάν πράγματι αυτό μπορεί να συμβεί, εξοπλίστε μας με γνώση και πληροφορία ώστε να μπορούμε να πάμε στην περιφέρειά μας, που είναι αγροτική σε ποσοστό 90%, και να πείσουμε τους αγρότες ότι πράγματι μπορούν να υλοποιηθούν και να παρθούν τέτοιες διαστημικές υπηρεσίες προς όφελος της παραγωγής, της αύξησης της παραγωγικότητας και του περιβάλλοντος. Διότι εάν πράγματι έχουμε τέτοιες δυνατότητες χρήσης στην αγροτική οικονομία, ένα είναι το πρόβλημα των σημερινών αγροτών -όλα τα άλλα μπορούν να τα κάνουν-, ένα δεν μπόρεσαν να κάνουν ποτέ, τη μείωση τους κόστους παραγωγής. Εάν πράγματι μπορεί να συμβάλει το νομοσχέδιο και σε τέτοιες υπηρεσίες, νομίζω ότι είναι θετικό για τους ίδιους, αλλά και για τη χώρα.

Και έρχομαι και σε κάτι τελευταίο.

Κύριε Υπουργέ, παρέλειψα να πω ότι υπάρχει μια τροπολογία που υπογράφει ο ομιλών και αφορά ένα απλό πραγματάκι. Αφορά αστικές μη κερδοσκοπικές εταιρείες των δήμων. Μέχρι τώρα τι έλεγε το καθεστώς; Εάν ένας από τους εταίρους των αστικών μη κερδοσκοπικών εταιριών αποχωρήσει, εάν είναι δέκα και φύγει ο ένας, ξαφνικά διαλύονταν η αστική εταιρεία. Δεν έδινε τη δυνατότητα να συνεχίσει με τους υπόλοιπους.

Αυτή η τροπολογία, κύριε Υπουργέ, αφορά αυτό το απλό, το απλούστερο πράγμα: Εφόσον οι δήμοι θέλουν να συνεχιστεί η λειτουργία αυτών των δομών, να συνεχιστεί. Ας τους δώσουμε το δικαίωμα.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Λάππα.

Ο Κοινοβουλευτικός Εκπρόσωπος της Νέας Δημοκρατίας κ. Δένδιας έχει τον λόγο για δώδεκα λεπτά, ενώ όπως θα έχετε πληροφορηθεί, κύριε Δένδια, έχετε και οκτώ λεπτά σαν δευτερολογία για τις τροπολογίες, όπως είχε ανακοινώσει και ο Προεδρεύων στην αρχή της διαδικασίας.

Ορίστε, κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Δεν θα χρησιμοποιήσω το εικοσάλεπτο. Νομίζω ότι ούτως ή άλλως οι συνάδελφοι είναι αρκετά κουρασμένοι. Χρειάστηκε να δουν εξαντλητικά μια μεγάλη γκάμα τροπολογιών και θεμάτων για να μπορέσουν να ανταποκριθούν στα καθήκοντά τους. Άρα, αυτό που κανείς μπορεί να κάνει κατ’ ελάχιστον είναι οικονομία χρόνου.

Κύριε συνάδελφε, ευχαριστήθηκα που στο τέλος μας εξηγήσατε ότι έχετε και δική σας τροπολογία, γιατί δεν μπορούσα να καταλάβω τι ήταν αυτός ο φιλιππικός εναντίον αυτών που αντιδρούν στις τροπολογίες της τελευταίας στιγμής. Κατάλαβα, λοιπόν, ότι ήταν και μια δική σας που έχει έρθει τώρα. Σας ευχαριστώ, γιατί είχα μια απορία μέχρι τώρα.

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝΑΣ ΛΑΠΠΑΣ:** Όχι μόνο δική μου, κύριε Δένδια, αλλά και των συναδέλφων.

**ΝΙΚΟΛΑΟΣ ΔΕΝΔΙΑΣ:** Εν πάση περιπτώσει, όμως, το θέμα που θέσατε δεν είναι προφανώς θέμα της τελευταίας στιγμής. Το πώς λύεται μια αστική εταιρεία είναι θέμα που διαχρονικά μπορούμε να το συζητήσουμε. Προφανώς άπτεται πολλών διατάξεων και φορολογικών διατάξεων. Φαντάζομαι δεν είναι κάτι που πρέπει να λυθεί την παραμονή των Χριστουγέννων. Άρα θα σας πρότεινα, εάν θέλετε, με καλή διάθεση, να το κουβεντιάσουμε τακτικά και να μην υποθηκεύεται και το προσωπικό σας κύρος, αλλά και το κύρος του Κοινοβουλίου φέρνοντας τροπολογίες εική και ως έτυχε την τελευταία στιγμή και να υποτιμάτε και εμάς που ίσως θα θέλαμε να σας βοηθήσουμε.

Από εκεί και πέρα τώρα, ας πάμε στο θέμα του νομοσχεδίου.

Κατ’ αρχάς, κύριε Υπουργέ, τοποθετήθηκε η επιμελής εισηγήτριά μας κ. Ασημακοπούλου και στα τρία τμήματα του νομοσχεδίου. Νομίζω ορθώς σας παρατήρησε ότι στο πρώτο τμήμα που αφορά το θέμα των αδειοδοτήσεων έχετε ανυψώσει τον ρόλο του Υπουργού εκεί, που νομίζω, ότι δεν χρειάζεται. Την αδειοδότηση των δραστηριοτήτων την έχετε περάσει συνολικά στον Υπουργό.

Μάλιστα, παρατήρησε ότι στο πρώτο τμήμα του νομοσχεδίου αναφέρει τριάντα έξι φορές τη λέξη «ο Υπουργός». Νομίζω ότι δεν έχει θεσμική επάρκεια ένα νομοθέτημα, όταν τα πάντα κινούνται γύρω από τον Υπουργό. Σήμερα είστε εσείς, αύριο είναι κάποιος άλλος από τη Νέα Δημοκρατία. Όμως, και αυτό το αύριο παρεμπιπτόντως μπορεί να είναι πολύ σύντομα. Άρα, σας το λέω υπό την έννοια του ορθού και όχι της πολιτικής και κομματικής σκοπιμότητας. Δεν έχει έννοια να περιστρέφονται όλα περί τον Υπουργό.

Όσον αφορά στο δεύτερο δε τμήμα, εκεί που δημιουργείτε τον Ελληνικό Διαστημικό Οργανισμό, ειλικρινά δεν είμαστε βέβαιοι ότι καταλαβαίνουμε την επιλογή σας, την επιλογή μιας ΔΕΚΟ, η οποία συμπληρωματικά διέπεται και από τον νόμο περί ανωνύμων εταιρειών, τον ν.2190. Νομίζουμε ότι η διφυής αυτή επιλογή ή υποκρύπτει κάποια σκοπιμότητα -είναι πιθανό αν δούμε το σύνολο του νομοθετικού έργου της Κυβέρνησης- ή αλλιώς, αν θέλουμε να είμαστε ευνοϊκοί απέναντί σας, δεν είναι ιδιαιτέρως επιτυχής.

Σας ασκήσαμε την κριτική μας. Πάντως, εδώ θέλω να σας πω ότι αν η εισηγήτρια μας έχει δίκιο και μέτρησε σωστά, πάλι άλλες είκοσι πέντε φορές αναφέρεται η λέξη «ο Υπουργός». Δηλαδή τριάντα έξι και είκοσι πέντε, πάμε στα δύο πρώτα μόνο κεφάλαια, εξήντα μία φορές. Φαντάζομαι ότι πρέπει να είναι πολύ κεντρικός ο ρόλος αυτού του Υπουργού, κύριε Υπουργέ, που θέλει εξήντα μία φορές μέσα στα δύο πρώτα κεφάλαια ενός νομοθετήματος να επιφυλάσσει εξουσίες στον εαυτό του.

Αυτό στο οποίο, κυρίες και κύριοι συνάδελφοι, θα ήθελα να επεκταθώ λίγο -πέραν αυτού, γιατί νομίζω η εισηγήτρια μας κάλυψε το νομοθέτημα- είναι το θέμα των τροπολογιών. Κοιτάξτε, καταλαβαίνω ότι υπάρχουν παρατάσεις. Οι παρατάσεις είναι περίπου εννέα, δέκα αν μετράμε καλά σε αυτό το νομοθέτημα. Να συζητήσουμε τις παρατάσεις. Όμως, η λογική τού να έρχονται είκοσι μία τροπολογίες σήμερα και να έρχονται από ό,τι ακούω καμμία εικοσαριά και αύριο -κάτι τέτοιο θρυλείται και μπορεί να υπερβούμε και τον αριθμό-, δεν αντέχει. Δεν αντέχει! Το δε κριτήριο το οποίο χρησιμοποιούν οι κυβερνητικοί Βουλευτές φιλότιμα -γιατί είμαι βέβαιος ότι καταλαβαίνουν κι αυτοί ότι αυτή η κατάσταση δεν τιμά ούτε αυτούς ούτε το Κοινοβούλιο ούτε το νομοθετικό έργο ούτε τη χώρα- είναι ότι «αυτό γίνεται για να καλύψουμε κοινωνικές ανάγκες» κλπ.. Και αυτό δεν αντέχει σε καμμία κριτική.

Οι κοινωνικές ανάγκες καλύπτονται αν ο τόπος έχει μια σοβαρή κυβέρνηση. Και μια σοβαρή κυβέρνηση είναι μια κυβέρνηση η οποία στοιχειωδώς μπορεί να προβλέψει. Δεν είναι μια κυβέρνηση, η οποία φέρνει νομοθετήματα την παραμονή που κλείνει το Κοινοβούλιο. Μάλιστα, το Κοινοβούλιο θα είχε κλείσει σήμερα. Είναι προφανές ότι αυτά τα νομοθετήματα έρχονται σήμερα και αύριο ακριβώς για να χρησιμεύσουν ως όχημα τροπολογιών. Δεν είναι το νομοθέτημα. Διότι δεν διέγνωσα, κύριε Υπουργέ, τίποτα στο νομοθέτημα το οποίο επιβάλλεται να το συζητήσουμε σήμερα και όχι την 4η, 5η ή 6η Ιανουαρίου.

Το νομοθέτημα σας χρησιμοποιείται, είτε εν γνώσει σας είτε εν αγνοία σας είτε επειδή σας ρώτησαν και συμφωνήσατε είτε επειδή διαφωνήσατε και δεν εισακουσθήκατε -δεν το γνωρίζω, γιατί η στάση σας έρχεται σε αντίθεση με την αρχική δήλωσή σας ότι δεν θα δεχτείτε τροπολογίες-, ως όχημα να έρθουν εδώ είκοσι μία τροπολογίες. Και το νομοθέτημα που έρχεται αύριο έρχεται για να χρησιμεύσει ως όχημα να έρθουν οι υπόλοιπες τροπολογίες, τις οποίες η Κυβέρνηση σήμερα σχεδιάζει και δεν θεωρεί ότι θα πρέπει να γίνουμε κι εμείς κοινωνοί.

Ας μιλήσουμε πραγματικά, γι’ αυτές τις τροπολογίες, όπως για την τροπολογία του Υπουργείου Μεταναστευτικής Πολιτικής, κυρίες και κύριοι συνάδελφοι, η οποία παρατείνει καθεστώς αναθέσεων κατά παρέκκλιση πάσης διάταξης.

Ο συγκεκριμένος Υπουργός -ο οποίος δεν είναι εδώ- είναι Υπουργός επί δύο χρόνια. Δεν έχει καταφέρει ακόμα να δημιουργήσει το θεσμικό πλαίσιο που χρειάζεται για να μπορέσει να κάνει τη δουλειά του; Και χρειάζεται να φέρνει παραμονή αναθέσεις έργων, πάλι κατά παρέκκλιση κάθε διάταξης; Και πόσο καλόπιστος πρέπει να είναι ένας Βουλευτής, ο οποιοσδήποτε βουλευτής, για να δέχεται ότι αυτές οι διατάξεις δεν υποκρύπτουν πονηρία; Ούτως η άλλως, ξαναλέω πως αυτά τα πράγματα δεν είναι καθόλου σοβαρά.

Θα ήθελα να τελειώσω με το εξής: Κύριες και κύριοι συνάδελφοι, ακούγεται φήμη -έντονη φήμη όμως, όχι απλή φήμη- ότι η Κυβέρνηση πρόκειται να εκμεταλλευτεί την προφανή ανάγκη απλοποίησης της νομοθεσίας που αφορά το άσυλο -σε αυτό είμαστε σύμφωνοι και όχι μόνο σύμφωνοι, αλλά δεν καταλαβαίνουμε γιατί έχει καθυστερήσει τόσο-, με το να συνδέσει αυτό με τα θέματα της έκδοσης. Και κατά συνέπεια, όταν λέμε τα θέματα της έκδοσης, διαβάζετε πίσω από αυτό με σαφήνεια τα θέματα των οκτώ Τούρκων αξιωματικών.

Σας το λέω από σήμερα, για να είμαστε συνεννοημένοι ότι αυτό είναι παντελώς απαράδεκτο. Παντελώς απαράδεκτο! Είναι απαράδεκτο καταρχήν το γεγονός ότι η Κυβέρνηση δεν έχει φέρει ακόμα τα θέματα απλοποίησης της νομοθεσίας για το άσυλο. Διότι πραγματικά η διαδικασία αυτή, ως έχει σήμερα, είναι εξαιρετικά χρονοβόρα, δεν βοηθάει την προστασία των δικαιωμάτων των ανθρώπων που ζητούν άσυλο, ακριβώς λόγω του μακρού χρόνου και από την άλλη εκθέτει τη χώρα, θέτει σε κίνδυνο τα δικαιώματα των υπολοίπων πολιτών και, εν πάση περιπτώσει, δεν είναι αντίστοιχη με τη στάση των υπόλοιπων ευρωπαϊκών χωρών.

Όμως, το να εκμεταλλευτούμε αυτό για να φέρουμε διάταξη η οποία περιπλέκει το θέμα, συνδέοντάς το με το θέμα της έκδοσης και στην πραγματικότητα να παραβεί τα δικαιώματα όσων τους έχουν ήδη αποδοθεί από την ελληνική δικαιοσύνη, είναι κάτι το οποίο εάν συμβεί –εύχομαι η προειδοποίηση αυτή να συγκρατήσει την Κυβέρνηση και για αυτό τη διατυπώνω ευθέως και καθαρά- δεν θα μας βρει απλώς κάθετα αντίθετους, αλλά θα δημιουργήσουμε μέγιστο ζήτημα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Δένδια και για την οικονομία στον χρόνο.

Τον λόγο έχει ο κ. Γεωργαντάς, από την Κοινοβουλευτική Ομάδα της Νέας Δημοκρατίας, για επτά λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Πρώτα απ’ όλα, κυρίες και κύριοι συνάδελφοι, θα ήθελα να απαντήσω στον αγαπητό συνάδελφο κ. Λάππα που προηγουμένως εξαπέλυσε κατά της Αντιπολίτευσης γενικότερα μια επίθεση, η οποία τα βλέπει όλα αρνητικά και η οποία δεν στηρίζει την προσπάθεια που γίνεται από την παρούσα Κυβέρνηση.

Θέλω να σας θυμίσω μόνο το εξής, κύριε Λάππα: Στα δυόμισι χρόνια της Κυβέρνησης Σαμαρά - Βενιζέλου ο ΣΥΡΙΖΑ ως Αντιπολίτευση ψήφισε μόνο δύο φορές θετικά. Μια ήταν στην περίφημη τροπολογία για τον Ρωμανό, τον καταδικασθέντα για τα βαριά αδικήματα που ξέρετε και ο οποίος έπρεπε να διευκολυνθεί στις σπουδές του και η δεύτερη φορά ήταν όταν ψηφίστηκαν κάποιες από τις διατάξεις για τη χρήση των ναρκωτικών. Ήταν οι μόνες δύο φορές που η παρούσα Κυβέρνηση είδε κάτι θετικό σε όλες τις προσπάθειες που έκανε η Κυβέρνηση Σαμαρά, είτε ήταν αυτές σε σχέση με τα επερχόμενα νοικοκυριά, είτε σε σχέση με τη δοσοποίηση των οφειλών προς τα ταμεία κλπ..

Εμείς πρέπει να έχουμε ψηφίσει –δεν είμαι πρόχειρος- τουλάχιστον το 25% με 30% των διατάξεων που έχει φέρει η παρούσα Κυβέρνηση. Ό,τι νομίζουμε ότι είναι θετικό, προς τη σωστή κατεύθυνση, ό,τι νομίζουμε πως διευκολύνει και βελτιώνει το επενδυτικό κλίμα, ό,τι νομίζουμε πως εξαλείφει τη γραφειοκρατία ή ό,τι βοηθάει τους συμπολίτες μας, οι οποίοι βρίσκονται στη χειρότερη κατάσταση, το ψηφίζουμε. Οπότε, αυτή ήταν και είναι η υπεύθυνη στάση της Νέας Δημοκρατίας και παρακαλώ να κάνουν όλοι την αυτοκριτική τους για τα δυόμισι χρόνια της αντιπολίτευσής τους.

Εγώ σήμερα θα αναφερθώ σε δύο μόνο τροπολογίες, γιατί νομίζω πως ό,τι ήταν να ακουστεί για το νομοσχέδιο έχει ακουστεί. Δυστυχώς, λείπουν οι Υπουργοί. Η μία τροπολογία έχει να κάνει με αυτό στο οποίο αναφέρθηκε και ο Κοινοβουλευτικός μας Εκπρόσωπος και αφορά το Υπουργείο Μεταναστευτικής Πολιτικής ως προς τις απευθείας αναθέσεις. Είναι η τροπολογία με γενικό αριθμό 1382.

Όταν ήρθε για πρώτη φορά η συγκεκριμένη ρύθμιση το 2015, που θυμόμαστε όλοι ποια ήταν η εικόνα στα ελληνικά νησιά, ποια ήταν η εικόνα στην Ειδομένη, ποια ήταν η εικόνα στην Ελλάδα, κατανοήσαμε απολύτως την ανάγκη -πράγματι κατά παρέκκλιση κάθε διάταξης- να δοθεί η δυνατότητα των απευθείας αναθέσεων για να αντιμετωπιστεί είτε η σίτιση είτε η στέγαση είτε η ιατροφαρμακευτική περίθαλψη αυτών των ανθρώπων. Συναινέσαμε. Ψηφίσαμε «ναι». Αυτή είναι η υπεύθυνη στάση της Νέας Δημοκρατίας.

Όμως, τρία χρόνια μετά και ενώ ξέρουμε πλέον ποιες είναι οι προσφυγικές ροές, ξέρουμε περίπου ποιοι είναι αυτοί οι οποίοι βρίσκονται στη χώρα μας -και κατά βάση μόνο στα νησιά του βορείου Αιγαίου- δεν μπορώ να καταλάβω τον λόγο για τον οποίο συνεχίζουμε να έχουμε παρατάσεις αυτών των κατά παρέκκλιση διατάξεων.

Ποιο είναι το απρόβλεπτο γεγονός το οποίο πρέπει να αντιμετωπίσουμε, να στηρίξουμε, να ψηφίσουμε και φέρνετε εσείς μια τέτοια ρύθμιση πάλι; Τι είναι αυτό που θα γίνει μέσα στο 2018, που αυτήν τη στιγμή δεν μπορείτε να το προβλέψετε; Δεν ξέρουμε αυτήν τη στιγμή τον αριθμό των προσφύγων; Τον ξέρουμε. Αναμένουμε μέσα στο επόμενο διάστημα μια υπέρμετρη αύξησή τους; Αν αυτό συμβεί, μέσα σε μια μέρα, σε δύο μέρες φέρνετε και ψηφίζουμε ό,τι χρειάζεται. Άμα αξιολογήσουμε ότι πράγματι είναι έκτακτη, κατεπείγουσα ανάγκη και οφείλεται σε απρόβλεπτο γεγονός.

Ερχόμαστε εκ των προτέρων και χαρακτηρίζουμε ως απρόβλεπτα γεγονότα αυτά που όλο το 2017 ήταν προβλέψιμα; Τι ήταν προβλέψιμο εντός του 2017 σε σχέση με τις προσφυγικές ροές; Πού ήταν υπέρμετρη η ανάγκη για να χαρακτηριστούν όλες αυτές οι ανάγκες ως απρόβλεπτες, έτσι ώστε να έχουμε τη συγκεκριμένη ρύθμιση;

Και βεβαίως κάποια στιγμή πρέπει να εξεταστεί το εξής, αυτές οι απευθείας αναθέσεις πού δίδονται; Ποιες εταιρείες είναι αυτές οι οποίες ίσως παίρνουν το μεγαλύτερο μέρος αυτών των έργων; Τι χρήματα έχουν ξοδευτεί με αυτόν τον τρόπο; Ποια είναι η διακύμανση εντός του έτους η οποία να δικαιολογεί τον χαρακτηρισμό του απρόβλεπτου;

Νομίζουμε ότι οφείλουμε όλοι αυτήν τη διαδικασία, για να μην μείνει σκιά σε κανέναν, να τη δούμε άμεσα. Βεβαίως, όχι απλά καταψηφίζουμε, αλλά καταγγέλλουμε τη συνέχιση αυτής της διαδικασίας. Την καταγγέλλουμε και πιστεύουμε ότι πλέον είστε έκθετοι όχι μόνον πολιτικά, αλλά και ηθικά και ποινικά μερικοί, ενώπιον αυτών που προσπαθούν να δικαιολογήσουν ένα πολύ ευαίσθητο ζήτημα, αυτό που υπήρξε το 2015, να πω και το 2016, και το συνεχίζετε και το 2017 και το 2018 και έχει γίνει πλέον μια βιομηχανία.

Η δεύτερη τροπολογία στην οποία θέλω να σταθώ, κύριε Πρόεδρε, είναι η 1391, που έχει να κάνει με τις περιπτώσεις που είχε γίνει ανάκληση της ιθαγένειας, η οποία έχει δοθεί σε παλιννοστούντες ομογενείς. Είναι μια πάρα πολύ πρόχειρη διατύπωση. Είναι ένα πολύ έωλο σχέδιο νόμου, έχει πάρα πολλά σημεία τα οποία χρήζουν διευκρινίσεων και νομίζω ότι ή υπηρετεί σκοπιμότητες -ελπίζω όχι- ή είναι πολύ πρόχειρα γραμμένο.

Έρχεται τώρα ο νομοθέτης για να αντιμετωπίσει τις περιπτώσεις εκείνες που, ενώ είχε δοθεί ιθαγένεια, αφαιρέθηκε στη συνέχεια λόγω μη νόμιμων δικαιολογητικών -έτσι ακριβώς αναφέρεται- και εντός εξαμήνου δίνει τη δυνατότητα να γίνουν νέες αιτήσεις, πλέον, όμως, με τον νέο νόμο του 2000.

Να θυμίσω κάτι τους συναδέλφους, ο νόμος του 1993 με τον οποίο είχαν δοθεί αυτές οι ιθαγένειες ήταν με απόφαση νομάρχη. Στη συνέχεια ανακλήθηκαν για τους λόγους που είπα. Ο νόμος του 2000 προβλέπει απόφαση του διευθυντή της αποκεντρωμένης περιφερειακής διεύθυνσης, πλην, όμως, η αίτηση πρέπει να γίνει στη προξενική αρχή του τόπου κατοικίας του ομογενούς. Θα τους πείτε δηλαδή να πάνε πίσω να κάνουν την αίτηση;

Δεύτερον, εξαιρείτε από τη διαδικασία αυτή τις συνεντεύξεις που προβλέπονταν με τον νόμο του 1993. Δεν διευκρινίζετε, όμως, στο σχέδιο νόμου εάν η ανάκληση της ιθαγένειας σχετίζεται με την ίδια τη συνέντευξη εάν το δικαιολογητικό το οποίο δόθηκε έχει και ποινικές προεκτάσεις, οι οποίες ακολουθήθηκαν και προχώρησαν.

Πώς εσείς θα έρθετε και θα δώσετε απλά μια ευκαιρία, ενώ υπήρχαν ίσως ποινικές καταδίκες, ενώ υπάρχουν άλλα ζητήματα, να γίνει μια αίτηση που να δει ποιος ποιον και να αποφανθείτε επί του ζητήματος της επανάκτησης της ιθαγένειας, το οποίο θεωρώ το σημαντικότερο όλων που ένα σχέδιο νόμου μπορεί να προσδώσει. Δεν υπάρχει για μένα μεγαλύτερη βαρύτητα σε νομοσχέδιο το οποίο με τον έναν ή με τον άλλο τρόπο καταλήγει στη δυνατότητα να πάρει κάποιος την ελληνική ιθαγένεια.

Δεν μπορεί, λοιπόν, αυτή η διάταξη να αντιμετωπίζει με αυτόν τον πολύ πρόχειρο, με αυτόν τον έωλα νομικό τρόπο ένα τόσο σοβαρό ζήτημα. Εγώ θα παρακαλέσω τον Υπουργό –δεν είναι εδώ τώρα- να το εξετάσει, γιατί θα βρεθούν πολλά νομικά ζητήματα που θα πρέπει να αντιμετωπιστούν και θα ταλαιπωρηθούν άνθρωποι οι οποίοι ίσως δικαιούταν της δεύτερης ευκαιρίας, αν και νομικά πιστεύω ότι η δυνατότητα της ακύρωσης της ανάκλησης ούτως ή άλλως υπήρχε. Καμμιά ατομική, διοικητική, εκτελεστή πράξη δεν υπάρχει που να μην μπορεί να ακυρωθεί εάν υπάρχουν τα νέα στοιχεία που να δικαιολογούν την ακύρωση της ανακλήσεως. Φέρνουμε τώρα μια νέα δυνατότητα με αυτόν τον νέο τρόπο.

Θα παρακαλούσα, λοιπόν, τόσο σοβαρές τροπολογίες, οι οποίες, μάλιστα, δεν έχουν κάποιον άμεσα χρονικό περιορισμό να κατατίθενται με μεγάλη προσοχή, αν είναι δυνατόν να περνάνε από τις αρμόδιες επιτροπές κανονικά και να είναι σε σχετικά νομοθετήματα.

Ευχαριστώ πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Γεωργαντά.

Με τον κ. Μπουκώρο θα κλείσουμε τη λίστα των ομιλητών και με την κ. Βάκη θα κλείσουμε τον πρώτο γύρο των Κοινοβουλευτικών Εκπροσώπων. Αμέσως μετά θα ακολουθήσει ο Υπουργός.

Παρακαλώ να ενημερώσετε και τις Κοινοβουλευτικές Ομάδες ότι όσοι εκ των εισηγητών ή των ειδικών αγορητών και εκ των Κοινοβουλευτικών Εκπροσώπων θέλουν να δευτερολογήσουν, να ενημερωθούν για να έρθουν στην Αίθουσα. Εάν δεν υπάρχει επιθυμία για δευτερολογία θα ολοκληρώσουμε τη διαδικασία με την ψηφοφορία και θα κλείσουμε με τη σημερινή συνεδρίαση.

Κύριε Μπουκώρο, έχετε τον λόγο για επτά λεπτά.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως αντιληφθήκατε και από την εισηγήτριά μας δεν θα είχαμε σοβαρές αντιρρήσεις για το νομοσχέδιο. Είμαστε μια παράταξη που πιστεύει ειλικρινά και διαχρονικά πως οποιαδήποτε κυβερνητική πρωτοβουλία βγάζει τη χώρα εκτός συνόρων και μάλιστα εάν είναι και εκτός επίγειων συνόρων και βοηθάει στην πρακτική αξιοποίηση όλων αυτών των δυνατοτήτων, που μας δίνει η σχεδιαζόμενη διαστημική πολιτική, για δράσεις και λειτουργίες της καθημερινότητας, της οικονομίας, της κοινωνίας, δεν μπορεί να μας βρίσκει αντίθετους.

Βεβαίως, κάποιες σοβαρές παρατηρήσεις για τον τρόπο που νομοθετείτε το σχετικό νομοσχέδιο έκανε η εισηγήτριά μας, όμως από το πρωί παρακολουθώντας τη συζήτηση, έχω γίνει μάρτυρας διαφόρων απόψεων που δεν ευσταθούν, που δεν ισχύουν.

Πριν περάσω στις τροπολογίες, γιατί για αυτές θα μιλήσω κυρίως, κύριε Υπουργέ, θέλω να απευθυνθώ σε ορισμένους αξιοσέβαστους, πραγματικά, συναδέλφους που διατυπώνουν μια άποψη εντελώς λανθασμένη και λένε «εσείς που κυβερνούσατε σαράντα χρόνια, τι κάνατε εσείς που κυβερνούσατε σαράντα χρόνια;». Αυτός ο μύθος πρέπει να τελειώσει.

Πράγματι, ζούμε μια περίοδο κρίσης τα έξι, επτά, οκτώ τελευταία χρόνια, αλλά οι συνάδελφοι οι οποίοι εγείρουν τέτοιου είδους επιχειρήματα, θα πρέπει να θυμούνται ότι το κατά κεφαλήν εισόδημα στην Ελλάδα το 1974 ήταν 2.600 δολάρια. Το 2013, μεσούσης της κρίσης, ήταν κοντά στα 23.000 δολάρια.

Αυτό κάναμε, κύριοι συνάδελφοι του ΣΥΡΙΖΑ, ανεβάσαμε δέκα φορές το κατά κεφαλήν εισόδημα. Ή μήπως θέλετε να υποστηρίξετε στα σοβαρά εδώ ότι ίδια είναι η Ελλάδα του σήμερα με την Ελλάδα προ σαράντα ετών σε υποδομές, σε βιοτικό επίπεδο, σε θέση ισχύος της χώρας διεθνώς;

Μα, σοβαρά μιλάτε; Αυτά είναι παραμύθια για μικρά παιδιά. Η κρίση υπάρχει. Η οικονομία, η ζωή κάνει κύκλους, έχει τα πάνω της και τα κάτω της. Προσέξτε, γιατί κάνει και η πολιτική κύκλους.

**ΣΠΥΡΙΔΩΝΑΣ ΛΑΠΠΑΣ:** Ασφαλώς και κάνει.

**ΧΡΗΣΤΟΣ ΜΠΟΥΚΩΡΟΣ:** Μην παρουσιάζεστε ως αλαζόνες ότι θα είστε μόνιμοι στις θέσεις στις οποίες βρίσκεστε σήμερα.

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ πολύ!

**ΧΡΗΣΤΟΣ ΜΠΟΥΚΩΡΟΣ:** Ξέρω ότι ενοχλούν αυτά που λέω, αλλά είναι πραγματικότητα.

Και για τις τροπολογίες και για το πώς συμπεριφέρεται μια Αντιπολίτευση άκουσα διάφορες απόψεις εδώ μέσα. Οι τροπολογίες όταν είναι γαλάζιες είναι κακές και όταν είναι ροζ είναι καλές ή οι πράξεις νομοθετικού περιεχομένου αντίστοιχα; Και η υπεύθυνη Αντιπολίτευση πότε κρίνεται όταν είναι στην κυβέρνηση όταν είναι στην Αντιπολίτευση ή μήπως διαρκώς;

Ζητάτε να στηρίζουμε τα χρήσιμα, όταν ο κ. Γεωργαντάς σας είπε προηγουμένως ότι στηρίξατε μόνο δύο διατάξεις σε δυόμισι χρόνια; Δεν υπάρχει καμμία σύγκριση, βεβαίως, με τη δική μας στάση και συμπεριφορά...

**ΣΠΥΡΙΔΩΝΑΣ ΛΑΠΠΑΣ:** Είναι εκατόν δύο.

**ΠΡΟΕΔΡΕΥΩΝ (Μάριος Γεωργιάδης):** Κύριε Λάππα, σας παρακαλώ.

**ΧΡΗΣΤΟΣ ΜΠΟΥΚΩΡΟΣ:** Γιατί ενοχλείστε τόσο πολύ, κύριοι συνάδελφοι; Σας άκουσα όλους από το πρωί με ιδιαίτερη προσοχή. Γιατί ενοχλείστε; Ενοχλεί πια τόσο πολύ η αλήθεια σε αυτόν τον τόπο;

**ΣΠΥΡΙΔΩΝΑΣ ΛΑΠΠΑΣ:** Περί αυτού πρόκειται;

**ΧΡΗΣΤΟΣ ΜΠΟΥΚΩΡΟΣ:** Άρα, θα συμφωνήσω, αγαπητέ κύριε Λάππα, οι τροπολογίες πράγματι πρέπει να κρίνονται ως προς το περιεχόμενό τους.

Από εκεί και πέρα, όμως, σήμερα μεταξύ των άλλων -και πριν πάω στην τροπολογία που εμείς καταθέσαμε και δεν έγινε αποδεκτή- υπάρχει μια τροπολογία για τους φορείς διαχείρισης προστατευόμενων περιοχών.

Ξέρετε τι κάνει η Κυβέρνησή σας; Κάθε χρόνο την τελευταία στιγμή επί τρία χρόνια ανανεώνει τη σύμβαση εργασίας των εργαζομένων σε αυτούς τους φορείς, σε αυτά τα φυσικά και πολιτιστικά μνημεία ταυτοχρόνως, όπως είναι το Δέλτα του Έβρου, η Δαδιά του Έβρου, η Κάρλα της Μαγνησίας, η Πάρνηθα της Αττικής.

Γιατί, δηλαδή, κάθε χρόνο την τελευταία στιγμή πρέπει να φέρνετε μια τροπολογία; Αυτό αποδεικνύει κυβερνητικό προγραμματισμό; Αυτό αποδεικνύει μια σωστή εκτίμηση των πραγμάτων από μια Κυβέρνηση, που δεν είναι καινούργια, όπως σας έχω ξαναπεί;

Άρα, οι τροπολογίες δεν πρέπει να κρίνονται μόνο για το περιεχόμενό τους, αλλά και για τη χρήση τους. Το να έρχονται να αντιμετωπίσουν μόνιμα προβλήματα συνεχώς, διαρκώς κάθε χρόνο με νέες παρατάσεις δείχνει προχειρότητα και έλλειψη σχεδιασμού. Και από αυτό πάσχει η Κυβέρνησή σας.

Έξι συνάδελφοι καταθέσαμε μια τροπολογία, για να παραταθεί η ισχύς του μειωμένου συντελεστή ΦΠΑ στην τελευταία ομάδα νησιών που έχει απομείνει, ένα πελώριο ζήτημα που θίγει και τα τελευταία ψήγματα αξιοπιστίας τούτης της Κυβέρνησης. Η διατήρηση μειωμένων συντελεστών ΦΠΑ στα νησιά είναι ένα θέμα που για εσάς αποτελούσε κόκκινη γραμμή.

Και αν δεχτώ ότι η πρώτη ομάδα νησιών, η Μύκονος, η Σαντορίνη, η Σκιάθος, τα άκρως τουριστικά νησιά δεν έχουν κάποιο πρόβλημα εξαίρεσης, για τη δεύτερη ομάδα νησιών, στην οποία ανήκουν και τα νησιά της εκλογικής μου περιφέρειας, η Αλόννησος και η Σκόπελος, όπου ο μειωμένος συντελεστής καταργήθηκε τον Ιούνιο του 2016, αλλά και για τα υπόλοιπα νησιά του ακριτικού βορείου Αιγαίου και της Δωδεκανήσου δεν υπήρχε κανένας λόγος κατάργησης.

Και αντί να δεχθείτε να βάλουμε την τροπολογία στη συζήτηση -ενδεχομένως να έρθει και κάποια άλλη για να βελτιωθεί- η Κυβέρνηση περιορίζεται σε επικοινωνιακούς, ανούσιους, κυνικούς αντιπερισπασμούς. Τι κάνει; Λέει ότι στα νησιά που δεχόμαστε προσφυγικές ροές θα διατηρηθεί για έξι ακόμα μήνες. Σε έξι μήνες θα φέρει άλλη τροπολογία ή θα εξαλειφθεί το προσφυγικό πρόβλημα; Έχετε καταδικάσει κατ’ αρχάς τους πρόσφυγες και τους μετανάστες σε συνθήκες απανθρωπιάς.

Αν συγκρίνουμε, κυρία Βάκη, τη Μόρια με την Αμυγδαλέζα, η Αμυγδαλέζα ήταν πεντάστερο ξενοδοχείο. Σήμερα μαχαιρώνονται καθημερινά οι άνθρωποι στη Μόρια.

**ΦΩΤΕΙΝΗ ΒΑΚΗ:** Εμείς φταίμε;

**ΧΡΗΣΤΟΣ ΜΠΟΥΚΩΡΟΣ:** Αυτή είναι η αλήθεια. Δείτε τι γίνεται στη Μόρια. Καταργείτε τον ΦΠΑ…

**ΜΑΡΙΟΣ ΚΑΤΣΗΣ:** Εκτίθεστε, κύριε Μπουκώρο. Μην λέτε τέτοια.

**ΧΡΗΣΤΟΣ ΜΠΟΥΚΩΡΟΣ:** Ξέρω ότι ενοχλείστε, αλλά μ’ αρέσει που σας ενοχλούν ορισμένα πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε δύο λεπτά τελειώνω, κύριε Πρόεδρε.

Θα σας έλεγα, λοιπόν, αντί να επικεντρώνεστε σε επικοινωνιακούς, αν θέλετε, σχεδιασμούς, οι οποίοι στόχο έχουν να συσκοτίσουν την πραγματικότητα και να κοροϊδέψουν τους νησιώτες, αφού ουσιαστικά έχετε καταργήσει τη νησιωτικότητα, να ξαναδείτε το θέμα αυτό, διότι και ο Γιούνκερ σας είπε ότι τα θέματα φορολογικής πολιτικής είναι ευθύνη των κρατών – μελών και όχι της Ευρωπαϊκής Επιτροπής. Και σας το είπε ξεκάθαρα ότι έχετε εξαπατήσει τους νησιώτες, όπως έχετε εξαπατήσει και ολόκληρο τον ελληνικό λαό.

Και βγαίνετε σήμερα και λέτε «θα δώσουμε μέρισμα σε ορισμένα νησιά της τρίτης ομάδας». Δεν υπέστησαν συνέπειες από την αύξηση του ΦΠΑ τα υπόλοιπα νησιά της δεύτερης ομάδας, όπως η Αλόννησος, η Σκόπελος, τα νησιά του βορείου Αιγαίου, μικρά νησιά με πολύ μικρό κατά κεφαλήν εισόδημα; Σε αυτούς γιατί δεν δίνετε μέρισμα;

Διαβάσατε την απόφαση του Υπουργείου Οικονομικών που αναρτήθηκε σήμερα στη «ΔΙΑΥΓΕΙΑ»; Εξαιρεί το 80% των νησιών από το μέρισμα. Κι έρχεστε και ανακοινώνετε ταυτόχρονα ισοδύναμο μεταφοράς για τα νησιά που θα ενισχύσει την νησιωτικότητα. Μα, υπάρχει μεγαλύτερη ενίσχυση από τους μειωμένους φορολογικούς συντελεστές στα νησιά, κυρίες και κύριοι συνάδελφοι;

Και τι είναι αυτό το ισοδύναμο μεταφοράς; Κανένας σχεδιασμός. Μας λέτε ότι θα χρηματοδοτείται από το Πρόγραμμα Δημοσίων Επενδύσεων, το οποίο διαρκώς μειώνεται. Κανένας σχεδιασμός! Προχειρότητα, επικοινωνία, συσκότιση, κοροϊδία. Αυτό κάνετε.

Κι αν οργανώσουμε, τώρα που εγκαινιάζετε τη διαστημική πολιτική, κύριε Υπουργέ, οι δυο μας ένα ταξίδι στο διάστημα, σε όποιον πλανήτη κι αν πάμε, ξέρετε τι θα βρούμε; Ελληνικούς φόρους θα βρούμε παντού! Έχουν φτάσει στο διάστημα!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Μπουκώρο.

Κυρίες και κύριοι συνάδελφοι, ολοκληρώθηκε ο κατάλογος των ομιλητών.

Τον λόγο έχει η Κοινοβουλευτική Εκπρόσωπος του ΣΥΡΙΖΑ για δώδεκα λεπτά.

Αν θέλετε, μπορείτε να χρησιμοποιήσετε και χρόνο από τη δευτερολογία σας, που όπως έχει συμφωνηθεί είναι οκτώ λεπτά.

**ΦΩΤΕΙΝΗ ΒΑΚΗ:** Κύριε Πρόεδρε, θα ήθελα παρακαλώ να χρησιμοποιήσω και τον χρόνο της δευτερολογίας μου.

**ΠΡΟΕΔΡΕΥΩΝ (Μάριος Γεωργιάδης):** Εγώ σας δίνω τα δώδεκα λεπτά και ξέρουμε ότι έχετε άλλα οκτώ επιπλέον.

**ΦΩΤΕΙΝΗ ΒΑΚΗ:** Φεύγουν, απ’ ό,τι βλέπω οι συνάδελφοι.

**ΝΙΚΟΛΑΟΣ ΔΕΝΔΙΑΣ:** Δεν είναι για εσάς. Έχουμε μία παρουσίαση βιβλίου, κυρία συνάδελφε.

**ΦΩΤΕΙΝΗ ΒΑΚΗ:** Ναι, βεβαίως δεν υπάρχει πρόβλημα.

Προτού ξεκινήσω την ομιλία μου να πω κάτι για την Αμυγδαλέζα, γιατί έγινε αναφορά. Και θα ήθελα πολύ να θυμίσω ότι η Αμυγδαλέζα είχε έγκλειστους φυλακισμένους για μήνες, κλειδωμένους χωρίς προαυλισμό και χωρίς συσσίτιο, γιατί δεν το πλήρωναν κάποιοι.

**ΧΡΗΣΤΟΣ ΜΠΟΥΚΩΡΟΣ:** Η Μόρια έχει μαχαιρωμένους.

**ΦΩΤΕΙΝΗ ΒΑΚΗ:** Να μην τα ξεχνάμε αυτά. Και υπάρχουν και άλλα πολλά. Και την Πέτρου Ράλλη να θυμηθούμε και την Παγανή να θυμηθούμε. Και σε αυτή τη χώρα, τουλάχιστον αυτή η Κυβέρνηση, όταν ήρθαν οι πρόσφυγες τους είπε ένα «καλώς τους».

Όσον αφορά τα μαθήματά σας περί ανθρωπίνων δικαιωμάτων, να τα κάνετε στο Ευρωπαϊκό Λαϊκό Κόμμα στο οποίο ανήκετε και που ορθώνει τείχη και κλείνει σύνορα και στον κ. Τουσκ, που θέλει να καταργηθούν οι ποσοστώσεις και σε μία Ευρώπη που αθετεί τις υποσχέσεις για τη μετεγκατάσταση. Να τα πείτε όχι εδώ και όχι σε αυτή την Κυβέρνηση, κυρίες και κύριοι συνάδελφοι, η οποία και τα προσφυγόπουλα τα έχει εντάξει σε σχολεία, κάτι που ούτε αυτό δεν είχατε ψηφίσει, εξ’ όσων θυμάμαι.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Θα μπω τώρα στο νομοσχέδιο. Το παρόν σχέδιο νόμου εδράζεται σε τρεις πυλώνες. Νομίζω ότι είναι ένα σημαντικό νομοσχέδιο και το έχουμε συζητήσει επαρκώς.

Κατ’ αρχάς, θεσμοθετεί ένα σύνολο κανόνων για τον έλεγχο και την αδειοδότηση των διαστημικών δραστηριοτήτων. Δεύτερον, οριοθετεί το πλαίσιο καταχώρησης των διαστημικών αντικειμένων σε ειδικά μητρώα. Τρίτον, ιδρύει έναν οργανισμό με τη μορφή ανώνυμης εταιρείας, ο οποίος θα διασφαλίζει, υπό την εποπτεία της ελληνικής πολιτείας, τα δικαιώματα και τους πόρους του ελληνικού δημοσίου στο διάστημα.

Κυρίες και κύριοι Βουλευτές, ήγγικεν η ώρα να συζητήσουμε ενώπιον της Εθνικής Αντιπροσωπείας για το διάστημα, από το οποίο απέχουμε όχι μόνο κυριολεκτικά, αλλά και μεταφορικά, έτη φωτός, όπως εύστοχα έχει υπογραμμίσει και ο κύριος Υπουργός στις συνεδριάσεις των επιτροπών.

Ήγγικεν η ώρα να υποδεχτούμε τον Ελληνικό Διαστημικό Οργανισμό με τη δέουσα σοβαρότητα, χωρίς μικροκομματικές σκοπιμότητες, αλλά και χωρίς τη θυμηδία με την οποία αντιμετώπισαν την εξαγγελία του τα μέσα κοινωνικής δικτύωσης και τα μέσα μαζικής ενημέρωσης.

Ειρήσθω εν παρόδω, επειδή ακούστηκαν πολλά για τις πάρα πολλές αρμοδιότητες που συγκεντρώνει ο Υπουργός, αν θέλαμε να έχουμε στα χέρια μας όλες τις αρμοδιότητες, είναι απλό, δεν θα είχαμε κάνει οργανισμό. Δεν θα είχαμε προχωρήσει στην ίδρυση οργανισμού και το μόνο που θα κρατούσαμε θα ήταν μία διεύθυνση του Υπουργείου, ώστε να δίνουμε εντολές στους υπηρεσιακούς. Θα ήταν πάρα πολύ απλό. Γιατί να μπούμε στον κόπο να ιδρύσουμε οργανισμό, αν ήταν έτσι;

Συνιστά, λοιπόν, εθνική ανάγκη η ίδρυση του εν λόγω οργανισμού ή όχι; Θα τολμούσα να πω ότι η ανάγκη αυτή είναι επείγουσα τα τελευταία τριάντα χρόνια και γίνεται πράξη τώρα. Είναι εθνική ανάγκη, διότι η χώρα μας ζημιώνεται διαρκώς από χρήσεις υπηρεσιών για τις οποίες πληρώνουμε, μολονότι στην Ευρωπαϊκή Διαστημική Υπηρεσία, την ESA, έχουμε εισέλθει από το 2004.

Είναι εθνική ανάγκη, όχι μόνο γιατί το διάστημα έχει γίνει μία τεράστια αγορά που αντιστοιχεί τουλάχιστον σε 200 δισεκατομμύρια δολάρια ετησίως, αλλά γιατί μπορεί να γίνει και το εργαλείο ανάσχεσης του «brain drain», της τεράστιας μεταναστευτικής ροής αξιόλογων, εκλεκτών Ελλήνων επιστημόνων στο εξωτερικό.

Μπορεί να δώσει ερευνητική στέγη και εργασία σε επιστήμονες. Μπορεί, όμως, να αναζωογονήσει και νέα γνωστικά αντικείμενα, όπως για παράδειγμα, μεταπτυχιακές σπουδές στην αεροδιαστημική στην Ελλάδα. Συνεπώς, είναι εθνική ανάγκη για την ανάπτυξη της επιστημονικής γνώσης, αλλά και για την οικονομία.

Είναι, όμως, και κοινωνική ανάγκη. Διότι η επιστήμη και η τεχνολογία εν προκειμένω υπηρετούν την καθημερινότητα. Δεν είμαστε στην εποχή του «πολέμου των άστρων» μεταξύ των δύο υπερδυνάμεων. Έχουν περάσει πάρα πολλά χρόνια από τότε. Οι διαστημικές εφαρμογές, λοιπόν, σήμερα αφορούν τη χαρτογράφηση, την πρόληψη των φυσικών καταστροφών, τη μετεωρολογία, την επικοινωνία απομακρυσμένων περιοχών, τις αγροτικές δραστηριότητες, ακόμα και την αυθαίρετη δόμηση.

Οι εφαρμογές της διαστημικής τεχνολογίας και η ρύθμιση του συγκεκριμένου πεδίου έχουν σημαντικές προεκτάσεις σε θέματα παραγωγικής ανασυγκρότησης, με εφαρμογές σε τομείς όπως είναι η γεωργία, για παράδειγμα, σε θέματα περιβαλλοντικής προστασίας, αλλά και σε θέματα πολιτικής προστασίας και ασφάλειας και σε εκείνα που αφορούν τον δυναμικό κλάδο των επικοινωνιών και της νεοφυούς επιχειρηματικότητας.

Με τις διατάξεις, λοιπόν, του παρόντος νομοσχεδίου μπαίνουν τα θεμέλια για συνεργασίες και για συμπράξεις με φορείς της διαστημικής τεχνολογίας και ταυτόχρονα, δημιουργούνται οι προϋποθέσεις για αποτελέσματα στο συγκεκριμένο πεδίο, με καθαρή κοινωνική ανταποδοτικότητα.

Ήδη, λοιπόν, από το 2015, η Κυβέρνηση προχώρησε σε σημαντικές ενέργειες για τη διασύνδεση της χώρας με τις ψηφιακές εξελίξεις, με το παρόν νομοσχέδιο να αποτελεί ακόμη ένα βήμα προς τη ρύθμιση αυτού που αποκαλούμε «οικονομία του Διαστήματος».

Είχαμε την ευκαιρία, μάλιστα, προ ολίγων ημερών να ακούσουμε τον Γενικό Διευθυντή του Ευρωπαϊκού Οργανισμού Διαστήματος, τον κ. Βέρνερ, και εκτός από τα πολλά και ενδιαφέροντα που είπε, ας κρατήσουμε ένα στοιχείο, το οποίο είναι και ενδεικτικό της δυναμικής της οικονομίας του Διαστήματος. Μας είπε ο κ. Βέρνερ ότι: «Για κάθε 1 ευρώ επένδυσης στο Διάστημα στην ευρωπαϊκή οικονομία επιστρέφουν 6 ευρώ». Κι αυτή την ανταποδοτικότητα θα πρέπει να την λάβουμε σοβαρά υπόψη και να την αξιοποιήσουμε κι εμείς.

Θα ήθελα τώρα στο σημείο αυτό να αναφερθώ στο πολύπαθο θέμα των τροπολογιών που συνοδεύουν το παρόν νομοσχέδιο και οι οποίες, παρά τις αντιρρήσεις που ακούστηκαν από την Αντιπολίτευση, κατατίθενται, όπως είπαμε και το πρωί, για να απαντήσουν σε νομοθετικές ανάγκες που προκύπτουν από τις εκκρεμότητες για το κλείσιμο του έτους. Προκύπτουν, όμως, και από την πιεστικότητα σοβαρών κοινωνικών προβλημάτων, στα οποία απαιτούνται άμεσα λύσεις.

Μία τέτοια περίπτωση είναι η τροπολογία για την επιχορήγηση της επανασύνδεσης του ηλεκτρικού ρεύματος σε οικογένειες με πολύ χαμηλά εισοδήματα. Πρέπει ή δεν πρέπει να έρθει και να περάσει αυτή η τροπολογία; Η καταπολέμηση της ενεργειακής φτώχειας αποτελεί έναν διαρκή στόχο. Και μετά από τις παρεμβάσεις του μερίσματος για την επιδότηση του κοινωνικού τιμολογίου, η νομοθέτηση του επιδόματος επανασύνδεσης του ρεύματος, αν θέλετε, κλείνει κι έναν κύκλο άμεσων παρεμβάσεων στο θέμα αυτό.

Με τις τροπολογίες, όμως, ρυθμίζονται κι εκκρεμότητες σε θέματα της μετάβασης του δημόσιου τομέα στην ηλεκτρονική διακυβέρνηση. Ρυθμίζονται ζητήματα του Υπουργείου Μεταναστευτικής Πολιτικής, θέματα παλιννοστούντων ομογενών, προθεσμίες σε σχέση με τη μεταφορά μαθητών, θέματα αθλητικής διακυβέρνησης, θέματα λειτουργίας των ΕΑΣ, προθεσμίες του αναπτυξιακού νόμου, επείγοντα ζητήματα του Υπουργείου Υγείας, ρυθμίσεις για το Πυροσβεστικό Σώμα, πρακτικά ζητήματα λειτουργίας του ΕΦΚΑ και άλλες νομοθετικές εκκρεμότητες, οι οποίες είναι ανελαστικές, δηλαδή εμπεριέχουν προθεσμίες σχετικές με τη λήξη του έτους.

Είναι, λοιπόν, υπερβολική θεωρώ η τοποθέτηση τμήματος της Αντιπολίτευσης και ιδιαίτερα της Αξιωματικής, σε σχέση με αυτές τις διαδικασίες νομοθέτησης. Όλοι θυμόμαστε πώς νομοθετούσατε και οι ίδιοι, με αμέτρητες τροπολογίες του τελευταίου λεπτού και σωρεία μεταμεσονύκτιων νομοτεχνικών βελτιώσεων.

Προφανώς και επιδιώκουμε την ομαλότητα στη νομοθέτηση, χωρίς όμως να παραβλέψουμε τις ανάγκες επείγουσας παρέμβασης σε θέματα μείζονος κοινωνικής σημασίας, όπως είναι και η πρόσβαση στην ενέργεια που προαναφέρθηκε.

Κυρίες και κύριοι συνάδελφοι, δεν είχα σκοπό να αναφερθώ σε θέματα της τρέχουσας επικαιρότητας, αναγκάζομαι όμως να το κάνω ακούγοντας τις τοποθετήσεις πολλών συναδέλφων και ιδιαίτερα των συναδέλφων της Αξιωματικής Αντιπολίτευσης. Μετά από το συνέδριο της Νέας Δημοκρατίας, μετά και από τη χθεσινοβραδινή συζήτηση, σε επίπεδο Αρχηγών, για τον προϋπολογισμό, διακρίνουμε μια έκρηξη επικοινωνιακού ενθουσιασμού και μια ταυτόχρονη όξυνση της κινδυνολογίας σε σχέση με την πορεία της χώρας.

Βλέπουμε πολλά στελέχη της Αξιωματικής Αντιπολίτευσης ιδιαίτερα, να χρίζουν εαυτούς σωτήρες του έθνους και να υπόσχονται με στόμφο φοροελαφρύνσεις στα ίδια πεδία στα οποία, όταν κυβερνούσαν, επέβαλαν τους σκληρότερους φόρους ενώ ταυτόχρονα κατηγορούν τον ΣΥΡΙΖΑ για υποκρισία για τα μέτρα κοινωνικής προστασίας τα οποία προσπαθούμε όχι με success story -μακριά από εμάς το success story- αλλά με σεμνότητα να προωθήσουμε. Θα πρέπει, όμως, να ξέρουν οι συνάδελφοι της Αντιπολίτευσης ότι αυτές οι κραυγές το μόνο που καταφέρνουν τελικά είναι να τους απομονώνουν από τους πολίτες.

Κυρίες και κύριοι συνάδελφοι, η κοινωνία δεν έχει τόσο ασθενή μνήμη όσο νομίζετε. Και δεν επιθυμεί ούτε τη διάλυση του κράτους, ούτε φυλακές τύπου Γ, ούτε απολύσεις, ούτω εκχωρήσεις υπηρεσιών του δημοσίου σε εργολάβους, ούτε τις φοροαπαλλαγές μόνο για τους πλουσίους με εξωχώριες εταιρείες και αφορολόγητες καταθέσεις.

Όσο και εάν θέλετε να αλλάξετε επικοινωνιακά την ατζέντα, όσο και αν τώρα υποδύεστε τους όψιμους υπερασπιστές της μεσαίας τάξης και να μας κουνάτε το δάχτυλο, θα πρέπει να γνωρίζετε ότι το αποτύπωμα της διακυβέρνησής σας είναι ισχυρό και το θυμούνται πάρα πολύ καλά οι πολίτες.

Κυρίες και κύριοι -κλείνω με αυτό- θα συνεχίσουμε την προσπάθεια για την έξοδο της χώρας από τα μνημόνια με την κοινωνία όρθια. Θα συνεχίζουμε να στηρίζουμε όλους εκείνους που για εσάς το μόνο που αποτελούσαν ήταν τις παράπλευρες απώλειες και τις λεπτομέρειες της κρίσης.

Και ξέρετε, τα τελευταία χρόνια πάνω από δύο δισεκατομμύρια έχουν επιστρέψει στην κοινωνία, έχουν επιστρέψει στους πολίτες με χαμηλά εισοδήματα, στους συνταξιούχους, στους νέους ανέργους. Έχουν προωθηθεί σοβαρές παρεμβάσεις σε πολίτες που είχαν δυσκολίες πρόσβασης στο σύστημα υγείας. Και σήμερα αυτή η πολιτική συνεχίζεται και στηρίζει εκείνους που δεν έχουν απρόσκοπτη πρόσβαση στην ενέργεια, αλλά και όσους πολίτες ιδιαίτερα των ορεινών και νησιωτικών περιοχών έχουν δυσκολίες πρόσβασης στην επικοινωνία, στην ενημέρωση, με στόχο να καταπολεμήσουμε και μέσα απ’ αυτό το νομοσχέδιο μια άλλη ένδεια, την ψηφιακή ένδεια.

Όλες αυτές, λοιπόν, οι παρεμβάσεις, κυρίες και κύριοι συνάδελφοι, δεν έγιναν δεκτές από τις δικές σας κυβερνήσεις. Εσείς, αντίθετα, αυτό που κάνατε τα τελευταία χρόνια ήταν να απολύετε, να ιδιωτικοποιείτε, να δεσμεύετε τη χώρα σε θηριώδη -και ανέφικτα ως εκ τούτου- δημοσιονομικά πλεονάσματα και στόχους, να εντείνετε την καταστολή, να ρίχνετε το «μαύρο» στη δημόσια τηλεόραση και ακόμα περισσότερο και σήμερα ακόμα να εξακολουθείτε να υπερασπίζεστε το τσάμπα των καναλαρχών, και ακόμα -δεν θα αντισταθώ στον πειρασμό και θα το πω- να υπερθεματίζετε όσον αφορά τις αιτιάσεις τμήματος των λειτουργών της δικαιοσύνης, να μην ελέγχονται τα οικονομικά τους με τον ίδιο τρόπο που συμβαίνει με τους υπόλοιπους υπόχρεους του «πόθεν έσχες».

Εμείς είμαστε υποχρεωμένοι, είμαστε αποφασισμένοι να ρυθμίσουμε όλα αυτά τα πεδία, να ασκήσουμε κοινωνική πολιτική, να προστατεύσουμε κοινωνικά δικαιώματα, να διευρύνουμε τις παρεμβάσεις μας στον δημόσιο βίο. Και όλα αυτά με έναν στόχο: την έξοδο επιτέλους από την πολυετή επιτροπεία.

Και, ξέρετε, όλα αυτά θα αποτελέσουν τη βάση της κρίσης όλων μας από τους Έλληνες πολίτες το 2019.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, θα ήθελα ξεκινώντας να κάνω μια αναφορά σε δύο ανθρώπους του δημοσιογραφικού κόσμου που έφυγαν από κοντά μας τις τελευταίες μέρες, τον Βασίλη Μπεσκένη και τον Δημήτρη Αλειφερόπουλο. Όταν χάνεται ένας νέος άνθρωπος, η θλίψη είναι ακόμα μεγαλύτερη. Θέλω να εκφράσω τα συλλυπητήριά μου στους οικείους τους. Τον έναν εκ των δύο είχα την ευκαιρία να τον γνωρίσω από κοντά διότι έκανε ρεπορτάζ για την Αριστερά, ρεπορτάζ ΣΥΡΙΖΑ, για πολλά χρόνια για το μέσο στο οποίο εργαζόταν. Και να επαναλάβω -γιατί δεν είναι εύκολα τα λόγια όταν χάνονται νέοι άνθρωποι- ότι διατυπώνουμε τα ειλικρινή συλλυπητήριά μας στους οικείους τους.

Κυρίες και κύριοι Βουλευτές, όποιος ασκεί κακοπροαίρετη κριτική νομίζω ότι δεν μπορεί να κρυφτεί και μ’ αυτήν την έννοια έχω την πεποίθηση ότι πρέπει κάποιος να τον αντιμετωπίζει είτε με χιούμορ είτε με σιωπή. Το λέω αυτό διότι μου ήρθε στο νου ο ορυμαγδός κριτικής που ακούστηκε απέναντι στον Υπουργό Υποδομών, όταν είχε ανοίξει η κόντρα με την παγκόσμιας εμβέλειας εταιρεία υπηρεσιών.

Και ήρθε, βεβαίως, τώρα η δικαίωσή του και θα έλεγα ότι όσοι είχαν ασκήσει κριτική οφείλουν σε ένδειξη αυτοσεβασμού να επανέλθουν δημοσίως και να παραδεχτούν την πραγματικότητα, ότι δηλαδή το Ευρωπαϊκό Δικαστήριο έκρινε ότι πρόκειται για υπηρεσίες μεταφορών και τα κράτη-μέλη έχουν δικαίωμα - υποχρέωση να τις ρυθμίζουν αυτές τις υπηρεσίες.

**ΓΕΩΡΓΙΟΣ ΑΜΥΡΑΣ:** Για την Uber;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Για την Uber, ναι.

**ΓΕΩΡΓΙΟΣ ΑΜΥΡΑΣ:** Έχει διαφορά Taxibeat με Uber, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Θα δούμε και με την Taxibeat τι θα γίνει. Να μη βιαζόμαστε, κύριε Αμυρά.

Βεβαίως, εμείς είμαστε οι πρώτοι που θέλουμε να κάνουμε αξιοποίηση των νέων τεχνολογιών. Δεν θα γίνει, όμως, η αξιοποίηση των νέων τεχνολογιών όχημα παραβίασης κάθε είδους ρύθμισης και όχημα παραβίασης κάθε στοιχειώδους εργατικής νομοθεσίας -δεν είναι δυνατόν να συμβεί αυτό- ή η πολιτεία -να συμφωνήσουμε όλοι μαζί- θα κάνει πως δεν βλέπει. Νομίζω ότι θα ήταν από μέρους μας ανήθικο.

Άρα, νομίζω ότι αυτά πρέπει να τα έχουμε πάντα στο μυαλό μας και να τα ενσωματώνουμε και στον τρόπο με τον οποίο αναπτύσσουμε τον πολιτικό διάλογο.

Δεν είναι εδώ ο κ. Μπουκώρος, ο οποίος ισχυρίστηκε ότι έχουν ψηφίσει περίπου το 25% με 30% των ρυθμίσεων τις οποίες έχουμε φέρει προς ψήφιση. Θα συνέστηνα να ενημερώσει και την ηγεσία του μήπως σταματήσει κάποια στιγμή και η ηγεσία του να καταστροφολογεί και μπορέσει και ανεβάσει στοιχειωδώς το επίπεδο του πολιτικού διαλόγου από το κουτσομπολιό, τα σκίτσα του Αρκά και μερικά fake news, τα οποία με αξιοθαύμαστη ταχύτητα βρίσκουν τον δρόμο από το Twitter στο Βήμα της Βουλής και στα χείλη του Αρχηγού της Αξιωματικής Αντιπολίτευσης.

Να σταθώ λίγο τώρα στα ζητήματα του νομοσχεδίου και στις αρμοδιότητες. Θέλω να επαναλάβω αυτό που είπε η Κοινοβουλευτική μας Εκπρόσωπος. Εάν θέλαμε όλες τις αρμοδιότητες να τις κρατήσουμε για τον Υπουργό, δεν υπήρχε κανένας λόγος ίδρυσης διαστημικής υπηρεσίας. Υπάρχουν χώρες οι οποίες απλώς έχουν αναθέσει αυτήν την αρμοδιότητα σε μία διεύθυνση του Υπουργείου, όπου εκεί οι υπηρεσιακοί λαμβάνουν τις εντολές και προχωρούν κατά το δοκούν. Ο Ελληνικός Διαστημικός Οργανισμός, ο οποίος θα συναποτελείται από ανθρώπους εγνωσμένου κύρους, αντιλαμβάνεστε ότι θα αναπτύσσει και έναν σχεδιασμό, θα κάνει επιλογές προσώπων, αλίμονο. Ακούσαμε τώρα εδώ ότι πάμε να κάνουμε οργανισμό για να βάλουμε «ημέτερους». Νομίζω ότι δεν είναι μία κριτική η οποία αντέχει στον δημόσιο διάλογο.

Δυο λόγια θα πω για τις τροπολογίες.

Η βουλευτική τροπολογία που αφορά στις εταιρείες τις δημοτικές, τις αστικές μη κερδοσκοπικές εταιρείες, γίνεται δεκτή. Είναι, νομίζω, αυτονόητο ότι δεν πρέπει να παύει η λειτουργία μιας εταιρείας όταν αποσύρεται ένας εκ των φορέων που την συναποτελούν, διότι αυτό δημιουργεί πάρα πολύ σοβαρά γεγονότα. Απ’ ό,τι έχω καταλάβει, έχει γίνει και εκτεταμένη συζήτηση και με τους δημοτικούς άρχοντες, τους ανθρώπους της αυτοδιοίκησης.

Να πω και δυο λόγια για το θέμα των νησιών. Εδώ νομίζω ότι δεν χρειάζεται κριτική, η οποία υποδεικνύει ότι υπάρχει περίσσευμα υποκρισίας, διότι είμαστε απολύτως ειλικρινείς απέναντι στον λαό, αποφασίζουμε και δίνουμε και παραπάνω μέρισμα στους ανθρώπους οι οποίοι πλήττονται από την αύξηση του ΦΠΑ η οποία έρχεται.

Έχουμε επίσης μία τροπολογία για την παράταση της εφαρμογής της απευθείας τιμολόγησης της διαφήμισης από τους διαφημιζόμενους στα μέσα, μια παράταση η οποία είναι μέχρι τα τέλη του Γενάρη οπότε να έχει προχωρήσει και η διαδικασία του διαγωνισμού, να είναι καθαρό το τοπίο και οι κατά τον νόμο έχοντες άδεια θα δρομολογήσουν πάρα πολύ γρήγορα -έτσι μας λένε και στις επαφές μας- τη συγκρότηση της διαδικτυακής πλατφόρμας για τη διάθεση του τηλεοπτικού χρόνου. Μιλάω για τον γνωστό ψηφισμένο νόμο.

Υπάρχει και η τροπολογία για την παράταση της ψηφιοποίησης των εγγράφων του δημοσίου, η οποία πάει μέχρι το τέλος του 2018. Αυτή είναι μια αναγκαία τροπολογία. Είναι απολύτως βέβαιο ότι είναι η τελευταία φορά που συμβαίνει, διότι είμαστε στις τελευταίες ημέρες πριν την προκήρυξη των συγκεκριμένων έργων τα οποία θα γενικεύσουν και την ηλεκτρονική διακίνηση εγγράφων και θα κάνουν το δημόσιο πιο αποτελεσματικό.

Αναφέρθηκαν κάποιοι Βουλευτές στο θέμα του «9,84». Η πληροφόρησή μου είναι ότι γίνονται προσπάθειες από το Υπουργείο Οικονομικών.

Δεν ξέρω, κύριε Σεβαστάκη, αν ξέρετε κάτι, το οποίο εμείς -επειδή ήμασταν στη συνεδρίαση- δεν προλάβαμε να ακούσουμε. Γίνονται προσπάθειες για να ξεμπλοκαριστούν οι λογαριασμοί. Έχουν ξεμπλοκαριστεί;

**ΔΗΜΗΤΡΙΟΣ ΣΕΒΑΣΤΑΚΗΣ:** Ο κ. Πιτσιλής έδωσε εντολή για άρση…

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Μάλιστα. Νομίζω ότι είναι ένα πάρα πολύ θετικό γεγονός, η Ανεξάρτητη Αρχή Δημοσίων Εσόδων ενημερώνομαι ότι ξεμπλόκαρε τους λογαριασμούς και οι άνθρωποι θα πληρωθούν. Είναι κάτι θετικό.

Κοιτάξτε να δείτε τώρα, επειδή γίνεται και προσπάθεια εκμετάλλευσης, Ακροδεξιά στην Ελλάδα υπάρχει και λέγεται Χρυσή Αυγή και καταλαμβάνει τα άκρα δεξιά έδρανα του Κοινοβουλίου ή της αιθούσης της Γερουσίας.

Παλαιότερα ήταν το ΛΑΟΣ, το οποίο διέσπειρε ιδέες και στελέχη στην ελληνική κοινωνία και στο ελληνικό πολιτικό σύστημα. Όμως να ερχόμαστε εδώ και να λέμε ακροδεξιό τον Παπαχριστόπουλο, ο οποίος έχει φάει μήνες και χρόνια σε ανθρωπιστικές αποστολές, νομίζω ότι είναι υπερβολή και θα βάλω και εγώ βεβαίως την υπογραφή μου κάτω από την παρατήρηση του ίδιου του Θανάση του Παπαχριστόπουλου ότι ο Πάνος Καμμένος ως Υπουργός Άμυνας κινητοποίησε τις Ένοπλες Δυνάμεις για να μπορέσουμε πάρα πολύ γρήγορα να ανταποκριθούμε στις ανάγκες που γέννησε το προσφυγικό πρόβλημα.

Εν πάση περιπτώσει, έχουν υπάρξει πρωτοβουλίες αυτής της Κυβέρνησης, τις οποίες ένας αριστερός τις λέει αριστερές, ένας κεντρώος μπορεί να τις πει απλώς δίκαιες. Ας τις πει ο καθένας όπως θέλει. Πάντως, δεν είναι ακροδεξιές. Πρόκειται για πρωτοβουλίες για τη στήριξη των χαμηλών εισοδημάτων, τις οποίες οι Ανεξάρτητοι Έλληνες ψήφισαν και αυτοί που τους χαρακτηρίζουν ακροδεξιούς δεν τις ψήφισαν, για το Κοινωνικό Εισόδημα Αλληλεγγύης, για την κάλυψη όλων των ανασφάλιστων στην ιατροφαρμακευτική περίθαλψη και μια σειρά άλλες.

Επί της ουσίας τώρα του νομοσχεδίου και συνολικά.

Νομίζω ότι εδώ έχουμε την ολοκλήρωση ενός πρώτου σημαντικού νομοθετικού πλαισίου γύρω από το Διάστημα και την ανάπτυξη αυτού του τομέα. Έχουμε την κύρωση της σύμβασης με τον HELLAS SAT, η οποία πολλαπλασιάζει τις δυνατότητες της Ελλάδας στο Διάστημα, με έξι αναμεταδότες και δεκαεπτά χρονοαναμεταδότες, δηλαδή σχεδόν επτά αναμεταδότες για τη διάρκεια ζωής του δορυφόρου και βεβαίως και τους τρεις κόμβους τηλεπικοινωνιών, οι οποίοι θα δώσουν τη δυνατότητα σε φορείς του Δημοσίου, στην Κυβέρνηση και άλλους να έχουν τα δικά τους κανάλια επικοινωνίας.

Έχουμε τη νομοθεσία περί Διαστήματος την οποία συζητήσαμε όλες αυτές τις μέρες, τη συγκρότηση του Ελληνικού Διαστημικού Οργανισμού και είναι –προσέξτε!- μια νομοθεσία η οποία έχει αρχίσει και παράγει αποτελέσματα πριν ακόμα πάρει ΦΕΚ.

Κυρίες και κύριοι Βουλευτές, είχαμε εδώ τον επικεφαλής, τον Γενικό Διευθυντή της Ευρωπαϊκής Υπηρεσίας Διαστήματος και είχαμε την χαρά να ανακοινώσουμε την ίδρυση θερμοκοιτίδας, μιας θερμοκοιτίδας της Ευρωπαϊκής Υπηρεσίας Διαστήματος στην Ελλάδα όπου οι εταιρείες οι οποίες μέχρι τώρα μόνες τους σαν την καλαμιά στον κάμπο -στην κυριολεξία-, χωρίς να στέκεται η πατρίδα δίπλα τους, χωρίς να μπορούν να χρησιμοποιήσουν το εκτόπισμα μιας χώρας, όπως έκαναν οι ανταγωνιστές τους διεθνώς, προσπαθούσαν να κερδίσουν το μερίδιό τους στις διεθνείς αγορές. Αυτές οι εταιρείες θα μπορούν τώρα να αξιοποιούν όλα τα θετικά που προκύπτουν από τη συμμετοχή σε ένα τόσο εκτεταμένο δίκτυο νεοφυών επιχειρήσεων που αναπτύσσουν οι διαστημικές εφαρμογές. Και δεν είναι δευτερεύον αυτό. Είναι άλλη μια αναγνώριση ότι η Ελλάδα στον τομέα των νέων τεχνολογιών κάνει βήματα και τα κάνει γοργά.

Και το δεύτερο αποτέλεσμα -πάλι πριν ψηφιστεί το νομοσχέδιο, δεν το έχουμε ακόμη ψηφίσει- είναι ότι υπεγράφη το μνημόνιο συνεργασίας με την «OHB», μια από τους τρεις κολοσσούς στην Ευρώπη στον τομέα του Διαστήματος μετά την «AIRBUS» και την «THALES ALENIA», η οποία θα έρθει και θα φτιάξει εγκατάσταση για την κατασκευή μικροδορυφόρων και δορυφόρων.

Δεν χρειάζεται, λοιπόν, μεμψιμοιρία ούτε αναπαραγωγή του φόβου, της κακομοιριάς και του ωχαδερφισμού. Πίστη στις δυνάμεις μας χρειάζεται.

Νομίζω ότι υπήρξε και κατά τη διάρκεια της συζήτησης αυτού του νομοσχεδίου μια πάρα πολύ σαφής στάση, η οποία βεβαίως πασπαλιζόταν με τις απαραίτητες αντιπολιτευτικές κορώνες που δεν αφορούσαν και την ουσία του νομοσχεδίου πολλές φορές, μία σαφής στάση ωστόσο, η οποία φέρνει την πλειονότητα των δημοκρατικών πολιτικών δυνάμεων στη συνειδητοποίηση -και αυτό είναι ένα πάρα πολύ θετικό σήμα για το μέλλον του κλάδου- ότι εδώ πέρα έχει μια μεγάλη δυνατότητα η Ελλάδα, την οποία έχουμε χρέος να μην την αφήσουμε αναξιοποίητη.

Σας καλώ, λοιπόν, να υπερψηφίσετε το νομοσχέδιο και να δούμε όλοι μαζί -η Ελλάδα θα βγει κερδισμένη- τα αποτελέσματα αυτά να πολλαπλασιάζονται τους επόμενους μήνες.

Ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς σας ευχαριστούμε, κύριε Υπουργέ.

Δεν έχει αιτηθεί κάποιος να δευτερολογήσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θέλουμε να δευτερολογήσουμε.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Συγγνώμη, κύριε Πρόεδρε, για τα Πρακτικά να πω ότι γίνονται αποδεκτές οι υπουργικές τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, να συμφωνήσουμε σε έναν χρόνο τριών λεπτών;

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, αυτά έχουν συζητηθεί εξαρχής όταν ξεκινήσαμε και είχαμε πει δέκα λεπτά για κάθε εισηγητή.

**ΠΡΟΕΔΡΕΥΩΝ (Γεώργιος Βαρεμένος):** Δεν υπάρχει δέκα λεπτά, κύριε Συντυχάκη.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Συμφωνήσαμε, κύριε Πρόεδρε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ήρθατε πριν λίγα λεπτά και παίρνετε μόνος σας αποφάσεις, κύριε Πρόεδρε; Δεν θα μιλήσουμε;

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό...

**ΕΜΜΑΝΟΥΗΛ ΣΥΝΤΥΧΑΚΗΣ:** Συγγνώμη, αλλά το έχετε ξανακάνει. Το κάνατε δεύτερη φορά, μην το τριτώσετε.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Δεν ξέρει ο άνθρωπος.

**ΕΜΜΑΝΟΥΗΛ ΣΥΝΤΥΧΑΚΗΣ:** Μην το κάνετε, κύριε Πρόεδρε, τρίτη φορά.

**ΠΡΟΕΔΡΕΥΩΝ (Γεώργιος Βαρεμένος):** Έξι λεπτά είναι η δευτερολογία.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Πρόεδρε, τον λόγο παρακαλώ επί της διαδικασίας.

**ΠΡΟΕΔΡΕΥΩΝ (Γεώργιος Βαρεμένος):** Η κ. Ασημακοπούλου έχει τον λόγο.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ενδεχομένως, κύριε Πρόεδρε, να μην ενημερωθήκατε -δεν είναι δική σας ευθύνη- ότι στην αρχή της συνεδριάσεως, δεδομένου του αριθμού των τροπολογιών -20 υπουργικές- που έπρεπε να συζητήσουμε, κάναμε μία συμφωνία όλοι εδώ και αλλάξαμε τη διαδικασία. Και ο εισηγητής της Πλειοψηφίας, επίσης, δέχθηκε τη συμφωνία αυτή. Σωστά;

Είπαμε, λοιπόν, ότι θα φτιάξουμε τη διαδικασία κάπως διαφορετικά: Θα έρθουν όλοι οι Υπουργοί και θα μιλήσουν και μετά θα δευτερολογήσουν οι εισηγητές δέκα λεπτά επί των τροπολογιών και για ό,τι άλλο έχει πει ο κύριος Υπουργός στο νομοσχέδιο. Αυτό συμφωνήσαμε. Αν κάποιος συνάδελφος θέλει λιγότερο χρόνο, προφανώς ας μιλήσει λιγότερο χρόνο. Εγώ ας πούμε, σας λέω ότι μπορεί και να μην εξαντλήσω το δεκάλεπτο. Όμως η συμφωνία μας ήταν αυτή και τη μεταφέρω για λογαριασμό όλων μας.

**ΠΡΟΕΔΡΕΥΩΝ (Γεώργιος Βαρεμένος):** Εντάξει. Σύμφωνα με τον Κανονισμό όμως η δευτερολογία είναι έξι λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Σ’ αυτό έχετε δίκιο.

**ΠΡΟΕΔΡΕΥΩΝ (Γεώργιος Βαρεμένος):** Μου λέτε, όμως, ότι…

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Σας είπα ότι παρεκκλίναμε του Κανονισμού με τη συμφωνία όλων μας.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Κύριε Συντυχάκη, θέλετε να μιλήσετε;

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι. Ακολουθήστε τη διαδικασία, κατά τη σειρά των κομμάτων.

**ΠΡΟΕΔΡΕΥΩΝ (Γεώργιος Βαρεμένος):** Θέλετε να σας πάρω με τη σειρά;

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, επιτρέψτε μου. Εγώ δεν αναφέρθηκα γιατί δεν μου δίνετε πρώτα τον λόγο σε σχέση με τους υπολοίπους.

**ΠΡΟΕΔΡΕΥΩΝ (Γεώργιος Βαρεμένος):** Όχι, δεν είπα κάτι τέτοιο.

**ΕΜΜΑΝΟΥΗΛ ΣΥΝΤΥΧΑΚΗΣ:** Να ακολουθηθεί κανονικά η διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Μπορεί κάποιος να μην είναι έτοιμος. Θέλετε να το πάρουμε κατά σειράν;

**ΕΜΜΑΝΟΥΗΛ ΣΥΝΤΥΧΑΚΗΣ:** Ε, βέβαια. Ξεκινήστε κανονικά με τη σειρά των ειδικών αγορητών.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κάτσης έχει τον λόγο.

**ΜΑΡΙΟΣ ΚΑΤΣΗΣ:** Δεν θα κουράσω και δεν θα μακρηγορήσω. Δεν θα κάνω χρήση του δεκαλέπτου. Απλώς να δώσω κάποιες απαντήσεις σε όσα ακούστηκαν από τους υπόλοιπους συναδέλφους. Στα περισσότερα, βέβαια, απάντησε ο Υπουργός, αλλά και η Κοινοβουλευτική μας Εκπρόσωπος.

Εγώ θέλω να πω δύο στοιχεία που δείχνουν την ποιοτική διαφορά και πόσο βελτιώνεται, με βάση την έκθεση καλής νομοθέτησης, η εικόνα του Κοινοβουλίου και της Αντιπροσωπείας.

Το 2014 η τότε κυβέρνηση σε 57 νομοσχέδια έφερε 247 τροπολογίες, τις 60 εκ των οποίων τις έφερε σε ένα νομοσχέδιο τον Δεκέμβριο του 2014. Ποσοστό 40%. Το 40%, λοιπόν, των τροπολογιών είχαν μπει σε ένα νομοσχέδιο, πράγμα ασύγκριτο. Τόσες δεν έχουμε φέρει σε ένα τρίμηνο εμείς, αν πάρουμε υπ’ όψιν μας τα αριθμητικά στοιχεία.

Επειδή μας κατηγορείτε ότι νομοθετούμε κιόλας με πράξεις νομοθετικού περιεχομένου, αυτό κι αν είναι από τα άγραφα. Βρείτε μου μια πράξη νομοθετικού περιεχομένου για το 2016. Βρείτε μου και μια πράξη νομοθετικού περιεχομένου για το 2017. Βρείτε μου μια και φέρτε την εδώ και εγώ θα ζητήσω συγγνώμη ενώπιον του Κοινοβουλίου, του κόσμου που μας βλέπει και όλων των συναδέλφων. Καμμία δεν θα βρείτε.

Άρα, καταλαβαίνετε ότι οι συνάδελφοι της Αντιπολίτευσης που ήρθαν εδώ αρματωμένοι, είχαν βγει με φρασεολογία εξωκοινοβουλευτικής Αριστεράς, όπως ο κ. Μανιάτης, ο οποίος όμως μνημόνευε μόνο τον κ. Βενιζέλο και τα πεπραγμένα του -άκουσον άκουσον, τώρα, το άκρον άωτον της σύγχυσης- δεν τοποθετήθηκαν για την ουσία των τροπολογιών. Στην ουσία δεν είπαν τίποτα. Μόνο ο κ. Δένδιας ψέλλισε κάποια ζητήματα στην τροπολογία του νομοσχεδίου του Υπουργείου Μεταναστευτικής Πολιτικής και μάλιστα με κάποιες εικασίες -δεδομένα πουθενά. Άρα ήρθαν εδώ πέρα αρματωμένοι και τελικά τα πυρά ήταν άσφαιρα, ήταν τζούφιες οι βολές. Τέλος πάντων, νομίζω ότι κρινόμαστε.

Καταλαβαίνουμε όλοι πολύ καλά ότι είναι ένα από τα τελευταία νομοσχέδια. Και δεν είναι ένα από τα τελευταία νομοσχέδια, επειδή, όπως είπε ο κ. Δένδιας, το φέραμε γιατί έπρεπε να περάσουν οι τροπολογίες. Είναι δυνατόν; Πρώτον, η δρομολόγηση της διαδικασίας για να μπει στην Ολομέλεια, είχε καθοριστεί πολύ πριν ξεκινήσει η συζήτηση για τον προϋπολογισμό. Και δεύτερον, διακόπηκαν από έκτακτα γεγονότα, όπως θυμάστε με τα θλιβερά γεγονότα που συνέβησαν στη δυτική Αττική, και άλλαξε ο προγραμματισμός της νομοθέτησης. Να μη συνεχίσω άλλο. Νομίζω ότι όλοι έχουμε πεισθεί για το αν χρειάζεται να περάσουν οι τροπολογίες σ’ αυτό το διάστημα, γιατί κλείνει ο χρόνος.

Επίσης, κάνοντας έναν σχεδιασμό για κάθε Υπουργείο, μεριμνούμε και λύνουμε προβλήματα χρονίζοντα, που εσείς είχατε δημιουργήσει, εσείς τα αφήσατε ανοιχτά. Εμείς ήμασταν κάτω από την πίεση των δύο πρώτων χρόνων, και δεν προλαβαίναμε να βάλουμε σε μια σειρά το πρόγραμμά μας και λοιπά.

Όμως, μετά τη δεύτερη αξιολόγηση, εγώ νομίζω ότι πραγματικά και οι έκτακτες και οι κατεπείγουσες συνεδριάσεις έχουν εκλείψει και ακολουθείται η διαδικασία κανονικά, εκτός ελαχίστων εξαιρέσεων και η εικόνα έχει βελτιωθεί πάρα πολύ και θα συνεχίσει να βελτιώνεται.

Επί της ουσίας τώρα σε κάποιες αιτιάσεις. Ο κ. Λοβέρδος έκανε την κριτική ότι η ίδρυση -λέει- του οργανισμού δεν αποδεικνύει από μόνη της ότι δημιουργείται μια στρατηγική. Μα προφανώς, αφού δεν υπήρχε Ελληνικός Διαστημικός Οργανισμός. Πώς μπορείς να σχεδιάσεις στρατηγική; Ή μέσα στο νομοσχέδιο που συστήνεται ο οργανισμός θα βάλεις τη στρατηγική; Αυτά είναι ανήκουστα. Δεν μπορεί κάποιος να απαντήσει σοβαρά -και μάλιστα όταν έχουμε πει ότι έρχεται και κουμπώνει αυτό το νομοσχέδιο με ένα γενικότερο πλέγμα δράσεων, στις οποίες να μην αναφερθώ ξανά, τις είπε και ο Υπουργός Ψηφιακής Πολιτικής, με την κύρωση του Hellas Sat, με την κοιτίδα νεοφυούς επιχειρηματικότητας, με τη δημιουργία κατασκευών μικροδορυφόρων και λοιπά. Άρα υπάρχει μια γενικότερη στρατηγική, ένας συνολικός σχεδιασμός για το πως ακριβώς πορευόμαστε σ’ αυτόν τον κρίσιμο κλάδο της εθνικής οικονομίας.

Και άλλο ένα που θέλω πραγματικά να ρωτήσω τους συνάδελφους της Αντιπολίτευσης, οι οποίοι έχουν ακόμα έστω κάποια ψήγματα αμφιβολίας για το αν εμείς θέλουμε λέει να κάνουμε ρουσφέτια. Κρίνοντας βέβαια εξ ιδίων τα αλλότρια βάζουν τέτοιες αιτιάσεις. Σοβαρά μιλάμε τώρα; Πόσοι νομίζετε ότι θα είναι σε αυτόν τον οργανισμό; Τετρακόσια άτομα; Μιλάμε για έναν ευέλικτο οργανισμό. Δεν ξέρω τώρα, να μην προδικάσω κιόλας. Νομίζω όμως, ότι, όπως είπαν στις επιτροπές οι αρμόδιοι φορείς που έχουν την εμπειρία και την τεχνογνωσία, ένας μικρός αριθμός εργαζομένων θα μπορούσε να πετύχει τον σκοπό για τον οποίο ιδρύεται ο οργανισμός. Αυτό είπαν οι φορείς. Δηλαδή, αυτό μας πείραξε; Οι μερικές δεκάδες άνθρωποι; Αυτά είναι τα ρουσφέτια μας; Σοβαρά μιλάτε;

Εδώ πέρα μιλάμε για το αν υπάρχει η αναγκαιότητα, αν υπάρχει πρόβλημα, αν υπήρχε κενό μέχρι τώρα στο ζήτημα της διαστημικής αδειοδότησης και των δραστηριοτήτων. Και κάτι άλλο: Τα διαστημικά αντικείμενα ποιος θα παίρνει απόφαση για το αν θα αδειοδοτηθούν ή όχι;

Ποιος θα παίρνει απόφαση γι’ αυτόν που θα μπορεί να κάνει χρήση τεχνολογίας και πληροφοριών, οι οποίες μπορούν να άπτονται και να επηρεάζουν την εθνική άμυνα ή την εθνική ασφάλεια; Σοβαρά μιλάτε; Και δεν θα έχει ευθύνη ο Υπουργός; Από πού και ως πού; Ποιος το εισηγείται αυτό να το ξέρω και να μπορώ να πω «ναι, εντάξει, να το δώσουμε σε έναν τεχνοκράτη, σε έναν άριστο, σε έναν του Χάρβαρντ και αυτός θα ξέρει»; Ή να το δώσουμε, για παράδειγμα, στον ιδιωτικό τομέα ενός άλλου κράτους, γιατί είναι ήδη έτοιμοι αυτοί και ξέρουν. Το εισηγείστε αυτό πραγματικά; Δεν νομίζω. Δεν ανοίγουμε σούπερ μάρκετ εδώ. Δεν αδειοδοτούμε καφετέρια. Να ξέρουμε γιατί μιλάμε.

Θέλω να κλείσω, γιατί τελικά το χρησιμοποίησα το δεκάλεπτο.

Καλώ τα κόμματα της Αντιπολίτευσης, κλείνοντας να ξανασκεφθούν, γιατί από την πρώτη στιγμή που ακούστηκε η πρωτοβουλία της Κυβέρνησης στις αρχές του χρόνου για την ίδρυση διαστημικού οργανισμού περάσαμε κάποια στάδια, από τη χλεύη και τη διακωμώδηση, στην αποδοχή ότι είναι αναγκαίο, στην αναγκαιότητα. Τελικά, πού καταλήγουμε; Στη στάση της καταψήφισης. Αυτό και αν είναι ανακολουθία. Αυτό και αν είναι αναντιστοιχία. Αυτό και αν είναι δείγμα μη σοβαρού πολιτικού λόγου, μάλιστα, όταν επικαλείσαι κιόλας ότι θέλεις να επανέλθεις στην εξουσία για να εξυπηρετείς τα συμφέροντα του ελληνικού λαού.

Καλώ, λοιπόν, όλες τις πτέρυγες του Κοινοβουλίου να κάνουν άλλη μια σκέψη τελευταία και να υπερψηφίσουν το παρόν νομοσχέδιο. Δεν προσφέρεται για μικροπολιτικές σκοπιμότητες, ούτε για αντεγκλήσεις και διαγκωνισμούς. Είναι κρίσιμη και η στιγμή που ψηφίζεται αυτό το νομοσχέδιο. Μόλις προχθές ήταν εδώ ο Γενικός Διευθυντής του Ευρωπαϊκού Διαστημικού Οργανισμού ο κ. Βέρνερ. Νομίζω ότι πρέπει κι εμείς ως Εθνική Αντιπροσωπεία να σταθούμε στο ύψος των περιστάσεων και σε αυτό που περιμένουν κιόλας οι νέοι άνθρωποι από εμάς.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει η κ. Ασημακοπούλου.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εντάξει, όχι και κρίσιμο και ζωτικής σημασίας το νομοσχέδιο για την ESA, κύριε συνάδελφε.

**ΜΑΡΙΟΣ ΚΑΤΣΗΣ:** Προσωπική μου γνώμη.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Εντάξει, τη σέβομαι την προσωπική σας γνώμη. Ο συνάδελφος έκλεισε, λέγοντας ότι είναι εξαιρετικά κρίσιμο και ζωτικής σημασίας το θέμα που συζητάμε. Όλα τα πράγματα που συζητάμε στη Βουλή είναι σοβαρά. Εδώ, συζητάμε τώρα για να φτιάξουμε μια NASA όταν στη χώρα υπάρχουν πάρα πολύ σοβαρά προβλήματα. Νομίζω ότι εκφράζω λίγο και τον κόσμο, ο οποίος μπορεί να μας ακούει και να μην είναι τόσο μέσα στην κουβέντα μας.

Δεύτερον, στην ESA, που εκφράσατε ένα άγχος γιατί ήταν εδώ εκπρόσωπός της –σεβαστό, τον δεχθήκαμε στη Βουλή, μας μίλησε πολύ ωραία- τους πληρώνουμε 10 εκατομμύρια το χρόνο. Δεν είμαστε τζάμπα εκεί.

**ΜΑΡΙΟΣ ΚΑΤΣΗΣ:** Επιστροφές τι είχαμε;

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όπως σας είπα, επιστροφές επί ημερών μας είχαμε πάρα πολλές.

Κύριε Πρόεδρε, συγγνώμη, ξέφυγα στο διάλογο με τον συνάδελφο.

Κύριε Υπουργέ –για να επανέλθω- συζητάμε για το νομοσχέδιο αυτό. Εγώ θα σχολιάσω τις απαντήσεις που δώσατε στις δύο τοποθετήσεις σας.

Κατ’ αρχάς, σας κάναμε μια κριτική σε σχέση με τη νομική μορφή που επιλέξατε. Μια τέτοια κριτική σας την είχαμε κάνει και στην επιτροπή. Και στην επιτροπή καταθέσατε ένα κείμενο της επιτροπής του ΟΗΕ για τη χρήση του εξωατμοσφαιρικού Διαστήματος, προκειμένου να μας πείτε –και το επαναλάβατε κι εδώ σήμερα- ότι στο πρώτο κομμάτι του νομοσχεδίου, που αφορά στην αδειοδότηση των διαστημικών δραστηριοτήτων, ακολουθήσατε αυτό το κείμενο και ότι το κείμενο αυτό δεν αναφέρει κάπου ότι όλες οι αρμοδιότητες ανήκουν στον Υπουργό.

Έχοντας την ευκαιρία να το μελετήσουμε, στο άρθρο 3 του κειμένου αυτού ορίζεται ότι αρμόδιος να αδειοδοτεί μπορεί να είναι ή ο Υπουργός ή μια αρχή. Κοινώς, δεν σας υποχρεώνει αυτό σε μία κατεύθυνση. Αντιθέτως, σας δίνει την επιλογή ή όλα να περνούν από τον Υπουργό ή να φτιάξετε μια ανεξάρτητη αρχή.

Όσον αφορά στον διαστημικό οργανισμό, πραγματικά δεν ξεκαθαρίζετε μέσα στο κείμενο του νομοσχεδίου –και αυτή είναι η βασική μας ένσταση και θέλω να την καταλάβετε- ποια θα είναι τα όρια της δικής σας αρμοδιότητας, δηλαδή του αρμόδιου Υπουργού Ψηφιακής Πολιτικής και της ανώνυμης εταιρείας που συστήνετε.

Και σας ρωτώ: Τελικά με ποιον θα εκπροσωπούμαστε στην ESA; Εσείς θα μας εκπροσωπείτε; Θα μας εκπροσωπεί κάποιος από αυτή την ανώνυμη εταιρεία;

Στο νομοσχέδιο ορίζεται ότι στους σκοπούς της εταιρείας περιλαμβάνεται ο συντονισμός των εθνικών εκπροσώπων στον τομέα του διαστήματος. Μια ανώνυμη εταιρεία, όμως, δεν μπορεί να συντονίζει φορείς του δημοσίου, ούτε μπορεί να διαμορφώνει εθνική στρατηγική, γιατί πρόκειται κατ’ εξοχήν για ένα σκοπό δημοσίου συμφέροντος. Δεν μου απαντήσατε επαρκώς σ’ αυτό.

Όσον αφορά στην υπερσυγκέντρωση στο πρόσωπό σας και στην επιλογή αυτήν την οποία κάνατε, φέρνετε ένα καινούργιο επιχείρημα στο τραπέζι. Τι επιχείρημα αυτό; Το είπε και ο εισηγητής σας. Λέει: Εάν ήθελα να τα κρατήσω όλα για τον εαυτό μου, αφού τα είχα ως Υπουργός, γιατί να τα δώσω σε μία ανώνυμη εταιρεία;

Πρώτον, δεν τα είχατε εσείς, τα είχε ένας άλλος Υπουργός, γιατί δεν υπαγόταν σε σας. Ας ξεκινήσουμε από εκεί. Το πήρατε, λοιπόν, στο Υπουργείο σας. Δεύτερον, το κάνατε για να ελευθερωθείτε, γιατί μέσα απ’ αυτή τη διαστημική υπηρεσία, η οποία έχει αυτούς τους κανόνες ανώνυμης εταιρείας, δεν έχετε τους ίδιους περιορισμούς που είχατε σαν Υπουργός. Δεν μπορούσατε σαν Υπουργός να προσλάβετε όσους ανθρώπους θέλατε, ενώ μέσα από αυτήν την εταιρεία μπορείτε να το κάνετε.

Αυτή, λοιπόν, είναι η απάντηση στο επιχείρημα γιατί δεν το κρατήσατε και φτιάξατε αυτήν την εταιρεία. Γι’ αυτό ακριβώς σας εγκαλούμε. Το κάνετε για να ξεφύγετε από τους κανόνες του δημοσίου και στις προσλήψεις και στη μισθοδοσία, επίσης.

Είπε ο φίλτατος εισηγητής ότι «Εντάξει, δεν θα πάρουμε και τετρακόσιους ανθρώπους». Πόσους θα πάρετε; Δεν ξέρω αν παρατηρήσατε, αλλά στον προϋπολογισμό του 2018 έχετε προϋπολογίσει τι ακριβώς θα κοστίσει αυτό; Τι θα κοστίσει, για να πάρουμε μία εικόνα; Αν προϋπολογίζετε 100 εκατομμύρια ευρώ, τότε καταλαβαίνουμε ότι δεν θα είναι τρεις άνθρωποι ή θα είναι τρεις ακριβοπληρωμένοι άνθρωποι. Αν προϋπολογίζεις 300.000 ευρώ, τότε συζητάμε κάτι διαφορετικό.

Σε κάθε περίπτωση ούτε προϋπολογισμός υπάρχει ούτε σχέδιο υπάρχει ούτε ξέρουμε που θα βρείτε τα λεφτά για να το κάνετε αυτό το πράγμα, εκτός από τα χρήματα τα οποία έρχονται από τα προγράμματα, από τις επιστροφές, επειδή πληρώνουμε 10 εκατομμύρια στην ESA, με αυτά τα χρήματα. Εσείς αυτά τα χρήματα θέλετε να τα μοιράσετε στους δικούς σας και να τα κάνετε προσλήψεις. Αυτή είναι η κριτική που σας κάνουμε στο νομοσχέδιο.

Περνώ στις τροπολογίες, κύριε Υπουργέ, και ξεκινώ με τι δική σας για τη διαφήμιση και την παράταση. Σας κάναμε κριτική στο νομοσχέδιο, οπότε προφανώς δεν θα είμαστε θετικοί στην τροπολογία, η οποία παρατείνει ένα πράγμα που φτιάξατε με ένα νομοσχέδιο, στο οποίο κάνατε μία γιγάντια πολιτική κυβίστηση. Αρχίσατε με ένα τελείως διαφορετικό σύστημα και καταλήξατε σε ένα διαφορετικό. Και αφού καταλήξατε να δώσετε το σύστημα να το φτιάξουν οι καναλάρχες, τους κάνετε και δώρο τη μείωση της φορολογίας τους, έτσι για να συνεννοηθούμε για το πού καταλήξαμε με αυτό. Τώρα δίνετε και μία παράταση για να εξυπηρετήσετε ακόμα περισσότερο.

Κατά τα άλλα εμείς είμαστε αυτοί που εξυπηρετούμε τα συμφέροντα των καναλαρχών, όχι εσείς που φέρνετε άλλη μία τροπολογία για να υπηρετήσετε τα συμφέροντά σας και το λέτε και από το Βήμα τούτο.

Πάμε στο θέμα της ανακοίνωσης της κοιτίδας. Είναι ευπρόσδεκτη η όποια κίνηση για τη νεοφυή επιχειρηματικότητα, για τη στήριξη της καινοτομίας. Εδώ απλά θα σας πω ότι επιφυλασσόμεθα. Υπό ποία έννοια; Σε τρεις μήνες θα ρωτήσουμε στο πλαίσιο του κοινοβουλευτικού ελέγχου: «Τι γίνεται, κύριε Υπουργέ; Πού βρέθηκαν τα λεφτά για τη θερμοκοιτίδα; Μπήκαν λεφτά; Ξεκίνησε να λειτουργεί; Ποια ήταν τα οφέλη;» Ισχυρίζεστε ότι θα έχουμε πολλά οφέλη. Βάζετε ψηλά τον πήχη. Πάρα πολύ ωραία. Θα βάλω και εγώ ψηλά τον πήχη στην ερώτηση που θα σας κάνω στο άμεσο μέλλον.

Για να κλείσω με την αρχική σας τοποθέτηση, θέλω να απαντήσω και σε έναν χαρακτηρισμό. Σημειώνω ότι την πρόταση του συναδέλφου κ. Κωνσταντινέα για την Καλαμάτα την άκουσα με μεγάλο ενδιαφέρον. Δεν τοποθετηθήκατε σε αυτό. Υποθέτω ότι δεν σας αρέσει να στηρίζετε κάτι το οποίο ξεκίνησε επί ημερών του κ. Σαμαρά και είναι στην εκλογική του περιφέρεια. Είναι γνωστά εξάλλου τα συναισθήματα που τρέφετε για τον κ. Σαμαρά. Αλλά κάνετε μία πολιτική κριτική στο θέμα του Wi-Fi. Είπατε ότι η εξαγγελία που είχε κάνει τότε ο κ. Σαμαράς ήταν μία μεγαλοστομία, οι σύμβουλοί του δεν του το είχαν πει καλά και δεν μπορούσε να το κάνει. Ήθελα απλώς να το διευκρινίσω, γιατί προφανώς η κριτική βασίζεται στο αποτέλεσμα ότι δεν επετεύχθη αυτό στο άμεσο μέλλον.

Δεν εννοούσε ο κ. Σαμαράς να το κάνει αυτό με εσάς στην Κυβέρνηση. Εννοούσε με κυβέρνηση της Νέας Δημοκρατίας. Και εάν είχε μείνει η κυβέρνηση της Νέας Δημοκρατίας και αυτό και πολλά άλλα θα είχαν γίνει, όχι μόνο στο θέμα του wi-fi.

Πάμε να συζητήσουμε για το θέμα του τι είπατε για τον διαγωνισμό των αδειών και στο πλαίσιο αυτού για τα πόθεν έσχες. Εγώ σας δήλωσα –και δεν αλλάζει η γνώμη μου- ότι περιμένουμε να δούμε μέσα από το διαγωνισμό εν τοις πράγμασι, εάν όντως αυτά που λέτε, δηλαδή ότι έχετε προβλέψει ότι έχουν ελεγχθεί τα πόθεν έσχες, είναι σωστό.

Εγώ τοποθετούμαι ότι σηκώσατε το γάντι και είπατε ότι πρέπει να πούμε τι πιστεύουμε για τα πόθεν έσχες. Προφανώς πρέπει να κάνουμε πόθεν έσχες. Υπάρχει καμμία αμφιβολία γι’ αυτό;

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Κάνετε παρέμβαση και στη δικαιοσύνη;

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ένα λεπτό, γιατί θέλω να σας ρωτήσω κι εσάς κάποια πράγματα γι’ αυτό.

Προφανώς πρέπει να κάνουμε πόθεν έσχες, και εμείς και οι σύζυγοί μας. Αυτούς με το σύμφωνο συμβίωσης δεν πρέπει να τους βάζουμε στα πόθεν έσχες;

Θέλετε να απαντήσετε σε αυτό, κύριε Υπουργέ;

**ΜΑΡΙΟΣ ΚΑΤΣΗΣ:** Σαφέστατα!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ο κ. Τσίπρας το ξέρει αυτό; Γιατί στο προηγούμενο πόθεν έσχες του δεν είχε βάλει την κυρία με την οποία έχει κάνει σύμφωνο συμβίωσης. Φέτος το έβαλε. Εγώ δεν ισχυρίζομαι ότι αυτό είναι παράνομο, γιατί έχω κοιτάξει τη νομοθεσία. Δεν είναι παράνομο. Υπήρχε μια ασάφεια στον νόμο, που δεν υπάρχει τώρα με τον καινούριο νόμο και καλώς δεν υπάρχει. Τουλάχιστον, σύμφωνα με το Συμβούλιο της Επικρατείας δεν υπάρχει, εάν και δεν το έχετε νομοθετήσει ξεκάθαρα. Δεν είναι ξεκάθαρο.

Οπότε μη συζητάμε για το ηθικό σε σχέση με το πόθεν έσχες με τόση μεγαλοστομία. Προφανώς, πρέπει να κάνουμε πόθεν έσχες. Δεν είπε κανείς κάτι άλλο.

Σας έκανα και μία άλλη ερώτηση, κύριε Υπουργέ, και αποφασίσατε ότι δεν θα απαντήσετε, γιατί επιλέγετε μεταξύ του χιούμορ και της σιωπής. Έτσι λέτε. Εντάξει!

Σας έκανα μία ερώτηση, λοιπόν, για τη σχέση σας με τον κ. Βαξεβάνη, για την εφημερίδα και το πού προέρχονται τα κονδύλια της μονοπρόσωπης ΙΚΕ του κ. Βαξεβάνη, εάν δίνετε διαφήμιση και ποια είναι η σχέση σας. Βέβαια πήρα απάντηση από το twitter του κ. Βαξεβάνη. Δεν ξέρω ποιο είναι το θέμα. Ίσως υπάρχουν συγκοινωνούντα δοχεία εκεί. Δεν μου απαντήσατε σε αυτό.

Κάνατε, όμως, ένα σχόλιο που θα το διαβάσω από το κινητό μου: «Έχετε ρίξει το επίπεδο του πολιτικού διαλόγου στα Τάρταρα. Τη μία αναπαράγετε fake news, την άλλη ρήσεις του Αϊνστάιν που δεν ειπώθηκαν ποτέ, την τρίτη μεταφέρετε άκριτα κάτι που διαβάσατε στο twitter προ διλέπτου». Το διαβάζω από το twitter σας, οπότε μην μου πείτε ότι το διαβάζω άκριτα. Είναι στο twitter σας, να το!

Κατ’ αρχάς, αυτό αναφέρεται στη χθεσινή ρήση του κ. Μητσοτάκη, που είπε ότι «ο ορισμός της τρέλας σύμφωνα με τον Αϊνστάιν» –και εάν το «γκουγλάρετε» θα δείτε ότι πολλοί το αποδίδουν στον Αϊνστάιν αυτό, άλλοι το αποδίδουν στον Σω και αλλού- «είναι να κάνεις το ίδιο και να περιμένεις διαφορετικό αποτέλεσμα», αναφερόμενος στο ότι συνεχίζετε να υπερφορολογείτε και πιστεύετε ότι έτσι κάποια στιγμή θα ανακάμψει η ελληνική οικονομία. Έχει σημασία, ειλικρινά, ποιος το είπε; Επειδή θέλετε σοβαρότητα και επίπεδο στον πολιτικό διάλογο, το επίπεδο το είδαμε από τον κ. Κωντσταντινέα, ο οποίος είπε πριν ότι είμαστε όλοι άσχετοι. Εάν θέλετε επίπεδο, μπείτε στο twitter του κ. Πολάκη και απολαύστε επίπεδο!

Όμως, σε κάθε περίπτωση, η ουσία μετράει. Μετράει ποιος το είπε; Δηλαδή, εάν σας πω εγώ: «η τρέλα πάει στα βουνά», τι θα μου πείτε; Ποιος το είπε; Δεν ξέρουμε όλοι ότι η τρέλα δεν πάει στα βουνά;

**ΣΠΥΡΙΔΩΝΑΣ ΛΑΠΠΑΣ:** Ο Ζαχαρίας Παπαντωνίου!

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Είδατε; Δεν έχει σημασία ποιος λέει κάτι, σημασία έχει εάν είναι αλήθεια. Και να σας πω κάτι, κύριε Υπουργέ; Το πρόβλημά σας δεν είναι ότι έχετε πρόβλημα με τον ορισμό της τρέλας. Έχετε πρόβλημα με τον ορισμό της αλήθειας, έχω αρχίσει να πιστεύω.

Και για να κλείσω, κύριε Πρόεδρε, και ευχαριστώ θερμά για την ανοχή σας, επειδή με λόγια καμμία φορά με τα ψέματά σας δεν τα βάζει κάποιος, λένε ότι μία εικόνα είναι χίλιες λέξεις. Για το θέμα τον τροπολογιών και της σημασίας που έχει για εσάς το νομοσχέδιο: Αυτό, κύριε Υπουργέ, είναι το σώμα του νομοσχεδίου. Είναι είκοσι μία σελίδες, είκοσι τρεις με τις υπογραφές -για να μην σας αδικήσω- και είκοσι εννέα άρθρα. Αυτό είναι το σώμα του νομοσχεδίου και αυτές εδώ είναι οι τροπολογίες.

Αυτή είναι η εικόνα της αλήθειας. Πείτε ό,τι θέλετε για την καλή και την κακή νομοθέτηση. Με την αλήθεια, όμως, δεν τα βάζει κανείς στο τέλος!

Ευχαριστώ πολύ, κύριε Πρόεδρε

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Ηλιόπουλος.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Θέλετε να μιλήσετε και εσείς; Απ’ ό,τι βλέπω, η τρέλα είναι στο επίκεντρο της κουβέντας. Θέλετε να τοποθετηθείτε τώρα έτσι, εκτός Κανονισμού; Αφήστε το για άλλη φορά.

**ΣΠΥΡΙΔΩΝΑΣ ΛΑΠΠΑΣ:** Το σύμφωνο συμβίωσης έχει εξομοιωθεί πλήρως ως προς τις συνέπειες με τον γάμο. Γι’ αυτόν τον λόγο το ΣτΕ…

**ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ:** Όχι στον νόμο περί «πόθεν έσχες», κύριε συνάδελφε. Είναι ακόμα προαιρετικό. Εγώ μιλώ μόνο για όσα ξέρω.

**ΣΠΥΡΙΔΩΝΑΣ ΛΑΠΠΑΣ:** Επειδή δεσμεύομαι από την εμπιστευτικότητα, δεν μπορώ να σας πω τι αποφάσισε προχθές η Επιτροπή του Πόθεν Έσχες, αλλά ως προς τις συνέπειες το σύμφωνο συμβίωσης γεννά κανονικά τις ίδιες συνέπειες με τον γάμο.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Τότε θα έπρεπε όλοι όσοι έχετε σύμφωνο συμβίωσης να τα έχετε δηλώσει.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Ηλιόπουλε.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Κύριε Πρόεδρε, ο τίτλος της χθεσινής και της σημερινής ημέρας είναι «Ζήτω η τρέλα!».

Έτσι για αρχή, θα απαντήσω στον κ. Παππά, ο οποίος δείχνοντας τα δεξιά έδρανα είπε ότι είμαστε ακροδεξιοί.

Τα τελευταία χρόνια οι συριζαίοι προσπαθούν να μας πείσουν ότι αυτοί είναι κάτι νέο, κάτι προοδευτικό και εμείς είμαστε οι κακοί φασίστες, οι οπισθοδρομικοί κ.λπ.. Μην νομίζετε ότι μ’ αυτές τις κορόνες μπορείτε να αλλάξετε την πραγματικότητα.

Εμείς πιστεύουμε στις αξίες και τις παραδόσεις της πατρίδας μας. Ως εκεί. Είμαστε πατριώτες Έλληνες εθνικιστές και δεν ντρεπόμαστε γι’ αυτό. Εσείς θα πρέπει να μας πείτε τι ακριβώς είστε.

 Η Αριστερά δεν είναι η αθώα περιστερά. Δεν είστε οι καλοί, που τόσα χρόνια προσπαθείτε να μας πείσετε ότι είστε και ότι τα κάνετε όλα τέλεια, ότι είσαστε τόσο κοινωνικοί, τόσο πολύ αγαπάτε τον λαό, γιατί ευτυχώς από τις πράξεις σας αποδεικνύεται ακριβώς το αντίθετο. Λέω «ευτυχώς», γιατί η Αριστερά θα ξαναέρθει στην κυβέρνηση μετά από χίλια χρόνια μετά από τη δική σας διακυβέρνηση.

Αποδείξατε με έργα και όχι με λόγια τι σημαίνει Αριστερά. Όταν θα έρθουμε και εμείς στην κυβέρνηση, θα αποδείξουμε τι σημαίνει εθνικισμός, τι σημαίνει πατριωτισμός και τότε ο Έλληνας θα μπορέσει να ζυγίσει τα αποτελέσματα των δύο διακυβερνήσεων σωστά και με κριτική σκέψη.

Είπε η κ. Βάκη πριν –για να συνεχίσω τον σχολιασμό των τελευταίων ομιλητών- ότι εσείς στους λαθρομετανάστες είπατε «καλώς τους!».

Δεν έχετε καταλάβει ότι αυτό ακριβώς είναι το πρόβλημα, ότι τους είχατε προετοιμάσει ότι με τη δική σας διακυβέρνηση μπορούν να έρθουν, να φέρουν και τις οικογένειές τους. Ήρθαν εδώ, τους είπατε και «καλώς τους!» και δεν καταλαβαίνετε ότι αυτό ακριβώς είναι το πρόβλημα, η ουσία του προβλήματος, ότι τους προσκαλέσατε και τους καλοδεχτήκατε και έχουν κατακλύσει την Ελλάδα.

Πιστεύετε ότι διασκορπίζοντάς τους συνεχώς στην ενδοχώρα θα λύσετε το πρόβλημα των νησιών. Προφανώς θα το δημιουργήσετε και σε όλη την υπόλοιπη Ελλάδα.

Οι άνθρωποι αυτοί –κακώς τους λέτε πρόσφυγες- βρίσκονταν σε χώρες οι οποίες δεν είναι σε πόλεμο. Τόσο απλά και τόσο ξεκάθαρα! Είναι λαθρομετανάστες. Έχουν εισβάλει στην πατρίδα μας. Είδαμε ότι τους φιλοξενήσατε και εχθές εδώ στη Βουλή και ήρθε και ο Πρόεδρος της Δημοκρατίας, ο Πρόεδρος της Βουλής. Όλοι αυτοί που βλέπαμε σαν ασυνόδευτα -και καλά!- προσφυγόπουλα, όπως μας τα παρουσιάζετε για να στάξει και ένα δάκρυ από το μάτι μας, ήταν κάτι μουσάτοι, μεγάλοι σε ηλικία, όλοι άνδρες. Ας μας το δικαιολογήσετε αυτό. Είναι οι μελλοντικοί τζιχαντιστές που θα ανατινάζονται. Αυτό είναι το «ευχαριστώ» σε όλες τις ευρωπαϊκές χώρες στις οποίες έχουν εισβάλει.

Μας είπατε πάρα πολλά όλες αυτές τις ημέρες και στον προϋπολογισμό, αλλά δεν είχα την ευκαιρία να το σχολιάσω γιατί μίλησα στην αρχή. Προσπαθείτε να πείτε ότι κάνετε κοινωνική πολιτική, ότι είσαστε πάρα πολύ φιλολαϊκοί στις πολιτικές σας. Αποδεικνύεται το αντίθετο.

Επειδή ασχολείστε και με το ίντερνετ δεν ξέρω αν είδατε πριν από λίγο το σημερινό ξύλο στο Ειρηνοδικείο, κύριε Υπουργέ. Και αυτό μάλλον θα εντάσσεται στις μεθόδους που χρησιμοποιεί η Αριστερά, για να καταλήξουν όλα τα σπίτια στα χέρια τραπεζιτών σύμφωνα με την ανακατασκευή του δικού σας συνθήματος. Δεν ξέρω αν μετά θέλετε να εξηγήσετε γιατί συμβαίνει αυτό.

Αύριο θα έρθει μια τροπολογία, που θα την συζητήσουμε εδώ, στη Βουλή, σύμφωνα με την οποία θα στέλνετε φυλακή όσους προσπαθούν να διακόψουν πλειστηριασμούς. Αυτό είναι το αποτύπωμα της δικής σας Κυβέρνησης. Είπατε και άλλα.

Τέλος πάντων, δεν θα συνεχίσω να σχολιάζω. Θα σχολιάσω μόνο την τροπολογία με γενικό αριθμό 1374, που αφορά τα ΕΑΣ, στην οποία θα ψηφίσουμε «παρών», γιατί έχετε ξεφτιλίσει την ελληνική αμυντική βιομηχανία. Εμείς την ελληνική αμυντική βιομηχανία, τα οπλικά συστήματα τα θέλουμε έτσι όπως πρέπει να είναι, να αποδίδουν στο έθνος, στην πατρίδα μας αυτά που πρέπει να αποδώσουν.

Θα πρέπει να είμαστε αυτάρκεις και στους εξοπλισμούς, όπως κάνουν οι γείτονες χώρες, οι οποίες, όταν αγοράζουν εξοπλιστικά προγράμματα, παίρνουν και την τεχνογνωσία. Δεν έχετε μάθει τίποτα από αυτούς που μας επισκέπτονται τόσο συχνά. Θα επανέλθω και στην επίσκεψη του Ερντογάν.

Θα πρέπει, λοιπόν, τα αμυντικά συστήματα ουσιαστικά να προσδίδουν μια ανεξαρτησία στην πατρίδα μας. Δεν θα έλεγα ότι θα πρέπει να είναι κερδοφόρα, γιατί το κέρδος δεν είναι το παν στα αμυντικά συστήματα, αλλά θα πρέπει να αποδίδουν το εθνικό έργο που ουσιαστικά πρέπει να επιτελέσουν και όχι να τα ξεφτιλίζετε και να δίνουμε παράταση για να βγάλουν φορολογική ενημερότητα και δεν ξέρω εγώ τι άλλο λέει η τροπολογία. Δηλαδή, ξεφτιλίζουμε κυριολεκτικά την αμυντική μας βιομηχανία. Σ’ αυτήν την κατάντια την έχουμε φτάσει, να χρειάζεται παράταση για να δώσει φορολογική ενημερότητα ή ό,τι γράφεται μέσα στην τροπολογία.

Ήρθε ο Ερντογάν και για απάντηση, λοιπόν, έχουμε μια δήλωση του Τσαβούσογλου μέσα στη Βουλή της Τουρκίας, ο οποίος μας είπε ότι υπάρχουν τρεις τρόποι για να λύσουμε τις διαφορές μας. Ο ένας τρόπος είναι με τη διπλωματία, ο άλλος τρόπος είναι με τα διεθνή δικαστήρια και ο τρίτος τρόπος -μαντέψτε ποιος είναι- να μπουν να καταλάβουν τα νησιά μας.

Δεν είναι fake news. Είναι η πραγματικότητα. Δεν ξέρω αν το ακούσατε. Ειπώθηκε μέσα στη Βουλή της Τουρκίας. Αυτή είναι η απάντησή τους για τη φιλοξενία που τους προσφέραμε.

Για το νομοσχέδιο τοποθετήθηκα. Απλώς, λέω το συμπέρασμα της Χρυσής Αυγής: Απαιτείται αυτή η συγκεκριμένη εταιρεία, αφού θα είναι ανώνυμη εταιρεία -διαστημική εταιρεία, πείτε την, όπως θέλετε, είναι μια ανώνυμη εταιρεία- τη χρειάζεται η πατρίδα μας, αλλά δεν σας εμπιστευόμαστε να την κάνετε εσείς.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Δεν έχουμε να πούμε κάτι ιδιαίτερο σε σχέση με το νομοσχέδιο. Νομίζω ότι εξαντλήσαμε όλα τα περιθώρια. Φάνηκε, όμως, ότι πέρα από τις όποιες διαφωνίες, αντιπαραθέσεις, κορώνες ανάμεσα στον ΣΥΡΙΖΑ, τη Νέα Δημοκρατία, το ΠΑΣΟΚ κ.λπ., ανεξάρτητα αν ψηφισθεί ή όχι το συγκεκριμένο σχέδιο νόμου, στην ουσία αυτού του νομοσχεδίου νομίζω ότι υπάρχει πλήρης συμφωνία. Οι διαφωνίες είναι σε επιμέρους δευτερεύοντα, τριτεύοντα ζητήματα, σε νομοτεχνικά ζητήματα κ.λπ..

Είναι και αυτό ένα δείγμα, να το πω, στρατηγικής συναντίληψης ακόμα για την περίπτωση του διαστήματος, διότι κάποιος, διαβάζοντας και ασχολούμενος πολύ περισσότερο με τα ζητήματα της ευρωπαϊκής πολιτικής για το διάστημα -εμείς ως Κομμουνιστικό Κόμμα Ελλάδας τα παρακολουθούμε- μπορεί όντως να βγάλει πολύτιμα συμπεράσματα για την ενιαία στρατηγική νεοφιλελεύθερων κομμάτων, υποτιθέμενων αριστερών, σοσιαλδημοκρατικών, που είναι σε μια κοινή πορεία, σε μια κοινή κατεύθυνση.

Δεν έχω να πω κάτι περισσότερο. Θα περάσω απευθείας στις τροπολογίες. Να πω, κατ’ αρχάς, ότι δεν είναι είκοσι τροπολογίες. Έχει τουλάχιστον δύο πολυτροπολογίες που, αν αθροίσεις αυτές τις δύο πολυτροπολογίες, σου βγάζουν άλλες είκοσι. Έτσι είναι. Δηλαδή, βρήκαμε τον Παππά τώρα για να περάσουμε μερικές δεκάδες τροπολογίες, όχι να θάψουμε καμπόσους. Απέτυχε η απόπειρα της τροπολογίας για την απεργία και σου λέει ότι είναι ευκαιρία να βάλουμε εδώ και ό,τι κάτσει.

**ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):** Για τις απεργίες δεν είναι στο δικό μου.

**ΕΜΜΑΝΟΥΗΛ ΣΥΝΤΥΧΑΚΗΣ:** Σε σχέση με την τροπολογία του Υπουργείου Περιβάλλοντος, σε σχέση με τον τομέα της ηλεκτρικής ενέργειας της ΥΚΩ, προσπάθησε ο Υπουργός να το περάσει στα ψιλά, όπως και οι άλλες πολιτικές δυνάμεις, αλλά ουσιαστικά τι κάνει; Κάνει μια ανακατανομή των κλιμακίων ΥΚΩ. Δεν υπάρχει ουσιαστική μείωση του κόστους ηλεκτρικής ενέργειας για τη λαϊκή οικογένεια και αυτό η Κυβέρνηση θέλει να το εμφανίσει ως ένα φιλολαϊκό μέτρο.

Τι κάνει; Κάνει απλώς μια διαφορετική ανακατανομή. Για τη μεγάλη μάζα των λαϊκών νοικοκυριών κάτω των 1600 kWh η διαφορά είναι ισχνή και μη υπολογίσιμη. Είναι κάτω του ευρώ.

Το σημαντικότατο ζήτημα ποιο είναι; Είναι η εκτίναξη για όσους έχουν νυχτερινό ρεύμα, στο οποίο έχει καταφύγει πάρα πολύς κόσμος λόγω της κρίσης.

Το τελευταίο και πιο σημαντικό είναι αυτό που αναφέρεται στην παράγραφο 2 του άρθρου 36 του ν. 4067/2012, που αντικαθίσταται, και το οποίο αναφέρει ρητά το εξής: Σε περίπτωση ελλείμματος ή πλεονάσματος οι χρεώσεις αναπροσαρμόζονται μετά από εισηγήσεις της ΡΑΕ. Και επειδή συνήθως είναι ελλειμματικοί, η αναπροσαρμογή των χρεώσεων θα πηγαίνει προς τα πάνω, δηλαδή θα αυξάνονται.

Άρα, κοινωνική δικαιοσύνη δεν είναι η ανακατανομή από τη μια κατηγορία στην άλλη, αλλά η διασφάλιση των διευρυμένων ενεργειακών αναγκών του λαού σε μια εποχή που ενώ η χώρα μας έχει τόσα ενεργειακά αποθέματα, είναι πάμφτωχη στην ενεργειακή πολιτική.

Σε σχέση με την τροπολογία με γενικό αριθμό 1882 που αφορά στη μεταναστευτική πολιτική, είναι η πολλοστή φορά που παρατείνεται η κατάσταση σύναψης δημοσίων συμβάσεων κατά παρέκκλιση της κανονικής διαδικασίας, η πολλοστή φορά που παρατείνεται η παροχή διοικητικής στήριξης από το Υπουργείο Εσωτερικών προς το νεοσύστατο Υπουργείο Μεταναστευτικής Πολιτικής, που δεν είναι πλέον νεοσύστατο, καθώς έχει περάσει πάνω από ένας χρόνος που έχει συσταθεί.

Σε ό,τι αφορά στην παράταση του καθεστώτος των αποσπάσεων ή των προσλήψεων προσωπικού με συμβάσεις ορισμένου χρόνου, το προσφυγικό-μεταναστευτικό πρόβλημα, λόγω της διατήρησης, αλλά και αύξησης των αιτιών που το δημιουργούν, δηλαδή της πολιτικής της Ευρωπαϊκής Ένωσης που εγκλωβίζει πρόσφυγες και μετανάστες στην Ελλάδα -και την ίδια στιγμή τσακώνεται ο ΣΥΡΙΖΑ με τη Νέα Δημοκρατία, ενώ έχουν συμφωνήσει στην κοινή ευρωπαϊκή πολιτική για το προσφυγικό και το μεταναστευτικό και την παρουσία του ΝΑΤΟ στο Αιγαίο- αλλά και λόγω της γεωγραφικής θέσης της χώρας, δεν είναι προσωρινό και έκτακτο. Γι’ αυτό χρειάζεται σταθερό και μόνιμο προσωπικό σε μία σειρά θέσεις.

Επίσης, είμαστε κατηγορηματικά αντίθετοι με την ανάθεση εργασιών σχετικών με τη διαχείριση του προβλήματος στη διεκπεραίωση των αιτήσεων ασύλου σε προσωπικό της Ευρωπαϊκής Ένωσης.

Σε σχέση με την τροπολογία με γενικό αριθμό 1389 που αφορά στην παράταση των συμβάσεων επικουρικού προσωπικού των στρατιωτικών νοσοκομείων, δεν μας κάλυψε η εξήγηση που έδωσε ο κ. Βίτσας, ότι θα παρατείνει είκοσι τρεις συμβάσεις και άλλες δεκαέξι, ενώ, όπως μας είπε, είκοσι δύο θα τύχουν νέας σύμβασης. Τουλάχιστον ήταν λίγο αινιγματικός ο τρόπος που το ανέφερε αυτό, διότι είναι υπαρκτές οι ανάγκες των στρατιωτικών νοσοκομείων γι’ αυτές τις συγκεκριμένες ειδικότητες των τριάντα εννέα στρατιωτικών γιατρών. Άρα, έπρεπε να ανανεωθεί η σύμβαση και για τους τριάντα εννέα.

Βέβαια, εμείς θέτουμε το ζήτημα της μονιμοποίησης όλων των εργαζομένων που είναι με μερική απασχόληση, προκειμένου να είναι με πλήρη και αποκλειστική.

Σε σχέση με την «πολυ-τροπολογία» με γενικό αριθμό 1390 του Υπουργείου Εσωτερικών, στο πρώτο άρθρο -ας το πω έτσι- που αφορά στην πολιτική προστασία θα πούμε «ναι». Αφορά Στις εκατό δόσεις για τα οφειλόμενα στους δήμους που έληξε στα τέλη Νοεμβρίου.

Ως προς το επόμενο άρθρο -είναι οργανωτικό το θέμα- θα πούμε «παρών».

Στο άρθρο που αφορά την αναδιάρθρωση του ΦΟΔΣΑ, είχαμε διαφωνήσει με τη διάταξη 4071 του 2012 και θα ψηφίσουμε «παρών».

Στο άρθρο που αφορά την πολεοδομία θα ψηφίσουμε «κατά», διότι στην πραγματικότητα παρατείνεται το καθεστώς υποστελέχωσης των υπηρεσιών της πολεοδομίας και επιβαρύνεται το καθεστώς εργασίας των υπαλλήλων.

Σε σχέση με την παράταση της μεταφοράς των μαθητών, θα ψηφίσουμε «ναι».

Σε σχέση με την τροπολογία για τους παλιννοστούντες, επίσης θα ψηφίσουμε «ναι».

Στην «πολυ-τροπολογία» με γενικό αριθμό 1395 του Υπουργείου Υγείας έχουμε να πούμε τα εξής: Όσον αφορά Στο πρώτο άρθρο σχετικά με τις παρατάσεις προθεσμιών, θα ψηφίσουμε «παρών». Συμφωνούμε μ’ αυτήν την παράταση ως προς το μέρος της χρηματοδότησης για τη μισθοδοσία του προσωπικού και τις λειτουργικές δαπάνες της σχολής.

Δεν θα συμφωνήσουμε με το ζήτημα της αυτοτέλειας της σχολής. Έχουμε εκφράσει επιφυλάξεις τόσο στο διοικητικό μέρος, όσο και στο οικονομικό μέρος, όπου η έννοια της αυτοτέλειας ενδεχομένως να οδηγήσει στην αυτοχρηματοδότηση, κάτι που στην πράξη σημαίνει δίδακτρα γι’ αυτούς που την παρακολουθούν, αλλά και άλλες δραστηριότητες επιχειρηματικού τύπου. Με κριτήριο αυτό, δηλαδή τη μισθοδοσία του προσωπικού και την κάλυψη λειτουργικών δαπανών, θα πούμε «ναι».

Σε σχέση με τα γεωγραφικά όρια των Διοικήσεων Υγειονομικών Περιφερειών μέχρι το τέλος του 2018, το πρόβλημα, κατά τη γνώμη μας, δεν είναι τα γεωγραφικά όρια των ΔΥΠΕ, αλλά η δεδομένη αντιλαϊκή πολιτική της Κυβέρνησης στον τομέα της υγείας, οι περικοπές και τα πλαφόν στις παροχές, η αύξηση των πληρωμών των ασθενών, οι ελλείψεις σε δημόσιες υποδομές και η υποστελέχωσή τους.

Επίσης, σε ό,τι αφορά στην Εθνική Κεντρική Αρχή Προμηθειών Υγείας και την παράταση της θητείας τους μέχρι 31 Μαΐου του 2018, το πρόβλημα είναι οι περικοπές από τον κρατικό προϋπολογισμό που επιδρούν αρνητικά στον εξοπλισμό των δημόσιων μονάδων υγείας και επιτείνουν τις ελλείψεις. Ψηφίζουμε «παρών».

Σε σχέση με τους γιατρούς ΕΣΥ και το δικαίωμα να διεκδικούν άλλη θέση, επίσης, ψηφίζουμε «υπέρ», αν και το πρόβλημα είναι -επαναλαμβάνουμε- ότι δεν γίνονται προσλήψεις για να καλυφθεί το σύνολο των αναγκών.

Υπάρχουν και άλλα ζητήματα. Δεν προλαβαίνω να τα αναφέρω όλα.

Σε ό,τι έχει σχέση με τους επιθεωρητές και τους βοηθούς επιθεωρητών ΣΕΥΥΠ θα πούμε «παρών».

Όσον αφορά στην τροπολογία με γενικό αριθμό 1396, που αφορά στη ρύθμιση θεμάτων προσωπικού Πυροσβεστικού Σώματος και την παραμονή στην υπηρεσία του Πυροσβεστικού Σώματος για δύο χρόνια, δεν θα συμφωνήσουμε. Θα καταψηφίσουμε τη συγκεκριμένη τροπολογία για τον εξής λόγο: Δεν μπορούμε να συμφωνήσουμε με την παράταση του εργάσιμου βίου -εκεί οδηγεί το πράγμα, στην παράταση του εργάσιμου βίου- ακόμα και αν το ζητούν οι εργαζόμενοι αυτό. Λόγω της κρίσης, σου λέει, «Να πάω στην υπηρεσία, εκεί θα βγάζω περισσότερο από ό,τι αν είμαι στη σύνταξη».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Η τροπολογία, λοιπόν, αυξάνει τα όρια ηλικίας. Το ΚΚΕ μιλάει για μείωση των ορίων ηλικίας, ειδικά στους πυροσβέστες, οι οποίοι φτάνουν εξήντα χρονών και τους στέλνουν να σβήνουν φωτιές.

Το ίδιο ισχύει και για την τροπολογία με γενικό αριθμό 1401 που αφορά την ΕΥΠ, όπου επίσης εκεί αυξάνονται τα όρια ηλικίας, οπότε και μπαίνει το θέμα συνταξιοδότησης στα εξήντα επτά χρόνια. Ανοίγει εδώ, όπως και στην Πυροσβεστική και στον Στρατό, το «τυρί στη φάκα» για την επαναφορά συνταξιούχων στην υπηρεσία. Θα αφήσω το άλλο κομμάτι που αφορά σ’ αυτήν την τροπολογία. Θα εκφραστούμε κατά την ψηφοφορία.

Τελειώνοντας, τη βουλευτική τροπολογία θα την καταψηφίσουμε. Είναι μια τροπολογία των Βουλευτών του ΣΥΡΙΖΑ που αφορά στην τροποποίηση του καταστατικού αστικής μη κερδοσκοπικής εταιρείας. Αφορά τις κοινωνικές συνεταιριστικές επιχειρήσεις. Είναι μια τροπολογία για να κρατηθούν επιχειρηματικά μορφώματα σε δήμους και περιφέρειες και να αξιοποιηθούν στην πορεία ως εργαλεία για την προώθηση της επιχειρηματικότητας από την πλευρά της τοπικής αυτοδιοίκησης. Αντίθετα, θα έπρεπε όλες αυτές οι υπηρεσίες που αφορούν τη φροντίδα ηλικιωμένων, την παιδική φροντίδα, ΑμΕΑ, τους χρόνια πάσχοντες κ.λπ., να είχαν περάσει στην αποκλειστική ευθύνη του κράτους, με την επικουρική στήριξη των δήμων και τη γενναία, βέβαια, χρηματοδότηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε.

Ο κ. Λαζαρίδης έχει τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Και τι δεν ακούσαμε για άλλη μια φορά. Βέβαια, ακούσαμε για τις τροπολογίες. Μιλήσαμε και το πρωί γι’ αυτές. Είναι πολλές οι τροπολογίες. Όμως, όπως είπα και το πρωί, οι τροπολογίες έρχονται για να τακτοποιήσουν εκκρεμότητες και λάθη του παρελθόντος. Γιατί, βλέπετε, δεν μπορούμε να ξεχάσουμε τις πράξεις νομοθετικού περιεχομένου με τις οποίες νομοθετούσε η κυβέρνηση Σαμαρά-Βενιζέλου.

Δεν μπορούμε να ξεχάσουμε τα νομοσχέδια όπου ένα νομοσχέδιο ήταν ένα άρθρο με πάνω από πεντακόσιες σελίδες και είχε μέσα τα πάντα, ό,τι χωρούσε, αυτό που λέμε «Όλα τα έχει ο μπαξές». Και στη συνέχεια, με το πέρασμα του χρόνου, διαπίστωναν στην εφαρμογή και οι πολίτες και οι υπηρεσίες κ.λπ., τα τρομερά λάθη τα οποία υπήρχαν μέσα.

Ανέφερα κάποια παραδείγματα το πρωί. Είπα ότι εγώ προσωπικά έφερα από πλευράς Ανεξαρτήτων Ελλήνων μία τροπολογία για τα σχολεία. Είχαν περάσει μία διάταξη για τα σχολεία, όπου παραχώρησαν στους δήμους οικόπεδα για να κάνουν σχολεία. Και έβαλαν το χρονικό όριο των πέντε ετών. Δηλαδή, μέσα σε πέντε χρόνια έπρεπε ο δήμος να βρει τους πόρους, να κάνει τα σχέδια, να χτίσει το σχολείο, να εξοπλίσει το σχολείο και να το λειτουργήσει. Εάν είναι δυνατόν! Μηχανικός είμαι. Αυτό είναι αδύνατον. Δεν μπορεί να γίνει σε καμία περίπτωση. Πέρασαν τα πέντε χρόνια άπρακτα και κινδύνευαν οι δήμοι να χάσουν τα σχολεία. Πήγε το ΤΑΙΠΕΔ και άρχισε να ζητάει τα σχολεία -τα οικόπεδα, δηλαδή, όχι τα σχολεία- με αποτέλεσμα να φοβηθούν οι δήμοι. Και δικαίως φοβήθηκαν. Ήρθαν κάποιοι δήμαρχοι, με βρήκαν και είπαμε ότι θα κοιτάξουμε να το λύσουμε. Φέραμε την τροπολογία αυτή και τα πέντε χρόνια τα έκανε πενήντα. Και το τακτοποιήσαμε.

Ξέρετε ποιοι καταψήφισαν αυτήν την τροπολογία, γιατί ξέχασα το πρωί να το αναφέρω; Η Νέα Δημοκρατία, η Χρυσή Αυγή και το ΚΚΕ. Αυτά τα τρία κόμματα καταψήφισαν την τροπολογία αυτή, με την οποία γλίτωσαν τα οικόπεδα και μπορούν πλέον στο μέλλον να κάνουν οι δήμοι σχολεία.

Ένας ομιλητής από τη Νέα Δημοκρατία έκανε κάποια αναφορά για το παρελθόν κ.λπ.. Καλό είναι να μην κάνουν πολλές αναφορές στο παρελθόν, γιατί το χρέος της χώρας αυτοί το έφεραν στο 120%. Να μην ξεχνάμε ότι τη γεωργία από το 23% που ήταν το 1981, την παρέδωσαν τον Δεκέμβριο του 2014 στο 3%. Τα λέω αυτά, για να θυμόμαστε και τα νούμερα, αλλά και τα απόλυτα μεγέθη. Δεν είναι απλώς ότι τότε η γεωργία ήταν στο 23%! Το 1981 η γεωργία απέδιδε 10,5 δισεκατομμύρια στο ΑΕΠ της χώρας. Και τον Δεκέμβριο του 2014 που την κατέβασαν στο 3%, η γεωργία απέδιδε περίπου 5 δισεκατομμύρια. Τέτοια ήταν η καταστροφή!

Να μην προχωρήσουμε στην αποβιομηχάνιση της χώρας και στην καταστροφή του παραγωγικού ιστού. Επάνω στην Μακεδονία το ζούμε. Έστειλαν την «ΒΙΟΧΑΛΚΟ» στο εξωτερικό. Η «ΒΙΟΧΑΛΚΟ», ξέρετε, είναι το 7% του συνόλου των εξαγωγών της χώρας. Και, όμως, έχει κάνει φορολογική έδρα στο εξωτερικό. Στην δική τους την περίοδο ήταν.

Επιδοτούσαν το ξήλωμα των αμπελιών. Επιδοτούσαν τους αγρότες για να ξηλώνουν τα αμπέλια, να βγάζουν τα καπνά, να σταματήσουν την παραγωγή των καπνών. Και κουνούν το δάκτυλο για οικονομική πολιτική!

Ξέρετε κάτι άλλο; Στη Συρία, στα πέντε χρόνια του πολέμου, το ΑΕΠ συρρικνώθηκε 28%, όσο συρρίκνωσαν το ΑΕΠ της χώρας αυτά τα δύο κόμματα, το ΠΑΣΟΚ και η Νέα Δημοκρατία. Και ζητούν τώρα να τους εμπιστευθεί ξανά ο κόσμος, για να σώσουν την χώρα! Βέβαια, πώς να τους εμπιστευθεί ο κόσμος; Ξεχνάμε τα δύο «Ζάππεια» και τα δεκαοκτώ σημεία; Αυτοί δεν τα έλεγαν; Και μετά έλεγαν, «Ουδείς αναμάρτητος».

Λένε, επίσης, ότι εάν το 2014 έμεναν λίγο ακόμη, θα μας έβγαζαν από την κρίση. Τελικά, όλα στο παραλίγο είναι. Όσο έχουν το τιμόνι στα χέρια τους, πέφτουν στα βράχια. Βράχο για βράχο δεν αφήνουν! Παραλίγο, όμως! Εάν το κρατούσαν λίγο ακόμη το τιμόνι, θα έβγαιναν. Μόνο που το αυτοκίνητο ή το σκάφος -εάν θέλετε- σταμάτησε. Άλλο δεν πήγαινε στα χέρια τους.

Έχω εδώ κάποια στοιχεία. Είναι μία έρευνα του ΙΜΕ-ΓΣΕΒΕΕ για το 2014, όπου έλεγαν ότι θα έβγαζαν την χώρα από την κρίση. Λέει ότι σχεδόν τα δύο τρίτα των μικρών και πολύ μικρών επιχειρήσεων παραμένουν σε καθοδική τροχιά, χωρίς να διαφαίνονται προοπτικές ανάκαμψης. Για το πρώτο εξάμηνο του 2014 η αποτίμηση παραμένει αρνητική, αφού το 65% των επιχειρήσεων δήλωσε ότι η κατάστασή τους επιδεινώθηκε. Κατά τα άλλα από το 2014 θα έβγαζαν την χώρα από την κρίση!

Πιο αναλυτικά, σχεδόν δύο στις τρεις επιχειρήσεις διαπιστώνουν μείωση του τζίρου κατά 65%, της ζήτησης κατά 64,5%, των δε παραγγελιών κατά 68%. Πώς θα έβγαζαν την χώρα από την κρίση; Η πτώση του τζίρου το 2014 άγγιξε το 20%. «Η συνολική πτώση του τζίρου από την έναρξη της κρίσης άγγιξε το 75%.

Όσον αφορά τα λουκέτα: Σε σύγκριση με το Φεβρουάριο του 2014, οι προβλέψεις για το δεύτερο εξάμηνο επιδεινώνονται σημαντικά. Μείον 45% έναντι μείον 35,5%. Τι άλλο να διαβάσουμε;

Αναφέρει, επίσης, ότι τρία στα δέκα νοικοκυριά δηλώνουν ότι διαβιούν κάτω από το όριο της φτώχειας. Το 94% των νοικοκυριών παρουσίασε σημαντική μείωση των εισοδημάτων, μετά το ξέσπασμα της κρίσης. Το 47% του πληθυσμού δήλωσε ότι το οικογενειακό εισόδημα δεν επαρκεί για την κάλυψη των αναγκών.

Ας μην συνεχίσω. Πραγματικά, τα στοιχεία είναι αποστομωτικά για αυτούς οι οποίοι ισχυρίζονται ότι αν έμεναν λίγο ακόμα το 2014, κάτι θα άλλαζαν. Δεν θα άλλαζαν τίποτα. Θα ολοκλήρωναν την καταστροφή της χώρας. Σε αντίθεση με αυτήν την Κυβέρνηση, όπου πέρα από τις οικονομικές επιδόσεις, τις οποίες αναγνωρίζουν όλοι οι ξένοι -μάλιστα, οι περισσότεροι από αυτούς είναι και φίλοι δικοί τους και αναγνωρίζουν τις επιδόσεις αυτής της Κυβέρνησης- πρόσφατα, πριν από μερικές μέρες, είχαμε την τελευταία έξοδο. Και από έξοδο σε έξοδο καταρρίπτονται ρεκόρ. Στην προηγούμενη έξοδο καταρρίφθηκε ρεκόρ δεκαετίας, στην τελευταία έξοδο καταρρίφθηκε ρεκόρ ενδεκαετίας, όπου μπορούν να συγκριθούν τα επιτόκια με τα επιτόκια του 2006. Αυτό δεν είναι επιτυχία; Αυτό είναι σημαντική επιτυχία, γιατί έγινε ανταλλαγή ομολόγων, τα λεγόμενα swaps «εις την ελληνικήν», με τα οποία εξασφαλίσαμε μια έμμεση μείωση του χρέους της χώρας, διότι μειώσαμε τα επιτόκια από ομόλογα τα οποία ήδη υπήρχαν στη χώρα μας. Βλέπετε ότι και ο διεθνής Τύπος και όλοι οι οίκοι μιλούν ακριβώς για τη θετική πορεία της χώρας στην οικονομία.

Τώρα, όσον αφορά τις τροπολογίες, τις οποίες και σχολιάζουν αρνητικά, δεν τοποθετήθηκε ούτε η Νέα Δημοκρατία ούτε το ΠΑΣΟΚ. Δεν άκουσα να μιλούν για κάποια τροπολογία. Σε ποια τροπολογία είναι αντίθετοι; Σε αυτήν που αφορά τους παλιννοστούντες; Δεν μας είπαν. Είναι αντίθετοι σε αυτήν; Μα, δεν τακτοποιεί αυτή η τροπολογία μία εκκρεμότητα; Σαφώς και τακτοποιεί μία εκκρεμότητα και μία αδικία. Σε ποια άλλη; Σε αυτήν η οποία φροντίζει για την πρόσληψη επικουρικού προσωπικού στα στρατιωτικά νοσοκομεία και παράταση της θητείας του υφιστάμενου προσωπικού, του προσωπικού που ήδη υπηρετεί; Δηλαδή, να φύγει κόσμος από τα νοσοκομεία;

Εν πάση περιπτώσει, νομίζω ότι λίγη σοβαρότητα και μία πιο γόνιμη αντιπολίτευση και κριτική θα ωφελήσει και τα ίδια τα κόμματα, αλλά και την ίδια τη χώρα.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, ας ξεκαθαρίσουμε κάτι. Πολιτικό επιχείρημα: «Οι άλλοι έκαναν χειρότερα, άρα εμείς είμαστε σε καλό δρόμο» δεν υπάρχει. Πολιτική δικαιολογία είναι, επιχείρημα όχι. Πολιτικό επιχείρημα ότι οι περισσότερες τροπολογίες αφορούν παρατάσεις, άρα μειώνεται ο χρόνος αξιολόγησης, μελέτης από την πλευρά της Αντιπολίτευσης, πάλι δεν υπάρχει.

Το αν η Αντιπολίτευση ψηφίσει θετικά σε μία, δύο, τρεις τροπολογίες, δεν νομιμοποιεί τη συγκυβέρνηση να τις φέρνει είκοσι είκοσι και να τρέχει η Αντιπολίτευση στους διαδρόμους να μπορεί να πιάσει το πνεύμα του νομοθέτη, για να κρίνει την τροπολογία αυτή. Είναι κακή νομοθέτηση.

Ας μείνουμε, όμως, σε αυτό, ότι ακόμα συνεχίζουμε να νομοθετούμε κακά, ας υπάρχει η παραδοχή από την πλευρά της Κυβέρνησης και ας δούμε πώς μπορούμε να γίνουμε καλύτεροι και να μην κοντράρουμε τους άλλους. Τους κοντράρετε στις επιδόσεις τους και χάνετε.

Το σκορ λέει «33 - 23». Δεν είναι σοφό να βλέπετε το παρόν, ψάχνοντας να βρείτε δικαιολογίες στο παρελθόν. Είναι τεράστιο βουνό το παρελθόν, τσουνάμι. Αφήστε το. Συμπαρέσυρε τη χώρα.

Σοφό είναι να δείτε το μέλλον. Να μην επαναλαμβάνετε τις κακές πρακτικές, την έλλειψη οργάνωσης, την έλλειψη σχεδιασμού. Αυτό θα έπρεπε να κάνετε. Δεν το κάνετε, όμως. Λυπάμαι πολύ.

Σχετικά με την τροπολογία 1374, «Ελληνικά Αμυντικά Συστήματα», παρά το ότι ερχόμαστε να νομοθετήσουμε για χρονικό διάστημα ενός έτους που έχει παρέλθει, θεωρούμε σημαντική τη συνέχιση της εύρυθμης λειτουργίας της εταιρείας λόγω του σημαντικού της ρόλου για την άμυνα της χώρας. Θα ψηφίσουμε «ναι».

Για την τροπολογία 1375, «Εισαγωγή συμπληρωματικών ρυθμίσεων αναφορικά με τη λειτουργία του πληροφορικού συστήματος, μητρώο πολιτών», προφανώς δεν κατέστη δυνατό να τεθεί σε επιχειρησιακή λειτουργία το σύστημα εντός τους προβλεπόμενου χρονοδιαγράμματος. Προβληματιζόμαστε με την παροχή ρητής εξουσιοδότησης στον Υπουργό Εσωτερικών να ορίσει σύνολο λεπτομερειών λειτουργίας του συστήματος. Για λόγους ασφάλειας του δικαίου θεωρούμε λογική τη διάταξη για έγκυρη χορήγηση από το ληξιαρχείο χειρόγραφων ληξιαρχικών πράξεων, γι’ αυτό και θα ψηφίσουμε «ναι».

Για την τροπολογία 1376, για την παράταση της ΔΕΗ και τα αιολικά πάρκα, δεν θα κάνω σχόλιο. Θα ψηφίσουμε «ναι».

Για την τροπολογία 1377 θεωρούμε ότι θα πρέπει να ληφθεί μέριμνα για τη διευκόλυνση ανάπτυξης επενδυτικών στοιχείων. Μόνο για αυτόν τον σκοπό, εμείς θα ψηφίσουμε «ναι».

Για την τροπολογία 1382, «Θέματα αρμοδιότητας Υπουργείου Μεταναστευτικής Πολιτικής», η προτεινόμενη τροπολογία αποδεικνύει για μία ακόμα φορά την προχειρότητα στον σχεδιασμό και στην υλοποίηση της μεταναστευτικής πολιτικής μας πολιτικής, ενός ιδιαίτερα σημαντικού πυλώνα με βάση τα υφιστάμενα προβλήματα. Το Υπουργείο Μεταναστευτικής Πολιτικής δεν έχει βρει ακόμα τον βηματισμό του. Πιστεύω να το καταλαβαίνετε και εσείς. Δεν δύναται να υπολογίσει τις ανάγκες του σε μεσοπρόθεσμη βάση για την κάλυψη βασικών αναγκών, τούτο ενώ ο χειμώνας είναι εδώ και υπάρχουν πάρα πολλά προβλήματα, πάρα πολλές ανάγκες και υπάρχουν ακόμα μετανάστες οι οποίοι κοιμούνται έξω σε πολικές θερμοκρασίες και υπό τις δυσμενέστατες αυτές συνθήκες διαβίωσης. Εντούτοις, το ζήτημα είναι σημαντικό. Αφορά ένα ιδιαίτερα ευάλωτο κομμάτι ανθρώπων που ζουν στη χώρα μας, των μεταναστών, και δεν θα πρέπει η ενδεχόμενη ανικανότητα του Υπουργείου Μεταναστευτικής Πολιτικής να έχει επιπτώσεις στην καθημερινότητα αυτών των ανθρώπων. Ψηφίζουμε «ναι».

Όσον αφορά την τροπολογία 1383, αιτιολογία για την προτεινόμενη αυτή παράταση είναι ότι το χρονικό διάστημα δεν επαρκεί για την έκδοση των ΚΥΑ. Καταρχήν, διαφωνούμε με την πρακτική των ΚΥΑ που ρυθμίζουν βασικές λειτουργίες ενός νομοθετήματος. Θα έπρεπε να ρυθμίζονται τα εν λόγω ζητήματα με τυπικό τρόπο. Δεν θα πρέπει να δίνονται υπερεξουσίες σε έναν Υπουργό να καθορίζει ακόμα και τους όρους και τις προϋποθέσεις για την καταβολή του επιδόματος.

Πέραν τούτου, η τροπολογία αποτελεί ακόμα ένα δείγμα της προχειρότητας με την οποία αντιμετωπίζει η Κυβέρνηση τα ζητήματα νομοθέτησης. Κατανοούμε, βέβαια ότι αφορά μία ιδιαίτερη κατηγορία συμπολιτών μας που ρισκάρουν καθημερινά τη ζωή τους και το ελάχιστο που θα μπορούσε να κάνει κάποιος για αυτούς είναι να τους χορηγήσει έγκαιρα το τόσο σημαντικό επίδομα αναπηρίας και κινδύνου αντίστοιχα. «Ναι» λοιπόν και σ’ αυτό.

Η τροπολογία 1384 αφορά ουσιαστικά τον ν.4487 για το ηλεκτρονικό σύστημα διάθεσης τηλεοπτικού διαφημιστικού χρόνου και ρυθμίζει την απευθείας τιμολόγηση των διαφημιζόμενων από τα μέσα μαζικής ενημέρωσης. Η Κυβέρνηση ακόμα και εδώ επιδεικνύει για μία ακόμη φορά καθυστέρηση στην υλοποίηση αυτού του συστήματος. Το γιατί το γνωρίζει μόνο ο Υπουργός. Εμείς δεν μπορούμε να το γνωρίζουμε αυτό. Θα τοποθετηθούμε «παρών» στη συγκεκριμένη τροπολογία.

Στην τροπολογία 1385, σχετικά με το εφάπαξ επίδομα, όσα περιγράφονται στην αιτιολόγηση δεν αποτελούν λεπτομέρειες, με αποτέλεσμα να μην γνωρίζουμε επί αυτού του θέματος που καλούμαστε να συζητήσουμε. Προφανώς συμμεριζόμαστε τις δυσκολίες που αντιμετωπίζουν οι πιο ταλαιπωρημένοι συμπολίτες μας και την κομβική σημασία που ενέχει η αντιμετώπιση των ενεργειακών αναγκών των χαμηλότερων εισοδηματικά κοινωνικών στρωμάτων. «Ναι» λοιπόν και σε αυτήν.

Με την τροπολογία 1387 σχετικά με το ηλεκτρονικό εισιτήριο και την κάρτα φιλάθλου δίνεται παράταση. Αποδεικνύεται -όπως είπαμε και γινόμαστε κουραστικοί- η προχειρότητα της Κυβέρνησης να τηρήσει τα προβλεπόμενα χρονοδιαγράμματα για ένα τόσο σημαντικό ζήτημα. Ελπίζουμε το σύστημα αυτήν τη φορά να υλοποιηθεί εγκαίρως λόγω της παράτασης που θα δώσει η Βουλή και να συμμορφωθεί πλήρως εν τη πράξει με τη σχετική γνωμοδότηση της αρχής προστασίας δεδομένων προσωπικού χαρακτήρα. Με αυτήν τη σκέψη, λέμε «ναι».

Σχετικά με την τροπολογία υπ’ αριθμόν 1388, επαναλαμβάνουμε για πολλοστή φορά την κριτική μας για την έλλειψη ορθολογικού σχεδιασμού και μακρόπνοης στρατηγικής από την παρούσα Κυβέρνηση που τρέχει πάντα την τελευταία στιγμή να παρατείνει τις υφιστάμενες προθεσμίες και τα χρονοδιαγράμματα, λόγω ελλιπούς προετοιμασίας, αυτός είναι ο λόγος. Με δεδομένες, λοιπόν, τις περιβαλλοντολογικές μας ανησυχίες, θεωρούμε ότι είναι σημαντικό να επιταχυνθεί η εν λόγω διαδικασία που θα συμβάλει στην οικοδόμηση μια νέα κουλτούρας ανακύκλωσης. Λέμε «παρών» στη συγκεκριμένη τροπολογία.

Όσον αφορά την τροπολογία για τα στρατιωτικά νοσοκομεία, είμαστε σύμφωνοι. Ψηφίζουμε «ναι».

Στην τροπολογία του Υπουργείου Εσωτερικών, την 1390, η οποία περιλαμβάνει τέσσερα άρθρα, δεν θέλω να επεκταθώ στα τέσσερα άρθρα, στα οποία είμαστε σύμφωνοι. Αυτό, όμως, που θα ήθελα να εκφράσω είναι η δυσαρέσκειά μας, γιατί σε μία τροπολογία ρυθμίζονται διαφορετικά θέματα, ξέρετε, που απαιτούν διαφορετικές προσεγγίσεις. Έτυχε να συμφωνούμε σε αυτές τις προσεγγίσεις. Θα μπορούσαμε να μην συμφωνούσαμε και να μας αναγκάζατε να μην ψηφίσουμε την τροπολογία για ένα και μόνο άρθρο αυτής.

Στην τροπολογία του Υπουργείου Εσωτερικών, τη 1391, λέμε «ναι».

Σχετικά με την τροπολογία 1394, επισημαίνεται ότι η προθεσμία αυτή έχει ήδη παραταθεί τρεις φορές από την αρχικά προβλεφθείσα: 13-12-2013, 31-12-2015, 31-12-2016 και 31-12-2017, ενώ ταυτόχρονα παρατείνονται και οι συμβάσεις των εργαζομένων σε σχέση εργασίας ιδιωτικού δικαίου ορισμένου χρόνου. Στη συγκεκριμένη τροπολογία λέμε «ναι».

Όσον αφορά την τροπολογία του Υπουργείου Υγείας, τη 1395, λέμε «όχι». Έχουμε σοβαρές επιφυλάξεις για το κατά πόσο πρόκειται για φωτογραφικές ή ψηφοθηρικές ρυθμίσεις.

Στην τροπολογία 1396 του Υπουργείου Εσωτερικών λέμε «παρών». Η Ένωση Κεντρώων κατ’ αρχάς δεν συμφωνεί με παρατάσεις της δυνατότητας παραμονής στην υπηρεσία. Εκτός τούτου, προκαλείται και δαπάνη στον προϋπολογισμό.

Στην 1397 λέμε «ναι», παρά τις επιφυλάξεις, προκειμένου να διευκολύνουμε τη λειτουργία του ΕΦΚΑ, για να μην προκληθεί χάος.

Και στην 1401, λέμε «όχι», γιατί επιβαρύνει τον προϋπολογισμό.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Εμείς ευχαριστούμε, κύριε Σαρίδη.

Τον λόγο έχει ο κ. Αμυράς.

**ΓΕΩΡΓΙΟΣ ΑΜΥΡΑΣ:** Δεν έχω κάτι να συμπληρώσω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Άρα ωρίμασε η διαδικασία για να προχωρήσουμε στην ψηφοφορία εντός ολίγου.

Κυρίες και κύριοι συνάδελφοι, ο υποφαινόμενος ζητεί άδεια ολιγοήμερης απουσία στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, κηρύσσεται περαιωμένη η συζήτηση επί νομοσχεδίου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 13 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 16 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 20, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 20 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 21, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 21 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 22 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 23 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 24 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 24 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 25, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 25 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 26 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 26 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 27 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 27 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 28, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 28 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 29 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 29 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 30 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 30 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1376 και ειδικό 25 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1376 και ειδικό 25 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1377 και ειδικό 26 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1377 και ειδικό 26 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1382 και ειδικό 27 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1382 και ειδικό 27 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1383 και ειδικό 28 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1383 και ειδικό 28 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1384 και ειδικό 29 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1384 και ειδικό 29 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1385 και ειδικό 30 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1385 και ειδικό 30 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1387 και ειδικό 31 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1387 και ειδικό 31 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1388 και ειδικό 32 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1388 και ειδικό 32 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1389 και ειδικό 33 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1389 και ειδικό 33 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1390 και ειδικό 34, όπως τροποποιήθηκε από τον κύριο Υπουργό;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Παρών.

**ΙΩΑΝΝΗΣ ΜΑΝΙΑΤΗΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1390 και ειδικό 34 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1391 και ειδικό 35 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1391 και ειδικό 35 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1392 και ειδικό 36 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Παρών.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1392 και ειδικό 36 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1394 και ειδικό 38 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1394 και ειδικό 38 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1395 και ειδικό 39 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1395 και ειδικό 39 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1396 και ειδικό 40 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1396 και ειδικό 40 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1397 και ειδικό 41 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Όχι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1397 και ειδικό 41 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1401 και ειδικό 42 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς, η τροπολογία με γενικό αριθμό 1401 και ειδικό 42 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1409 και ειδικό 44 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ναι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1409 και ειδικό 44 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1406 και ειδικό 43 ως έχει;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1406 και ειδικό 43 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΜΑΡΙΟΣ ΚΑΤΣΗΣ:** Ναι.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Όχι.

**ΙΩΑΝΝΗΣ ΜΑΝΙΑΤΗΣ:** Ναι.

**ΠΑΝΑΓΙΩΤΗΣ ΗΛΙΟΠΟΥΛΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.473α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 20.07΄ λύεται η συνεδρίαση για αύριο, ημέρα Πέμπτη 21 Δεκεμβρίου 2017 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Μέτρα θεραπείας ατόμων που απαλλάσσονται από την ποινή λόγω ψυχικής ή διανοητικής διαταραχής και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**